
1919 metais balandžio mėnesio 19 dieną įžengė į Vilnių 
Lenkijos respublikos viršininko marš. J. Pilsudskio vedama lenkų 
kariuomenė, kuri po kelių dienų susirėmimų ir mūšių pašalino 
iš Vilniaus Krašto rusų bolševikų kariuomenę. Paskelbti buvo 
gražūs šūkiai—mūsų krašto likimą laisvai išsispręsią patys mūsų 
krašto gyventojai. Jau pirmųjų dienų įvykiai parodė, kad gy- 
venime tie šūkiai vienašliškai tebus vykdomi. Vilniaus lie- 
tuviams buvo aišku, kad reikia organizuotis, ginti tautos, mūsų 
organizacijų ir paskirų lietuvių piliečių teises ir reikalus. Pro- 
fesoriaus M. Biržiškos inicjatyva balandžio mėn. 22 dieną buvo 
sukviestas lietuvių inteligentų ir šiaip organizuotų lietuvių su- 
sirinkimas, kuriame buvo išrinktas pirmasis mūsų tautinis ko- 
mitetas, pavadintas Laikinuoju Vilniaus Lietuvių Komitetu. Šis 
komitetas ligi šiai dienai yra laikomas Vilniaus krašto lietuvių 
atstovybe, jis jau 15 metų vairuoja mūsų visuomeninį ir tau- 
tini gyvenimą. Tų sukaktuvių proga pasiryžau nušviesti tą 
mūsų gyvenimo laikotarpį. Devynerius metus jame teko man 
dalyvauti, penkerius metus, 1923—1927 metais, būti jo pirmi- 
ninku. Aktingo dalyvio pareiga yra suteikti medžiagos, faktų, 
atsiminimų mūsų krašto tautinio judėjimo istorijai, kurią turės 
rašyti kas nors iš mūsų jaunesniosios kartos inteligentų. 

Be to istorinio pobūdžio uždavinio, turiu tikslą nu- 
šviesti dabarties mūsų gyvenimo aktualius klausimus ir reika- 
lus, neslėpdamas ir neigiamųjų mūsų gyvenimo reiškinių. Dau- 
gelis lietuvių inteligentų, kaip mūsų krašte, taip ir kitur, per 
paskutinius šešerius metus gana plačiai kalba, o tos kalbos 
reiškiasi ir spaudoj, kad mūsų visuomenės viršūnės gyvenimas 
paskutiniu laiku išstumtas esąs iš normalės vagos ne svetimųjų 

pastangomis, bet mūsų pačių pakrikimais ir nesusipratimais. 
Tie gi reiškiniai labai kliudo mūsų tautiniam atsparumui ir 
sėkmingam kūrybiniam darbui. Gyvenimas mums stato dide- 
lius ir atsakomingus reikalavimus. Jiems reikia tesėti. Visokius 
asmeniško pobūdžio pakrikimus reikia nušviesti, kad juos pa- 
šalinus. 

Laikaus šitokio rašymo plano. Pirmajame skyriuje nu- 
šviečiu mūsų visuomenės gyvenimą. Antrajame skyriuje daroma 
istorinė Laikinojo Vilniaus Lietuvių Komiteto veikimo apžvalga. 
Trečiajame skyriuje nušviečiu neigiamus mūsų gyvenimo rei- 
škinius. Iš paduotų tame skyriuje faktų, ir mūsų tikrenybės įver- 
tinimo visuose skyriuose, skaitytojams bus aišku, kad rašyda- 
mas šį veikalėlį vadovavaus tiktai tiesos, teisybės ir mūsų vi- 
suomenės gerovės dėsniais ir kad tie reiškiniai kelti aikštėn 
buvo būtinai reikalinga. Baigsiu išvadomis. : 


I. 
VILNIAUS KRAŠTO LIETUVIŲ VISUOMENĖ 
1. ORGANIZUOTO VISUOMENINIO GYVENIMO PRADŽIA 


Spaudos draudimo metu (1864—1904 m.) Vilniaus krašto 
lietuviai tautiškai buvo labai prislėgti. Nutautėjimas per bažny- 
čias ir dvarus ėjo labai sparčiai. Spaudos draudimo laikotarpį 
daugiausiai lietuvių sugudėjo bei sulenkėjo. Prieš tą laikotarpį 
nenutautėję lietuviai, be abejo, dar sudarydavo mūsų krašto 
daugumą. Dabar daugumą sudaro tik lietuvių kilmės žmonės. 

Kiek nenutautintų lietuvių buvo spaudą atgaunant ir kiek 
dabar jų yra, visai tikslių žinių neturime. Dabar lenkų oficialė 
1931 metų statistika lietuvių tepriskaitė tik arti šimto tūkstan- 
čių. Lietuvių 'apskaičiavimu, 1925 metais Laikinojo Komiteto 
darytu, vien tiktai sodiečių suskaitėm arti dviejų šimtų tū- 
kstančių, o juk yra gana daug miestiečių, inteligentų. Supranta- 
ma, kad mes visai tikslios statistikos padaryti negalėjom, buvo 
tik apklausti beveik visi provincijoj gyvenę inteligentai, bet 
ne iš visų gauta atsakymų. Taip pat, žinoma, netiksli yra sta- 
tistika ir lenkų vyresnybės. Ne visus pasisakiusius lietuviais 
tokiais gal užrašė, o be to daug'dar ir dabar Vilniaus krašte 
yra gyventojų, kurie nesugeba atvirai pasisakyti, kurios jie yra 
tautybės, o miestuose daug yra lietuvių, kurie visai sąmonin- 
gai slepia savo tautybę, nes tai, jų supratimu, galį pakenkti 
jų reikalams, o kartais ir tikrai pakenkia. 

Organizuotas visuomeninis lietuviškas gyvenimas Vilniuje 
reiškėsi ir spaudos draudimo metu. XX amžiaus pradžioj jis 
darėsi vis gyvesnis. 1901 m. lietuviai jau išsikovojo bent vieną 

ruošiami buvo ir lietuviški vakarai su vaidinimais ir choru. 
Mūsų rašytojas vilnietis Liudas Gira šitaip rašo apie tų vakarų 
rengimus, knygutėje „Kovotojas dėl Vilniaus lietuvybės“ apie 
kun. Ambraziejų, kuris buvo tuo laiku uolus lietuvių gaivinto“ 
jas Vilniuje. „Kun. Ambraziejus jau pirmuose savo veikimo 
žingsniuose rūpinasi choru. Ir jam pavyksta. Susirenka jaunimo 
būrys; jo chore dainuoja ir lenkiškai kalbančio jaunimo bū- 
relis, iš jų Lietuva susilaukė geriausių tautiečių, puikiausiai 
išmokusių lietuvių kalbos ir supratusių Lietuvos dvasią. 
Viena iš tokių buvo kad ir geriausioji tų laikų dainininkė p-lė 
M. Piaseckaite (p. Šlapelienė). Sutvarkęs ir išmokinęs chorą 
kun. Ambraziejus ėmė rūpintis lietuvių vakarų įtaisymu. Turėjo 
jau tam reikalui ir padėjėjų: A. Domaševičių, D. Malinauską 
ir P. Matulionį“. Be L. Giros minimų veikėjų labai uoliai jau 
tuo laiku dirbo lietuvišką darbą Vilniuje mūsų veteranė d-rienė 
Emilija Vileišienė su savo vyru. Juodu dėjo labai daug pastangų 
šv. Mikalojaus bažnyčiai atgauti, susišelpimo draugijai steigti, 
o vėliau dviklasei mokyklai. Prieš spaudos atgavimą apsigy- 
veno Vilniuje inž. Petras Vileišis, Jonas Vileišis, Antanas Sme- 
tona, P. Matulionis, inž. Bortkevičius, D. Palevičienė ir kiti 
Kiek vėliau d-ras Jonas Basanavičius, G. Lansbergis, M. Pe- 
trauskas ir kiti. 

Inžinierius P. Vileišis dėjo labai daug lėšų lietuviškam dar- 
bui Vilniuje. Spaudą atgavus tuojau įsteigė knygyną, spaustuvę, 
leido knygas, laikraščius, šelpė draugijas, moksleivius, moky- 
klas, įsteigė fabriką, kuriame rasdavo darbo lietuviai inžinie- 
riai ir darbininkai, statė namus. Iš visų tų įmonių ir įstaigų 
pelno neturėjo jokio, savo pinigų prikišo labai daug, šimtus 
tūkstančių rublių. Užsidirbęs buvo tuos pinigus savo talentu, 
buvo vienas gabiausių inžinierių Rusijoj. Iš tautinių darbuotojų 
prieš spaudos atgavimą tenka dar paminėti neseniai „mirusį 
Vilniuje Valentiną Urbanavičių ir M. Stankevičių. 

Po spaudos atgavimo Vilnius vėl tampa mūsų tautos 
kultūros centru. Vilniuje pradėjo eiti keli lietuvių laikraščiai, 
kūrėsi organizacijos. Inžinieriaus Petro Vileišio įsteigtas dien- 
raštis „Vilniaus Žinios“, Felicijos Bortkevičienės pastangomis 
įsteigtas savaitinis laikraštis „Lietuvos Ūkininkas", kun. Ambra- 
ziejaus „Lietuvos Bitininkas“, vėliau Antano Smetonos ir kun. 
Juozo Tumo įsteigta „Viltis“, demokratų „Lietuvos Žinios", 


social-demokratų „Naujoji Gadynė" ir karo metu A. Smetonos 
redaguotas „Lietuvos Aidas“ ir 1918 metais St. Kairio „Dar- 
bininkų Balsas“ —padėjo pagrindą Vilniaus krašto lietuvių vi- 
suomeniniam tautiškam gyvenimui, nors, žinoma, tie laikraščiai 
buvo skiriami visai Lietuvai. 1905 m. įvykęs Vilniuje Didysis 
Seimas sujudino visą Lietuvą, o ypač Vilniaus kraštą. Vilniaus 
krašto lietuvių tautinis susipratimas buvo pradėjęs sparčiai augti 
ir plėstis. Nutautinimo bangos, kurios Vilniaus krašte siautė 
spaudos draudimo metu, buvo sustabdytos. Prieš karą daugely 
jau gerokai sulenkintų parapijų lietuviai atsikovojo lietuviškas 
pamaldas bažnyčiose, kai kur jau buvo įsteigtos ir lietuviškos 
mokyklos. Provincijoj pasaulinių inteligentų buvo maža, tautinį 
darbą čia daugiausiai dirbo kunigai. Patys kunigai kovojo už 
tautines teises bažnyčiose, siuntinėjo delegacijas, memorialus 
ne tik Vilniun, bet ir Romon. 

Visam tam tautiniam darbui vadovavo Vilnius. Čia buvo 
visų lietuviškų organizacijų centrai. Čia susikūrusi buvo ir 
lietuvių teisėms bažnyčiose ginti draugija, kurios priešaky sto- 
vėjo d-ras Jonas Basanavičius, kun. Ambraziejus, D. Malinaus- 
kas, Davaina-Silvestravičius, leidęs lenkų kalba laikraštį „Lit- 
wa“ ir kiti. 1907 metais lįsikūrė Lietuvių Mokslo Draugija su 
d-ru Basanavičiu priešaky. Karo metu, o ypač žiaurios vokie- 
čių okupacijos metu, svarbų tautinį vaidmenį vaidino Vilniaus 
krašte Lietuvių Draugijos nukentėjusiėms dėl karo šelpti Cen- 
tro Komitetas, kurio sąstatas 1917 metais buvo šitoks: D-ras 
J. Basanavičius, Antanas Smetona (pirmininkas), kun. kan. 
J. Kukta, M. Biržiška, d-ras A. Vileišis, Emilija Vileišienė, 
J. Kymantas, D. Malinauskas, kun. J. Stankevičius, A. Stul- 
ginskas, kun. J. Bakšys, kun. P. Dogelis, A. Žmuidzinavičius, 
kun. V. Jezukevičius, J. Šernas. Tais pačiais 1917 metais da- 
bartiniam N. Lietuvos prezidentui A. Smetonai vadovaujant 
susikūrė politinių veikėjų grupė, kuri sukvietė Lietuvos kon- 
ferenciją, o tos konferencijos išrinkta Tautos Taryba su d-ru 
Jonu Basanavičium ir pirmininku A. Smetona priešaky padėjo 
pagrindą naujosios Lietuvos nepriklausomybei ir ją visam pa- 
sauliui paskelbė 1918 metais vasario 16 dieną. Tautos ne- 
priklausomybės atstatymo darbe dalyvavo visi minėto komiteto 
ir Lietuvių Mokslo Drbugijos Valdybos nariai, o be to dar dr. 
J. Šaulys, kun. V. Mironas, St. Kairys. J. Vileišis, A. Janulai- 


tis, P. Klimas, L. Gira, K. Bizauskas, J. Vailokaitis ir 1918 
metais sugrįžę iš Rusijos Vilniun kun. Tumas-Vaižgantas, St. 
Šilingas, P. Leonas, M. Šleževičius, A. Voldemaras, J. Tubelis, 
d-ras V. Nagevičius, Z. Žemaitis, M. ir I. Yčai, J. Stašinskas, 
Felicija Bortkevičienė, Sofija Čiurlionienė, V. Matulaitis, Ma- | 
šiotai, Kairiūkščiai, kun. J. Šepetys, d-ras J. Alekna, V. Čar- 
neckis, V. Bičiūnas, d-ras J. Šlapelis, M. Šikšnys ir kiti, ypač 
nepaminėti čia nevilniečiai Tarybos nariai ir vėliau gynę ne- 
priklausomybę mūsų jaunieji karininkai. Visi tie istoriniai įvy- 
kiai Vilniuje labai stiprino mūsų krašte lietuvybę. 

1919 metais padėtis radikališkai pasikeitė. Labai daug 
inteligentų priversti buvo iš Vilniaus išvažiuoti. Likusiems in- | 
teligentams labai sunku būtų buvę tęsti tautinis darbas ir orga- 
nizuoti visuomenė, jeigu prieš karą ir karo metu nebūtų buvę 
padėti tvirti pagrindai mūsų krašto visuomenės tautiškam gy- 
venimui. Kaip matysime, tačiau, iš šito laikotarpio įvykių apra- 
šymo, galėjo sugriūti ir tie tvirti pagrindai, jeigu nuo 1919 m. 
ligi 1928 metų nebūtų buvę bendro vieningo likusiųjų lietuvių 
inteligentų darbo. 

Per šitą laikotarpį, kaip matysime iš istorinės apžvalgos, 
padaryta daug tautinio darbo, ypač ligi 1928 metų, bet daug 
dar darytina, veik viskas dar tik sukurtina, dar galima sakyti, 
neturime sąmoningos lietuviškos visuomenės. Pasižiūrėkime, 
kokia gi yra ta mūsų visuomenė. 


2. SODIEČIAI. 


Lietuviai sodiečiai gyvena Vilniaus—Trakų, Švenčionių, 
Braslavo, Ašmenos, Voložino, Lydos, Gardino ir Suvalkų (Seinų) 
apskričiuose. Bent kiek lietuviškai tebekalbančių sodiečių ran- 
dama ir rytinėse Vilniaus krašto apskričiuose. 

Lietuvių sodiečių ekonominė buitis yra bloga. Ne dau- 
giau vieno nuošimčio visų sodiečių bus stambesniųjų ūkininkų 
po 50 ha ir daugiau žemės. Daugiausiai jų yra Seinų srity ir 
bent kiek Švenčionių apskrity. Prie stambesniųjų ūkininkų ne- 
priskaitome, žinoma, tų Valkininkų ir kai kurių Lydos apskri- 
ties valsčių ūkininkų, kurie turi po 50—100 ir daugiau hekta- 
rų žemės, bet yra tai smiltynai, kurie ūkininkavimui visai ne- 
tinka. Apie 20 nuošimčių bus vidutinių ūkininkų, po 7 — 15 


pusę, daugiausiai 6 hektarus, arba visai bežemiai, dvarų ir 
ūkininkų darbininkai. 

Žemės reformos lig šiolei nebuvo. Apie 609/> visos že- 
mės tebėra dvarininkų, daugiausiai lenkų, rankose. Nemaža 
dalis tų žemių guli dirvonais, nes dvarininkai įsiskolinę ban- 
kams savo žemės plotų apdirbti nebegali. Žymi dalis dvarinin- 
kų miškų iškirsta ir išparduota. Gana daug miškų valdo val- 
džia. Gana daug ir žemės dėl dvarininkų bankrutavimo pereina 
į bankų bei valdžios organų rankas. Vienkiemiais lig šiolei 
suskirstyta tik kokia dešimta dalis sodžių. Miestuose mūsų so- 
diečiai darbų neranda, išvažiuoti nėra kur, darbų miškuose, 
prie kelių ar melioracijų labai maža, dauguma skursta savo 
mažuose, bet ne mažais mokesčiais apkrautuose ūkiuose. 

Prasidėjus 1930 metais ekonominei krizei ir lig šiolei nei 
kiek jai nesumažėjus, mūsų krašto sodiečių buitis ir taip jau 
bloga, pasidarė nebepakenčiama. Beveik kas met toje ar kitoje 
srityje gyventojams tenka ir pabadauti. Kitaip ir būti negali, 
nes iš kelių hektarų žemės, visai atpigus ūkio gaminiams, ke- 
lių, o dažnai ir keliolikos žmonių šeima, primityviškai ūkį ve- 
dant, išmisti negali. Bent kiek mūsų sodiečiams padeda Lie- 
tuvių Ūkio Draugija, bet jos veikimo sritis tebėra dar labai 
siaura, nemažai jai kliūčių darė vietiniai valdžios organai, ma- 
žai ta draugija tesusirūpino, kaip matysime, ir mūsų visuome- 
nės vadovybė. Visai mažai paramos mūsų sodiečiai tegauna ir 
iš savivaldybės organų. Šiais metais badaujančių sričių sodie- 
čiai susilaukė pagalbos iš N. Lietuvos gyventojų, kurie Kaune 
gyvenančių vilniečių inteligentų, prof. Z. Žemaičio ir kitų, ini- 
ciatyva sudėjo ir atsiuntė gana daug aukų tam reikalui. Bent 
kiek pagalbos badaujantiems teikė ir valdžios organai. 

Paskutiniu laiku mūsų sodiečiai pradeda jau imtis pre- 
kybos ir amatų. Tuo reikalu susirūpinti reikėjo, žinoma, daug 
anksčiau. Amatininkų sodžiui gaminimu susirūpinusi buvo Vil- 
niuje Lietuvių Labdarybės Draugija, kooperatyvams ir prekybai 
instruktorių gaminimu ligi šių metų nesirūpinta. Nenuostabu, 
kad ligi šiolei teturime sodžiuose apie dešimts mažų vartotojų 
draugijų krautuvėlių, keletą pieninių ir keliolika privatiškų krau- 
tuvių bei kitokių mažų įmonių. Prekyba ir amatai mūsų krašto 
miesteliuose beveik išimtinai tebėra žydų ir kitų nelietuvių 
rankose. 


Švietimo atžvilgiu mūsų sodiečiai per paskutinius 15 metų 
padarė žymią pažangą. Mokyklos, spauda, mūsų švietimo ir 
ūkio draugijų skyriai, skaityklos padarė daug įtakos. Sodžiaus 
jaunimas daugely vietų jau yra gerokai tautiškai susipratęs ir 
apsišvietęs. Beveik visuose sodžiuose, kur tik yra bent keli 
kiek apsišvietę jaunuoliai, kasmet suruošiama po keletą va- 
karėlių su vaidinimais. Draugijų skyriuose yra maži knygynė- 
liai, dažnai ruošiamos ir paskaitos. Sodžiaus švietimui daug yra 
pasidarbavę mūsų kunigai, mokytojai, studentai, mokiniai. 

Kadangi, tačiau, dauguma senesniųjų ir vyresniųjų sodie- 
čių tebegrimzdi dar tamsumoje, kadangi įsivyravusi krizė visai 
iššlavė iš sodiečių pirkių ir kišenių pinigus, tai tas švietimo 
plitimas beveik visai dar nepakėlė materialės mūsų liaudies 
kultūros. Žemės dirbimas, gyvulių auginimas ir šėrimas, jų 
priežiūra, namų ruoša, papročiai, nešvara, girtavimas (nors dėl 
krizės ir žymiai sumažėjęs), stoka higieniškų sąlygų, įvairios 
ligos, ypač didelis džiovos plitimas, tebėra tokioj pat, o kai 
kuriais atžvilgiais ir blogesnėje padėty, kaip prieš karą. Tais 
reikalais, materialės mūsų krašto sodiečių kultūros kėlimu, 
visai mažai dar tesusirūpinta, toj srity kūribinio darbo labai 
mažai dar tepadaryta. 


3. MIESTIEČIAI. 


Kiek turime šiandien lietuvių miestiečių, sunku kas nors 
tikra pasakyti. Prieš karą ir karui pasibaigus jų bent jau Vil- 
niuje turėjome labai daug. Dauguma jų pasiliko Vilniuje gy- 
venti ir po 1919 ir 1920 metų įvykių, bet iš viešojo mūsų tau- 
tinio gyvenimo jie kaip tai išnyko. Įvairūs pramoninkai, pirk- 
liai, namų savininkai, valdininkai, amatininkai, darbininkai vie- 
šame mūsų visuomenės gyvenime dėl politinių ir ekonominių 
apystovų visai mažai tedalyvauja. Lenkėjimas jų tarpe labai 
plinta. Ne daug įtakos mūsų miestiečiuose tedaro mūsų mo- 
kyklos, spauda. Net ir mūsų vidurines mokyklas baigę mies- 
tiečių vaikai nutolsta nuo lietuviškos visuomenės, vieni patekę 
radikalinių obalsių įtakon, neigia tautiškumą, kiti per daug 
bendraudami su lenkais, skęsta lenkybėje. Miestiečių nutautė- 
jimą bent kiek būtų buvę galima sulaikyti, jeigu daugiau dė- 

mesio būtų buvę kreipiama į teatro meną, viešus mūsų vaka- 
rus ir lietuvių klubą. Kaip tie reikalai mūsų gyvenime stovi, 
bus matyt iš tolimesnio. 


4. INTELIGENTAI. 


Kaip jau minėta 1919—1922 metais labai daug pasauli- 
nių inteligentų dėl politinių ir ekonominių priežasčių priversti 
buvo išvažiuoti iš Vilniaus krašto, jų tarpe buvo ir kilusių mū- 
sų krašte. Turėjo išvažiuoti keliolika ir kunigų, bet vis tik jų 
daugiausiai pasiliko. Lietuvių kunigų Vilniaus arkidiecezijoj bus 
apie 50, bet dauguma jų gyvena dabar nelietuvių gyvenamose 
srityse. Iš laisvųjų profesijų inteligentų, kurių 1919 metų pra- 
džioj buvo ypač Vilniuje gana daug, pavyzdžiui į Lietuvių Sa- 
nitarinės Pagalbos Draugiją buvo įstoję arti 20 Vilniuje gyve- 
nančių lietuvių gydytojų, pasiliko vos tik keli žmonės. Dau- 
giausiai pasiliko mokytojų. Vyresniųjų mokytojų skaičius, žino- 
ma, mažėja, nemaža jų dėl įvairių priežasčių jau ir išsivaži- 
nėjo. Naujų lietuvių mokytojų per 15 metų baigė mokslus 
apie 300 žmonių, ne visi tačiau turi visas teises. Mokytojų Su 
aukštuoju mokslu taip pat pertekliaus neturime, mūsų viduri- 
nėse mokyklose yra dar ir nelietuvių mokytojų net tokiems 
dalykams dėstyti, kaip matematika. Iš jaunųjų inteligentų, 
kurie baigė aukštuosius mokslus, turime dar tik vieną advokatą, 
keturis gydytojus, keletą inžinierių agronomų ir inžinierių che 
mikų, keliolika mokytojų ir kitokių profesijų inteligentų. 

Vilniuje ir sodžiuje nemaža yra susipratusių ir apsišvie- 
tusių žmonių, kurie nors ir neturi jokių diplomų, verti yra in- 
teligento pavadinimo. Studentų turime apie 120. Baigę aukštuo- 
sius mokslus jaunesnieji inteligentai jau pradeda įgyti vis di- 
desnės reikšmės mūsų visuomeniniame gyvenime, kai kurie 
jau užima ir atsakingas vietas. 

Vyresnieji inteligentai maža kuom tesiskira nuo N. Lie- 
tuvos inteligentų. Dauguma vyresniųjų inteligentų gana daug 
kultūrinio darbo yra įdėję mūsų krašto kultūros lobynan. Per 
15 metų nemaža parašę ir išleidę knygų. palaikę organizaci- 
jų gyvenimą, keletą ir naujų įkūrę, išauklėję gana daug jau- 
nųjų inteligentų, kurie beveik visi kilę iš mūsų krašto ūkinin- 
kų ir dėlto labiau negu vyresnieji bus susiję su sodžiaus gy- 

venimu. Kai kuriems vyresniems inteligentams, kaip bus matyt 
iš tolimesnio, labai daug pastangų reikėjo dėti, įgyti teisėms 
turėti jaunų inteligentų. Jeigu nebūtų pavykę iškovoti tų teisių 
(ligi 1925 metų lietuvių nepriimdavo Vilniaus Universitetan), 
mūsų visuomenės padėtis šiandien būtų visai traginga. Apie 
vyresniųjų inteligentų trūkumus teks toliau kalbėti. 


Jaunesniems inteligentams tenka dirbti labai sunkiose 
apystovose. Ateitis, net artimiausioji, netikra. Šiandien turi 
vietą, ryt gali jos netekti. Dauguma mūsų jaunųjų inteligentų, 
ypač tie, kurie dirba sodžiuje, turi ne maža idealizmo, sten- 
giasi eiti ne tik savo tiesiogines pareigas, bet ir veikti aplin- 
kumą, padėti, kiek gali, sodiečiams vargus kęsti, vargus ir 
tamsumą mažinti. Daugeliui mūsų jaunųjų inteligentų trūksta 
tik bendro išsilavinimo, trūksta ir praktiškų žinių. Knygynai 
skundžiasi, kad knygų jaunesnieji inteligentai višiškai mažai 
teperką. Tenkinąsi tik mokyklose įgytomis žiniomis ir laikra- 
ščių skaitymu. Ūž tai jų kaltinti tačiau netenka, čia jau dau- 
giau bus kalti tie vyresnieji inteligentai, kurie visai neskatino 
lektūros imtis; sudrumsta yra paskutiniu laiku ir mūsų gyve- 
nimo atmosfera, o tvankioje atmosferoje tikrai žmoniškas gy- 
venimas nėra galimas. Dar gerai, kad daugelis mūsų jaunųjų 
inteligentų pamilę yra meną. Mūsų vidurinėse mokyklose, ypač 
Vytauto Didžiojo gimnazijoje į meno jausmų ugdymą krei- 
piama daug dėmesio. Dainavimo ir muzikos pamokos daug 
dvasios peno duoda mūsų jaunimui, ne mažiau, kaip religinių 
jausmų žadinimas. Todel mūsų jaunimo dorovė, bendrai imant, 
gana aukštai stovi, nors jame ir nėra dar susikristalizavusios 
viešosios nuomonės, smerkiančios neigiamus mūsų gyvenimo 
reiškinius. 3 

Beveik visi mūsų jaunieji inteligentai yra baigę vieną iš 
dviejų mūsų vidurinių mokyklų: Vytauto Didžiojo gimnaziją 
Vilniuje arba Švenčionių lietuvių gimnaziją; liaudies mokytojų 
žymi dalis uždarytą 1927 metais Lietuvių mokytojų seminariją. 
Apie 15 jaunųjų inteligentų jau yra baigę Vilniaus Stepono 
Batoro vardo universitetą, keli kitus universitetus Lenkijoj 
arba užsieny. Mūsų vidurinių mokyklų vadovybė visą laiką 
buvo ir yra gerose rankose, sugebėjo nugalėti daugybę kliūčių 
ir jaunimo daugumą tautiškoje dvasioje išauklėti. Prie jauni- 

mo auklėjimo ne maža yra prisidėję ir Lietuvių Labdarybės 
Draugijos bendrabučiai, kuriuose nors ir yra trūkumų, bet, 
bendrai imant, daugiau teigiamų savybių. 


5. ORGANIZACIJOS. 


Apie organizacijas bus kalbama plačiau kituose skyriuo- 
se, čia tik išvardysiu įkurias mes turime organizacijas, kada 
ir kas jas įsteigė. Neskaitant Laikinojo Vilniaus Lietuvių Ko- 
miteto ir ekonominio pobūdžio organizacijų, kurios bus pami- 
nėtos kituose skyriuose, kultūrinio ir profesinio pobūdžio orga- 
nizacijų iš viso turime tik keturiolika. Prieš karą jų buvo dau- 
giau, bet 1919 metais veikė iš anksčiau įkurtų tik septynios: 
Lietuvių Mokslo Draugija, Draugija nukentėjusiems dėl karo 
šelpti (dabartinė Lietuvių Labdarybės Draugija), Vilniaus švie- 
timo draugija „Rytas“, Švenčionių švietimo draugija „Rytas“, 
Šv. Zitos Draugija, Blaivybės Draugija ir Lietuvių Sanitarinės 
Pagalbos Draugija (įsteigta 1918 metais). 1920 metais įsikūrė 
Vilniaus Lietuvių Klubas (deja 1930 metais susilikvidavo), 1925 
Lietuvių Studentų Sąjunga; 1926 metais Šv. Kazimiero Draugija, 
tais pačiais metais Lietuvių Ūkio Draugija, 1928 metais Lietu- 
vių „Kultūros“ švietimo draugija, 1932 metais Vilniaus Lietu- 
vių Meno ir Literatūros Draugija ir 1933 Lietuvių Amati- 
ninkų ir Darbininkų Sąjunga. 

Lietuvių Mokytojų Sąjunga, Lietuvių Studentų Sąjunga ir 
Amatininkų Sąjunga įkurtos mūsų jaunųjų inteligentų inicia- 
tyva ir pastangomis, visos kitos vyresniųjų inteligentų. Kiek 
kuri draugija yra padirbusi kultūrinio darbo, maž daug aišku 
bus iš istorinės apžvalgos. Ilgainiui, be abejo, kiekviena drau- 
gija patieks savo darbų apžvalgą, savo monografijas. 


6. SROVĖS. PARTIŠKUMAS. 
Bendros pastabos. 


Ligi 1928 metų mūsų gyvenime, kaip bus matyt iš istori- 
nės apžvalgos, gana sklandžiai ėjo sutartinas darbas, o per tą 
darbą daug buvo laimėta įvairiose mūsų gyvenimo srityse. 
Aišku, kad ir tuomet buvo srovės, ne visi inteligentai buvo 
vienodų pažiūrų, viduje trynimasis ėjo, bet viešumoj nesireiškė. 

Galimas dalykas, kad vienybė būtų buvusi ligi šiolei, jeigu 
1925 metų pabaigoje nebūtų įvykę pakitimų Vilniaus krašto 
bažnytinėje vyresnybėje. Vyskupas Matulevičius, kuris vien tik 
tai savo aukšto dorovinio autoriteto spinduliavimu teigiamai 
veikė visus mūsų kunigus ir pasaulinius inteligentus, privers- 
tas buvo iš Vilniaus išvažiuoti, išbuvęs čia septynerius metus. 

Mūsų spaudoj daug rašoma apie įvairius daromus mums 
trukdymus ir skriaudas, teisybė, bet kad sėkmingiau galėtu- 
mem tiems trukdymams atsispirti ir mažiau turėtumem skriau- 
dų, patys turime būti tvarkingi. Partiškumas ir asmeniškumai, 
iš mūsų gyvenimo turi išnykti, nes jeigu to nebus, patys pri- 
sidėsime prie mūsų tautinio gyvenimo likvidavimo. Kadangi 
tarpusavy, kaip bus įrodyta trečiame skyriuje, to pasiekti ne- 
pavyko, tai tenka ir neigiamus mūsų gyvenimo reiškinius vie- 
šai nušviesti. Šiame skyriuje bus kalbama tiktai apie tuos nei- 
giamus reiškinius, kurie bent dalinai galima pateisinti idėji- 
niais sumetimais, trečiame skyriuje bus nušviesti tie neigia- 
mieji reiškiniai, kuriuos jau idėjiniais sumetimais pateisinti ne- 
galima. Visa tai nušviesti reikalinga tam, kad sukėlus viešąją 
lietuvių visuomenės nuomonę, kuriai veikiant partiškumas ir 
asmeniškumai iš mūsų gyvenimo turės išnykti. 

Ir ne vien tiktai tam tikslui reikia nušviesti ir įvertinti 
mūsų gyvenimo tikrenybė. Gyvename ir dirbame juk ne ko- 
kiame nors mūsų tėvynės užkampyje, į kurį niekas ne tik da- 
bar, bet ir ateity nekreips dėmesio, mūsų darbų neaprašinės 
ir nevertins. Neprivalome juk pamiršti, kad gyvename Vilniuje, 
Vilniaus krašte, į kurį kreipia dėmesio ne tik viso pasaulio lie- 
tuviai, bet ir visų tautų atstovai ir veikėjai. Aišku juk, kad 
mūsų gyvenimo reiškinius istorikai tirs, rankios žinias iš mūsų 
spaudos ir pagal ją rašys mūsų tautinio judėjimo istoriją. 
Tiems istorikams sunku būtų susivokti ir susigaudyti vien 
tik mūsų spaudoj, kurioj polemikos įkarštyje vieni ar kiti ne- 
visuomet teisingai, o dažnai ir visai neteisingai nušviesdavo 
tarpusavius santykius (ne viskas joje ir buvo nušviesta), jeigu 
niekas.iš aktingųjų mūsų gyvenimo dalyvių, kol gyvi yra mūsų 
vyresniosios kartos inteligentai (bent jau jų didelė dauguma), 
nenušviestų viso to mūsų gyvenimo laikotarpio, kuriame vy- 
resniųjų inteligentų vaidmuo jau pradeda mažėti. Nors rašau 
šaltai ir giliai viską apgalvojęs, bet galimas dalykas, kad vie- 

ną ar kitą reiškinį nušviesiu per daug subjektingai. Jei taip, 
visai ne dėl blogos valios, atsitiktų, mūsų gyvenimo dalyviai 
ir stebėtojai galės padaryti pastabų, pataisų ir tokiu būdu bū- 
simam istorikui duotų galimumų visai tikrai ir teisingai įver- 
tinti kalbamojo laikotarpio gyvenimą. 


Ar reikalingos mums partijos ir kova? 


Vilniaus krašto lietuvių inteligentijoj, kaip ir visur kitur, 
yra žmonių su įvairiomis pažiūromis. Pažiūrų ir įsitikinimų visai 
suvienodinti, nors ir kažin kaip norėtumem, negalima, nes 
tai yra per daug individualus ir per daug subjektingas daly- 
kas, beveik visose kultūringose visuomenėse pripažinta yra 
kiekvienam žmogui sąžinės ir įsitikinimų laisvė. Kiekviena vi- 
suomenė ar tauta, tačiau, turi bendrų uždavinių, bendrų tikslų, 
kurie paskirų visuomenės narių laisvę aprėžia, nes kitaip visai 
neįmanomas būtų dalykas apibrėžto tikslo sėkmingai siekti. 
Gali paskiri visuomenės nariai turėti skirtingus įsitikinimus 
ateities visuomenės santvarkos klausimais ar tikybos klausi- 
mais, bet negali dėl tų klausimų vesti tarpusavės griežtos ko- 
vos, nes tarpusavy kovojant jokio bendro tikslo atsiekti ne- 
galima. Laisvose tautose paskirų luomų ar grupių kova, tiesa, 
eina, bet visose kultūringose tautose ta kova kultūringai ir 
reiškiasi. Gyvename dabar laikotarpį, kada kai kurių didelių 
tautų vadai (rusų, italų, vokiečių) norėdami patraukti visą visuo- 
menę prie vieningo bendro tikslo siekimo, visai beveik panai- 
kino savo tautose vidinę paskirų visuomenės grupių kovą. 

Kaip gi yra mūsų, Vilniaus krašto lietuvių, visuomenėje? 
Kova viešai pradėjo reikštis 1928 metais, nors mūsų visuo- 
menėje nėra beveik jokio socialinio pagrindo tai kovai. Lai- 
svose visuomenėse, pavyzdžiui, anglų tautoje, žmonės veda 
tarpusavę kultūringą kovą dėl skirtingų įvairių tautos grupių 
reikalų ir interesų. Vieni gina darbininkų reikalus, kiti miestų 
smulkiosios ir stambesniosios buržuazijos reikalus, tretieji 
(konservatoriai) dvarininkų ir kapitalistų reikalus, vartodami 
bendrus tautinius šūkius, kad patraukus savo pusėn mases. 
Mūsų visuomenėje tokiai kovai ir skirstimuisi į partijas nėra 
pagrindo. Politinės laisvės mes neturime, milžiniška mūsų vi- 
suomenės dauguma yra sodiečiai, darbo ir vargo žmonės. 

Dešiniųjų spaudoj kovos reikalingumas buvo aiškinamas 
inteligentų pasaulėžiūrų skirtumais. Dešinieji esą tikrieji ka- 
talikai, labai tikintieji žmonės, negalį bendrai dirbti su tais 
žmonėmis, kurie tikybos neva nenorį net ir respektuoti, ko- 
vai su tikyba sukūrę net ir savo atskirą organizaciją. Jeigu 
taip iš tikrųjų būtų buvę, tai dešiniesiems reikėtų pripažinti 
teisybę, nes juk aišku, kad dešiniųjų vadai kunigai negali 
dirbti bendro darbo su inteligentais, kurie ne tik nerespek- 
tuoja tikybos, bet su ja ir kovoja. Ar iš tikrųjų mūsų visuo- 
menėje yra tokių pasaulinių inteligentų, kurie tikybos visai 
nenori ir respektuoti ir su ja kovoja? Tokių inteligentų yra, 
bet visai ne jiems mūsų dešinieji skelbė kovą, skelbė kovą 
1928 metais įsikūrusiai „Kultūros“ švietimo draugijai, kuri 
nieko bendra neturi su tokio pat vardo N. Lietuvoj vei- 
kiančia draugija, kuri tik tuomi skiriasi nuo kitų mūsų švieti- 
mo draugijų, kad jos nariams patikrinama sąžinės ir įsitikini- 
mų laisvė. Tos draugijos vadovybė, kurios priešaky penkerius 
metus man teko stovėti, vengė kovos su tikyba, dėjo visas 
pastangas, kad suderinus tos draugijos veikimą su kitų drau- 
gijų veikimu. Jnteligentai, kurie tikybos nenori ir respektuoti, 
nebuvo draugijon priimami. Nariams laisvamaniams pataria- 
ma buvo tikybinius įsitikinimus gerbti, rūpintis gražiai sugy- 
venti su kitų draugijų nariais, neardyti vienybės sodiečių tarpe. 
Tokia linkme, su mažomis išimtimis, draugijos veikimas ėjo. 

Mūsų dešiniųjų spaudoj, pavyzdžiui 1930 metais „Vilniaus 
Rytojuje“ straipsnyje „Katalikiškos veiklos reikalu“, 1931 me- 
tais straipsnyje „Vienybės reikalu“ ir kituose įrodinėjama buvo, 
kad pažangieji inteligentai, susispietę „Kultūros“ draugijoje, 
nors atvirai tikybos neneigią, bet iš tikrųjų esą dideli tikybos 
priešai, savo įtaka neva nukatalikinę žymią jaunimo dalį, tą 
darbą varo jau ir sodžiuje. Pažangiųjų spaudoj į tuos priekai- 
štus šitaip buvo atsakoma: 1930 metais „Vilniaus Žodyje" 20 Nr. 
straipsnyje „Vienybės reikalu“ rašoma: „Katalikiškos veiklos“ 
autorius, po to ką jis parašė, turėtų pripažinti, kad tikslas ne- 
pateisina priemonių, ginant tikybą negalima skleisti neapykan- 
tos ir netiesos. Tikyba negali būti be dorovės ir žmoniškumo, 
kur nėra dorovės ir žmoniškumo, ten nėra ir tikybos. Esame 
šalininkai laisvo paaugusio jaunimo lavinimosi, dėlto ir vadi- 
namės pažangiaisiais. Bedievybė mums nerūpi platinti, laisvai 

ir plačiai išsilavinęs žmogus gali pasilikti praktikuojančiu ka- 
taliku arba tapti laisvai tikinčiu. Tiesa ir dorovė yra svarbiau- 
sias žmonijos tikslas“. 1931 m. „Vilniaus Žodžio“ 4 Nr. strai- 
psnyje „Kūrybinis darbas“ šitaip rašoma. „Įsikūrusi „Kultūros“ 
draugija apšaukta buvo laisvamaniška, net prieštikybinė. Taip 
nėra. „Kultūros" draugijos nariais gali būti įvairių tikybinių 
įsitikinimų žmonės, draugijos vadovybė, kuri remiasi draugi- 
jos įstatais ir draugijos narių daugumos nusistatymu, priešti- 
kybinės akcijos nedaro, nedaro ne del veidmainiavimo; mūsų 
gyvenimo sąlygose tarpusavė kova dėl tikybinių įsitikinimų 2 
būtų žalinga tautybei, draugija stovi ant pagrindo laisvo suau- 2 | 
gusio jaunimo lavinimosi, tikybinių įsitikimų tolerancijos ir 
pagarbos". 

Taip buvo rašoma spaudoj, taip kalbėta įvairiuose susirin- 
kimuose, taip buvo ir daroma. Nežiūrint to viso, dėl prieža- 
sčių, apie kurias bus kalbama „Neigiamųjų reiškinių“ skyriuje, 
mūsų dešinieji laiko tą draugiją prieštikybine organizacija, dėl 
tos priežasties vienybės atstatymo nenori ir nesutinka, paken- 
čia tik fikciją. 1932 metais kai kuriems žymiems vilniečiams 
veikėjams reikalaujant, sutiko, kad „Kultūros“ draugijos pir- 
mininkas sėdėtų Laikinojo komiteto prezidiume, bet, kad sė- 
dėtų tiktai išorinei vienybei rodyti, šiaip gi visais svarbesniais 
klausimais balso kad neturėtų. 

Dėl tokios padėties šių metų pradžioj nebesutikau ilgiau 
pasilikti Laikinojo komiteto prezidiume, o šių metų birželio 
mėnesį pasitraukiau ir iš „Kultūros" draugijos valdybos, pasi- 
traukiau ir nuo vadovavimo pažangiųjų spaudai, „Vilniaus Žo- 
džiui“, į kurį nuo liepos mėnesio nė vieno straipsnio nebepa- 
rašiau. Taigi asmeniškai visai nėsu suinteresuotas tos draugi- 
jos gyvavimu, kaip bus matyt iš trečiame skyriuje paduotų 
faktų, visai ne aš ją įsteigiau, antraisiais tos draugijos gyva- 
vimo metais (1929 m.) tik jon įstojau. Įstojau ir sutikau būti 
jos pirmininku, kaip tik tam, kad ta draugija netaptų priešti- 
kybine organizacija. Prieš tai penkerius metus stovėjęs kata- 
likiškos visuomenės priešaky ir gynęs jos tikybinius reikalus, 
negalėjau gi aš tapti tikybos priešu. Nevilniečiams skaityto- 
jams visa tai atrodys labai keista. Keliais žodžiais mūsų gy- 
venimo keistenybių neišaiškinsi, skaitytojams bus aišku tik 

“ Emos MEDICINOS 


perskaičius visą šią knygelę. Šioje vietoj tik tvirtinu, kad kol 
„Kultūros“ draugija nerodė partiškumo, dešinieji neturėjo rei- 
kalo skelbti jai kovos. 

Dešinieji. 

Iš to, kas pasakyta, maž daug aišku, kodėl nėra vienybės 
mūsų inteligentų tarpe ir kokios srovės juose yra pasirei- 
škusios. Partijų mūsų visuomenėje nėra, bet yra srovės ir par- 
tiškumas. Neva stipriausi lig šiolei yra dešinieji. Kas gi yra 
tie dešinieji, kokia jų ideologija? Kalbant apie mūsų dešiniųjų 
vadus, turiu išvardyti žymesniųjų vadų pavardes, nes be to 
teisingai nušviesti mūsų gyvenimas—neįmanomas yra dalykas. 
gčiau, nes dauguma provincijos kunigų partiškame veikime vi- 
sai nedalyvavo, daugelis jų tik piktinosi mūsų ginčais. Partiš- 
kame veikime aktingai mažai tedalyvavo ir dauguma Vilniaus 
lietuvių kunigų, nors jie savo draugų veikimo ir nepeikė. Ten- 
ka tai aiškinti kunigų disciplina. Neliesiu, žinoma, dešiniųjų 
vadų asmeniškai, įvertinsiu tik jų, kaipo visuomenės veikėjų, 
darbus. Trečiame skyriuje faktais bus įrodyta, kad dariau daug 
pastangų savitarpy susitarti, o be to prieš pusę;metų viename 
posėdy dešiniųjų vadus įspėjau, kad jeigu jie nenustos remti 
nenormalę ir nemoralę padėtį mūsų visuomenės priešaky, tai 
priverstas būsiu viešai nušviesti mūsų gyvenimo neigiamus 
reiškinius. Atsakymas buvo neigiamas: beveik viskas esą tvar- 
koj. Tegul visuomenė spręs, ar pas mus viskas yra tvarkoj. 

Dešiniųjų vadu daugelio inteligentų laikomas yra kun. K. 
Čibiras. Jis yra lietuviškos šv. Mikalojaus bažnyčios klebonas, 
Laik. Komiteto vice-pirmininkas, o be to dar užima keturias 
aukštas vietas. L. Komiteto susirinkimuose dar ir šiais me- 
tais pasisakydavo esąs šimtaprocentinis krikščionis-demokra- 
tas. Kiek anksčiau taip pat save vadindavos ir vienas jaunas 
pasaulinis veikėjas, to kunigo padėjėjas, didelis L. K-to pir- 


„mininko rėmėjas, sodžiaus jaunimui skiriamo laikraščio „Jau- 


nimo Draugo" leidėjas. Tokios pat ideologijos yra ir faktinasis 
mūsų oficiozo „Vilniaus Rytojaus“ redaktorius, labai artimas 
mūsų dešiniųjų vadui ir L. K. pirmininkui žmogus. Dešiniųjų 
štabo akciją ir L. K. pirmininką per paskutinius septynerius 
metus ir dar bent kiek anksčiau aktingai rėmė ilgametis Šv. 


18 


Zitos draugijos pirmininkas ir Lietuvių Labdarybės draugijos 
reikalų vedėjas kun. Pr. Bieliauskas. Laik. K-to pirmininką 
remdavo ir a. a. kun. P. Kraujalis, ilgametis „Ryto“ švietimo 
draugijos pirmininkas, bet laikydamas save tautininku, rėmė, 
+odos, pirmininką kitokiais sumetimais: norėjęs jį padaryti tau- 
tininku, geru kataliku ir geru pirmininku. Del dešiniųjų štabo 
pastangų visą laiką dešinieji turėjo Laik. Komitete daugumą, 
per paskutinius septynerius metus stovėjo prie mūsų visuo- 
menės vairo. Krikščionių demokratų ideologija yra žinoma, 
svarbiausieji tos ideologijos dėsniai yra—ginti tikybą ir tautybę. 
Būtų normalu ir gražu, jeigu tie tikslai būtų siekiami doromis 
ir geromis priemonėmis. To tačiau mūsų gyvenime nėra. Nors 
dešinieji neturi partijos, bet turi daug partiškumo. Partiškumas, 
kaip žinome, visur susijęs yra su tiesos ir teisybės neigimu 
partiškame veikime. Net ir Anglijoj, kur visuomenės dorovė 
ir ypač etika labai aukštai stovi, partijų veikėjai rinkimų metu 
dažnai vartoja nedoras priemones, demagogiją. Gal dėl tų su- 
metimų, kad partiškame veikime sunku yra neprasilenkti su 
tiesa ir teisybe, anglai tikybinių dalykų nepainioja su politika, 
anglų srovėse nėra tikybinių šūkių, o kaip žinome, tikyba 
angluose labai stipriai laikosi, net ir socialistų tarpe yra daug 
tikinčių žmonių. Naudojant tikybą partiškame veikime, ne 
tik nepasiekiama tikslo — sustiprinti žmonėse tikybinius įsi- 
tikinimus, bet priešingai—tiktai kenkiama tikybai. Tokių išdavų 
susilaukė N. Lietuvos krikščionys-demokratai, kai stovėio prie 
valstybinio vairo, tokių pat išdavų matome ir mūsų gyvenime. 

N. Lietuvoj kalbamos srovės veikėjai, neneigdami pažan- 
gos ekonominiame tautos gyvenime, daug naudos padarę yra 
tautai kartu su liaudininkais pravesdami žėmės reformą. Mūsų 
dešinieji, kaip iš tolimesnio bus matyt, į ekonominius mūsų 
visuomenės reikalus lig šiolei nekreipė dėmesio. Tuo atžvilgiu 
jie yra dideli konservatoriai, neigė lig šiolei net ir tokį svarbų 
reikalą, kaip kooperatyvų steigimą. 

Mūsų krašto lietuvybei mūsų dešiniųjų vadai, ypač kun. 
Čibiras, be abejo, yra daug padarę, bet ir tą darbą dirbdami 
turi daug keblumų, painiodami tikybą su tautybe. Mūsų kraš- 
to bažnytinė vyresnybė nėra lietuviams palanki, kaikuriose 
„bažnyčiose varoma priešlietuviška akcija. Kunigai bažnytinei 
vyresnybei priklausydami negali tai akcijai priešintis. Mūsų, 

kunigų globojami laikraščiai yra labai keblioj padėty. Kaltin- 
dami bažnytinę vyresnybę konkordatą laužant, neteisingai el- 
giantis, kenkia katalikybei; gindami bažnytinės vyresnybės au- 
toritetą, kenkia tautybei. Pažangieji tuo klausimu šitaip rašy- 
davo: „Niekas neneigia, kad tikyba mūsų sodžiaus gyvenime 
turi daug reikšmės, niekas neatsisako ginti lietuvių katalikų 
teisių bažnyčiose, bet vieni tik tariamieji tikrieji katalikai ne 
tik mūsų teisių bažnyčiose, bet ir visų kitų teisių sėkmingai 
ginti negali, nes, kaipo labai ištikimi katalikai, kokiais jie de- 
dasi, turi būti paklusnūs arkivyskupijos vyresnybei, gali jie bent 
kiek pakritikuoti, bet arkivyskupo sudrausti, eina atsiprašinėti“. 
(„Vilniaus Žodis“ 1931 m. 9—10 Nr.). 


PH A 7 


Kada ir kaip reiškėsi dešiniųjų partiškumas. 


Dešiniųjų partiškumas reiškėsi ir vienybės laikais. Kun. 
K. Čibiras, kuris tais laikais buvo mūsų gimnazijos kapelionu, 
organizuodavo toje gimnazijoj ateitininkų kuopas. Dėl tų kuo- 
pų organizavimo kaip gimnazijos mokytojų taryboj, taip ir ko- 
mitete būdavo daug ginčų. Kun. Čibiras aiškindavosi, kad jis 
tai darąs tikybiniais sumetimais, nes esą gimnazijoj keli mo- 
kytojai, kurie kartais per pamokas įžeisdavę tikybą, pareikš- 
davę nepalankias tikybai mintis. Tie pasiaiškinimai daugelio 
neįtikindavo. Atsimenu vieną mokytojų tarybos posėdį 1923. 
metais (buvau tuomet gimnazijos mokytoju), kuriame beveik 
visi mokytojai: buvo priešingos nuomonės, aiškino, kad tų 
kuopų organizavimas esąs grynai partiškas darbas, jei kun. Či- 
birui rūpinti tikyba, galįs organizuoti grynai religinio pobūdžio 
kuopas, kaip eucharistininkų ir panašias. Kun. Čibiras su dau- 
i gumos nusistatymu nesutiko, ultimativiškai pareiškė, kad jis 
| to darbo nenustosiąs dirbęs. Vėliau buvo pakeistas tik vardas, 
kuopa vadinos Atžalos kuopa., Tiktai, rodos, prieš ketverius 
metus srovinio pobūdžio kuopos gimnazijoj panaikintos. 

Partiškumas, kaip vienybės laikais, taip ir dabar reiškiasi: 
Labdarybės Draugijoj, kuri laiko prieglaudas ir bendrabučius. 
Dauguma vidurinių mokyklų mokinių gyvena tos draugijos 
bendrabučiuose. Bendrabučiai auklėja mūsų jaunimą. Tos drau- 
gijos faktinu vedėju jau su viršum 12 metų yra kun. Pr. Bie- 
liauskas, kaip jau min ėta, visą laiką pirmininkaująs ir Šv. Zi- 

tos tarnaičių draugijai. Ar taip buvo daroma ir anksčiau, ne- 
atsimenu, bet faktas yra, kad kun. Bieliauskas visą laiką rūpi- 
nasi, kad Labdarybės Draugijon įsirašytų nariais zitietės ir su- 
darytų joje daugumą. Kokiam tikslui taip daroma? Aišku, juk 
tiktai tam, kad turėtų paklusnų įrankį per valdybos rinkimus, 
kad valdybon visuomet būtų išrinktas pats kun. Bieliauskas 
ir tie asmenys, kuriuos jis pasiūlys. Inteligentams ton draugijon 
įstoti nelengva, priimami tiktai tie, kurie yra palankūs drau- 
gijos vadams. Vienybės laikais bent kiek solidarumo reikėjo 
rodyti—buvo priimti keli inteligentai ir kitokio nusistatymo. 
Tarnaitės zitietės, žinoma, geros moterėlės, bet gi ne joms 
spręsti, kas turi stovėti mūsų jaunimo auklėjimo priešaky. 

Dėl tokio partiškumo šioje draugijoje varomo, taip pat 
daug ginčų būdavo Laikinajame Komitete. Kun. K. Čibiras vi- 
suomet gynė tokį elgesį, taip pat motyvavo religiniais sume- 
timais—kunigai turį turėti įtakos jaunimo auklėjimui. Pačiam 
tam reikalavimui niekas nesipriešino, pasauliniai inteligentai 
kritikavo tik tą rinkimų aparatą, kurį kun. Bieliauskas var- 
toja Labdarybės Draugijoj. Vienybės laikais kunigų Vil- 
niaus krašte buvo daugiau, negu vyresniųjų pasaulinių in- 
teligėntų. Jeigu tos draugijos vadams vien tiktai tikybiniai rei- 
kalai būtų rupėję, tai būtų galėję turėti draugijoj ir kunigų 
daugumą. Vieną kartą metuose būtų galėję Vilniun suvažiuoti. 
Vienybės metu lengva buvo susitarti ir su pasauliniais inteli- 
gentais, jokio partiško darbo jie nedirbo. Jei kai kurie lais- 
vamaniai ir rodydavo kartais nepalankumo tikybai, tai, man 
rodos, tokių išsišokimų būdavo daugiausiai dėl to, kad kunigai 
partiškai elgėsi, o partiškumas, kaip jau minėjau, nėra susijęs 
su teisybe ir dorove. 

Pačiai Labdarybės Draugijai ir jaunimo auklėjimo reika- 
lui dėl tokios tvarkos toje draugijoje žalos gal ir nebuvo. In- 
teligentų maža teturėjom, į valdybą būdavo vis tik išrinkti 
žymūs mūsų inteligentai. Ligi mirties valdyboj buvo d-ras 
J. Basanavičius, kun. prof.P. Kraujalis. Bendrabučių vedėjomis 
bei vedėjais, bendrai imant, visuomet buvo ir yra 'gana geri 
žmonės. Nežiūrint to, tačiau, kun. Bieliausko varomas toje 
draugijoj partiškųmas, suvaidino tragingą vaidmenį mūsų visuo- 
menės gyvenime. 

Čia jau turiu paliesti patį opiausį mūsų gyvenimo klau- 

simą, kuris plačiau bus nušviestas kituose skyriuose. 1923 me- 
tų pradžioj, kaip tik minėtų kunigų pasiūlymu, vieningu visų. 
Laikinojo Komiteto narių slaptu balsavimu, man pirmininkau- 
jant, pašalintas buvo iš komiteto, buvęs prieš tai vienerius me- 
tus pirmininku, dabartinis to komiteto pirmininkas. Aišku juk, 
kad tokiam svarbiam įvykiui, kuris lygus buvo to asmens pašali- 
nimui iš visuomenės, turėjo būti ir labai svarbios priežastys. 

Po vienerių metų, kun. P. Bieliauskas, panaudojęs savo 
rinkimų aparatą įvedė tą asmenį Labdarybės Draugijos Val- 
dybon, parengdamas tokiu būdu kelią jam grįžti į Laikinojo 
Komiteto prezidiumą, į kurį po ketverių metų 1927 m. pra- 
džioj ir buvo išrinktas. Prezidiume buvo išrinktas iždininku, 
nes pirmininku, nežiūrint griežto atsisakinėjimo (istorinėje ap- 
žvalgoj paduotas to susirinkimo protokolas), dar vienus metus 
man teko būti. Sutartino darbo tais metais Laikinajame Ko- 
mitete jau nebebuvo, po metų, nesulaukęs naujų komiteto rin- 
kimų, kurių kelerius metus visai nebebuvo, iš komiteto pasi- 
traukiau. Laikinojo Komiteto rinkimuose tais metais taip pat 
zitietės vaidino svarbų vaidmenį, daugiausiai jų balsais tas 
asmuo ir buvo išrinktas. 

Kas čia bloga, gal pasakys skaitytojas, gal tas žmogus 
pasitaisė, padarė atgailą. Taigi, kad ne. Ne tik neatitaisė tų 
nusidėjimų, dėl kurių buvo pašalintas, bet diktatoriaudamas. 
mūsų visuomenei per paskutinius septynerius metus, taip pat, 
kaip ir prieš dešimts metų, vaduojasi savo veikime asmeniš- 
kais sumetimais ir yra padaręs dar daugiau nusidėjimų. Tai 
istorinėje apžvalgoje ir trečiame skyriuje bus įrodyta faktais. 

Kaip gi čia yra, kodėl gi ligą šiolei tą mūsų pirmininką 
remia Vilniaus lietuviai kunigai? Remia dėl to, kad tas žmo- 
gus uoliai atlieka tikybines apeigas lietuviškoje šv. Mikalo- 
jaus bažnytėlėje. Ar geram ir doram katalikui, o ypač gi vi- 
suomenės priešaky stovinčiam žmogui, nieko daugiau nerei- 
kia, tik tikybinės apeigos atlikti? Ar tokia mūsų vilniškių lie- 
tuvių kunigų ortodoksija pateisinama yra teologijos mokslu? 
Profesorius VI. Šilkarskis, žinomas katalikybės gynėjas, 1931 
metų „Vairo“ antrame numeryje savo ilgame straipsnyje apie 
garsųjį teologijos profesorių Adolfą Harnacką paduoda šito- 
kią to teologo nuomonę krikščioniškos etikos ir techniško 
apeigų atlikimo klausimu: 

„Kristus griežtai atskyrė etiką nuo išviršinio religi- 
nio kulto ir nuo techniško apeigų atlikimo. Jis nežinojo 
jokio kito aukštesnio įstatymo už meilę ir gailestingu- 
mą: jeigu išviršinė religijos pusė tampa nepriklausoma 
nuo to įsakymo arba nustumia jį į antraeilę vietą, tai ji 
lieka tiesiog kenksminga“. 

Tenka konstatuoti, kad mūsų dešiniųjų vadų veikime ti- 
kyba nėra susijusi su dorove ir tautiškumu. Tokie yra partiš- 
kumo vaisiai, to gal nepastebi ir patys kunigai, statydami ti- 
kybines formas aukščiau už dorovę. Štai kame glūdi priežastis, 
dėl ko aš 1927 metais, būdamas dar Laikinojo Komiteto pir- 
mininku, nesipriešinau kairiųjų norui steigti „Kultūros“ drau- 
giją, nors idėjiniai buvau artimesnis krikščionims - demokra- 
tams, negu social-demokratams, (tokiais buvo praeity dau- 
guma mūsų kairiųjų). Tiesa tais metais buvo kairiųjų pu- 
sėje, ypač kad buvo ir svarbus tautinis reikalas tą draugiją 
steigti, apie tai bus kituose skyriuose. Kada tikybos saugoto- 
jai pirmoje eilėje žiūri dorovės ir nevaržo kūrybinio darbo, 
tada prie tikybos linksta ir dideli laisvamaniai. Kada tikybos 
saugotojai blogus pasauliečių darbus toleruodavo vien tiktai dėl 
to, kad tie žmonės atlieka tikybines apeigas, tada visur vyko 
revoliucijos, vienur kruvinos, kitur ramios, žmonės nustodavo 
tikėti, kairieji imdavo veikti. Veikia, žinoma, politiniai ir eko- 
nominiai reikalai, bet tie reikalai juk nebūtų buvę ir blogi, 
jeigu, pavyzdžiui, vergiją, baudžiavą kunigai nebūtų toleravę, 
nors Kristus aiškiai vergiją pasmerkė. Toks procesas, tokia 
revoliucija vyksta ir mūsų gyvenime. Neturime politinės lai- 
svės, o dar mūsų visuomenės priešaky įsivyravo žmogus, kuris 
gaudamas savo nuožiūrai visuomenės aukas, verčia vergauti 
mokytojus, maltretuoja draugijas, demoralizuoja spaudą, elgia- 
si su daugeliu inteligentų kaip su baudžiauninkais. 


Partiškumas Mokslo draugijoj ir kitose. 


Kas labai liūdna, partiškumas buvo įneštas ir Lietuvių 
Mokslo Draugijon. Ta draugija 1907 metais D-ro Jono Basa- 
navičiaus įsteigta, atlikusi didelį mūsų tautos kultūros darbą, 
buvo lyg kokia tautos šventovė, kurioj niekuomet nebūdavo 
jokių partiškų susirėmimų. Į draugijos valdybą buvo renkami 

žmonės visai neatsižvelgiant į jų partišką nusistatymą, o tik 
į jų susidomėjimą mokslu. Kadangi tokių žmonių daugiau yra 
pažangesniųjų tarpe, tai visą laiką jų daugiau buvo ir valdyboj. 
Savaime suprantama, kad kaip čia, taip ir kitose šios knygos 
vietose, nevartoju žodžio „pažangus“, kaipo sąvokos toly- 
gios „laisvamanis“. Nemaža pažangiųjų žmonių yra ir kunigų 
tarpe. Į Mokslo Draugiją niekuomet nesirašydavo nariais to- 
kie žmonės, kuriems rūpėdavo tik ateiti pabalsuoti ir laukti, 
kol vėl po metų kas pakurstys juos eiti balsuoti, jeigu gi ne, 
tai apie tą draugiją ir užmiršti. 1929 metais prieš visuotinįjį 
draugijos narių susirinkimą, kuris buvo paskirtas balandžio 
mėnesio 7 dieną, valdyba, kurioje tuomet buvo šie asmenys: 
a. a. kun. P. Kraujalis, dir. M. Šikšnys, B. Untulis, d-ras Alsei- 
ka, P. Karazija, d-ras J. Šlapelis, R. Mackevičius, gavo apie 
40 prašymų, kuriuose pareikštas buvo noras įstoti draugijon. 
Iš kandidatų pavardžių (buvo jų tarpe ir tokių asmenų, kurie 
patys nemokėjo ir savo prašymo pasirašyti) lengva buvo spręsti, 
kad tų žmonių dauguma stoja draugijon vien tiktai mūsų 
dešiniųjų veikėjų sukurstyti. Ne vienas tų kandidatų ir prasi- 
tarė, kad agituojama eiti į susirinkimą grūsti „bedievų“ iš 
valdybos. Partiškumas vienų, iššaukė, žinoma, partiškumą kitų. 
Kadangi dar ligi susirinkimo buvo kelios dienos, nemaža inte- 
ligentų buvo atvažiavusių iš provincijos, smarkią agitaciją pa- 
varė ir kairieji, dar buvo gauta apie 40 prašymų, į draugiją 
įsirašė iš viso 80 naujų narių. Valdybos rinkimai ėjo labai 
karštoj atmosferoj, laimėjo kairieji ir pažangieji. Kitais metais 
rinkimai ėjo jau ramiau, dauguma tiktai balsavimui įstojusių 
narių į susirinkimus nebesilankė, daug tokių narių dėl neužsi- 
mokėjimo 1933 metais buvo išbraukti iš draugijos narių skai- 
čiaus. 

Visai nešališkai analizuojant mūsų gyvenimą, reikia pri- 
pažinti, kad nors ir neigiamas reiškinys ;buvo dešiniųjų partiš- 
kumas, pasireiškęs 1929 metais Lietuvių Mokslo Draugijos rin- 
kimuose, bet dalinai jis pateisinamas mūsų dešiniųjų idėji- 
niais sumetimais. 1927 metais atplūdę į Vilnių politiniai emi- 
grantai, kurie varė smarkią agitaciją ne tik prieš N. Lietuvos 
vyresnybę, bet ir prieš tikybą; 1927 metais „Kultūros“ drau- 
gijos įsisteigimas, kurios steigėjai nerodė palankumo tikybai; 
tais pačiais metais pradėjęs eiti Vilniuje laikraštis „Vilniaus 

Šviesa“, kuriame nerodoma buvo palankumo kunigams—sukėlė 
mūsų kuniguose rimto susirūpinimo, įvarė nemažai ir baimės 
dėl tikybos likimo. Turėdami tuos reiškinius galvoj, nutarė imtis 
griežtų priemonių. Visoj toje rinkimų akcijoj aktingą vaidme- 
nį vaidino tuomet a. a. kun. P. Kraujalis, o apie jį reikia 
pasakyti, kad nors tas žmogus, kaip ir visi, turėjo silpnybių, 
ypač gi nemaža ortodoksinio nusistatymo, bet vadavosi savo 
gyvenime tiktai idėjiniais sumetimais, kilusi neapykanta pas 
jį niekuomet ilgai nesilaikydavo, ją veikiai pakeisdavo krikš- 
čioniška meile ir etika. Nors visai aišku, kad kovai su taria- 
mais tikybos priešais tokių priemonių nereikėjo imtis ir 1929 
metais, bet, kaip sakiau, jos vis tik dalinai galima pateisinti. 

Šiais metais Lietuvių Mokslo Draugijoj pasikartojo ta pati 
istorija. Dešiniųjų puolimas šiais metais buvo visiškai nelauktas. 
Tiesa, reikšdavo dešinieji nepasitenkinimo, kad Mokslo Draugijos 
valdyboj perdaug esą vadinamųjų kairiųjų, kad į draugiją sto- 
davo ir mūsų radikalai marksinininkai, kurių niekas iš valdy- 
bos narių draugijon nekvietė, bet tais klausimais ir dėl valdy- 
bos sąstato, Laikinojo Komiteto susirinkimuose siūlyta buvo 
susitarti, oficialiai juk gyvenome vienybėje. Nei į pasiūlymus, 
nei į vienybę dėmesio nekreipta. Prieš pat susirinkimą pareiš- 
kė noro įstoti draugijon apie 20 žmonių, priešaky su keturiais 
kunigais, kurie per kelioliką metų Moks!o Draugija visai neSi- 
domavo. Pažangieji, nesitikėję tokio partiškumo, vos tik keletą 
žmonių bespėjo prikalbinti stoti draugijon. Rinkimus laimėjo 
dešinieji, bet ir tai tik dėl to, kad pagelbėjo jiems mūsų 
radikalai marksininkai. Daugiausia balsų gavo vis dėlto ne de- 
šinieji, o trys (iš septynių valdybos narių) nuosaikieji kairieji, 
kuriuos mūsų radikalai marksininkai, matyt, laikydami sau pa- 
lankiais, už juos balsavo, nors dabar kai kuriuos jų jau fašistais 
vadina. 

Dėl tų rinkimų, kurie, be to, buvo ir netvarkingi, kėliau 
šią vasarą protestą spaudoj. Dešiniųjų organas „Vilniaus Ry- 
tojus", kaip paprastai, aiškino tai mano asmeniškais sumeti- 
mais. Girdi, pykstąs, nes neišrinktas. Man visai nebuvo ko 
pykti ir nepykau, o teko tik labai susirūpinti tuo. neigiamu 
mūsų gyvenimo reiškiniu. Valdybon juk ne tik manęs neišrin- 
ko. Neišrinko d-ro J. Šlapelio, vieno iš žymiausių ne tik vil- 
niečių tarpe, bet ir visų lietuvių inteligentų tarpe, mūsų kal- 

bos žinovo, apie 20 metų buvusio Mokslo Draugijos valdyboj. 
Neišrinko ilgamečio draugijos pirmininko, mūsų gimnazijos 
keliolika metų yra katalikiškos „Ryto“ draugijos vice-pirmi- 
ninku; kadangi, tačiau, nerodo ortodoksinio nusistatymo, jau, 
matyt, ir jis tapo nebeištikimu mūsų dešiniųjų vadams. Kad 
tokiais atvejais nesivaduoju asmeniškais sumetimais, liudija šis. 
faktas. Po d-ro J. Basanavičiaus mirties 1927 metais kurį laiką 
laikinai ėjęs pirmininko pareigas, 1928 metų pradžioj, po visuo- 
tinojo susirinkimo, pirmame valdybos posėdy buvau išrinktas. 
Mokslo Draugijos pirmininku. Nuo tos garbės atsisakiau. Pir- 
mininku buvo išrinktas B. Untulis, kuris 1928 metais visai ge- 
rai pirmininkavo jokio kairumo nerodė, bet vis vien dešinie- 
siems neįtiko. Buvo manyta, kad įtiks dir. M. Šikšnys, dėl to 
po rinkimų laimėjimo 1929 metais jis buvo kas met renkamas. 
pirmininku. Šių metų įvykiai parodė, kad ir jis laikomas kai- 
riuoju. Jokio kairumo Mokslo Draugijos valdyboj nėbuvo. Vi- 
sai neteisingi buvo priekaištai, būk Mokslo Draugijos Valdyba 
šelpusi kai kuriuos mūsų marksininkus, kurie sodžiuje renka 
tautosaką. Nieko tame bloga nebūtų, bet ir to valdyba neda- 
rė, nes tam reikalui lėšų neturėjo. Dabar tam reikalui lėšų 
jau atsiradę. 


Šių metų dešiniųjų vadų partiškumo, pasireiškusio per 
Mokslo Draugijos narių susirinkimą, iau nebegalima pateisinti 
idėjiniais sumetimais. Gal bent kiek tokių sumetimų neturėjo 
kai kurie kunigai ir eiliniai dešinieji, kurie nežinojo to veiksmo 
tikrojo tikslo, nežinojo išrinkto valdybon Laik. Kom. pirminin- 
ko „nuopelnų“ tai draugijai, bet tų rinkimų organizatoriai va- 
davosi sumetimais nieko bendra nei su draugijos gerove, nei 
su tikyba ir mokslu, nei su tautiškumu neturinčiais. Tai bus 
įrodyta faktais ir dokumentais trečiame skyriuje. 


Bent kiek partiškumo yra ir Šv. Kazimiero Draugijoj, 
kuri turi didelių nuopelnų mūsų krašto lietuvybei. Kai kurie 
tos draugijos nariai, renkant atstovus į Laikinąjį Komitetą 
rūpinasi, kad iš daugelio draugijų valdybų būtų išrinkti komi- 
tetan Šv. Kazimiero draugijos nariai, kad kazimierininkai su- 
darytų komitete daugumą. Aišku, kad tas reiškinys yra kenks- 
mingas, į komitetą turi būti renkami žmonės, kurie tinkamai 

galėtų ginti atstovaujamos draugijos reikalus ir gerai nusima- 
nyti visais kitais klausimais. 

Kitose draugijose paskutiniu laiku partiškumo mažiau te- 
simato, buvo jis pradėjęs reikštis Lietuvių Ūkio Draugijoj, bet 
toj draugijoj dešinieji ir kairieji pasisekimo neturėjo, jau dveji 
metai, kai draugija gerai susitvarkiusi eina vidurine linkme, 
daroma tik jai nemaža trukdymų grynai asmeniškais sume- 
timais. 

Tenka dar tik paminėti apie dešiniųjų jaunimą. Studentų 
Sąjungoj yra susiorganizavusi vidaus misijų studentų kuopa 
„Viltis“, apie 30 žmonių, kuriai vadovauja mūsų dešiniųjų va- 
das. Kuopos pagrindas esąs idėjinis, tikybinis. Jeigu tiktai ant 
to pagrindo kuopa stovėtų ir jokio partiškumo nerodytų, tai, 
žinoma, niekas nieko prieš ją negalėtų turėti. Tos kuopos na- 
riai nedaug partiškumo ir teturi, jo gal ir visai neturėtų, jei- 
gu nebūtų partiškai nustatomi. Pageidaujama, žinoma, kad 
studentai stotų Mokslo Draugijon, bet tos kuopos kai kurie 
nariai šių metų tos draugijos susirinkiman bene bus atėję ne 
tiek mokslo, kiek partiškumo sumetimais. 


Klerikalizmas. 


1928 metais, kai dėl „Kultūros“ draugijos įsisteigimo 
iširo mūsų vienybė, Amerikos lietuvių laikraščiuose tilpo 
mano straipsniai, kuriuose gana aštriai kritikuojamas buvo: 
mūsų visuomenės gyvenimas, mūsų vilniškiai kunigai buvo pa- 
vadinti klerikalais. Gyvenęs apie metus Amerikoj, gerai žino- 
damas ir suprasdamas Amerikos lietuvių psichiką ir nusista- 
tymą, tokiu tonu turėjau rašyti, kad gavus aukų spaudai ir 
įsteigtoms „Kultūros" draugijos pradžios mokykloms laikyti. 
Jeigu amerikiečiai tais ir kitais metais nebūtų atsiuntę aukų 
pažangiųjų spaudai ir mokykloms, tai mūsų dešiniesiems lai- 
kinai gal ir būtų buvę geriau, bet mūsų tautiniams reikalams, 
“ o net ir pačiai tikybai, būtų buvę, be abejo, blogiau, ir štai 
kodėl. 

1928 metais Vilniuje buvo leidžiamas social-demokratų 
politinių emigrantų savaitinis laikraštis „Pirmyn“, kuris varė 
ne tik labai smarkią revoliucinę agitaciją prieš N. Lietuvos 
vyriausybę, bet ir prieš tikybą. Dievas buvo rašomas mažąja 

raide. Prieš „Kultūros“ draugiją mūsų dešinieji varė smarkią 
akciją, kultūrininkus apšaukdavo plečkaitininkais, neištikimais 
lietuviais, nors toje draugijoje buvo susispietę apie 20 Vilniaus 
lietuvių inteligentų, kurių tarpe buvo žymių rašytojų, moksli- 
ninkų, kaip štai: d-ras J. Šlapelis, A. Valaitis, S. Matjošaitis 
(Esmaitis), B. Untulis, P. Karazija. Metų pabaigoj kairiųjų laik- 
raštis „Vilniaus Aidas“ priverstas buvo užsidaryti, iš Laikino- 
jo Komiteto priversti buvo išeiti likusieji tame komitete kul- 
tūrininkai: d-ras J. Šlapelis ir P. Karazija. 

Kaip gi būtų buvę, jeigu amerikiečiai nebūtų atsiuntę 
aukų pažangiųjų spaudai ir „Kultūros" draugijos mokykloms 
laikyti. Aišku juk, kad jeigu 1928—1929 metais nebūtų ėjusi 
„Vilniaus Šviesa“, o vėliau „Vilniaus Žodis“, kurie kvietė jau- 
nimą prie nuosaikumo, prie tikybinių įsitikinimų gerbimo, tai 
radikalų, griežtų tikybos priešų mūsų jaunime būtų šiandien dar 
daugiau, nes jokiais gi draudimais dešinieji nebūtų sulaikę 
jaunimo nuo emigrantų laikraščių skaitymo, o tie laikraščiai 
ateina į Vilnių dar lig šiolei, nors jau treji metai, kaip nebe 
Vilniuje leidžiami. „Kultūros" draugija, be abejo, nebūtų susi- 
likvidavusi, bet būtų patekusi į dar kairesnių inteligentų ran- 
kas, kurie iš kur nors lėšų būtų gavę ir tikrai prieštikybinę 
akciją būtų varę. Kad taip būtų buvę, visai aišku bus iš to, 
kas pasakyta bus apie „Kultūrą" trečiame skyriuje. Pasakys 
kas iš vilniečių, tai kas kitas „Kultūrą" būtų sulikvidavęs. Ne, 
kam kitam nebūtų buvę tikslo „Kultūros“ sulikviduoti, o, be to, 
vadai būtų mokėję ir maskuoti. 

Kai kurie vilniškiai kunigai dėl išvadinimo klerikalais la- 
bai buvo įsižeidę. Kaip dėl tos priežasties, taip ir dėl „Kultū- 
rai“ suteiktos paramos, buvau apšauktas netikiu, tikybos prie- 
šu. Visai ne dėl noro įžeisti mūsų kunigus tą pavadinimą pa- 
vartojau, visai to ir nesigailiu, nes su tiesa neprasilenkiau. Ar 
mūsų gyvenime nėra klerikalizmo? Pas mus įsivyravęs yra jau 
toks klerikalizmas, kurį smerkia ir patys šviesesnieji kunigai. 
Plačiai žinomas veikėjas, kunigas profesorius F. Kemešis 1933 
metais 153 numeryje „Naujojoj Romuvoj“ šitaip rašo: 

„Ar esama pas mus klerikalizmo? Tačiau pirma reikia 
išspręsti klausimas, kas gi yra tas klerikalizmas? Tas terminas 
ne visų vienodai suprantamas ir aiškinamas. Bene teisingesnė 
būtų jo aptartis tokia, kad tai yra tokia visuomenės minties 

kryptis, kuri norėtų, kad dvasiškijai būtų pavesta valdyti ir 
kontroliuoti kiek galima daugiau viešojo gyvenimo ir veikimo 
sričių. Arba jeigu panaši tendencija pasireikštų pačios dvasiš- 
kijos tarpe — tai toji tendencija ir galima būtų pavadinti kle- 
rikalizmu. Tačiau ir pas mus ir kituose kraštuose tam tikri 
elementai —ypač iš kairiojo šono—norėtų žymiai praplėsti kle- 
rikalizmo sąvoką ir vadinti klerikalizmu kiekvieną kunigų įtaką, 
net ir į tas sritis, kurios jiems globoti ir kontroliuoti yra pa- 
vestos ir sudaro jų tiesioginį uždavinį, būtent kunigų darbuotę 
tikybos ir moralybės srityje. Pagal šią pastarąją prasmę ku- 
nigas gal dar nebus klerikalas, kol jisai bažnyčioj skelbs Die- 
vo žodį, laikys mišias ir dalins sakramentus. Bet kada kuni- 
gas eis į mokyklą dėstyti tikybos; kada jisai kurs katalikiškas kul- 
tūrines organizacijas ir jose dirbs; kada dalyvaus spaudoje ir 
per spaudą apaštalaus katalikybės idejas, tai pagal kairiuosius 
jau jisai bus klerikalas... Jeigu kur ano klerikalizmo tenden- 
cijos betgi pasireikštų — jas tikrai reikėtų labai apgailestauti, 
nes iš patyrimo žinome, kad kunigų noras veikti ir vadovauti 
tose srityse, kurios labiau pritiktų pasauliečiams, šiuos atbaido 
nuo Bažnyčios". 

Niekur ir niekuomet savo raštuose nėsu rašęs, kad ku- 
nigai nedėstytų tikybos mokyklose, nedalyvautų organizacijo- 
se bei spaudoj, kritikavau tik kunigų reiškiamą norą ir pas- 
tangas valdyti visą mūsų viešąjį gyvenimą. Tos tendencijos 
visiškai aiškiai reiškėsi 1928 — 1931 metais, o šiais metais jos 
dar aiškiau pasireiškė. Retas, be abejo, tepastebėjo šitokį 
reiškinį. 

Turime Vilniuje penkius lietuvius kunigus, kurie dalyvau- 
ja mūsų visuomenės gyvenime. Tie penki kunigai vadovauja 
dabar jau septynioms mūsų draugijoms, būtent: Vilniaus lie- 
tuvių švietimo „Ryto“ draugijai, Lietuvių Labdarybės Drau- 
gijai, Šv. Kazimiero Draugijai, Meno ir Literatūros Draugijai, 
Blaivybės draugijai, Šv. Zitos draugijai, o nuo šių metų liepos 
mėnesio dar ir Lietuvių Mokslo Draugijai, nes maža buvo še- 
šių draugijų. Laikinojo Komiteto vicepirmininkas taip pat ku- 
nigas, bepaliko tik dar kunigui užimti Laikinojo Komiteto pir- 
mininko vieta. 

Pasaulinių inteligentų, kaip rašiau, turime jau pakanka- 
mai, nemaža pasaulinių inteligentų kas met išvažiuoja iš AENA 


miaus N. Lietuvon, „laimindami" mūsų tvarką. Juk aišku, kad 
"tokią tvarką pataria apgailestauti ir kun. prof. F. Kemešis, to- 


kia tvarka, jo nuomone, jau esanti kenksminga ir Bažnyčiai. 

Kun. K. Čibiras plačiai rašė apie klerikalizmą 1929 metais 
sodžiaus jaunimui skiriamame laikraštyje „Jaunimo Drauge“. 
Įrodinėjo, kad pas mus klerikalizmo nėsą, kunigai turį vado- 
vauti draugijoms, nes pasaulinių inteligentų esą maža ir tie 


„patys tikėjimo priešai, bet vis dėl to pareiškė šitokią mintį: 


„Po karo N. Lietuvoj kurį laiką didesnis skaičius 
kunigų dalyvavo viešajame krašto gyvenime, politiniame, 
ekonominiame ir švietimo, bet dalyvavo todėl, kad stigo 
pasaulinių inteligentų su katalikiškais įsitikinimais: rusų 
mokykla gamino mums beveik vien bedievius. Kai ima 
rastis katalikų šviesuolių, kunigai atsitraukia, užleisdami 
jiems tas vietas, o patys grįždami prie savo tiesioginių 
pareigų bažnyčioje, labdarybėje ir švietime“. 

Ar nebus jau toks laikas atėjęs ir mūsų krašte. Argi ir 


"šiandien beveik visi pasauliniai inteligentai bedieviai? Tur būt 


ir visus jaunuosius inteligentus, baigusius aukštuošius mokslus, 
mūsų kunigai laiko bedieviais. Jeigu šiais metais prieš Moks- 
lo Draugijos rinkimus nepanorėta tartis su neva bedieviais 


„kultūrininkais, tai kodėl gi nesitarta su jaunesniais inteligentais, 


vadinamaisiais tautininkais. Matyt, su jais nesitarta, nes jie 
visai ir susirinkiman neatėjo. 

Nors jau visai aišku, kad taip toliau būti negali, kad to- 
kia padėtis yra kensksminga tautybei ir tikybai, kad kunigai 
visai nebeturi laiko savo tiesioginėms pareigoms eiti, kad mū- 
sų Šv. Mikalojaus bažnyčia tuštėja, ne tik nenusileidžiama, bet 
dar daugiau sričių norima valdyti. 


Kairieji. 


1932 metų pradžioj „Vilniaus Žodyje“ rašiau: nustokime 
būti dešiniaisiais ir kairiaisiais, o būkime tik Vilniaus krašto 
lietuviais. Taip pat ir anksčiau, nuo 1930 metų pradžios, kada 
pradėjo eiti „Vilniaus Žodis“, daug mano straipsnių tilpo ta- 
me laikraštyje, kuriuose kviečiau vienybėn visus mūsų inteli- 
gentus, nė vieno karto mano straipsniuose tame laikraštyje 
nepavartojau pasivadinimo, „mes kairieji". Dešinieji į mano 


kvietimus vienybėn atsakydavo neigiamai, pavyzdžiui ilgame 
K. Č. straipsnyje „Vienybes reikalu" 1931 metais. Dešiniųjų 
vis vien buvau laikomas kairiųjų laisvamanių vadu, nors nei 
aš pats nei kairieji, su kuriais aplinkybių verčiamas kurį laiką 
Vilniuje dirbau, tokiu manęs nelaikė. 

Kadangi niekuomet nebuvau ir nesu ir dešiniuoju, tai po- 
pasivadinimą „pažangieji“, (kuris nėra tolygus prieškariniam 
„pirmeiviai“), visai ne tam, kad laikyčiau mūsų dešiniuosius 
atžagareiviais, bet tiktai kaipo skirtumą nuo dešiniųjų konser- 
vatizmo ir ortodoksijos. Kame ir kaip tas skirtumas reiškiasi, 
bus aišku iš tolimesnių skyrelių, Kuriuose rašau apie tikybą, 
tautiškumą, pažangą, demokratiją. Tokiais pažangiaisiais, kokiu 
aš esu, be abejo, bus didelė mūsų inteligentų dauguma, kada 
išnyks iš mūsų gyvenimo dešiniųjų ir kairiųjų partiškumas. 
Taip bus ne dėl to, kad aš noriu savo nusistatymą visiems 
įskiepyti, bet dėl to, kad to reikalauja mūsų gyvenimas. Tokių 
inteligentų jau ir dabar nemaža yra, bent kiek pažangių min- 
čių pradeda reikšti ir dešiniųjų laikraštis „Vilniaus Rytojus", 
pradeda jau rašyti apie reikalingumą kelti sodiečių ekonominį 
gerbuvį, anksčiau gi tuos klausimus neigė, nors pažangiųjų 
spaudoj apie tai jau senai buvo rašoma. 

1928—1929 metais leisdamas inteligentiškam jaunimui 
skiriamą laikrašti, „Vilniaus Šviesą", vieną ar du kartu pavar- 
tojau pasivadinimą „kairieji“. Elgiaus taip norėdamas atitraukti 
jaunimą nuo politinių emigrantų laikraščio „Pirmyn“ įtakos. 
Laikraštyje leidžiama buvo jaunimui laisvai reikšti savo pažiū- 
ros, žiūrėta tik buvo, kad nebūtų įžeidžiami tikybiniai jausmai. 
Dauguma to jaunimo tapo pažangiaisiais tautininkais arba nuo- 
saikiais kairiaisiais, keli tik pasiliko „Pirmyn" įtakoj ir dar la- 
biau sukairėjo. Dešiniųjų priekaištas, kad neva visi kairieji esą 
tikybos priešai, šitaip „Vilniaus Šviesoj“ atremdavau: 

„Jeigu kas tvirtina, kad visi kairieji yra nusistatę 
prieš tikybą, o tiki tik dešinieji, tai yra visai aišku, kad 
elgiasi taip tiktai dėl partyvinių sumetimų ir išnaudoja 
tikybą savo partijos bei luomo tikslams. Visiems juk ži- 
noma, kad tikybos, doros ir politikos atžvilgiu visokių 
žmonių yra vadinamųjų kairiųjų tarpe, taip pat visokių 
žmonių yra dešiniųjų tarpe. Netikių pilnoj to žodžio pra- 

smėje yra vienoje ir-kitoje pusėje. Kas gi nežino, kad 
dešiniųjų tarpe yra daug žmonių, kurie privatiniame gy- 
venime nemoka paslėpti savo neigiamo nusistatymo prieš 
oficialę tikybą, viešame gi gyvenime dėl karjeros bei po- 
litinių sumetimų veidmainiauja, atlieka visas tikybines 
praktikas“. 

Rašydamas apie kairiuosius, turėjau, žinoma, galvoj Vakarų 
Europą, kur „kairysis“ ir „laisvamanis“ anaiptol nebuvo si- 
nonimai. Dabar jau ir Vakarų Europoj yra kitaip. Kairiaisiais 
jau beveik visur vadinami tik marksininkai. Socialistai su ko- 
munistais daugely kraštų jau susitaikė. Visi tokie kairieji, ži- 
noma, yra laisvamaniai, bet ne visi laisvamaniai yra kairieji. 
Laisvamaniais vadinami žmonės, kurie neigia krikščionišką 
pasaulėžiūrą. Yra tačiau daug pažangiųjų inteligentų ir moksli- 
ninkų, kurie laikosi krikščioniškos pasaulėžiūros ir etikos, bet 
nusistatę yra prieš kunigų ortodoksiją. Aišku, kad tokių in- 
teligentų negalima vadinti laisvamaniais, o tik laisvai tikin- 
čiais. Bedieviais galima vadinti tik tokie žmonės, kurie nu- 
stoję yra tikėjimo ir neturi jokios pasaulėžiūros. 

Kokie gi yra mūsų kairieji. „Vilniaus Žodis“ nuo šių me- 
tų liepos mėnesio turėjo tapti „Kultūros“ draugijos organu. 
„Kultūra“, kaipo švietimo draugija, negali būti srovinė organi- 
zacija, joje gali būti įvairių įsitikinimo žmonių, gali būti žmo- 
lig šiol buvo. Dabar iš „Vilniaus Žodžio" matosi, kad dabar- 
tinė laikraščio redakcija, visus kultūrininkus nori padaryti kai- 
riaisiais. Pasivadinimas „mes kairieji" pavartotas jau vedamuo- 
se straipsniuose, o straipsnio „Klaidinga nuomonė" (š. m. 
lapkričio m. 28 num.) autorius pasirašęs „Kultūrininkas“ šitaip 
jau rašo: „Kad kairieji įsikūrė savo organizaciją, tai rodos tik 
pagirti reikėtų, jeigu jau autoriui tikrai rūpi visų Vilniaus krašto 
lietuvių reikalai, o kad jie eina ten, kur jau dirba dešinieji, tai 
visai suprantama, kitaip jie paliautų buvę kairieji; atbulai, rei- 
kėtų smerkti už tai, kad eitų vieni dešinieji ten, kur jau dirba 
kiti dešinieji, mes tai tikrai būtų nereikalingos varžytinės“. 
Išvada aiški, autorius kultūrininkus laiko kairiaisiais, kultūrinin- 
kas ir kairysis, autoriaus nuomone, tai tas pats. 

Kairiųjų vadu daugelio laikomas dabartinis „Kultūros“ 
draugijos pirmininkas P. Karazija. Gali jis būti kairiųjų vadu 

ir „Kultūros“ draugijos pirmininku, bet dėl to dar ta draugija 
neturėtų tapti vien tiktai kairiųjų organizacija. Jeigu „Kultūra“ 
tikrai taptų kairiųjų organizacija, tai žinoma, šv. Kazimiero 
draugija būtų dešiniųjų, kita vėl gal bus centro ir tokiu būdu 
turėsime švietimo draugijas, kurios vieton „tiesioginio švetimo 
darbo, dirbs kaip ir partijos, partišką darbą, varys tarpusavę 
kovą. To mūsų gyvenime reikėtų vengti, nes tai nenaudin- 
ga bus visuomenei, nenaudinga, man rodos, bus ir pačioms 
draugijoms. 

Kaip matyt iš „Vilniaus Žodžio“ turinio, apie jį dabar 
susispietę yra tie kairieji, kurie tautiškumo neneigia, tikybą 
respektuoja. Lig šiolei laikraštyje nieko nebuvo parašyta, iš ko 
galima būtų spręsti, kokios tų kairiųjų pažiūros yra socialiniais 
klausimais. Kol jie patys viešai tais klausimais nepasisako, apie 
tai ir nerašysiu. „Vilniaus Žodyje“ nesimato jokios kritikos ne 
tik jau mūsų atstovybės, kas dar suprantama, nes „Kultūros, 
dr-jos pirmininkas pats sėdi Laikinojo Komiteto prezidiume, 
bet nesimato ir beveik jokios mūsų dešiniųjų darbų kritikos. 
Minėtame straipsnyje, „Klaidinga nuomonė“, polemizuojama su 
centrininku, kuris „Lietuviškame Bare“ pakritikavo dešiniuo- 
sius ir kultūrininkus. | Tame straipsnyje pareikšta yra ir auto- 
riaus nuomonė apie mūsų ginčus dėl „Kultūros“ draugijos 
įsisteigimo, kuriuos aukščiau  nušviečiau.  „Kultūrininkas“ 
šitaip rašo: 

„Kai dėl nesutikimų Vilniaus krašto lietuvių tarpe, tai 
rizikuoju tvirtinti, kad jie yra ne tiek partinio pobūdžio, kiek 
asmeninio. Bent Vilniuje ryškiausiai pasireiškusi savo netaktin- 
gumu kritika spausdintu vieno kito asmens žodžiu yra kilusi 
kaip tik labai artimų visuomeniškų pažiūrų žmonių tarpe" !). 

Tokia nuomonė yra labai keista. Jau septyneri metai mū- 
sų visuomenėje eina tarpusavė kova dėl sąžinės ir įsitikinimų 
laisvės, kurios nenori pripažinti mūsų dešinieji, nes „Kultūra" 
dar lig šiolei jų nelaikoma pilnateise draugija, lygia kitoms drau- 
gijoms, dar tik prieš trejus metus ją pradėjo dėti „Vilniaus 
Kalendoriaus“ kronikon, nes anksčiau nelaikydavo ir lietuviš- 


1) Jeigu autorius turi galvoj raštus nukreiptus prieš dabartinį Laik 
K-to pirmininką, tai ir jų negalima pavadinti vien tiktai asmeninio pobū- 
džio raštais. 


ka organizacija, o „Kultūrininkas“ viso to nepastebėjo, nesu- 
tikimai buvę tik asmeninio pobūdžio, ginčai buvę tik labai ar- 
timų visuomeniškų pažiūrų žmonių tarpe. Iš tų kelių posakių 
„aiškiai matosi, kad „Kultūrininkas“ save laiko dideliu kairiuoju, 
tur būti proletariato diktatūros šalininku, visus kitus, matyt, 
laiko buržujais: ginčai buvę buržuazijos tarpe. 

„Tiesa, kad ginčai buvo ne tarp kairiųjų ir dešiniųjų, o tik 
tarp dešiniųjų ir pažangiųjų. Ar tie pažangieji tokie jau bur- 
žujai, bus matyti iš tolimesnio. Toli gražu ir ne visi dešinieji 
yra buržujai. Mano vedamoje spaudoje daugiausiai dirbo jau- 
nieji inteligentai. Iš vyresniųjų dažniau rašydavo tik A. Valai- 
tis, kuris kaipo rašytojas, literatas, daugiau yra individuali- 
stas, negu kairysis. Dabartinis „Kultūros“ draugijos pirminin- 
kas, nors ligi 1928 metų daug rašydavo į „Vilniaus Aidą“, 
į laikraščius „Vilniaus Šviesą" ir „Vilniaus Žodį" ligi 1934 me- 
tų liepos mėnesio nė vieno straipsnio nėra parašęs. Kiti kai- 
rieji kartais tik dėl mano neapsižiūrėjimo ar išvažinėjimų įkiš- 
davo laikraštin straipsnių, kaip štai feljetoną „Tamsi, glūdi nak- 
tis", kurie vesdavo prie nesusipratimų ir duodavo dešiniesiems 
argumentų kaltinti „Kultūros" draugiją prieštikybine akcija. 

Kadangi kairiųjų eilėse, kaip jau minėjau, buvo žymių ir 
pasidarbavusių visuomenei inteligentų, kuriuos dešinieji, kaip ir 
mane, pravardžiuodavo bedieviais, po pripažinimo „Kultūros" 
draugijos (Laikinojo Komiteto posėdyje 1928 metais) kenks- 
minga organizacija, nedviprasmiškai grasino šalinti iš visų or- 
ganizacijų ir vietų — mano vedamoje spaudoje kairiųjų teisės, 
kartais ir griežtai, buvo ginamos !), o dabar „Kultūrininkas" rizi- 
kuoja tvirtinti, kad visa tai buvę daroma asmeniniais sume- 
timais. 

Kaip matyti iš viso, kas lig šiolei parašyta ir kas dar bus 
parašyta, jokių asmeninių sumetimų negalėjo būti pas pažan- 
giuosius. Toks tų ginčų nušvietimas, kaip ir bendrai visas tas 
straipsnis, rodo tik pasireiškusį kairiųjų partiškumą „Kultūros" 
draugijoj, aišku tad, kad tas partiškumas būtų buvęs šiandien 
dar didesnis, jeigu „Kultūra" visą laiką ligi šiolei būtų buvusi 
kairiųjų vedama. 


1) Kaip štai mokytojos P. Tamulevičiūtės atstatymas iš tarnybos 
„Ryto“ mokykloje. : 

Rašant apie nuosaikesnius kairiuosius tenka dar pasakyti, 
(to reikalauja teisingas tikrenybės nušvietimas), kad yra skir- 
tumo tarp vyresniųjų ir jaunesniųjų tos rūšies kairiųjų. Jau- 
nesnieji nuosaikieji kairieji maža kuom skiriasi nuo pažan- 
„gesniųjų centrininkų, nusistatę yra prieš dešiniųjų partiškumą 
ir asmenišką diktatūrą mūsų visuomenės priešaky. Su jais ir 
kai kuriais pažangesniais centrininkais visą laiką ligi š. m. lie- 
'pos mėnesio ir dirbau spaudoj. Vyresniųjų kairiųjų priešini- 
mosi tam partiškumui, o ypač asmeniškai Laik. K-to pirmi- 
-ninko diktatūrai visai nesimato. Pavyzdžiui, per šių metų Mokslo 
Draugijos susirinkimą, kuris dešiniųjų buvo panaudotas tai 
„asmeniškai diktatūrai sustiprinti, vienas žymiųjų tų kairiųjų, 
tautosakos rinkimo organizatorius, savo kalbose gerinosi deši- 
„niesiems. Pats buvęs Mokslo Draugijos valdyboj, kritikavo ir 
ir skundėsi, kad buvusioji valdyba neva visai neigianti tauto- 
-sakos rinkimą, nesirūpinanti tam reikalui gauti lėšų. Tas vei- 
kėjas, rodos, buvo patenkintas dešiniųjų laimėjimu toje drau- 
gijoj. Pats patekęs valdybon bent kiek lėšų tautosakai rinkti 
„gavo. Bet ar ilgai jis džiaugsis, jeigu dešiniųjų diktatūra nebus 
"likviduota. 

Neliečiu čia mūsų kairiųjų asmeniškai ir neaiškinu tokį 
vyresniųjų kairiųjų lojalumą asmeniškais sumetimais. Matyt 
čia juos veikia partiška psichologija. Kiekvieno gi partiško vei- 
kimo tikslas yra siekti valdžios, siekti vadovavimo visuomenei. 
„Kairieji šiuo momentu to pasiekti nesitiki. Esamą padėtį laiko 
naudingą kairiųjų akcijai, nes plinta nusistatymas prieš kuni- 
gus, kurie asmenišką diktatūrą remia. Taip tur būti jie mano, 
bet, man rodos, klysta. Tiesa, plinta demoralizacija ir paprasta 
„bedievybė, bet tai dar nėra kairumas. Sudemoralizuotus žmo- 
nes nelengva juk bus sutvarkyti ir kairiesiems. 

Be nuosaikiųjų kairiųjų yra jaunimo tarpe ne maža ra- 
dikalų kairiųjų, kurie smarkiai nusistatę yra prieš tikybą, nei- 
„gia tautiškumą: ir bendrai visą visuomenės santvarką. Nenuo- 
stabu, kad šiais pasaulinės krizės laikais plinta radikalizmas 
jaunimo tarpe, kad jaunimą žavi komunizmo šūkiai, kad jau- 
„nimas ieško idealų, planų naujai visuomenės santvarkai. Visa 

„tai būtų normalu, jeigu tas jaunimas neneigtų mūsų gyvenimo 
tikrenybės, jeigu nors bent kiek rūpintųsi suteikti realios pa- 
„galbos mūsų krašto vargo žmonėms, nes juk vien dėl jų va- 

romos agitacijos jokios realios naudos mūsų darbo žmonės 
neturės, o kol susilauks žadamo rojaus žemėje, tai juk visi 
ir iš bado išmirs. 

Prieš karą ir karo metu mūsų marksininkai social-demo- 
kratai Vilniaus krašte gana daug yra padarę tautinio darbo. 
Tokie veikėjai kaip d-ras A. Domaševičius, inžinieriai Sirutavi- 
čius, St. Kairys ir daug kitų organizuodavo lietuvius darbininkus, 
leido jiems lietuvių kalba laikraščius, kovojo už Lietuvos nepri- 
klausomybę. Po karo pasilikę Vilniuje mūsų kairieji, kurie anksčiau: 
buvo social-demokratais, dalyvauja bendrame tautiniame dar- 
be, lig šiolei partiškumo nerodė, kai kurie ir marksizmo išsi- 
žadėjo. Mūsų jaunieji marksininkai yra dideli kairieji ortodok- 
sai. Bene svarbiausiuoju savo uždaviniu laiko kovą su tikyba. 
Jų nuomone, visų pirma mūsų sodiečiams reikią atimti tikėji- 
mas, tada tik galima būsią juos patraukti prie radikališkų refor- 
mų. Visame pasaulyje sodiečiai labiausiai yra prisirišę prie 
tikėjimo. Net ir Sovietų Rusijoj komunistų vyriausybė lig šio- 
lei per šešioliką metų sodiečiuose nesugebėjo dar panaikinti 
tikybinių įsitikininimų ir jausmų. Sodiečiai trokšta gyvenimo. 
pažangos, nuosaikiems pažangiems šūkiams pritaria, laukia iš. 
pažangiųjų inteligentų paramos jų ekonominiam gerbuviui kelti. 
Į tą veikimo sritį daugiausiai dėmesio reikėtų kreipti, o ne 
į kovą su tikyba. 


Centras. 


"Didelė mūsų jaunųjų inteligentų mokytojų ir stu- 
dentų dauguma neina nei su dešiniaisiais, nei su kairiaisiais. 
Tie inteligentai ir sudaro centrą, kuris bendrai imant neturi 
srovinio pobūdžio. Sakau bendrai imant, nes studentų sąjun- 
goj yra apie 30 žmonių kuopa, kurios nariai pasivadinę yra 
visuomenininkais arba tautininkais. Kai kurie tos kuopos na- 
riai jau yra baigę mokslus, bet ryšių su studėntija dar nenu- 
traukę. Tie tai inteligentai ir kai kurie vyresnieji studentai 
leidžia jau ir savo organą „Lietuvišką Barą", kuris pradėjo 
eiti praeitais metais, iš viso lig šiolei išėjo 5 numeriai po 27 
puslapius. Laikrašty būna bendro tautinio pobūdžio straips- 
niai įvairiomis, daugiausiai istorijos ir ekonomikos temomis. 
Aktualiais klausimais lig šiolei mažai tebuvo rašoma, visai ne- 

aišku buvo, kokia gi yra tų inteligentų ideologija. Paskutinia- 
me 4—5 numeryje yra jau rimtų straipsnių ir aktualiais mūsų 
gyvenimo klausimais. Daugiausiai dėmesio kreipia Žalvario 
straipsnis „Žvilgsnis atgal ir į priekį", kuriame trumpai ir 
bendrais bruožais yra nušviestas mūsų gyvenimas. Reikia pri- 
pažinti, kad autorius gana teisingai įvertino dabarties mūsų 
tikrenybę ir rimtai žiūri į mūsų visuomenės uždavinį. Ne su 
visais autoriaus tvirtinimais galima, žinoma, sutikti. Savaime 
suprantama, kad autorius kaipo jaunas inteligentas negalėjo 
įsigilinti į visų mūsų gyvenimo neigiamųjų reiškinių priežastis 
ir aplinkybes, daug faktų iš mūsų netolimos praeities jis visai 
ir nežino, dėl to tos praeities nušvietimas mažai teatatinka tik- 
renybę. Tikiuos, kad autorius paskaitęs šį mano veikalėlį ki- 
taip ims į tuos klausimus žiūrėti. 

Paskaičius tą straipsnį galima šitaip nušviesti autoriaus 
nusistatymas. Svarbiausias mūsų uždavinys—tautiškumas, tam 
uždaviniui spręsti reikalingas visų tautiškai nusistačiusių Jlie- 
""tuvių vieningas darbas, dešiniųjų ir kairiųjų partiškumas turi 

būti likviduotas, tikybiniai žmonių įsitikinimai turi būti respek- 
"tuojami ir gerbiami, turi būti ginamos lietuvių katalikų teisės 
bažnyčiose. Autorius nieko narašo apie mūsų sodiečių ekono- 
minius reikalus. Reikia manyti, kad jis tų reikalų neneigia, ne- 
neigia, be abejo, jų ir visi kiti centrinio nusistatymo žmonės, 
„0 neneigdami jų, neneigia, be abejo, ir pažangos mūsų gyveni- 
me. Liaudžiai nori dirbti, sodiečių teises ginti, siekti visuome- 
mės laisvės idealo. 

Šitokia bendrais bruožais, rodos, bus nekairiųjų ir nede- 
:šiniųjų mūsų krašto lietuvių ideologija. Ji, kaip matome, nėra 
„dar susikristalizavusi, bet netrukus turės susikristalizuoti ir tai 
bus pagrindas, ant kurio atsistoję galės vienybėje dirbti kūry- 
binį darbą didelė mūsų krašto inteligentijos dauguma. 

Labai geras reiškinys, kad atsirado jaunųjų inteligentų 
branduolys, kuris pradėjo kritikuoti dešiniųjų ir kairiųjų partiš- 
ikumą. Kiek žinoma, daugiau, negu kairiųjų tarpe, pas centri- 
minkus yra inteligentų, kurie smerkia ir asmenišką diktatūrą 
„mūsų visuomenės priešaky. Yra tačiau ir tokių, kurie randa 
reikalinga mūsų diktatoriui pataikauti. Turiu galvoj Švenčionių 
mokytojų suvažiavimo prezidiumo sveikinimus. Labai gerai 
įvyko, kad „Lietuviško Baro" redakcija įsidėjo žinomo mūsų 

rašytojo A. Valaičio straipsnį „Studentai—tautos ateities kal- 
viai". Tame straipsnyje autorius šitaip rašo: 

„Pirmiausia reikėtų konstatuoti atavistinį šio krašto- 
lietuvių visuomenės pasingumą. Lietuviai kaimo žmonės 
per šimtmečius būdami slaviškų dvarų, valdžios įstaigų,. 
net kunigų svetimoj įtakoj išugdė savyje kantrybės, nuo- 
lankumo, net vergiškumo savybes, pasitikėdami tik, kad 
varge padės ponas, caras ar Dievas, o pasitikėti savo 
jėgomis neišmoko". E 
Tokių savybių paveldėjo, žinoma, ir mūsų inteligentai. Pas. 

daugelį mūsų jaunųjų inteligentų tų savybių vis tik mažai te- 
simato. Ne geras, žinoma, reiškinys, kad ta dauguma tų asme- 
nų išsišokimų nesmerkia. Yra taip dėl to, kaip jau rašiau api- 
būdindamas mūsų jaunuosius inteligentus, kad nėra dar pas. 
juos susikristalizavusios viešosios nuomonės, smerkiančios mū- 
sų gyvenimo neigiamus reiškinius. 

Kyla klausimas, ar centras turi Organizuotis sroviniais pa-- 
grindais, vadindamasis tautininkais ar kaip kitaip, ar jis turi 
pasilikti palaidus, kaip dabar yra, nes tik neskaitlinga centri- 
ninkų grupė organizuotai veikia. Pirm negu atsakyti į šitą 
klausimą, pažiūrėkime, kokiomis gi jėgomis remiasi asmeniška 
diktatūra mūsų visuomenės priešaky. Tos jėgos pasirodė per 
šių metų Mokslo Draugijos susirinkimą, iš viso 35 dešinieji. 
Jų tarpe, tiesa, keli labai įtakingi, bet atstovaujamų draugijų. 
jie tam reikalui nepatrauks. . Minimų dešiniųjų asmenų tarpe- 
ne maža buvo suklaidintų, juos atmetus, o pridėjus kelius. 
centrininkus ir kelius kairiuosius, turėsime ne daugiau 30 as- 
menų. Tiesiog paradoksališka padėtis, kokios nėra niekur pa- 
saulyje. Paradoksališka yra ir tuo atžvilgiu, kad pirmininkas 
dedasi tautininkų, o remia jį tik dešinieji, keli kairieji ir vos 
tik du, trys tautininkai centrininkai. Milžiniška inteligentų ir“ 
sodiečių dauguma yra, be abejo, opozicijoj, negali tik aktingai 
ir organizuotai tos opozicijos pareikšti. Kad sodiečių dauguma 
nenori nei dešiniųjų nei kairiųjų, o tik vidurinio nusistatymo. 
žmonių, tai aiškiai pasireiškė per L. Ūkio draugijos narių su- 
važiavimus. Norėjo tą draugiją paimti dešinieji, norėjo ir kai- 
rieji, bet nei vieniems nei kitiems nepavyko. Dabartinė val- 
dyba eina vidurine, nepartine linkme ir dėl to susitvarkė. 

Aišku tad, jeigu mūsų dešinieji ir kairieji nenustos par- 

tiškai veikę, tai, be abejo, gyvenimas reikalaus, kad centrinin- 
kai organizuotųsi, veiktų ir smerktų dešiniųjų ir kairiųjų par- 
tiškumą. Jeigu gi pavyks visuomenės priešaky įgyvendinti nor+ 
malią tvarką ir nustatyti bendrą veikimo programą, tai supran= 
tama, kad dešiniųjų ir kairiųjų partiškumas savaime išnyks, 
o kada tai įvyks, aišku, nebereikalingas bus ir srovinis centri- 
ninkų veikimas, visi būsime tik mūsų Vilniaus krašto lietus 
viais. Dešiniųjų tarpe juk yra daug žmonių, kurie tik mūsų 
gyvenimo aplinkybių verčiami dirbo lig šiolei su dešiniaisiais; 
Tokių žmonių yra ir nuosaikiųjų kairiųjų tarpe. Kunigai turėtų 
daugiau žiūrėti savo tiesioginių pareigų, dirbti mūsų švietimo 
ir labdarybės draugijose, bet užleisti visas tas vietas pasaulie- 
čiams, kurios įjiems labiau pritinka, jeigu, žinoma, nebus pa- 
sauliečių prašomi tose vietose pasilikti. 


Asmeninė digresija. 


Baigdamas rašyti apie mūsų visuomenės sroves turiu 
padaryti šitokią asmeninio pobūdžio digresiją. Ne vienas vil- 
niečių, nežiūrint visų faktų, pačių kairiųjų pareiškimų ir kitų 
argumentų, pamanys, kad aš pereinu tik dabar į centrą, noriu 
tapti centrininkų vadu, kad su jų pagalba atsistoti prie mūsų 
visuomenės vairo. Centrininkų vadu visai nenoriu tapti, jie 
turi savo vadų, jaunesnieji inteligentai turi jiems vadovauti. 
Būtų gerai, kad kas nors mūsų jaunųjų vidurinės srovės inte- 
ligentų galėtų jau ir visai visuomenei vadovauti. Tokios atsa- 
komybės, tačiau, rodos, nė vienas jų nenori dar imtis, o jei 
kas ir norėtų, tai dar kelerius metus turės lukterti, įgyti prity- 
rimo ir visuomenės pasitikėjimo. 

Ne kartą man buvo prikišama, kad aš turįs per daug am- 
bicijos, buvo, tačiau, ir priekaištų, kad aš turįs per daug kuk- 
lumo. Daugiau tiesos yra tų pastarųjų tvirtinime. Kas perskai- 
tys visą šią mano knygelę, tas supras, kad jei būčiau tik to 
norėjęs, tai visą laiką, ar bent su trumpa tik pertrauka, Lai- 
kinojo Komiteto pirmininku, pasukęs į dešinę, būčiau galėjęs 
būti. Nes kokia gi iš tikrųjų yra padėtis? Kaip jau rašiau, da- 
bartinį pirmininką remia kunigai, bet išskyrus gal tik vieną 
kun. B., visi kiti nuoširdžiai jo neremia, remia tik dėl to, kad 

nėsą kuom jo pakeisti, aš apšauktas kairiuoju bedieviu, kiti 
dėl įvairių priežasčių negalį ar nenorį tos vietos užimti. Visa 
tai turėdamas galvoj, dariau net pastangų, kad galėtų kas nors 
grįžti iš išvažiavusiųjų vilniečių veikėjų, bet vargiai tos pastan- 
gos duos teigiamų vaisių. Kaip bus matyt iš trečiojo skyriaus, 
dariau ir pastangų, kad mūsų diktatorius būtų tiktai Komiteto 
pirmininkaujančiu, iš to, tačiau, ne tik nieko neišėjo, bet kaip 
bus įrodyta, per paskutinius trejus metus kaip tik daugiausiai 
grynai asmenišką politiką vedė. 


Mano elgesys kai kam darė įspūdžio silpnumo, minkštu- 
mo. Tiesa, bent kiek dostojevščinos turėjau. Geruoju norėjau 
pašalinti blogas kai kurių žmonių savybes ir neigiamus mūsų 
gyvenimo reiškinius. Gyvenimo patyrimas, tačiau, parodė, kad 
Dostojevskio patarimais negalima vaduotis, kenksminga yra 
per daug kuklumo turėti, taip pat kaip ir per daug ambici- 
jos. Kada reikėjo, kaip štai 1923 — 1927 metais ginti mūsų 
krašto lietuvių reikalus, moralės jėgos, reikalingo autoriteto ir 
griežtumo pakankamai parodžiau, rodau tų savybių ir dabar 
rašydamas šį darbą, kurį rašau pačių gyvųjų mūsų krašto lie- 
tuvių reikalų spiriamas. 

Elgiaus ir dirbau taip, ko iš manęs gyvenimas reikalavo. 
Jeigu gyvenimas pareikalautų, kad aš vėl atsistočiau prie mū- 
sų visuomenės vairo, tai tektų sutikti, nors toje vietoje 
būdamas anais metais, daugiau turėjau nemalonumų, negu 
malonumų. Vargiai geriau būtų ir dabar. Bet negi begalima 
ilgiau toleruoti žalinga padėtis dėl to, kad aš tos vietos netrokštu. 
- Nors mūsų visuomenėje, nežiūrint visų insinuacijų, kokių yra 
parašę spaudoj kai kurie medžiagiškai suinteresuoti mūsų dik- 
tatoriaus rėmėjai, rodos, daugiau kaip penkių priešų neturiu, bet 
visiems nesusipratimams pašalinti paduodu bent kiek žinių ir 
iš savo praeities; iš jų bus matyt, kad prie kairumo ir par- 
tiškumo ne tik dabar, bet ir niekuomet palinkimo neturėjau. 
Siūlėsi mane garbinti spaudoj kai kurie jaunieji inteligentai, 
sutikimo nedaviau, garbinimo nenoriu, bet visuomenė, ypač 
Vilniaus jaunimas, kurio teisėms įgyti stoti Vilniaus universi- 
tetan praeity dėjau labai daug pastangų, visa tai turėtų žinoti, 
kad mano priešai nebedrįstų piešti mane raudonomis ir pil- 
komis spalvomis ir nebedrįstų manęs mokyti patriotizmo, netu- 

rėdami jokios moralės teisės to daryti, vaduodamiesi vien tik 
noru pasiilginti gyvenimą naudingai jiems diktatūrai. 
Lietuvišką darbą dirbti pradėjau dar būdamas penktoje 
gimnazijos klasėje Liepojoje. Į tą darbą ypač įsitraukiau per- 
sikėlęs Marijampolės gimnazijon, kur su Antanu Rucevičium ir 
kitais dalyvavom iš Prūsų gabenamų laikraščių siuntinėjime ir 
platinime, slaptų vakarėlių sodžiuje rengime ir slaptuose gim- 
nazijos mokinių rateliuose, kuriuose paskaitytus raštus siun- 
tinėjom į Tilžėje leidžiamus laikraščius. Baigęs 1903 metais 
gimnaziją įstojau Varšuvos universitetan. Tais metais buvo 
Varšuvoj apie 10 lietuvių studentų. Su Juozu Jesaičiu atgaivi- 
nome Lietuvių Studentų draugiją, kuri po d-ro Vinco Kudir- 
kos ir d-ro Staugaičio išvažiavimo iš Varšuvos buvo apmirusi. 
1905 m. dėl streiko pašalintas iš Varšavos universiteto atva- 
žiavau Vilniun revoliucinio darbo ieškoti. Kadangi pinigų netu- 
rėjau, tai pirmoji mano vizita buvo pas inž. Petrą Vileišį, ku- 
riam įteikiau išverstas lietuvių kalbon knygeles. Inžinierius 
kelius puslapius pažiūrėjęs tuojau ištraukė ir davė man 50 
rublių. Taip jis šelpdavo visus studentus, nors visų raštų ne- 
galėdavo ir atspausdinti, neatspausdino ir maniškio. Kurį laiką 
pagyvenęs Vilniuje ir sodžiuje, rudenį, dėl streiko Dorpato uni- 
versitete, vėl atvykau Vilniun. Čia jau virė gyvenimas. Suvažia- 
vę buvo daug inteligentų, studentų. Artinosi Didysis Vilniaus 
Seimas. Veikė tuomet Vilniuje dvi politinės organizacijos: Lie- 
tuvos socialdemokratai ir Lietuvos demokratai; Krikščionių-de- 
mokratų centras, rodos, buvo Kaune. Centrinė organizacija 
buvo demokratai, jos priešaky tuomet stovėjo Antanas Sme- 
tona, Jonas Vileišis, d-ras K. Grinius, Felicija Bortkevičienė. 
Partijos pagrindan buvo padėta d-ro Vinco Kudirkos tautinė 
ideologija. Stovėjęs ir anksčiau ant tos ideologijos pagrindo, 
nuėjau dirbti pas demokratus. Su L. Gira, J. Gabriu, E. Gal- 
vanausku, P. Rusecku ir kitais Seimo metu ir vėliau organi- 
zavom Valstiečių Sąjungą, rašėme atsišaukimus. Po Seimo F. 
Bortkevičienė, įteikusi brauningą ir revoliucinės literatūros, iš- 
siuntė mane su Pranu Siūleliu Trakų apskritin vykdyti gyvenime 
seimo nutarimų: šalinti policininkų, rusų pastatytų viršaičių 
ir kitų rusų ponų. Padarę keliose vietose triukšmingus mi- 
tingus ir perversmus, laimingai sugrįžom Vilniun. Vėliau 


skersai ir išilgai išvažinėjau Švenčionių apskritį, skleisdamas 

tautinę revoliucinę literatūrą. Čia ilgiau reikėjo užtrukti, nes 
antrą kart buvo sustreikavę geležinkeliai. 

Po šitos revoliucijos ligi 1917 m. revoliucijos jokio partinio. 
darbo nedirbau, studentaudamas Dorpate veikiau visai nepar- 
tiškai, visą laiką buvau Lietuvių studentų draugijos valdyboj, 
vienus metus pirmininku. Pabaigęs mokslus dvejus metus gyve- 
nau Ukmergėje; tame sulenkėjusiame miestelyje buvome tik 
keli lietuviai, dirbome bendrą lietuvišką darbą. Karo metu bu- 
vau mobilizuotas rusų karuomenės gydytoju, ilgiausiai teko gy- 
venti Minske. Karui besibaigiant ėjo ir Minske smarkus revo- 
liucinis judėjimas. Čia buvo įvykęs Vakarų fronto lietuvių ka- 
rininkų suvažiavimas, kuris išrinko Vykdomąjį Komitetą, kurio 
pirmininku man teko būti. Vėliau, 1917 metų pabaigoj su A. 
Krutuliu dalyvavom visų lietuvių karininkų atstovų suvažiavime 
Petrapilyje, kurio nutarimai labai daug prisidėjo prie lietuvių 
kariuomenės organizavimo Rusijoje, o kiek vėliau Lietuvoje. 
Suvažiavime karininkai buvo susiskirstę frakcijomis, dalyvavau 
liaudininkų frakcijoj, kurios žymi dalis narių vėliau tapo lie- 
tuvių kariuomenės organizatoriais ir vadais. 

1918 metų pradžioje su dr. V. Alseikiene, dr. Vladu Bag- 
donu, Piju Mičiuliu ir A. Krutuliu sukūrėme Minske dabar vei- 
kiančią Vilniuje Lietuvių Sanitarinės Pagalbos Draugiją. Tos 
draugijos užuomazga buvo sanitarinė komisija, kuri buvo ga- 
vusi iš vokiečių okupacinės valdžios leidimą tirti sveikatą ir 
skiepyti raupus gzįžtantiems pro Minską tėvynėn lietuviams 
tremtiniams ir pabėgėliams. Kadangi pro Minską grįžo kelios 
dešimtys tūkstančių žmonių, tai iš bent kiek pasiturinčių buvo 
imama po vieną rublį. Surinkti pinigai davė galimybę sanita- 
rinei draugijai kelius mėnesius veltui gydyti lietuvius tremti= 
nius ir įsteigti gerą ligoninę. Iš vokiečių sanitarinės valdžios 
labai pigiai buvo nupirktas prieš tai mano vedamos didelės 
„karo ligoninės inventorius. Į sanitarinę draugiją buvo įsirašę 
nariais su viršum 20 inteligentų. Jokio partiškumo nežiūrėta. 
Nariais buvo ir keli laikinai gyvenę Minske lietuviai kunigai, 
kun. Borisevičius, kun. Mirskis, kun. Kunigėlis. Steigiamajame 
draugijos susirinkime dalyvavo ir laikinai viešėjęs tuo metu 
Minske įsirašęs draugijos,nariu kun. VI. Mironas. 1918 metais 
liepos mėnesį draugijos valdyba su ligonine persikėlė Vilniun. 

Vilniuje 1918 metais spalių mėnesį nuo liaudininkų buvau 

išrinktas Lietuvos Tarybon. Būdamas Taryboj, savaime su- 
prantama, jokio partiško darbo nedirbau, o tik kartu su aukščiau 
minėtais inteligentais ir veikėjais, kiek galėjau prisidėjau prie: 
Lietuvos nepriklausomybės atstatymo darbo. 1919 metų pra- 
džioj nepanorėjęs važiuoti Kaunan iš Tarybos išėjau, pasilikau 
dirbti Vilniuje. 1920 metais gen. Želigovskio kariuomenei atė- 
jus „Vilniun, teko man iš Vilniaus išvažiuoti Kaunan, nes lietu- 
vių valdžiai esant Vilniuje buvau paskirtas Vilniaus krašto: 
sveikatos reikalų vedėju, reikėjo atsiskaityti iš gautų avansų. 
Leidimas grįžti Vilniun ne lengva buvo gauti. Liaudininkai pa- 
siūlė man važiuoti Amerikon sukelti kapitalą „Varpo" bendro- 
ei, knygoms ir laikraščiams leisti. 

Visos mano prakalbos, kurias kalbėjau apie 50 lietuvių 
kolonijose, buvo bendro tautinio ir patriotinio turinio. Čikagoje 
kartu su kunigais ir kitų srovių veikėjais dalyvavau ir kalbėjau 
prakalbą grandioziniame mitinge, suorganizuotame Vilniaus 
krašto reikalui paremti, tuomet buvo gauta žinia, būk būsiąs 
plebiscitas. Visuose kituose susirinkimuose aukos (buvo renka- 
mos tam tikslui, kuriam buvau deleguotas Amerikon. Aukas, 
žinoma, rinkau ne pats, o vietiniai prakalbų organizatoriai, 
daugiausiai Amerikos lietuvių tautinės „Sandaros" sąjungos 
skyriai, kurie siuntinėjo jas specialiai mano akcijai sudarytam 
komitetui New Yorke. Be to, pardavinėjau „Varpo" bendrovės 
akcijas. Gana sėkmingai visą tą misiją atlikęs po 10 mėnesių 
sugrįžau N. Lietuvon, o 1921 metų pabaigoj—Vilniun. 

Nuo tų metų jau jokio partiško darbo nebedirbau. 1923 
metų pradžioj išrinktas Laikinojo Komiteto pirmininku nutrau- 
kiau ir ryšius su partija, nenutraukiau tik, žinoma, pažinčių su 
tos partijos veikėjais. Bent kiek partiška psichologija retkar- 
čiais mano veikime Vilniuje pasireikšdavo, bet jau keleri metai 
jos žymių visai nebematau. Savo veikime vaduojuos Vilniaus 
krašto lietuvių: reikalais, o ne kurios nors partijos reikalais. 

Mano pagrindinės pažiūros, kokios buvo prieš 30 metų, 
kada dar nieko bendra neturėjau ir su kuria nors partija, 
tokios ir pasiliko, kaip bus matyti iš vieno mano straipsnio 
1904 metais išspausdinto „Varpe", kurio dalį paduodu skyrelyje 
apie tautiškumą. Dėl gyvenimo evoliucijos stebėjimo visose 
tautose, o ne dėl noro kam nors įtikti, pasikeitė tik pažiūros 


į demokratijos nuostatų vykdymą gyvenime. Su dešiniaisiais 

demokratais neperėjau į susikūrusią karo metu Pažangos par- 
tiją, kuri vėliau pasivadino Tautininkų Sąjunga, dėl tos par- 
tijos steigėjų nusistatymo prieš žemės reformos reikalingumą. 
Šiandien, be abejo, patys tautininkai sutinka, kad tai buvo jų 
klaida. 

Gal kam pasirodys reveliacija mano toliau reiškiamos 
pažiūros tikybos klausimu. Kas nenorėjo manęs pažinti ir kam 
asmeniškais ar partiškais sumetimais rūpėjo tik raudonu kipšu 
mane piešti, tam, žinoma, pasirodys reveliacija. Tų pažiūrų 
aš visai neslėpiau. Dėl jų kairiujų tarpe būdavo ginčų, ne 
kartą griežti laisvamaniai prikišdavo man misticizmą. Per 
įvairias iškilmes jas reikšdavau, taip pat elgiaus ir kultūrininkų 
susirinkimuose. „Tai politika, taktika,“ rašydavo dešinieji, nors 
tie patys žmonės man prikišdavo, kad aš esąs perdaug nuo- 
širdus ir atviras. Niekas eidamas senyn, neeina kairyn, manau, 
kad ir nesudešinėsiu, to nematau, gal dėl to, kad ir senėjimo 
žymių dar nejaučiu. 


6. TIKYBA. 


1928 metu pradžioj pradėdamas leisti mano redaguojamą 
žurnalą „Vilniaus Šviesą" Redakcijos žodyje šitaip esu rašęs: 

„Laisvas jaunimo lavinimasis neturi, žinoma, būti vienpu- 
siškas, neturi būti nukreiptas prieš krikščionišką pasaulėžiūrą 
ir etiką, bet jaunimui neturi būti ir draudžiama susipažinti su 
laisvų pažiūrų mokslininkų nuomonėmis. Praeity ir dabarty 
turime daug pavyzdžių, kaip jauni žmonės, susipažinę su įvai- 
riais klausimais, su gamtininkų daromomis išvadomis, su įvai- 
rių filosofų teorijomis, su įvairių visuomeninių srovių bei par- 
tijų programomis, pasilieka vis tik prie krikščioniškos pasaulė- 
žiūros, o tokių tarpe yra ir mokslininkų ir pažangiųjų visuo- 
menės veikėjų. Yra, tiesa, daug mokslininkų, tikrų šviesuolių 
ir filosofų, kurie negali laisvo mokslo davinių sutaikyti su 
krikščionybės dogmomis ir Šventuoju Raštu, laikosi materialis- 
tinės arba idealistinės pasaulėžiūros, kurie laisvai tiki Dievą; 
bet juk kiekvienas protingas žmogus turi pripažinti, kad tie 
mokslininkai ir šviesuoliai buvo bei yra (kurie dar gyvena) 
dori žmonės, padarę savo tautoms ir žmonijai labai daug 
naudos". 

Vėliau „Vilniaus Žodyje" šitaip esu dar papildęs tuos įrodi- 
nėjimus: „Ar būtų buvusi pažanga moksle ir bendrai kultū- 
roje, jeigu lig šiolei dar būtų draudžiami, ir to draudimo dau- 
guma klausytų, Koperniko, Keplerio, Galilejaus ir įvairių kitų 
mokslininkų raštai? O juk kiekvienas moksleivis žino, kad taip 
buvo daroma, net kunigo Koperniko raštai, kuriuose jis įrodė, 
kad ne saulė sukasi apie žemę, bet žemė apie saulę, ilgą laiką 
buvo laikomi didžiausia erezija. Koperniko mokslo šalininkas. 
astronomas Galilejus dėl tos „erezijos“ skelbimo buvo įkištas 
kalėjiman. Mūsų įsitikinimu, maža naudos teturėsime iš tų | 
jaunuolių, kurie aklai klausydami draudimų, visai mažai tesila- 
vina. Rimtais ir naudingais visuomenės nariais negalės būti 
žmonės, kurie nepasitiki savo protu". 

Prieš Kristaus mokslą, prieš krikščionybę niekuomet nie- , 
kur nėsu rašęs, visuomet tik protestuodavau prieš tikybos nau- 
dojimą grynai asmeniškiems, partiškiems ir politiškiems tiks- 
lams, ko mūsų gyvenime buvo ir yra ne maža. Buvo prie- 
kaištų, kad ir pacituotos mintys neva nesuderinamos su tikyba. 
Esą negalima leisti jaunimui laisvai lavintis. Ar tai naudinga 
yra tikybai, bus matyt iš tolimesnio. 

Prieš karą didelė dauguma mūsų pasauliečių inteligentų 
buvo visiškai išsižadėjusi krikščioniškos pasaulėžiūros. Veikė 
tuomet Rusijoj skleidžiamas materializmas, nihilizmas, marksiz- 
mas. Gimnazijose tikyba buvo dėstoma labai siaurai, mokiniai 
visiškai nesusipažindavo su Kristaus mokslo esme, o tik su 
religinėmis formomis. Bažnyčios istorijos dėstymas buvo visai 
netikęs, ta istorija. kaip tik daugelį mokinių visai atšaldydavo 
nuo tikybos, nes joje tikrai yra ne maža faktų, kurie liudija 
apie viduramžių bažnytinės vyresnybės blogus ir nekrikščio- 
niškus darbus. Tikybos dėstytojai nemokėdavo tų reiškinių 
išaiškinti arba jų ir visai neaiškindavo. Beveik kiekvienoje gim- 
nazijoj būdavo slaptų lavinimosi ratelių, kuriuose mokiniai 
studijuodavo Darviną, Marksą, kaikuriuose rateliuose daugiau 
dėmesio buvo kreipiama į Lietuvos istoriją, kalbą, raštiją. 
Aišku tad, kad lavinimasis buvo vienapusiškas. Visi tie, kurie 
neturėdavo šeimoje jokio skatinimo visapusiškai lavintis, ne 
tik visai paneigdavo krikščionišką pasaulėžiūrą, bet nustodavo 
ir tikybinių jausmų. 

Taip dauguma inteligentų jau baigę gimnazijas tapdavo, 

kaip tuomet vadindavosi, pirmeiviais. Pirmeivių eilėse ir aš 
buvau, bet savo pažiūromis tikybiniais klausimais nuo kitų vi- 
suomet skirdavaus, nors tai ir ne visuomet rodydavau. Gerokai 
apsišvietusio tėvo ir vyresniojo brolio kunigo skatinamas skai- 
čiau ne tik gamtos ir ekonomikos mokslų knygas, bet ir tiky- 
binio turinio knygas. Jas beskaitydamas nenustojau tikybinių 
jausmų ir išmokau aukštai vertinti krikščionišką etiką. Markso 
teorija manęs neįtikino, nors ją gimnazijos mokinių slaptuose 
rateliuose ir gana nuodugniai studijavau. Būdamas pirmo kurso 
studentu, jau kritikavau marksininkus, kaip bus matyt iš mano 
straipsnio 1904 metais tilpusio „Varpe“. Ta teorija paskatino 
tik stebėti ir analizuoti praeities ir dabarties gyvenimo sociali- 
nius bei ekonominius reiškinius. Ir po tų studijų neabejojau, 
„kad tik Kristaus mokslas suteikė žmonijai tiesos, teisybės, 
lygybės, brolybės ir meilės dėsnius. Yra visai aišku, jog krikščio- 
niška religija yra Europos civilizacijos, kultūros ir demokrati- 
jos pagrindas. Indų ir graikų mintytojų raštuose randame, 
tiesa, daug gilių minčių, bet visų žmonių brolybės ir lygybės 
dėsnį paskelbė tiktai Kristaus mokslas. 

Lietuvių inteligentų tarpe yra ne maža tolygių pažiū- 
rų žmonių, bene tokie bus buvę Kudirka ir Basanavičius, 
tokių daug yra Vakarų Europos tautose. Aišku tad, kad 
tokie inteligentai negalima vadinti laisvamaniais, netikiais, 
tikybos priešais. Tai kodėl gi jie neatlieka tikybinių apeigų, 
paklaus kunigai. Kas turi tikybinių jausmų, tas, žinoma, galėtų 
atlikti ir apeigas, reikalinga, tačiau, viena sąlyga, kad kunigai 
jei ne savo inteligencija, tai bent dorovingumu ir aukštai ver- 
tinama krikščioniška etika stovėtų aukščiau už pasaulinius inteli- 
gentus, nes jeigu to nėra, pas pasaulinius inteligentus kyla 
abejojimų dėl pačių kunigų tikėjimo stiprumo, kyla ir visokių 
kitokių abejojimų. Kunigai pyksta, kai kritikuojami jų dar- 
bai. Kad kritikos nebūtų ir labai aukštai stovėtų kunigų auto- 
ritetas, reikalinga, kad patys kunigai viešame gyvenime laiky- 
tųsi Kristaus moksle pareikštos tiesos, meilės ir teisybės 
dėsnių. Jeigu kuris kunigas tų dėsnių laikytis negali, geriau, 
kad jis ir kunigu nebūtų, ar bent nedalyvautų su pasauliniais 
inteligentais visuomenės gyvenime, nes savo elgesiu nustato 
inteligentus ne tik prieš kunigus, bet ir prieš pačią tikybą. 
Septynerius metus Vilniaus vyskupu buvo kunigas Jurgis Matu- 

Tevičius. Argi buvo Vilniaus krašte nors vienas lietuvis pa- 
ssaulinis inteligentas, kuris tą vyskupą būtų išdrįsęs kritikuoti. 
To nebuvo, nes tas vyskupas aukštu savo dorovingumu ir 
krikščioniška meile teigiamai veikė net ir griežtus laisvama- 
nius. Štai kaip vienas tokių rašė apie tą vyskupą „Vilniaus 
-Žodyje" 1930 metais: 

„Trejiems metams nuo Vilniaus vyskupo Matulevičiaus 
mirties dienos sueinant, įdomu, rasit, bus ir lietuviams 
pasiklausyti, ką lenkų laikraštis Pro Christo rašė apie tą 
vienintelį vyskupą lietuvį, nebajorą ir nesubajorintą, Vil- 
niaus vyskupų soste sėdėjusį. Laikraštis paskelbė Matu- 
levičiaus laiškų. Šitie laiškai vyskupo Jurgio asmenį iške- 
lia aukščiau už visus vyskupus, iš lietuvių tarpo išėjusius. 
Buvo tai tikras kultūros žmogus, kurį ir kairieji gali pa- 
gerbti. Ne tai mus stebina, kad Matulevičius karo metu 
pats šaldamas padeda malkas skaldyti, ar kad neleidžia 
rusų maskoliais vadinti, ar kad įdaigina sode 200 medžių, 
ne tai, kad jis kratosi vyskupo vietos ir bijo Vilniaus..- 
„Stebina ir džiugina kiekvieną kultūros žmogų šie jo laiško 
žodžiai: Neprimesk kitam savų, rasit ir neblogų nuomo- 
nių, bet vis tik laikinų, šios žemės nuomonių. 

Iš Rymo 1925 metais rašo: 

Myliu neskirliodamas visus žmones, net ir žydus; 
tiesiog nesuprantu, kaip galima suderint ir sutalpint 
širdy Dievo meilę ir kieno nors neapykantą... 

Šitaip kalba vyskupas, sėdėjęs soste tų, kurie per 
amžius siundė prieš žydus, kalvinus, lietuvius, kurie kny- 
gas ir maldos namus degino, patys savo tarpe ligi kraujo 
mušės ir dėjosi vis to paties Kristaus esą sekėjais. 

Arba šitoks vaizdas, apibūdinąs, vyskupo padėtį 
katalikiškame Vilniuje: 1923 m. ėjau gatve, kai vysk. 
Matulevičius važiavo į Aušros Vartus, o paskui jo bėgo 
„gatvės vaikai, purvus ir akmenis svaidydami ir rėkdami: 
polakožerca (lenkų ėdikas). Vyskupas ramus važiavo, tik 
jo akyse tiek buvo matyt nusiskundimo, kad aš pama- 
niau: ne, šis žmogus negal būti kaltas (rašo lenkas ma- 
rijonas, tos scenos matytojas). 

Baigdamas šį paminėjimą, beturiu pridėti, kad jį 
„rašiau ne vien „kuniginę" neapykantą norėdamas pas- 

merkti, bet ir „pasaulinę" visuotinę, lietuvių tarpe įsime- 

tusią". 

Bene tik vyskupo Matulevičiaus įtaka virto tikinčiu žmo- 
gumi ir vienas dirbęs Vilniuje žymus, su didele erudicija mūsų 
tautos veikėjas, kuris prieš tai buvo didelėje Markso teorijos 
įtakoj, o Marksas, kaip žinoma, tikybą laiko tik priemone 
darbo žmonių protui migdyti. Kaip gi dabar yra su tikybinių 
jausmų ir įsitikinimų plitimu mūsų krašte? 

Katalikiškos minties laikraštis „Vilniaus Rytojus" š. m. 
45 numeryje štai kaip apie tai rašo: 

„Tuo tarpu bedievybė mūsų krašte, kaip sakėme, ple- 
čiasi nepaprastai greitai, tiesiog pasibaisėtinai. Turime juk vietų, 
kad jaunimas, per mišias sulipęs ant vadinamųjų viškų (kur 
yra vargonai) rūko papirosus arba šventoriuje žaidžia futbolu. 
Tai stačiai pasibaisėtini reiškiniai, kurie, būkime atviri, nieko 
gero nepranašauja, o ypač tikėjimui. Nešališkumo vardan turi- 
me pažymėti, kad tokiems reiškiniams paruošia dirvą plintanti 
iš rytų kaimyno bedieviška agitacija. Tačiau ji nerastų taip 
gerai savo sėklai įrengtos dirvos, jei prie to neprisidėtų Vil- 
niaus kurijos bažnytinė politika, kuri pasiekė aukščiausį laip- 
snį. Prieš tą politiką, neturinčią nieko bendro su tikėjimo rei- 
kalais, prieš politiką, kuri remiasi lietuvių galutino nutautinimo 
intencijomis — Vilniaus krašto lietuvių visuomenė griežtai yra 
nusiteikusi". 

Kitame š. m. to pačio laikraščio numeryje (74 Nr) jau 
ne pasaulinis inteligentas, o kunigas šitaip rašo: 

„Jeigu perskaitysime lietuviškus laikraščius nuo 1926 m. 
(po vysk. Matulevičiaus išvažiavimo. Autor.), tai pamatysime 
lietuvių katalikų erškėčiuotus kelius. Nebuvo metų, kad Vil- 
niaus Arkivyskupijos Kurija lietuviams nebūtų padariusi skriau- 
dų. Konkordato paragrafai, net Kristaus mokslas, — visa tai, 
Kurijos nuomone, tik įrankis silpnuosius glemžti.., Kurija visai 
nekreipia domės į tai, kad tikybos mokytųsi vaikai suprantama 
jiems kalba, jai tik svarbu nusiųsti lenkų kunigą, kuris varytų 
lenkišką akciją ir kovotų su visa tuo, kas yra lietuviška. Lie- 
tuvius kunigus siunčia į baitgudiškas vietas, o lenkus į lietu- 
viškas vietas. Bažnyčioj ir mokykloj lietuviui tenka klausyti len- 
kiškų pamokslų ir pamokų, o jei ir išgirsta Dievo žodį lietu- 
viškai iš „apaštalo", tai dažniausiai sudarkyta, iškraipyta 

kalba, tarytumei pasityčiojimui. Lietuviai inteligentai ir sodie- 
čiai aiškiai mato, kad Kurijai tik rūpi lietuvių nutautinimas, 
o ne jų sielos reikalai. Skaudu apie tai rašyti lietuviui katali- 
kui, o dar nemaloniau kunigui... 

Iš tikrųjų, mus, kunigus, už mūsų pasivumą, ateities kar- 
tos pasmerks, o mūsų pavaduotojai ieškos dokumentų tam 
pasmerkimui nugriauti ir nesuras. 

Argi mes, kunigai, nematome, kaip žmonės tolsta nuo 
tikėjimo ir Bažnyčios vien tik todėl, kad lenkai kunigai nežiūri 
teisybės, o vien tik varo nutautinimo darbą? Argi ne gėda 
mums, lietuviams kunigams, kad mūsų tarnaitės turi savo orga- 
nizacijas ir veikia, o mes net bijome viešai organizuotai savo 
žodį tarti. Reikia mums susiburti ir išdėstyti Šventajam Tėvui 
mūsų skriaudos, nes kitaip turėsime didelę atsakomybę prieš 
Dievą ir savo Tautą". 

Ir taip matome, kad katalikiškos minties laikraštis ir net 
patys kunigai nurodo ir smerkia žalingus tikybai kitų kunigų 
darbus. Kristaus mokslo dėsnių nesilaiko patys kunigai, o smer- 
kia ir vadina bedieviais pasaulinius intėligentus, jei tik jie ne- 
atlieka tikybinių apeigų, nors jie būtų dori ir geri žmonės. 
Tikybos esmė beveik visai neigiama, reikalaujama tik formų, 
techniško apeigų atlikimo, nors tie dalykai pačių teologų nuo- 
mone, kaip jau rašiau, turėtų būti statomi antroje, o ne pir- 

"moje vietoje. 

Visi vyresnieji inteligentai gerai žinome, kokia ortodoksija 
viešpatavo Rusijoje ir matome dabar prie ko ji privedė. Rusų 
dvasininkai, pasaulinės valdžios ir kapitalistų pavergti, žiūrėjo 
tiktai išviršinės religijos pusės, visai mažai domės tekreipdami 
į krikščionišką etiką ir Kristaus mokslo esmę. Galėdavo žmo- 
gus blogai elgtis, bet jei nueis cerkvėn, pastatys žvakutę prie 
šventųjų atvaizdų ir muš „paklonus“ Dievo ir caro garbei, 
visos nuodėmės būdavo dovanojamos. Rusai buvo stačiatikiai. 
Nedaug geriau, tačiau, viduramžių laikais yra buvę ir Vakarų 
Europoj. Ortodoksinis kunigų nusistatymas ir elgesys privedė 
juk prie protestantizmo, reformacijos, o Prancūzijoj prie visiško 
tikybos neigimo per Didžiąją prancūzų revoliuciją. Prancūzai, 
atmetę tikybos formas ir pačią tikybą, paskelbė tiesos, teisy- 
bės, lygybės ir brolybės idealus, kurie iš tikrųjų glūdi Kristaus 
moksle, o kuriuos daugelis kunigų buvo užmiršę, patekę šio 

pasaulio galiūnų įtakon, toleravę vergiją, baudžiavą, inkviziciją. 
Jeigu ne vienuolynai, kurių daugelis viduramžių laikais buvo 
mokslo, meno ir religinės dorovės šaltiniais ir židiniais, tai 
kažin ar ne visose tik tautose būtų kilęs protestantizmas arba 
ir ateizmas. 

Kai dėl tokių straipsnių rašymo, kurių istraukas aukščiau 
padaviau, o tokių buvo ne tik šiais metais, bet ir anksčiau, 
kyla klausimas, ar gali katalikiškos minties laikraštis, o ypač 
kunigas, tokius straipsnius rašyti lietuvių kunigų remiame laik- 
raštyje, ar toks rašymas, nors ir visai teisingas būtų, gali pa- 
siekti norimo tikslo, ar gal jis net kenkia tam reikalui, kuris 
ginamas? Straipsniuose daromi sunkūs kaltinimai kurijai. Dėl 
kurijos politikos plintanti bedievybė, o tai juk beveik tas pats, 
kas pasakyti, kad kurija, tai yra bažnytinė vyresnybė, platina 
bedievybę. Jeigu jau tokie straipsniai rašomi, tai jie visuomet 
turėtų būti paremti faktais: kas, kur, kada,kaip ir visai aiškiais 
įrodymais. Žinomas gi yra psichologinis reiškinys, kad jeigu 
žmogus manosi ar jaučiasi neteisingai puolamas, tai dėl tokių 
puolimų ne tik savo elgesio nepakeis, bet verčiamas bus dar 
smarkiau ta pačia linkme veikti. 

Anaiptol neteisinu kurijos politikos ir lenkų kunigų elge- 
sio, kurių žymi dalis yra nusistatę prieš lietuvius, ir dažnai 
vaduojasi savo veikime neapykanta, bet drįstu manyti, kad da- 
lis skriaudų mūsų provincijos parapijoms yra padaryta dėl mūsų 
vilniškių lietuvių kunigų noro valdyti mūsų viešąjį gyvenimą. 
Kam gi nežinoma, kad „Vilniaus$Rytojus" yra mūsų visuome- 
nės vairininkų organas, Laikinojo Komiteto pirmininko inspi- 
ruojamas. To komiteto sąstate ir net prezidiume yra kunigų, 
pirmininką remia kunigai, o laikraštis varo agitaciją prieš baž- 
nytinę vyresnybę, kaltina ją net bedievybę platinant. Provinci- 
jos kunigai įtariami, kad jie tokiai politikai pritarią, nes jos 
nepeikią, kaltinami politikavimu, neva dėl politikos ir neloja- 
lumo iškeliami į gudiškas bei lenkiškas parapijas arba jiems 
atsiunčiami lenkai vikarai. 

Kaip bus matyti iš tolimesnio, taip pat netikęs buvo lie- 
tuvių katalikų reikalų gynimas, kurį 1930 metais darė pats Lai- 
kinojo Komiteto prezidiumas. Kaip „Vilniaus Rytojaus", taip 
ir komiteto tų reikalų gynimas buvo labai nerimtas, toks gyni- 
mas ne tik jokių teigiamų vaisių nedavė, bet dargi pakenkė. 

Kitaip ir būti negalėjo tokioje santvarkoje, kokia yra mūsų 
visuomenės priešaky. 

Ką mato gyvenime mūsų jaunesnioji karta, mokslus einąs 
jaunimas? Skaito mūsų laikraščiuose, jog bedievybė plintanti 
dėl bažnytinės vyresnybės politikos; mūsų visuomenės apačioje 
mato skurdą ir badą, o visuomenės viršūnėje biznierišką tautiš- 
kumą ir kapitalizmą, kuris'laikosi kelių įtakingų Vilniaus lietuvių 
kunigų parama. Visai nenuostabu, kad tokiose apystovose augda- 
mi ir gyvendami, gabesnieji jaunuoliai, nežiūrint draudimų 
(draudžiamas vaisius juk gardesnis), prisiskaitę griežtai prie- 
šingų tikybai knygų ir vienašališkų agitacinių politinių laikraš- 
čių ir žurnalų, tampa griežtais tikybos ir tautybės priešais. Ti- 
kyba, jų nuomone, esanti tik prietarai, tikyba reikianti griauti, 
nes ją kunigai ir buržujai naudoją darbo žmonių akims dumti, 
migdyti jų protui, kad juos išnaudotų. Taip galvodami turėtų 
neigti ir pasaulinį mokslą, nes juk ir mokslą įvairių rūšių im- 
perialistai ir kapitalistai vartoja ne tik jau darbo žmonėms iš- 
naudoti, bet ir žudyti karo metu. Dėl tų pačių sumetimų, dėl 
kurių neigia tikybą, jie neigia ir tautiškumą. 

Dėl suprantamų priežasčių atvirai veikiančių tokių jau- 
nuolių yra nedaug, bet pritarėjų ir simpatikų jie, kaip Vil- 
niuje, taip ir sodžiuje, turi daug. Yra tai jau jėga, su kuria 
reikia skaitytis. Ar su jais reikia kovoti? To reikalo nematau. 
Įvykdžius normalę padėtį mūsų visuomenės priešaky, jaunimo 
radikalizmas savaime sumažės. 

Ar reikia drausti jaunimui laisvai lavintis? Draudimas, 
kaip matome, duoda tik neigiamų išdavų. Kairieji turi bent 
savą skirtingą nuo krikščionybės pasaulėžiūrą, bet yra gi ne 
maža Vilniuje ir sodžiuje jaunuolių, kurie nustoję tikėti dėl 
minėtų priežasčių, apie kurias rašo katalikiškos minties laik- 
raštis, neturi jokios pasaulėžiūros ir tikrai yra tikri bedieviai, 
einą į gyvenimą be vairo, be tikslo. Tokius jaunuoliūs kur 
vėjas papūs, ten ir nustums. Dauguma tokių jaunuolių nuo 
kunigų vedamų draugijų šalinasi. Juos tik gali priglausti pa- 
saulinių inteligentų vedamos draugijos, kuriose laisvas lavini- 
masis nedraudžiamas. Sunku, žinoma, būtų reikalauti, kad pa- 
vyzdžiui Šv. Kazimiero draugija leistų savo nariams laisvai 
lavintis. Bet kunigai neturėtų žiūrėti į tą klausimą tragingai. 
Jei daugiau žiūrės tikybos esmės, o ne formos, gali tą jauni- 

mą patraukti prie tikybos. Sodžiuje pasaulinių draugijų nariai 
nenustoja gi būti parapijiečiais, kunigai turi galimybių įtikinimu 
ir doru elgesiu juos veikti, dar daugiau tų galimybių turi Vil- 
niuje, reikia tik mūsų viešame gyvenime įgyvendinti dorovė. 

Laisvamanių raštuose reiškiamos mintys, kad katalikų 
kunigai negalį būti neklerikalai. Katalikiška dvasiškija amžių 
eigoje esanti apsišarvavusi įvairiomis dogmomis ir doktrino- 
mis, kurios visai mažai tesuderinamos su Kristaus mokslu ir 
visiškai nesuderinamos su pasauliniu mokslu ir pažanga. Kleri- 
kalizmo ir ortodoksijos nesą tiktai laisvose tikybose, kaip štai 
pas anglus, kur tikintiems leidžiama laisviau galvoti, skaityti 
Biblija, betarpiškai bendrauti su Dievu. Dėl tų tvirtinimų tiek 
tik pasakysiu, kad kaip tik Vilniuje esame turėję kunigą, vyskupą 
Matulevičių, kuris mokėjo ir galėjo suderinti katalikišką tikėji- 
mą su mokslo pažanga ir gyvenimo reikalavimais. Toks ku- 
nigas buvo ir nesenai miręs Trakų dekanas, Valkinyko klebo- 
nas kun. kan. Kl. Maliukevičius. Jis visų buvo gerbiamas. Sa- 
vo visuomeniniame veikime jis niekuomet nesivaduodavo nea- 
pykanta, o tiktai krikščioniška meile ir etika. 

Bendrai tiek tik pasakysiu, kad svarbiausi žmonijos reiš- 
kiniai yra religija, dorovė, žmoniškumas, kūryba. Vien tik 
pasaulinis mokslas nedaro žmonių dorais ir žmoniškais. Tas 
mokslas, kaip jau minėjau, vartojamas ir tarpusaviam žudy- 
mui. Daug yra dorų ir gerų žmonių ir laisvamanių tarpe, bet 
mūsų radikalų laisvamanių pastangos atimti tikėjimą sodie- 
čiams yra kenksmingos, nes savo pasaulėžiūros mažai kultū- 
ringiems žmonėms neįskiepys, nesuteiks jiems ir tų apystovų, 
kurias turi miestų gyventojai, rasdami daug dvasinio peno ne 
tik bažnyčiose, bet ir įvairiose kultūrinėse įstaigose. Mūsų gy- 
venimo apystovos stumia sodiečius į pažangą, tikėjimas pažan- 
gai nė kiek nekliudo, kliudo tik kaikurių kunigų reikalavimai 
davatkauti ir beveik niekuom daugiau nesirūpinti, kaip tik sie- 
los išganymu. 


7. TAUTIŠKUMAS. 


Svarbiausias mūsų inteligentijos uždavinys yra stiprinti 
ir gilinti sveiką mūsų visuomenės tautiškumą. Tas mūsų užda- 
vinys susijęs yra su politiniais ir ekonominiais mūsų visuomenės 

siekimais. Pritariame bendram mūsų tautos siekimui, norėtu- 
mėm, kad tas tikslas būtų atsiektas taikos keliu. Mums negali 
būti draudžiama kultūringu taikos keliu siekti nepriklausomo 
gyvenimo. Turėdami tą idealą, negalime jo laukti rankas su- 
dėję, negalime tenkintis vien tik liaudies švietimu, turime 
visas pastangas dėti liaudies ekonominiam gerbuviui pakelti. 
Neprivalome užmiršti patarlės: kol saulutė patekės, rasa akis 
išės. Kaip jau minėta, mūsų liaudis labai vargingai ir skurdžiai 
gyvena, jaunųjų inteligentų buitis taip pat bloga, miestiečiuose 
plinta lenkėjimas, per bažnyčias, mokyklas ir administracijos 
įstaigas bent dalinai norima nutautinti ir mūsų liaudis. Tokios 
padėties akyvaizdoje visų mūsų inteligentų, be pasaulėžiūros 
skirtumo, uždavinys turi būti tautiškumas. Niekam, žinoma, 
negali būti draudžiama turėti politinio bei socialinio ateities 
žmonijos tvarkymosi planų. Bet dėl ty idealų ir svajonių nega- 
lime neigti šios dienos gyvų mūsų visuomenės reikalų, nes jeigu 
mes visi jų nežiūrėtumėm, tik viską kritikuotumėm ir apie tuos 
planus tik kalbėtumėm, tai ir žemė iš po kojų mums išslystų, 
suirtų ir visas mūsų visuomenės gyvenimas. 

Istorijos mokslas aiškiai mums sako, kad žmonijos civi- 
lizacija, kultūra išsivystė per atskirų tautų tautiškumą. Per 
tautiškumą mūsų tautos dauguma pasiekė nepriklausomybę, 
o gyvendama nepriklausomu gyvenimu per 15 metų pasiekė 
tokį kultūros laipsnį, kokio, gyvendama toliau nelaisvėje, 
nebūtų pasiekusi ir per šimtą metų. Tautiškumas negali prieš- 
tarauti žmonijos idealams. Per tautiškumą siekiama aukštesnė 
kultūra, o su ja daugiau žmoniškumo, teisingumo, dorovin- 
gumo ir laimės. Žmonijos civilizacijos keliai rodo, kad per 
sveiką tautinį isisąmonėjimą einama prie kosmopolitinio įsisą- 
monėjimo. Tautiškumas, žinoma, nereikia painioti su zoologiniu 
nacionalizmu, šovinizmu, kuris yra tik tautiškumo išsigimimas. 
Yra ir karjieriško, biznieriško tautiškumo, toks reiškiasi ir mū- 
sų gyvenime. Matydami tai mūsų jaunuoliai pradeda neigti ne 
tik tokį tautiškumą, bet ir tikrąjį, juo labiau, kad ir kitur tur- 
tingesnieji visuomenės sluogsniai tautiškus šūkius plačiai 
naudoja savo ekonominiams reikalams ginti. Dabartinėje So- 
vietų Rusijoj nors tautiškumui reikštis nepalankios yra sąlygos, 
o vis dėlto ir ten įsikūrė visa eilė respublikų pagal tautiškumo 
principą. Beveik laukinės tautos, kaip kirgizai ir kiti, pasiekė 

jau šiandien gana aukštą kultūros laipsnį tiktai dėl to, kad 
joms leista buvo savo tautiškumas ugdyti. Ukrainams ir gudams 
tautiškumas ugdyti dabar smarkiai varžomas, nes imperialisti- 
niais sumetimais Sovietų valdovai bijo, kad tos tautos nepa- 
norėtų atsiskirti nuo Rusijos, susijungus su Lenkijos ribose 
gyvenančiais ukrainais ir gudais, nesukurtų savo nepriklauso- 
mų respublikų. 

1904 metais, d-ro Vinco Kudirkos įsteigtame „Varpe" 
12 numeryje straipsnyje „Ar tautystės pamatu gali būti vieni 
tik materiališki reikalavimai?“, pasirašytame slapyvarde „Kuku- 
tis“, šitaip rašiau tautiškumo klausimu, polemizuodamas su 
marksininku Berželiu, kuris tais pačiais metais keliuose „Varpe“ 
spausdintuose straipsniuose įrodinėjo, kad tiktai ekonominiai 
visuomenės reikalai esą tautybės pagrindas. Paduodu svar- 
besnes to straipsnio vietas, kalbos beveik netaisydamas: 

„Sulig Berželio nuomonės lietuvystės pamatu tėra tiktai 
materiališki reikalavimai. Visas tas triūsas, visi tie pasišventi- 
mai, visa ta energija, kuri tapo suvartota atgaivinimui lietuvių, 
vis tai buvo daroma tik dėlei stengimos padauginti produkciją, 
kad galima būtų geriau konkuruoti su kitomis tautomis. Nega- 
na, Man rodos, nurodymo tų priežasčių tautiško atgijimo, ne- 
gana to pamato kilimui tautystės. Be abejojimo teisinga ta 
autoriaus nuomonė, jog pagerinimui ekonomiško būvio reika- 
linga yra aukštesnė kultūra, politiškas susipratimas, politiška 
kova — bet klausimas, ar tai galima pervien laikyti su lietu- 
vyste; ar gi pagerinimui materiališko lietuvių būvio būtinai 
reikalingas buvo tautiškas susipratimas? Jeigu Lietuva — saky- 
sime — būtų sulenkėjusi, būtų jug taip pat, gal dar geriau, 
galėjęs platintis apšvietimas. Lietuviai nori įgyti apšvietimą, 
kultūrą ir tai darydami, žinoma, pagerina ir savo būvį. Bet 
jeigu norėtų pagerinti tik materiališką būvį, juk būtų galėję. 
priimti kultūrą gudišką, lenkišką arba vokišką, kurios kiek 
aukštesnės yra už mūsų ir tokiu būdu greičiau būtų galėję 
pagerinti gyvenimo sąlygas. Taigi, kad ne taip yra dėl to, kad 
lietuviams kur kas smagiau ir mieliau sutverti savo kultūra, 
platinti apšvietimas tautiškoje dvasioje, lavinti savo prigimtoji 
kalba, tai visa jiems užtikrins ir lengvesnį materiališką būvį, 
o tame darbštume ras tikslą gyvenimui, turės persitikrinimą, 
kad jo darbas nežus, atneš naudą visuomenei dabar ar ateityje. 

Kokios gi priežastys, kad darbas tautiškoje dirvoje ma- 
lonus? Tai — tradicijos, fiziška ir dvasiška sąjunga, poezija ir 
tėvynės gamta. Tai visa daro didelę įtekmę žmogaus jaus- 
mams, o jausmai žadina žmogų prie darbo tėvynės naudai. 
Tą tvirtinimą liudija faktai iš Lietuvos atgijimo. Mūsų pione- 
riai savo brolių naudai aukojo materiališkas jėgas, aukojo 
savo sveikatą, o kiti ir gyvastį: ugnis, kuri suteikė jiems tiek 
energijos, buvo karšta tėvynės meilė“. 


8. DEMOKRATIJA. 


Paskutiniu laiku plačiai kalbama apie demokratijos žlugi- 
mą. Taip yra dėl to, kad tuo klausimu kalba ir rašo žmonės, 
kurie apie demokratiją supratimo neturi, arba painioja demo- 
kratijos esmę su forma. Demokratija yra tautos savivaldos 
principas. Aukščiausias visuomeniškas teisėtumas reikalauja, 
kad visi piliečiai turėtų lygias teises ir galimybes ugdyti ir 
plėsti savo prigimties galias, gabumus, kad visi turėtų lygias 
teises ir pareigas visuomenės bei valstybės gyvenime. Daugely 
valstybių tas principas vykdomas dar gyvenime prieš ke- 
letą šimtmečių Anglijoj nustatyta partijų sistema, renkant 
krašto atstovybes proporcingu, tiesiu ir slaptu balsavimu. Taip 
yra visose tose valstybėse, kurių gyventojai yra labai susi- 
pratę ir kultūringi piliečiai. Kur to susipratimo nėra, ten ta 
sistema pasirodė nenaudinga, partijų rietenos tose valstybėse 
privedė prie diktatūrų, bet daugely tų valstybių diktatoriai 
įgijo tautos daugumos pasitikėjimą. Taip įvyko Italijoj, Lenki- 
joj, Lietuvoj, Vokietijoj, o paskutiniu laiku Estijoj ir Latvijoj: 

N. Lietuvoj diktatorium norėjo būti prof. Voldemaras, visuo- 
menės pasitikėjimo, tačiau, neįsigijo ir buvo nuverstas. Po to 
teisėtu ir faktinu valstybės valdovu yra pats prezidentas Anta- 
nas Smetona, kuris turėdamas didelių nuopelnų tautai įsigijo 
tautos daugumos pasitikėjimą ir visai teisingai tos daugumos 
laikomas tautos vadu. Tautos savivaldos principas N. Lietuvoj 
nėra paneigtas. Prezidentas Smetona visuomet buvo demo- 
kratas, toks ir pasiliko. Taip jis pats ne kartą yra pasisakęs, 
taip per šių metų jo 60 metų sukaktuvių iškilmes viešoj savo 
kalboj pasakė kun. V. Mironas. Neneigia demokratijos prin- 
cipo ir daugelio kitų minėtų valstybių valdovai. Beveik visi jie 

yra kilę iš liaudies, plačių masių reikalus ir psichiką supranta. 
Italijoj ir Vokietijoj diktatoriai siekdami valdžios vartojo labai 
reakcinius šūkius ir buvo kapitalistų remiami, dėl tos paramos 
kurį laiką tenka jiems pataikauti, bet ilgai vargiai galės taip 
būti, plačių darbo žmonių reikalavimus turės tenkinti, nes 
kitaip neišlaikys valdžios savo rankose. Lenkiją, kaip žinome, 
faktinai valdo žmogus, kuris, kaip ir visų Pabaltės valstybių 
valdovai, daugiausiai yra pasidarbavęs valstybę atstatant ir pra- 
eity daug dirbęs ir vadovavęs slaptoms darbininkų ir šaulių 
organizacijoms. 

Būtų, žinoma, daug geriau, jeigu visose minėtose valsty- 
bėse patys gyventojai per savo atstovus tvarkytųs visus reika- 
lus. Deja, tai, pasirodė, bent laikinai, negalima. Prieš keletą 
metų, kaip aš, taip ir daugelis inteligentų turėjome daug iliu- 
zijų, perdaug idealizavom liaudį, kuri kaip gyvenimo praktika 
parodė, dažnai pasiduoda partiškų veikėjų demagogijai, o par- 
tiškai nusistatę inteligentai dažnai prasilenkia su tiesa ir tei- 
sybe. Gyventojų išrinkti atstovai, susiskirstę partijomis, negalė- 
davo susitarti, negalėdavo sudaryti pastovios valdžios. Laikai 
gi sunkūs, visur krizė, žmonės daugiau trokšta tvarkos, darbo 
ir duonos, negu teisių. 

Kokia bus tų minėtų vadinamųjų autoritetinių valstybių 
ateitis? Kol vadai gyvi, joks pavojus toms valstybėms negre- 
sia. Vadai kaip ir kiti žmonės, tačiau, ne amžini. Estijos ir 
Latvijos vadai kalba apie grąžinimą demokratinės santvarkos, 
labiau tiktai pritaikytos naujiems gyvenimo reikalavimams. 
Vokietijoj nieko konkretaus dar nenumatoma. Lenkijoj pas- 
kelbta nauja konstitucija, kurioj demokratinis principas išlai- 
kytas. Italijoj kalbama ir rašoma apie reakcinius sumany- 
mus — visi fašistinės partijos nariai būsią paskelbti bajorais, 
gausią herbus ir kartu su senaisiais bajorais sudarysią aristo- 
kratijos luomą, kuris ir valdysiąs valstybę. Jei tikrai tas su- 
manymas bus vykdomas gyvenime, tai bus tai tik grąžinimas 
praeities valdymosi formų. Tokia gi santvarka buvo mirusioje 
Lenkijoj. Valdė ją bajorai, buvo ir karalius, bet jo valdžia 
buvo labai aprėžta. N. Lietuva turi savo naują konstituciją, 
1928 metais paskelbtą. Joje tautos savivaldos principas nepa- 
neigtas. Reikia tikėtis, kad ji ir bus vykdoma. 

Nuostabus reiškinys, kad randasi filosofijos daktarų, ku- 


rie savo kalbose per radio įrodinėja, būk autoritetinės valsty- 
bės tuomi skiriąsi nuo demokratinių valstybių, kad autoritetas 
neturįs remtis dauguma, autoritetas nereikalaująs daugumos pri- 
tarimo, „autoritetas, o ne dauguma" esąs autoritetinių valsty- 
bių šūkis. Tas dėsnis visai neatatinka tikrenybės. Visi minėtieji 
valstybių vadai, be abejo, turi savo tautų daugumos pritarimą, 
Hitleris įrodė tai ir rinkimais, jei taip nebūtų, neturėtų vadai ir 
pakankamai autoriteto. Šūkis „autoritetas, 0 ne dauguma“ 
buvo taikomas monarchijai. Randasi dar žmonių, kurie nori 
grąžinti monarchiją. 

Kaip gi yra mūsų krašto lietuviškame gyvenime su visuo- 
menės savivaldos principu? Mes demokratijos nuostatus gali- 
me vykdyti gyvenime tiktai mūsų draugijų gyvenime ir mūsų 
santykiuose su liaudimi. Dėl santykių su liaudimi ginčų mūsų 
tarpe nėra. Visus sodiečius lygiai traktuojame, visiems reika- 
laujame lygių teisių, ne visi tik gerai sodiečių reikalus su- 
prantame ir juos atjaučiame. Mūsų draugijų gyvenime yra ne 
maža trūkumų. Kai kuriose draugijose, kaip jau buvo rašyta, 
įsivyravo partiškumas. Į draugijų susirinkimus einama su par- 
tiškais šūkiais.. 

Visų draugijų priešaky stovi Laikinasis Komitetas. Kaipo 
visuomenės atstovybė jis, žinoma, turėtų būti visos visuomenės 
ir renkamas. Tokių teisių neturime, neturime ir vilties jų gauti. 
Prieš keletą metų buvo pasiūlymų rūpintis tokių teisių įgyti. 

Kaip tuomet, taip ir dabar vargiai iš to naudos mes tu- 
rėtumėm. Rinkimuose plačiai vartojama būtų demagogija, 
į partišką darbą įtraukti būtų ir provincijos veikėjai, 0 nuo 
to nukentėtų tik ramus bendras kultūrinis darbas. Prieš kele- 
tą metų Laikinasis Komitetas buvo renkamas organizuotų Vil- 
niaus lietuvių susirinkimuose; be to, prirenkami buvo nariai 
nuo provincijoj veikiančių kultūrinių draugijų. Prieš rinkimus 
inteligentai tarpusavy susitardavo dėl kandidatų. Nežiūrint ir 
tokių netobulų rinkimų, komitetas turėdavo visuomenės pasi- 
tikėjimo, nes visi matydavo, kad komitetas visuomenės naudai 
ir gerovei dirba. Dabar yra kitaip, komitetą sudaro draugijų 
atstovai. Ne visos tačiau draugijos turi savo atstovus komite- 
te. Be jokių svarbių priežasčių neturi komitete savo atstovų 
Meno ir literatūros draugija, Lietuvių Sanitarinės Pagalbos 
Draugija, Amatininkų Sąjunga. Nereikėtų skriausti ir šv. Zitos 

draugijos, savo atstovę, kurią nors iš inteligenčių, komitete 
galėtų turėti. Reikia tik nustoti ta draugija naudoti tik par- 
tiškiems tikslams. 


9.  PAŽANGA. 


Mūsų radikalai kairieji labai aiškiai pažangos klausimu 
yra nusistatę. Dabartinė visuomenės santvarka, jų nuomone, 
kuo veikiau reikianti sugriauti ir eiti prie komunistinės santvar- 
kos vykdymo gyvenime. Mūsų dešiniųjų nusistatymas pažan- 
gos klausimu yra labai neaiškus. Pažangos jie neneigia, įsi- 
žeidžia, kai dalis inteligentų vadina save pažangiaisiais, bet jų 
raštuose visai nesimato, kad jie laikytų dabartinę visuomenės 
socialinę santvarką neteisinga ir norėtų kokių nors reformų, 
pakitėjimų. Galimas, žinoma, atsakymas, kad tais klausimais nė- 
sąreikalo žmonėms galvos kvaršinti, visa tai esą tik demagogija, 
reikianti tik žmonėms skiepyti savo kalbos ir tėvynės meilė, bent 
kiek juos šviesti, o jau visa kita savaime pasidarysią. Nenuo- 
stabu, kad taip į gyvenimą žiūrėdami, šiandien priėjo liepto 
galą. Ligi šių metų mūsų dešiniųjų spaudoj beveik nieko ne- 
buvo rašoma apie mūsų visuomenės ekonominius reikalus, nei 
apie žemės reformą, nei apie kooperatyvus, nei apie bendro- 
ves, labai retai apie amatus, prekybą ir kitus tolygius klausi- 
mus. Bent kiek tik buvo rašoma mažutėliame priede „Mūsų 
Artojas“ apie žemės dirbimą ir šiaip paprastus ūkininkų 
reikalus. 

Vos tik šiais metais rudenį, pamatę, kad mūsų sodiečių 
visuomenė stovi ant bedugnės kranto, „Vilniaus Rytojus“ visoj 
eilėje straipsnių — „Plačiau suprastas veikimas“, „Kaip atrodo 
sodžius“, „Inteligentai bus bejėgiai“, — pareiškė šitokias min- 
tis: „Vilniaus krašto lietuviškas sodžius per paskutinius kelio- 
liką metų padarė vietomis geroką pažangą apsišvietime, bet 
niekur nepagerėjo jo ekonominiai reikalai. Aiškiau sakant — 
ūkininkai ir toliau vargsta, krimsdami sausos duonos plutą ir 
maitindamiesi neluptomis bulvėmis. Mėsos, sūrio gabalas, kiau- 
šinis, sviestas — retas ant ūkininko stalo svečias, o kai kada 
ir pieno šlako nėra“ — ir priėjo šitokios išvados: „mes turime 
eiti į sodžių, tik ne muilinti jam akių (patys nemėgstam, kai 
mums kas akis visokiais monais dumia), bet prisidėti prie to, 

kad kaip galima greičiau sumažinus sodžiaus vargą, skurdą, 
pakėlus jo ekonominį gerbuvį... Vieni turi rūpintis nenorėdami 
susilaukti liūdnesnių pasėkų, kiti — atjausdami sunkų sodžiaus. 
gyvenimą. Mūsų inteligentai rūpinasi sodžiumi visų pirma todėl, 
kad patys yra iš sodžiaus, kad sodžiaus vargai yra mūsų var- 
gai. Vadinasi, turime bendromis jėgomis, vieni kitiems rankas 
pasidavę, kovoti su vargu, su skurdu ir daryti viską, kad bent 
iš dalies palengvinus sunkų gyvenimą. Gali čia kilti klausi- 
mas — kaip, kokiu būdu? Tikslaus atsakymo neturime, neturi 
ir kiti (mano pabraukta). Tiesa, kai kurie mūsų įsižiūrėję į rau- 
doną rytų žvaigždę, siūlo labai griežtų atsakymų ir žada pa- 
lengvinti sunkų gyvenimą. Būkime nešališki ir pasakykime at- 
virai, kad tie ponai tik vilioti moka, o kai suvilioja, begėdiškai 
apgauna. Šiandieną Rusijoje tūkstančiai ūkininkų padaryti pa- 
prastais komunistinių dvarų bernais, iš kurių atimtas paskuti- 
nis sklypas žemės". 

Kituose tų straipsnių išvedžiojimuose „Vilniaus Rytojaus“ 
rašytojas įrodinėja, kad inteligentai esą bejėgiai, jie vieni so- 
džiaus skurdo nesumažinsią, labiau susirūpinti savo sunkia buiti- 
mi turį patys sodiečiai, kuriuos autorius gerokai pabara už tam- 
sumą, nesusipratimą, nevežiojimą veltui draugijų instruktorių 
tatto 

Ir taip, kaip matome, radikalai kairieji turi programą, de- 
šinieji neturi jokios. Neva neturį ir kiti. Nuostabus posakis, bet 
apie tai toliau. Tuo tarpu pakalbėsime apie radikalų kairiųjų 
programą ir vykstančius pasaulyje įvykius. Radikalų programa 
daugeliui yra žinoma. Ne tik mūsų lietuvių radikalų jėgomis, 
bet ir jiems einant bendrai ir vieningai su visais Lenkijos ri- 
bose veikiančiais radikalais ir komunistais, dabartinė mūsų 
socialinė ir ekonominė santvarka negali būti sugriauta ir pa- 
keista komunistine. Tam tikslui jėgų per maža, jos yra visai 
dar silpnos. Toks perversmas būtų galimas tik kilus karui su 
Sovietų Rusija. To gi bent jau netolimoje ateity visai nenu- 
matoma. Galėjo mūsų radikalai to tikėtis prieš porą, keletą 
metų, bet šiandien to tikėtis visai netenka. 

Šiais metais Europos politiniame gyvenime buvo stambių 
įvykių. Sovietų Rusijos politikai, kurie prieš kelerius metus sva- 
jojo apie karą, socialinę revoliuciją Vokietijoj, Prancūzijoj ar 
bent jau Ispanijoj, šiandien savo karingą politiką labai su- 

švelnino, pasiryžo net įstoti Tautų Sąjungon, kurią visą laiką 
vadino fašistinės buržuazijos padaru ir ekspozitūra, Gal tai tik 
manevras. Gal tik laikinai dėl karo pavojaus su Japonija So- 
vietai pradėjo vesti taikingą politiką. Taip kai kas mano, bet 
įsigilinus į visus, kaip Sovietų vidaus gyvenime taip ir į kitų 
valstybių gyvenime kylančius pakitimus ir reiškinius: hitlerizmą, 
Anglijos ir Amerikos reformizmą, komunistų bendrą frontą su 
socialistais — tenka manyti, kad Rusijos komunistai stovi jau 
ant kryžkelio, lyg ir pasiryžę yra nebevartoti žiaurių ir nežmo- 
niškų priemonių savo siekimams ir eksperimentams vykdyti, 
lyg ir pradeda jau suprasti, kad siekiant geresnės ir teisinges- 
nės ekonominės ir politinės santvarkos negalima žudyti mili- 
jonai visai nekaltų žmonių, negalima dėl ateities žmonijos lai- 
mės daryti milijonai dabarties žmonių nelaimingais. 

Kaikas iš pabuvojusių Sovietų Rusijoj tvirtina, kad jau- 
nimas ten esąs entuziastiškai nusiteikęs, kad daug gražių mo- 
kyklų, muziejų, klubų, teatrų, bendrabučių, įvairių įmonių, mil- 
žiniškų fabrikų sukurta ir pastatyta. Be abejo, per penkioliką 
metų ne maža Sovietų Rusijoj padaryta ir kūrybynio darbo. 
Bet beveik vienbalsiai tvirtina visi, kiek ilgiau pabuvoję Sovie- 
tų Rusijoj, net ir tokie kurie labai palankiai komunistams buvo 
nusiteikę, kad plačiosios žmonių masės, beveik visi sodiečiai, gy- 
veną skurde ir pusbadžiai, kad visų tų kolchozų ir sovchozų 
(valstybinių dvarų) darbininkai tik moraliniu atžvilgiu (nebeva- 
dina jų mužikais) jaučiąsi bent kiek geriau, negu prieš kelias 
dešimts metų gyvenę dvarininkų baudžiavoj. Sovietų Rusijos 
darbininkai gyveną blogiau negu Anglijos bedarbiai. Rusija 
šiandien esanti pats vargingiausias kraštas visame pasaulyje, 
nežiūrint to, kad tas grynai žemės ūkio kraštas savo gausin- 
gais gamtos turtais yra vienas turtingiausiųjų pasaulyje. Ko- 
munistai jau penkiolika metų turi savo rankose valstybinį apa- 
ratą, kurį padarė ir paskirstymo aparatu, tačiau visose srityse 
jaučiamas būtiniausių gyvenimui reikalingų daiktų nepriteklius. 

Visame pasaulyje šiandien įsigalėjo krizė ir suirutė, bet 
beveik visur maisto ir visokių gėrybių yra milžiniški pertekliai. 
Visko yra, nėra tik tvarkos, valstybių organai neturi dar savo 
rankose paskirstymo aparatų. Laisvas kapitalistų šeimininka- 
vimas nebeįstengia tenkinti gyvenimo reikalavimų. Visur ma- 
tosi tendencija kapitalistų šeimininkavimą kontroliuoti, jų tei- 

ses ir privilegijas aprėžti. Valstybių ir savivaldybių organai 
rūpinasi imti į savo rankas daugelį svarbesniųjų gamybos prie- 
monių ir gaminių skirstymo aparatų. Jau nebesitenkinama 
tuomi, kad valstybiniai ir savivaldybių organai tvarko geležin- 
kelius, paštą, telegrafą, telefonus, radio ir elektros stotis, van- 
dentiekius, tramvajus, visur tie organai pamažėli eina prie viso 
ekonominio gyvenimo tvarkymo. 

Ta tendencija labai ryškiai reiškiasi anglų-saksų kraštuose: 
Anglijoj ir Amerikoje. Anglijos reformizmas, o ne Rusijos bol- 
ševizmas, kaip žvaigzdė, turi šviesti mums kelią į geresnę ir 
teisingesnę visuomenės santvarką. Ne į Rytus, bet į Vakarus 
turime įsižiūrėti norėdami gerinti mūsų nuskurdusios visuo- 
menės būklę. Labai mažame maštabe mes savo gyvenime ga- 
lime naudotis anglų pavyzdžiais. Bet yra viena sritis, kurioj 
jau seniai mums reikėjo vykdyti gyvenime anglų pavyzdžiai. 
Anglijos visuomenė yra tvirta ir galinga savo kooperatyvais. 
Apie dešimts milijonų Anglijos gyventojų dalyvauja koopera- 
tyvuose, kurie idealiai tvarkosi. Kaip mūsų krašte tas klausi- 
mas stovi, buvo jau minėta, bus dar ir toliau rašoma. 

Daugelis inteligentų, žiūri į gyvenimą pesimistiškai. Nie- 
ko, girdi, reformatoriai nepasieksią. Visos valstybės ginkluojąsi, 
ginklavimasis gi, visai aišku, privesiąs prie karo, kuris sunaikinsiąs 
visas Vakarų Europos civilizuotas valstybes, gyva išliksianti tik So- 
vietų Rusija, kuri ant civilizuotų valstybių griuvėsių pastatysianti 
gražius komunizmo rūmus. Rusija išliksianti gyva todėl, kad turinti 
didžiausius žemės plotus, turinti didelę erdvę, dėl tos erdvės prieš 
šimtą metų žlugusi Napoleono galybė, taip pat ir jokios šios 
dienos karo priemonės, lėktuvai, bombos, nuodingos dujos 
neįstengsią sunaikinti Rusijos centrų ir visų didesnių miestų. 
Taip tvirtina pesimistai. 

Visai kitaip kalba optimistai. Tiesa, tuo tarpu dar visos 
valstybės, nepasitikėdamos viena kita, ginkluojasi, bet visų 
valstybių (išskyrus gal tik vieną tolimą Japoniją) vadai visai 
nuoširdžiai, net gal ir Vokietijos Hitleris, trokštą taikos ir darą 
visas pastangas karui išvengti. Taip elgiasi kaip tik dėlto, kad 
mato ir supranta, jog bolševizmas Rusijoj galėjo atsirasti tik 
karo išdavoje, kad tas bolševizmas žemės ūkio kraštą privedęs 
prie badavimo ir didelio vargo, tad aišku, kad naujojo karo 
išdava privestų Europos pramonės kraštus prie pilnos katastro- 

fos. Sakoma, nėra blogo, kas neišeitų į gera. Rusijos bolše- 
vizmas, padaręs dabarties Rusijos gyventojams begalę skriaudų 
ir aukų, praliejęs labai daug kraujo, teroru suvaręs žmones 
į naujas gamybos formas, gali tapti žmonijos pažangos aksti- 
nu, nes dėl socialinės revoliucijos pavojaus visų valstybių ir 
tautų vadai deda ir dės visas pastangas ne tik karui išvengti, 
bet ir vykdyti gyvenime visas tas socialines reformas, kurių 
tik gyvenimas reikalaus. Sovietų Rusijos vadai, visa tai maty- 
dami, pradeda keisti savo politines gaires, eina jau į kompro- 
misus su taip jų ligi šiolei niekinama buržuazija ir demokratija. 

1928 metais „Vilniaus Šviesoj" straipsniuose „Gyvenimo 
apžvalga“ ir „Pažangos kelias" esu šitaip rašęs tais klausimais: 

„Komunistų diktatūra neamžina, neįvykdys Komunistai 
jokio komunizmo, nes jis tokioje formoje, kaip jį supranta 
komunistai, visai neįvykdomas gyvenime. Rusijos komunistai 
gyvenimo bus priversti grąžinti demokratinę visuomenės san- 
tvarką, kurioj bus padarytos visos tos reformos, kurios atatiks 
gyventojų daugumos reikalus, o ne vien tik atskirų doktrinie- 
rių fantaziją“. 

Apie pažangos kelius šitaip buvo rašoma: „Pažangiųjų 
žmonių nuomone, visai ne dėl privatinės savybės dabartinė 
kapitalistinė santvarka yra neteisinga, bet tik dėl to, kad dar 
prieš demokratinės politinės tvarkos įvykdymą daugeliui žmo- 
nių pavyko užgrobti per daug turtų, kuriuos jie, įsivyravus 
laisvai kapitalistinei konkurencijai, vartoja darbo žmonėms 
naudoti. Naikinti reikia ne privatinė savybė, bet einant pažan- 
gios kultūrinės evoliucijos keliu pamažėli įvesti teisinga demo- 
kratinė visuomenės santvarka, kurioj nebebūtų didelių turtuo- 
lių ir darbo žmonių naudojimo. 

Pokariniai įvykiai rodo, kad tuo pažangos keliu ir eina 
demokratinių valstybių visuomenės. Paimkime, kad ir N. Lie- 
tuvą, joje jau įvykdyta žemės reforma, beveik be jokio atly- 
ginimo konfiskuotos dvarininkų žemės, palikta jiems tik tiek 
(išskyrus labai kultūringus ūkius), kiek daugiausia žemės pagal 
įstatymus gali valdyti Lietuvos pilietis (80 hektarų, vėliau pa- 
didinta ligi 150 hektarų). Per tą reformą nors ir ne visai, bet 
jau labai žymiai panaikintas žemės darbo žmonių naudojimas, 
bet kas svarbiausia, panaikintas yra parazitizmas, nes šiandie- 
ninis dvarininkas bei stambesnis ūkininkas, kad išlaikytų savo 

ūkį, turi pats tame ūkyje gyventi ir ūkį vesti, o ne taip, kaip 
būdavo prieš karą, kada daugelis Lietuvos dvarininkų lietuvių 
darbo žmonių kruvinu prakaitu sukrautus jiems turtus leis- 
davo įvairiose užsienių pasilinksminimo vietose, patys visai 
nieko nedirbdami. 

Be abejo, turės būti vykdomos reformos pramonės bei 
prekybos srity, nes ir tose srityse įsivyravo jau didelis darbo 
žmonių naudojimas ir parazitizmas. Tas procesas visuose kul- 
tūringuose kraštuose jau eina. Kas stebi gyvenimą, tas mato, 
kad nenaikinant privatinės savybės, galima panaikinti darbo 
žmonių naudojimą. Nėra gi jokio darbo žmonių naudojimo, kai 
vienas žmogus ar keli žmonės iš sutaupytų lėšų pasistato na- 
mus, kuriuose tik jie su savo šeimom ir gyvena; nėra gi jo- 
kio darbo žmonių naudojimo, kai viena ar kelios šeimos įsi- 
gyja nemažą žemės sklypą ir patys su savo šeimos nariais bei 
tokiais darbininkais, su kuriais dalinasi pelnu, tą žemę dirba; 
taip pat nėra ir nebus jokios eksploatacijos, jeigu keli šimtai 
ar tūkstančiai darbininkų sudaro demokratiniais pagrindais ko- 
operatyvą, įsigyja fabriką ir joje patys dirba. Tokių ir panašių 
reiškinių jau gana daug turime gyvenime ir jie turi tendenci- 
jos vystytis ir plėstis. Savaime suprantama, kad visiškas darbo 
žmonių naudojimo panaikinimas yra dar tolimas idealas, tas 
idealas galės įvykti gyvenime tik tuomet, kada darbo žmonės 
bus apsišvietę ir kultūringi, nes juk žinome, kad nekultūringi 
žmonės ir paprasčiausių vartotojų draugijų nesugeba išlaikyti. 

Žmonija į šviesesnę geresnę ateitį eina ir eis naturalės 
evoliucijos pažangos keliu“. 

Taip rašiau prieš keletą metų ir matau, kad jokių pataisų 
šiandien daryti netenka. Šiandien turime jau daug daugiau 
reiškinių, kad gyvenimas ta linkme eina. Gyvenimas neklauso 
Markso, socialistų ir komunistų įsakymų. Gyvenimas nestovi 
ir vietoje, kaip mano dešinieji konservatoriai. Kas susipažinęs 
yra su istorija, ar stebi bent paskutinių dviejų dešimčių metų 
įvykius, tas turi pripažinti, jog dabartis griežtai skiriasi nuo 
praeities. Buvo feodalizmas, baudžiava, vergija. Visi tie neigia- 
mieji reiškiniai vienur per kruvinas revoliucijas, daugely gi 
kraštų ramiu evoliucijos keliu panaikinti. Po visų tų perversmų 
ir pakitimų įsivyravo liberalinis privatinis kapitalizmas. Šian- 
dien tas kapitalizmas gyvena krizę. Rusijoje privatinis kapita- 

lizmas sutriuškintas kruvinos revoliucijos, bet vieton jo įsivyravo 
ne komunizmas, bet valstybinis kapitalizmas. Tikrasis komu- 
nizmas, kaip jis įsivaizduojamas yra Markso, Bebelio ir kitų 
socialistų raštuose, gal kada ir bus įgyvendintas, bet kol jis 
bus visoje Europoje ir kituose kraštuose, tūkstančiai metų 
gali praeiti. Šimtai milijonų žmonių juk dar gyvena tamsu- 
moje, neįmanomas yra dalykas, kad per kelias dešimts, kelius 
šimtus metų, visi žmonės taptų taip žmoniški ir kultūringi, 
kad įgyvendintų žemėje rojų. 

Prieš pusantro šimto metų kruvina prancūzų revoliucija 
paskatino visas kitas tautas eiti prie politinių reformų, prie 
valstybių gyventojų lygybės, paskatino visas mažas tautas ko- 
voti dėl nepriklausomybės. Kilęs Didysis karas tą išsilaisvinimo 
procesą tik pagreitino. Šiandien matome, kad kruvina rusų 
revoliucija skatina visas kitas tautas ir valstybes eiti prie so- 
cialinių reformų, kurių išdava bus didesnė žmonių ekonominė 
lygybė. Yra labai daug davinių į gyvenimą žiūrėti šviesiai, opti- 
mistiškai, taip žiūrint lengviau iškentėti' visus dabarties sunku- 
mus, šviesiai žiūrint lengviau bus rasti kelių ir priemonių tiems 
sunkumams pašalinti. 

Grįžtant prie mūsų visuomenės gyvenimo, matome, kad 
mūsų visuomenės vairininkai neturi jokio tikslaus atsakymo 
į kylančius gyvenimo klausimus. Neturi dėl to, kad nestebi 
praeities ir dabarties žmonių visuomenės gyvenimo reiškinių. 
Mažai teatjaučia ir mūsų krašto sodiečių reikalus, nors kai 
kurie jų šiame krašte yra gimę ir augę. 

Prieš aštuonerius metus, 1926 metais įvykusiame mūsų 
krašto lietuvių ūkininkų atstovų suvažiavime vieningu balsavi- 
mu entuziastiškai buvo priimtos rezoliucijos (jos iš laikraščių 
perspausdinamos istorinėje apžvalgoje), kuriose aiškus yra atsa- 
kymas į klausimus, kas reikia daryti, ko mūsų krašto lietuvių 
atstovybė turi reikalauti, kuom rūpintis. Į visus tuos mūsų ūki- 
ninkų reikalavimus mūsų dešinieji visuomenės vairininkai ne- 
kreipė jokio dėmesio ir šiandien savo organe atvirai prisipa- 
žino, kad nežino, kaip ir kas reikia daryti, ko reikalauti. Dabar 
tik pradeda suprasti, kad reikia kovoti su vargu ir skurdu. 


II. 


LAIKINOJO VILNIAUS LIETUVIŲ KOMITETO VEIKIMO 
ISTORINĖ APŽVALGA. 


1. PIRMAS LAIKOTARPIS 
1919—1922 metai. 


Šitą laikotarpį Laikinajam Komitetui vadovavo profeso- 
rius M. Biržiška. Tiesa, tekdavo jam išvažiuoti, o 1922 metų 
pradžioj buvo ištremtas ir jau nebegrįžo, pavaduodavo jį 
kiti asmenys, bet idėjiniai visą šį laikotarpį jis vadovavo, jo 
nustatyta linkme ėjo veikimas. 


1979 metai. 


Pirmąjį Laikinąjį Vilniaus Lietuvių Komitetą išsirinko orga- 
nizuotų Vilniaus lietuvių, daugiausiai inteligentų susirinkimas, 
įvykęs balandžio mėnesio 22 dieną. Į komitetą slaptu balsa- 
vimu buvo išrinkti 12 asmenų: d-ras J. Basanavičius, lietuvių 
gimnazijos direktorius Mykolas Biržiška, kun. Juozas Tumas- 
Vaižgantas, mokytojas Ignas Jonynas, mokytojas Pranas Ma- 
šiotas, rašytoja Sofija Čiurlionienė, mokytoja Bronislava Bir- 
žiškienė, d-ras Danielius Alseika, menininkas Antanas Žmuidzi- 
navičius, kun. Jonas Šepetys, Vincas Matulaitis, mokytoja 
Ona Mašiotienė. Komitetas išsirinko prezidiumą iš šių asmenų: 
pirmininku—M. Biržišką, vice-pirmininku—kun. J. Tumą, iždi- 
ninku—Pr. Mašiotą ir sekretorium—l. Jonyną. Metų eigoje išva- 
žiavo iš Vilniaus Kaunan penki komiteto nariai: Sofija Čiurlio- 

nienė, A. Žmuidzinavičius, Pr. Mašiotas (jo vieton komiteto 
iždininku buvo išrinktas kun. J. Šepetys), O. Mašiotienė, V. Ma- 
tulaitis, o 1920 metų pradžioj ir kun. Tumas. 

Lenkijos valdžios komisaras Vilniaus kraštui Jurgis Osmo- 
lovski pripažino ir įregistravo L. Viln. Lietuvių Komitetą, kaipo 
Vilniaus krašto lietuvių atstovybę. Kadangi Rytų Lietuvos liki- 
mas ir paties Lenkijos viršininko J. Pilsudskio atsišaukime 
į visuomenę buvo laikomas neišspręstu ir gyventojams buvo 
pažadėta duoti galimybė laisva valia krašto likimas išspręsti, 
tai Laikinasis Komitetas, savaime suprantama, ne tik atstovavo 
lietuvius ir gynė jų teises, bet pirmininkui M. Biržiškai vado- 
vaujant varė ir akciją už susijungimą Rytų Lietuvos su N. Lie- 
tuva. To tikslo norima buvo pasiekti, žinoma, ne perversmo 
keliu, o tik laisvu gyventojų daugumos pasisakymu per numa- 
tomą ateity plebiscitą, kurio pravedimui reikalaujama buvo 
atatinkamų sąlygų, patikrinančių laisvę ir teisingumą. 

Balandžio mėn. 25 dieną pradėjo „eiti Vilniuje dienraštis 
„Nepriklausomoji Lietuva“, kun. J. Tumo— Vaižganto ir St. Matjo- 
šaičio redaguojamas. Tas laikraštis ėjo ligi 1919 metų pabai- 
gos. Gegužės mėnesio pradžioj tame laikraštyje įdėtas progra- 
minis pirmininko M. Biržiškos straipsnis „Rimta Valanda“, 
kuriame patariama buvo lietuviams inteligentams neišvažiuoti 
iš Vilniaus krašto, dėti visų pastangų čia pasilikti, nebent tik 
badas ar prievarta išvarytų; ginti ir plėsti lietuvių draugijas 
Vilniaus krašte; stoti į bendrą su kitomis Vilniaus krašto tau- 
tomis kuriamąjį visuomenės darbą, atsirėmus liaudimi, ūki- 
ninkais ir darbininkais; kelti kultūrinę ir politinę plačių minių 
sąmonę, padėti joms susiprasti ir pajusti Vilniaus krašto rei- 
kalų bendrumą su visa Lietuva. 

Gegužės 15 dieną pradėjo eiti Vilniuje pirmininko M. Bir- 
žiškos redaguojamas dienraštis lenkų kalba „Glos Litwy". 
Laikraštis buvo dažnai konfiskuojamas ir uždaromas, buvo 
priverstas kelius kartus keisti savo vardą. Ėjo ligi M. Bir- 
žiškos ištrėmimo, buvo atsigavęs ir po jo ištrėmimo, bet 1922 
metais gegužės mėnesį buvo galutinai sustabdytas. Dienraštyje 
daugiausiai rašė pats pirmininkas, vėliau jam padėdavo jo bro- 
liai Vaclovas ir Viktoras Biržiškos, Andrius Rondomanskis, 
VI. Sakavičius. Administratoriais buvo Aldona Čarneckaitė, po 
jos išvažiavimo—B. Stadzevičius. Dienraštis buvo labai rūpestin- 


gai vedamas. Jame buvo nušviečiami ir ginami visi mūsų: 
tautiniai siekimai ir reikalai, atremiami visi lenkų laikraščių 
puolimai. Redakcija, stovėdama ant pagrindo Lenkijos virši- 
ninko paskelbto atsišaukimo, dažnai protestuodavo prieš vieti- 
nės valdžios teikiamą paramą įvairioms lenkų organizacijoms, 
ypač 1919 metais įsikūrusiai „Straž Kresowa", kuri varė smar- 
kią agitaciją už prijungimą Vilniaus krašto prie Lenkijos. 

Lenkų endekų laikraščiai siūlė sujungti Vilniaus kraštą 
su Lenkija be jokio gyventojų atsiklausimo, lenkų demokratų 
laikraštis „Nasz Kraj“ siūlė daryti plebiscitą. „Glos Litwy“ 
plebiscitui nesipriešino, bet reikalavo teisingo plebiscito. Tuo 
klausimu šitaip buvo rašoma: „Tvirtinate, ponai, kad plebiscitas 
yra naturali išeitis iš susidariusios padėties ir patariate taikingai 
ginčą išspręsti. Sutinkame, būsime nuolaidūs. Sutinkame da- 
ryti plebiscitą, bet tik lygiomis sąlygomis. Lenkų administra- 
cija su „Straž Kresowa“ darbavosi mūsų krašte 10 mėnesių, 
leiskite dabar lietuvių administracijai tiek pat laiko pasidar- 
buoti su lietuvių sargyba ir tiktai demokratiškai, o po to duo- 
kime gyventojams 10 mėnesių poilsio nuo abiejų valdžių, tegul 
pagalvoja ir pasirenka tą valdžią, kuri jiems labiau patiko“. 
Taip demokratiškai klausimą išspręsti lenkų demokratai, kaip 
žinome, nesutiko. 

1919 metais pradėjo eiti Vilniuje ir savaitinis lenkų kalba 
laikraštis „Nasza Ziemia", kun. dr. Juozo Stankevičiaus reda- 
guojamas. Po kelių mėnesių buvo uždarytas. Tik kitų metų | 
pradžioj buvo gautas leidimas „Nasza Niwa" leisti, kuriame 
darbavosi VI. Sakavičius. Vėliau ir tas laikraštis buvo uždary- 
tas, ėjo „Ziemia Ojczysta". Lenkų kalba leidžiami laikraščiai 
plėsdavo lietuvių nusistatymą aplenkintų lietuvių tarpe. Dien- 
raštį skaitydavo gudų ir žydų inteligentai, kurių dauguma buvo 
lietuviams palankūs. Vėliau jiems buvo leidžiami ir rusų kalba 
laikraščiai. 

Lenkai lietuviams privilioti lenkų  nusistatymui leido 
laikraščius lietuvių kalba. 1919 metų pabaigoj pasirodė kunigo 
Gronskio savaitinis laikraštis „Mūsų Balsas“, kuris skelbdamas 
brolybės, vienybės ir meilės šūkius dažnai puldavo lietuvių 
veikėjus ir neigiamai nušviesdavo N. Lietuvą. 1920 metais kurį 
laiką buvo leidžiamas laikraštis „Suvienytoji Lietuva“. Jam 
redaguoti buvo pakviestas Mažosios Lietuvos lietuvis J. Aukš- 

tuolaitis. Jis agitavo savo laikraštyje už plačią Lietuvą, tam- 
priais ryšiais surišta su Lenkija. Lietuvių tarpe tie laikraščiai 
neturėjo jokio pasisekimo. 

Kaip jau matosi ir iš trumpos spaudos apžvalgos, lietuviai 
laisvės maža teturėjo, nors Lenkijos valdžios komisaras pir- 
mininkui M. Biržiškai buvo pareiškęs noro dirbti vienybėje su 
lietuviais ir pažadėjęs neleisti lenkams slėgti lietuvių. Laikinojo 
Komiteto prezidiumas buvo įteikęs komisarui ir platų memo- 
rialą, kuriame išdėstyti buvo visi lietuvių reikalavimai, bet at- 
sakymo nesusilaukė. Lietuviai inteligentai negaudami vietų 
valdžios ir savivaldybių įstaigose, o taip pat ir privatinėse lenkų 
vedamose įstaigose, priversti buvo išvažiuoti N. Lietuvon. 

Vietiniai administracijos organai, „Straž Kresowa" agita- 
torių kurstomi, darė lietuviams labai daug nemalonumų. 1919 
metais ir vėliau nebuvo Vilniuje ir provincijoj nė vieno veik- 
lesnio lietuvio inteligento, pas kurį nebūtų buvę kratos, kra- 
tomos buvo ir visos lietuvių įstaigos. Gana daug buvo ir suė- 
mimų. Provincijoj ne maža buvo suimta ir kunigų, ypač Seinų 
apskrity ir pačiuose Seinuose, iš kur priversti buvo išvažiuoti 
visi žymesnieji lietuviai kunigai, sulikviduotos lietuvių draugijos 
ir įstaigos. Vilniuje gana ilgai išsėdėjo kalėjime inžinierius Ta- 
das Šulcas, kun! Pr. Čaglys, mokytojas A. Jakučionis, meninin- 
kai Petras Rimša, Adomas Varnas, rašytojas Vabalas Gudaitis. 
Laikinasis Komitetas kovojo, kaip galėjo su tomis represijo- 
mis. Komiteto delegatai lankėsi pas vyriausybės komisarą, rašė 
įvairius pareiškimus, reikalavimus, protestus. Visuose svarbe- 
sniuose komiteto pareiškimuose ginamas buvo Lietuvos suve- 
renumas Vilniaus kraštui. Dėl suprantamų priežasčių šio laiko- 
tarpio komiteto pareiškimų nepaduodu. 

Kaip jau minėjau Laikinasis komitetas vedė taikingą 
aukštąją politiką, bet griežtai reikalavo priklausomų lietuviams 
teisių vykdymo gyvenime, griežtai gynė visas mūsų tautines 
ir kultūrines organizacijas. Pirmininkas ir sekretorius keletą 
kartų tarpininkavo tarp Lenkijos ir N. Lietuvos valdžios įvai- 
riais politiniais klausimais. Spalių mėnesį pirmininkas lankėsi 
pas Lenkijos viršininką marš. J. Pilsudskį. 

Rugpiūčio mėnesį paskelbti buvo pirmieji Vilniaus mie- 
sto savivaldybės rinkimai. Laikinasis Komitetas atsiklausęs 
susipratusių Vilniaus lietuvių nutarė rinkimuose nedalyvauti. 

Nedalyvavimo priežastys buvo šios: labai daug inteligentų ir 
šiaip susipratusių lietuvių priversti buvo iš Vilniaus išvažiuoti: 
rinkimų tvarka buvo keista: gyventojai turėjo balsuoti tautinė- 
mis grupėmis; tarp lenkiškai kalbančių lietuvių smarkią agita- 
ciją varė lenkų organizacijos ir kunigai, kurie agitavo ir bažny- 
čiose, lietuvių spauda buvo varžoma. 

Spalių mėnesį įvyko Vilniaus Stepono Batoro Universi- 
siteto atidarymas. Į atidarymo iškilmes buvo pakviesti lietuvių 
įstaigų ir organizacijų atstovai. Laikinasis Komitetas balsų dau- 
guma (pirmininkui M. Biržiškai išvažiavus Kaunan) leido tik 
Lietuvių Mokslo Draugijos atstovams kun. J. Tumui ir kun. 
J. Šepečiui dalyvauti iškilmėse. Dėl to dalyvavimo buvo pro- 
testų. Protestai nebuvo pagrįsti. Nei naudos nei žalos lietu- 
vių reikalams dėl to dalyvavimo nebuvo. 

Apie kultūrinį darbą ir organizacijų veikimą bus parašyta 
šio laikotarpio apžvalgos pabaigoj. 


1920 metai. 


1920 metais Vilniaus krašto visuomenė pergyveno daug 
svarbių politinių įvykių. Buvo tai Lenkijos karo su Sovietų 
Rusija metai. Lietuvių politinė padėtis ligi liepos mėnesio buvo 
tokia pat. Taip pat ne maža buvo represijų, suėmimų, kratų. 
Ligi stambių liepos mėnesio įvykių tenka pažymėti šie svar- 
besnieji įvykiai. 

Sausio 24—27 dieną lankėsi Vilniuje Popiežiaus vizitato- 
rius arkivyskupas Ratti (dabartinis popiežius), kuris aplankė 
šv. Mikalojaus lietuvių bažnyčią ir kelias lietuvių įstaigas. Lie- 
tuvių Gimnazijoj arkivyskupą Ratti sveikino direktorius M. Bir- 
žiška ir kapelionas kun. K. Čibiras. Pepiežiaus vizitatoriui Laiki- 
nojo Komiteto pirmininkas turėjo progos plačiau nušviesti 
Vilniaus krašto lietuvių padėtį ir visus jų vargus. 

1920 metais balandžio mėnesį N. Lietuvoj vyko Lietuvos 
Steigiamojo Seimo rinkimai. Vilniaus krašto lietuviai su dide- 
liu susidomėjimu sekė tuos rinkimus, tikėdamiesi iš Steigiamojo 
Seimo ir jo pastatytos valdžios didelių pakitimų savo politi- 
nėje padėty. Gegužės mėnesio 15 dieną įvyko Steigiamojo 
Seimo atidarymas. Į Seimo atidarymo iškilmes Laikinasis Vil- 
niaus Lietuvių Komitetas pasiuntė delegaciją Vilniaus krašto 

lietuvių vardu pasveikinti Seimą. Delegacijoj dalyvavo d-ras 
J. Basanavičius, pirmininkas M. Biržiška, kun. K. Čibiras“ ir 
Teofilis Juodvalkis. Lietuvių laikraščiams Vilniuje draudžiama 
buvo plačiau rašyti apie Steigiamojo Seimo ir naujai susida- 
riusios su dr. K. Grinium priešaky valdžios darbus. 

Liepos 4 dieną Lenkijos valdžia pripažino Lietuvos respu- 
bliką de facto ir pranešė apie tai N. Lietuvos vyriausybei. 

Tuo pat metu vietinės vyrėsnybės represijos prieš lietu- 
vius vėl buvo padidėjusios. Generalinio komisaro pavaduotojas 
Ivaškevičius buvo įsakęs atimti iš visų svarbesniųjų lietuvių 
įstaigų (lietuvių gimnazijos, mokytojų seminarijos, bendrabučių, 
lietuvių ligoninės) patalpas. Tas įsakymas dėl besiartinančios 
prie Vilniaus bolševikų kariuomenės buvo sulaikytas. 

Prieš pat ateisiant į Vilnių rusų kariuomenei, lenkų ka- 
riuomenės vadas Hupertas buvo pasikvietęs Laikinojo Vilniaus 
Lietuvių Komiteto atstovą Igną Jonyną, kuriam pasiūlė pranešti 
N. Lietuvos kariuomenei, jog ji galinti užimti Vilnių. Negavęs 
nei rašto nei automobilio atstovas I. Jonynas negalėjo tuo 
pasiūlymu pasinaudoti; po kelių valandų liepos 14 dieną rau- 
donoji rusų kariuomenė jau buvo Vilniuje. 

Liepos 15 dieną įžengė į Vilnių nedidelė lietuvių kariuo- 
menės dalis. Lietuviai, žydai, gudai ir žymi lenkų dalis su 
džiaugsmu pasitiko lietuvių kariuomenę. Lietuvių spauda ra- 
mino gyventojus, kvietė visus Vilniaus krašto gyventojus prie 
taikingo sugyvenimo ir bendradarbiavimo. Vilniuje buvo įsteigta 
lietuvių komendantūra. Komendantu buvo paskirtas kapitonas 
Vladas Kurkauskas, komendanto padėjėju— leitenantas Petraitis. 

Laikinasis Komitetas ir lietuvių komendantūrai įsisteigus 
nenustojo veikęs. Kaip ir anksčiau rūpinosi visomis kultūrinė- 
mis organizacijomis, palaikė artimus ryšius su kitų tautų at- 
stovais. Liepos 22 dieną į Laikinajį Vilniaus Lietuvių Komitetą 
buvo atsilankę žydų atstovai su dr. J. Vygodskiu priešaky. Jie 
pareiškė Vilniaus krašto žydų džiaugsmą atėjus į Vilnių lietu- 
vių kariuomenei, reiškė pageidavimo lietuviams Vilniuje susti- 
prėti, pašalinti iš Vilniaus raudonąją rusų kariuomenę, įsteigti 
Vilniuje lietuvių valdžią, su kuria galėtų visos Vilniaus krašto 
tautos bendradarbiauti. 

Liepos mėnesio pabaigoj Laikinojo Komiteto iniciatyva 
Komendantūros rūmuose įvyko visų tautų atstovų pasitarimas, 

kuriame dalyvavo ir vyskupas K. Michalkevičius. Pasitarime 
buvo nutarta sutvarkyti Vilniaus magistratas, nes 1919 metais 
išrinktoji miesto taryba dėl karo nustojusi buvo veikti, jos 
narių dauguma buvo išvažiavusi. Kol buvo Vilniuje bolševikų 
kariuomenė, magistratas sutvarkyti nepavyko, vėliau, rugpiūčio 
mėnesio 29 dieną magistratą paskyrė Lietuvos vyriausybė su 
lietuviu burmistru advokatu Jonu Kymantu priešaky. 

Rugpiūčio mėnesio pradžioj Lietuvos vyriausybė paskyrė 
savo įgaliotinius Vilniaus kraštui. Vidaus reikalų ministerijos 
atstovu buvo paskirtas Ignas Jonynas, švietimo ministerijos 
atstovu—Zigmas Žemaitis, finansų, pramonės ir prekybos mi- 
nisterijos atstovu—Vincas Matulaitis, susisiekimo ministerijos— 
Penkaitis, žemės ūkio ministerijos—Ričkus. 

Lietuviai tikėjosi, kad raudonoji rusų kariuomenė neda- 
rys Lietuvos vyriausybei jokių kliūčių vykdyti gyvenime savo 
valdžią, nes liepos 12 dieną Maskvoj buvo pasirašyta Lietuvos 
sutartis su Sovietų Rusija, pagal kurią Lietuvai buvo pripažin- 
tas Vilniaus kraštas su Gardinu, Suvalkais ir Seinais. Gyveni- 
mas, tačiau, parodė ką kitą. Netrukus po atėjimo raudonosios 
kariuomenės, įsikūrė Vilniuje komunistų revoliucinis komitetas 
su lietuviu Zigmu Aleksa—Angariečiu priešaky. Tas komitetas, 
remdamasis raudonąja kariuomene ir savo slapta policija 
„črezvičaika", faktinai ligi rugpiūčio mėnesio 26 dienos valdė 
visą kraštą, trukdė lietuvių komendantūrai veikti, vedė smar- 
kią agitaciją lietuvių kariuomenėje, varžė lietuvių spaudą, darė 
daug kratų ir suėmimų, darė kratą pas Vilniaus Vyskupą J. 
Matulevičių; vyskupą Michalkevičių ir kun. kan. Kuktą buvo 
suėmę ir laikė Lukiškių kalėjime. Pradėję eiti Vilniuje komu- 
nistų laikraščiai lietuvių kalba „Komunistas“, lenkų kalba „Do 
walki“ ir rusų kalba „Komunist“ smarkiai puldavo Lietuvos 
vyriausybę ir lietuvius, agitavo už komunistinę valdžią ne tik 
Vilniaus krašte, bet ir visoj Lietuvoj. 

"Lietuvos vyriausybei reikalaujant rugpiūčio mėnesio pra- 
džioj Vilniuje buvo įsteigta Lietuvos ir Rusijos Evakuacinė ko- 
misija, kurios uždavinys buvo perduoti lietuviams užgrobtą 
Vilniaus krašte judomąjį turtą, sustabdyti areštus, rekvizicijas, 
plėšimus. Toje komisijoje lietuvius atstovavo komendantas 
Kurkauskas, jo padėjėjas Petraitis, įgaliotiniai Z. Žemaitis ir 
I. Jonynas, juriskonsultu buvo atvakatas T. Vrublevskis. Pra- 

sidėjus karo fronte nepasisekimams, vietinė komunistų valdžia 
darėsi nuolaidesnė. Lietuviams jau leidžiama buvo laisviau 
veikti. 

Apie rugpiūčio mėnesio 10 dieną pasirodė Vilniuje Lai- 
kinojo Komiteto leidžiami laikraščiai, lietuvių kalba „Vilniaus 
Aidas“, lenkų kalba „Wiadomošci Wilenskie“ ir kiek vėliau 
rusų kalba „Litva“. Visų tų laikraščių faktinu redaktoriumi 
arba inspiratoriumi buvo komiteto pirmininkas M. Biržiška. 
Tie laikraščiai vedė smarkią kovą su komunistų laikraščiais, 
gynė visų Vilniaus krašto gyventojų reikalus. 

Rugpiūčio mėnesio 26 dieną į Vilnių atvyko daug lietu- 
vių kariuomenės, komendantūra iškabino Gedimino kalne Lie- 
tuvos valstybinę vėliavą, raudonoji rusų kariuomenė, lietuvių 
komendantūros spiriama, priversta buvo apleisti Vilnių. Lietu- 
vių komendantūra paleido iš kalėjimo apie 100 kalinių, kuriuos 
raudonarmiečiai norėjo išsivežti. Kalinių tarpe daugiausiai buvo 
lenkų. Netrukus į Vilnių pradėjo kraustytis visos Lietuvos vy- 
riausybės įstaigos ir svetimų valstybių atstovybės bei konsu- 
latai. Viso krašto gyvenimą jau tvarkė persikėlusi iš Kauno 
Vilniun Lietuvos vyriausybė. Laikinasis Komitetas ligi spalių 
mėnesio 9 d. nebeveikė. 

Spalių 10 dieną, antrą dieną po atėjimo į Vilnių gen. 
Želigovskio kariuomenės, įvyko Vilniaus organizuotų lietuvių 
susirinkimas, kuris išsirinko antrąjį Laikinąjį Komitetą, į kurį 
įėjo: dr. P. Augustaitis, dr. J. Augevičius, kun. P. Kraujalis, 
kun. M. Reinys, kun. J. Šepetys, Br. Biržiškienė, Viktoras 
Biržiška, Andr. Rondomanskis, Stas. Jackevičius. Išrinktieji 
kun. P. Kraujalis ir kun. M. Reinys atsisakė. Prezidiumą ko- 
mitetas išsirinko šitokį: pirmininku—dr. Pr. Augustaitį, vice-pir- 
mininke — B. Biržiškienę, iždininku — kun. J. Šepetį ir sekreto- 
rium — dr. J. Augevičių. 

Po dviejų mėnesių komitetan buvo kooptuotas prof. M. 
Biržiška, kuris komiteto rinkimų metu nebuvo Vilniuje. Kaipo 
paširašęs Suvalkų sutartį spalių 7 dieną (į Suvalkų konferen- 
ciją Lietuvos vyriausybės buvo deleguotas), tik gruodžio mėne- 
sio pradžioj gavo leidimą grįžti. Man, kaip jau minėjau savo 
asmeninėje digresijoj, po.spalių 9 dienos įvykių teko iš Vil- 
niaus išvažiuoti ir grįžti tik 1921 metų pabaigoje. Tolimesnę 
šio laikotarpio apžvalgą rašau tiktai pagal spaudą. 

Naujam Laikinajam Komitetui visų pirma tekę susirūpinti 
likusiais Vilniuje sužeistais lietuvių kareiviais, kurie buvo gy- 
domi lietuvių ligoninėje. Keli kareiviai mirė, jie, kaip ir ank- 
ščiau mūšiuose nukauti, buvo palaidoti Rasų kapinėse. Vi- 
siems tiems reikalams visuomenė sumetė ne maža aukų. 
Nustoję eiti lietuvių laikraščiai, po kurio laiko buvo atgaivinti. 
Pasirodęs „Echo Litwy“ veikiai buvo uždarytas. Po kelių dienų 
pradėjo eiti „Glos Litwy. Po jo uždarymo ėjo vienkartiniai 
lenkų kalba laikraščiai, įvairiais vardais pavadinti. Lapkričio 
1 dieną pradėjo eiti savaitraštis „Vilniaus Garsas" kun. K. Či- 
biro redaguojamas. Gruodžio mėnesį pradėjo eiti dienraštis 
„Vilnius“ M. Biržiškos redaguojamas. 

Metų pabaigoj pas lietuvių veikėjus buvo gana daug 
kratų. Du kartu buvo kratomas kun. K. Čibiras, trumpam lai- 
kui po kratų buvo suimti M. Biržiška, B. Biržiškienė, Viktoras 
Biržiška, St. Kairiūkštis ir kiti. Gruodžio 9 dieną buvo suimta 
daktarienė Emilija Vileišienė, išsėdėjusi Lukiško kalėjime ligi 
1921 metų sausio 24 dienos, prieš paleidimą, reikšdama pro- 
testą, kalėjime kurį laiką badavo. Taip pat gana ilgai pasė- 
dėjo kalėjime lietuvių gimnazijos sekretorius T. Aleknavičius. 


1927 metai. 


Antrasis Laikinasis Komitetas ne ilgai veikė. 1921 metais 
sausio mėnesio 30 dieną Vilniaus lietuvių visuomenė išsirinko 
trečiąjį Laikinąjį Komitetą. Jo sąstatas buvo šitoks: pirminin- 
kas — M. Biržiška, vice-pirmininkas ir iždininkas — kun. kan. 
J. Kukta, sekretorius — dr. J. Augevičius, nariai be pareigų: 
Br. Biržiškienė, kun. K. Čibiras, St. Jackevičius ir K. Stašys. 

1921 metais Vilniaus krašto (kuris buvo pavadintas Vidu- 
rinė Lietuva) vyresnybė, vadinamoji Laikinoji Valdomoji Komi- 
sija ruošėsi daryti Vilniaus krašte plebiscitą. Laikinasis Komi- 
tetas tokiomis sąlygomis ir apystovomis plebiscitui nepritarė. 
Lietuvių leidžiami laikraščiai plebiscitui priešinosi, kalbino vi- 
suomenę rinkimuose į Vilniaus Seimą nedalyvauti. Lietuvių 
laikraščiai buvo konfiskuojami, uždarinėjami, ypač lenkų ir rusų 
kalba leidžiami laikraščiai. Laikinasis Komitetas balandžio 
6 dieną įteikė vietinei lenkų vyriausybei protestą prieš lietuvių 
laikraščių konfiskavimus ir uždarinėjimus, neleidimą lietuvių 

laikraščiams ginti Vilniaus krašto visuomenės teises ir reika- 


"lus. Protestas buvo grąžintas dėl to, kad lietuviškai buvo pa- 


rašytas. Kai buvo uždaryti lenkų kalba leidžiami laikraščiai, 
pirm. M. Biržiška buvo pradėjęs lietuvių dienraštyje „Vilnius“ 
greta lietuviškų dėti ir lenkų kalba rašytus straipsnius. Už to- 
kių straipsnių įdėjimą laikraštin, buvo mubaustas sumokėti 
50.000 lenkų markių. Dėl nesumokėjimo buvo aprašyti M. Bir- 
žiškos baldai ir jau norima buvo juos parduoti. Vėliau pabauda 
buvo bent kiek sumažinta ir dalimis sumokėta. Nebegaudamas 
leidimo leisti lenkų kalba nuolatinių laikraščių, pirmininkas lei- 
do visą eilę vienkartinių laikraščių įvairiais vardais. Tokių Jaik- 
raščių buvo išleista septyniolika. Tais vienadieniais laikraščiais 
metų pabaigoj iškovotas buvo leidimas atgaivinti ,Glos Litwy". 

Rinkimams besiartinant kova tarp lietuvių ir lenkų ėjo 
vis smarkyn. Lietuvių kultūrinės įstaigos dar karo metu buvo 
įsigyvendinusios keliuose valstybiniuose namuose. Lietuvių gim- 
nazija turėjo gražius rūmus prie Mickevičiaus g. Nr. 38. Švie- 
timo vyresnybė pareikalavo iš gimnazijos vadovybės tuos rūmus 
atiduoti lenkų mokykloms. Gimnazijos vadovybei nesutikus 
rūmų ir baldų atiduoti, spalių 1 dieną rūmai ir baldai buvo 
atimti su policijos pagalba, mokytojai ir mokiniai iš rūmų iš- 
stumti ir apdaužyti. Po kelių dienų taip pat buvo pasielgta su 


„Didžiąja Lietuvių prieglauda Subačiaus gatvėje. 


Gruodžio 7 dieną Laikinasis komitetas savo posėdyje 
nutarė nedalyvauti rinkimuose į Vilniaus Seimą. Nutarimas 
buvo paskelbtas spaudoj ir praneštas lenkų vyriausybei. Gruo- 
džio m. 18 dieną įvykęs šv. Mikalojaus bažnyčios salėje visuo- 
tinis lietuvių susirinkimas tą komiteto nutarimą patvirtino. 
Netrukus paaiškėjo, kad tokio pat nusistatymo laikosi gudai 


ir žydai. 
1922 metai. 


1922 metais sausio 8 dieną įvyko rinkimai į Vilniaus 
Seimą, kuriuose lietuviai, gudai ir žydai nedalyvavo. Vasario 
1 dieną Seimas buvo atidarytas. Vasario 20 dieną Seimas priė- 
męs rezoliuciją, kurioje Lenkijos vyriausybė prašoma sujungti 
Vilniaus kraštą su Lenkija, išsiskirstė. 
Po Seimo rinkimų Valdomosios Komisijos pirmininko 


Aleksandro Meištavičiaus įsakymu pas lietuvių ir gudų veikė- 
jus daromos buvo kratos ir suėmimai. Suimti 33 lietuviai ir 
gudai pasodinti buvo Lukiškio kalėjiman. Vasario 5 dieną visi 
suimtieji buvo ištremti N. Lietuvon. Ištremti buvo šie 20 lie- 
tuvių: prof. M. Biržiška, kun. kan. J. Kukta, inž. Viktoras Bir- 
žiška, d-ras J. Augevičius, direkt. Česlovas Landsbergis, Vil- 
niaus laikraščių bendradarbiai: A. Rondomanskis, P. Mičiulis, 
B. Stadzevičius, inž. T. Šulcas, mokyt. Juozas Grabauskas; 
K-to narys St. Jackevičius, mokytojas Jurgis Mileris, dr. Pra- 
nas Augustaitis, proviz. Juozas Dyša, Marija Marcišauskaitė, 
Juozas Povydis, J. Vaičiūnas, A. Miciūnas, P. Insuda ir Sie- 
maška. Iš gudų: Gudų komiteto pirmininkas J. Kraskovskis, 
rašytojas M. Hareckis, VI. Prokulevičius, A. Karabačas ir kiti, 

Po ištrėmimo prof. M. Biržiškos ir kitų veikėjų, lietuvių 
veikimas Vilniaus krašte labai susilpnėjo, bet visai nesustojo. 
Likusieji inteligentai tautinį darbą toliau varė, nesustojo ėję 
ir lietuvių laikraščiai. Laikinasis Komitetas, pasilikus jame ligi 
1922 metų pabaigos pirmininko pavaduotojai Br. Biržiškienei, 
ta pačia linkme veikė. Vasario 12 dieną įvykęs visuotinis Vil- 
niaus organizuotų lietuvių susirinkimas protestavo prieš Vil- 
niaus Seimo nutarimus ir lietuvių veikėjų ištrėmimus. Naujas. 
ketvirtasis komitetas tame susirinkime nebuvo renkamas, o tik 
į ištremtųjų narių vietas pririnkti: kun. VI. Jezukevičius, Stasys 
Kairiūkštis ir dr. J. Šlapelis. Ketvirtojo komiteto pirmininku 
buvo išrinktas K. Stašys, vice-pirmininke ir iždininke—Br. Bir- 
žiškienė, sekretorium — kun. K. Čibiras. Laikinasis Komitetas 
rugsėjo mėnesį paskelbė spaudoj raštą, kuriame buvo pa- 
reikšta, jog Vilniaus krašto lietuviai nesutinką su Vilniaus Seimo 
nutarimais ir rinkimuose į Varšuvos Seimą nedalyvausią. Bent 
kiek vėliau buvo pasiųstas raštas ir Tautų Sąjungai, kuriame 
buvo nušviesta Vilniaus krašto lietuvių padėtis. 

1922 metais į Vilnių kelius kartus lankėsi Tautų Sąjun- 
gos atstovai tirti vietinius santykius ir vadinamąją neitralę 
juostą tarp lenkų ir lietuvių valdomų kraštų. 

Iš žymesniųjų tautinių įvykių 1922 metais reikšmingas 
buvo šv. Kazimiero 400 metų mirties sukakties minėjimas, 
kurį skyrium nuo lenkų gegužės 29—30 dieną šventė lietuviai. 
Į Vilnių buvo suvažiavę labai daug lietuvių sodiečių. Pamaldos 
buvo bazilikoj. Bažnyčia pilna buvo lietuvių. Pamaldas laikė 


75 


vyskupai, pamokslą sakė vyskupas Matulevičius. Gegužės 28 
dieną Krengelio salėje suorganizuota buvo šv. Kazimiero at- 
minčiai pagerbti lietuvių akademija, į kurią atsilankė keli vy- 
skupai su vyskupu Matulevičium priešaky. Po paskaitų, kurias 
skaitė kun. M. Reinys ir kun. V. Zajančkauskas sugiedotas 
buvo lietuvių himnas. Spauda plačiai paminėjo tas sukaktu- 
ves, išleista buvo ir atskira knygelė apie šv. Kazimierą. 

Po tų iškilmių birželio 1 dieną uždaryti buvo visi lietuvių 
laikraščiai. Per visą mėnesį lietuviai tegalėjo išleisti tik du 
vienkartinius leidinius. Po mėnesio vieton uždaryto „Vilniečio“ 
pradėjo eiti „Rytų Lietuva“ (vėliau „Vilniaus Aidas"), kiek vė- 
liau vieton „Vilniaus Garso“ ėjo „Garsas“, vėliau „Vilniaus 
Kelias“, „Kelias“. Lenkų kalba laikraščių ligi 1923 metų ne- 
beišėjo. 1923 metų pradžioje pradėjo eiti „Ziemia Ojczysta“, 
kurio faktinu redaktorium buvo VI. Sakavičius. 


Pirmojo laikotarpio kultūrinis darbas. 


Be minėtų pirmame skyriuje septynių draugijų, 1920 me- 
tais įsisteigė dar Lietuvių klubas. 

Ekonominių organizacijų tais metais veikė Vilniuje trys 
kooperatyvai: „Darbininkas“, „Laimė“ ir „Birutė“. Be to veikė 
1922 metais uždarytas Lietuvos Prekybos ir pramonės banko 
skyrius. 

Visos draugijos ir organizacijos rodė daug gyvumo. Lie- 
tuvių Mokslo Draugijoj, kurioj buvo arti 100 narių, kas met 
per visuotinus susirinkimus skaitomi buvo referatai, leidžia- 
ma buvo „Lietuvių Tauta“, tos draugijos vadovėlių komisija, 
M. Biržiškai vadovaujant, per 4 metus išleido 85 vadovėlius ir 
šiaip moksliškų knygų įvairiomis temomis. 1919--1921 metais 
Mokslo Draugijos Valdyba buvo suorganizavusi Aukštuosius 
Mokslo Kursus, kuriuose paskaitas skaitė: dr. J. Basanavičius, 
M. Biržiška, Vacl. Biržiška, Vikt. Biržiška, dr. Pr. Augustaitis, 
kun. J. Šepetys, B. Untulis, A. Rondomanskis ir kiti; lenkiškai 
skaitė advokatas T. Vrublevskis, gudiškai—M. Hareckis. 

Vilniaus „Ryto“ švietimo draugija gyvai pradėjo veikti 
tik 1922 metais, kai tos draugijos pirmininku -buvo išrinktas 
kun. P. Kraujalis. Vilniaus ir Švenčionių „Ryto" draugijos 
1922 metais, kaip matyti iš pirmojo lietuvių pradžios mokyklų 
mokytojų suvažiavimo, įvykusio tais metais gruodžio mėn. 

28—30 dieną, turėjo apie 90 mokyklų. Valdžios įsteigtų lietu - 
viškų mokyklų buvo 37. Vaikų visose mokyklose buvo arti 5.000. 

Vidurinių mokyklų buvo keturios. Vytauto Didžiojo Gim- 
nazija Vilniuje (1915 metais įsteigta) turėdavo kas met arti 
500 mokinių. Ligi 1922 m. vasario mėnesio jos vedėju buvo 
M. Biržiška, po jo ištrėmimo — M. Šikšnys. Kas met gimnazija 
išleisdavo po 20—30 abiturjentų, bet deja jų dauguma išva- 
žiuodavo N. Lietuvon, nes ligi 1925 metų į Vilniaus Universi- 
tetą mūsų abiturjentų nepriimdavo. 1919 metų pradžioj veikė 
Vilniuje lietuvių moterų gimnazija, kurios vedėja buvo Ona 
Mašiotienė. Tais pačiais metais rugsėjo mėnesį iš gimnazijos 
atimti buvo rūmai, ji priversta buvo susilikviduoti ir susijungti 
su vyrų gimnazija, kurioje kurį laiką skyrium veikė paralelės 
mergaičių klasės. 

Švenčionyse 1919 metais pavasarį, prof. Z. Žemaičio pa- 
stangomis, buvo įsteigta lietuvių gimnazija, kurios pirmuoju 
vedėju buvo šios gimnazijos įsteigėjas Z. Žemaitis. Po jo ve- 
dėju buvo M. Untulis (1923 metais ištremtas), po jo d-ras 
A. Rymas, dr. J. Trukanas ir nuo 1928 metų A. Petraitis. Gim- 
nazijoj pradžioj buvo tik 4 klasės, vėliau kas met daugiau; 
nuo 1928 metų yra 8 klasės. Mokinių būdavo po 100—200. 

Lietuvių Mokytojų Seminarija Vilniuje, kilusi iš karo metu 
1915 metais įsteigtų pedagoginių kursų, nuo 1918 ligi 1927 
metų Juozo Kairiūkščio vedama, po jo ligi uždarymo tais me- 
tais kun. K. Čibiro. Kalbomojo laikotarpio metais turėdavo po 
150—200 mokinių, kas met išleisdavo apie 20 mokytojų. 

Vilniaus mokykloms didelės paramos teikdavo Lietuvių 
draugija nukentėjusiems dėl karo šelpti (dabartinė Lietuvių 
Labdarybės Draugija), kuri 1920 metais turėjo 10 prieglaudų 
ir bendrabučių su 650 šelpiameis vaikais ir 50 seniais. 

Lietuvių Blaivybės Draugija, 1919—1922 metais šv. Mika- 
lojaus bažnyčios klebono kun. Jezukevičiaus vedama, suorga- 
nizavo 14 paskaitų ir keletą vakarėlių. 

Lietuvių Sanitarinės Pagalbos Draugija, kaip jau minėjau 
1918 metais persikėlusi iš Minsko Vilniun, laikė čia lietuvių 
ligoninę, plačiai visame krašte žinomą lietuvių polikliniką. 
Nežiūrint to, kad ta ligoninė labai daug nukentėjo 1919 ir 1920 
metais per kariškas invazijas (pavyzdžiui 1919 metais raudon- 
armiečiai prievarta guldė savo ligonius ligoninėje ir nė skatiko 

nesumokėjo, liko skolingi apie 20.000 dabartinių lenkų auksinų) 
įr vėliau visą laiką buvo apkrauta dideliais mokesčiais, netu- 
rėjo nuosavių namų—ligi krizės įsigalėjimo veikė be nuostolių, 
iš niekur jokios pašalpos neprašydama, bent kiek tik retkar- 
<čiais turėdavo pasiskolinti investicijoms, tai yra naujų medici- 
nos aparatų įsigijimui. Kalbamą laikotarpį ligoninėje gydėsi 
gulinčių ir ateinančių ligonių arti 300.000. Nenuostabu, kad ji 
įgijo didelį populiarumą visame krašte; ne maža buvo tokių 
žmonių, kurie tik ligoninėje sužinodavo, jog lietuviai kalba 
sava skirtinga nuo lenkų kalba. Be ligoninės laikymo Sanita- 
rinė draugija organizuodavo tais metais sanitarinius kursus 
ligonių slaugytojoms paruošti. 

Šv. Zitos tarnaičių draugija veikė taip pat, kaip ir dabar, 
turėjo tik, rodos, daugiau narių. 

Įsisteigęs 1919 metais Lietuvių klubas vaidino labai svar- 
bų tautinį vaidmenį. Lietuvių klube, kaip prieš karą „Rūtos" 
klube, beveik kas savaitė įvykdavo vakarėliai, labai dažnai 
buvo ruošiamos paskaitos, diskusijos. Čia susitikdavo lietuvių 
inteligentai, pasidalydavo mintimis, pasilinksmindavo. Nuotaika 
viešpatavo kuogeriausia. Jokios neapykantos, jokių intrigų ne- 
būdavo. Inteligentų tarpe viešpatavo vienybė. 

Laikinasis Komitetas mokykloms ir bendrabučiams lai- 
kyti gaudavo gana daug aukų iš vietos visuomenės, be to, 
komitetas kelius kartus kreipėsi į viso pasaulio lietuvius, pra- 
šydamas šelpti Vilniaus krašto lietuvių kultūrinį darbą. Prašy- 
mai davė teigiamų vaisių. Amerikoj ir N. Lietuvoj įsisteigė 
Vilniaus krašto lietuviams remti komitetai, kurie rinkdami 
„aukų iš visuomenės, kaip tuomet taip ir dabar, mūsų kultū- 
rinį darbą remia. Su jokiomis politinio pobūdžio organizacijo- 
mis Laikinasis Komitetas ryšių neturėdavo, neturi jų ir dabar. 

Vilniaus lietuvių gyvenimas tais metais buvo labai gyvas. 
Įvairių iškilmių, vakarų, paskaitų buvo daug, daugiau negu 
dabar. Lietuviai turėjo daug simpatijų lenkų, gudų ir žydų pa- 
žangesniųjų inteligentų tarpe. 


2. ANTRAS LAIKOTARPIS 
1923—1927 metai 


Bendros pastabos. 


Šitą laikotarpį Laikinajam Vilniaus Lietuvių Komitetui 
teko man vadovauti. 1923 metų pradžioj du tarptautinės reikš- 
mės įvykiai turėjo didelės įtakos mūsų krašto lietuvių tauti- 
"niam darbui. Tautų Sąjunga, nors oficialiai ir nepripažino vie- 
našališko Vilniaus klausimo išsprendimo, bet su įvykusiu faktu 
sutiko, vasario mėnesio 3 dieną nustatė tarp lietuvių ir lenkų 
valdomų kraštų administracijos liniją, palikdama Vilnių, Gar- 
diną, Suvalkus ir Seinus su Punsku lenkams, Širvintus ir Gied- 
raičius— lietuviams. Kovo mėnesio 14 dieną karą laimėjusių 
valstybių Ambasadorių Taryba Paryžiuje pripažino faktinas 
Lenkijos sienas. 

- Tų politinių įvykių akyvaizdoje Laikinasis Vilniaus Lietu- 
vių Komitetas turėjo pakeisti savo veikimo linkmę, nuo aukš- 
tosios politikos teko atsisakyti, o dėti tik visas pastangas mū- 
sų tautiniams ir kultūriniams reikalams ginti. 

Kaip buvo rašyta, 1919 — 1922 metais labai daug inteli- 
gentų dėl politinių ir ekonominių sąlygų priversti buvo išva- 
žiuoti arba buvo ištremti. Likusiųjų inteligentų dauguma netu- 
rėjo pilietybės pasų ir taip pat kiekvienu momentu galėjo būti 
ištremti ar verčiami išvažiuoti. Gydytojams buvo draudžiama 
praktikuoti, mokytojams mokytojauti, tiktai trumpam laikui 
galėdavo gauti leidimus verstis savo profesija. Jaunųjų inteli- 
gentų neleidžiama buvo gaminti. Baigusiųjų gimnaziją nepri- 
iminėjo Vilniaus Universitetan, baigusieji Mokytojų Semina- 
riją neįgydavo mokslo cenzo, laikinai tik, ir tai ne visiems, 
švietimo vyresnybė leisdavo mokytojauti liaudies mokyklose. 

Daug buvo ir kitų svarbių reikalų. Ne maža buvo kratų, 
suėmimų ir įvairių kitokių nemalonių įvykių. Visais reikalais 
Laikinojo Komiteto prezidiumas rūpinosi, dažnai pasitardamas 
su visais komiteto nariais, taip pat visiems, kas tik kreipėsi 
komiteto prezidiuman, neatsakoma buvo pagalba, parama, 
patarimas. 

Laikinasis Komitetas veikė atvirai ir viešai. Visi komiteto 
svarbesnieji žygiai, darbai, pareiškimai, protestai buvo dedami 
spaudon ir joje aprašomi. Taip buvo daroma ne tam, kad 

reklamuotis, bet glaudiems ryšiams užmegsti su visa visuomene, 
įsąmoninti visuomenę bendradarbiauti su komitetu, suprasti ir 
ginti savo reikalus. Iš spaudoj įdėtų komiteto pareiškimų ir 
pirmininko darytų visuotiniuose susirinkimuose pranešimų, 
galima gerai suprasti visas šio laikotarpio Vilniaus krašto lie- 
tuvių gyvenimas. Todėl šiam laikotarpiui'apibūdinti paduodu 
svarbesnius komiteto pareiškimus ir pranešimus. Kadangi kai 
kurie pranešimai yra labai platūs, tai teks juos labai trum- 
pinti, nes jų ištisas spausdinimas padidintų mano knygą dvi- 
gubai. Keliose tik vietose paaiškinu kai kuriuos žygius, daugiau 
savo pastabų paduodu tiktai penktųjų metų veikimo apžval- 
goje, nes kaip jau minėjau, visuotinojo susirinkimo, tiems 1927 
metams praslinkus, nebeįvyko, todėl nebuvo progos padaryti 
tų metų veikimo apžvalgos. 

Visą šį laikotarpį turėjom du laikraščiu: dažniau einantį 
„Vilniaus Aidą" (prieš jį „Rytų Lietuva“ ir „Lietuvos Rytai") 
ir savaitinį „Kelią“ (prieš jį „Lietuvos Kelias"). Nuo 1924 m. 
dar „Jaunimo Draugą" ir ligi 1930 metų lenkų kalba „Žycie 
Ludu" K. Velecko redaguojamą. Laikinojo Komiteto prezidiu- 
mas laikraščių redaktorių nei kiek nevaržė. „Kelias" L. Komi- 
tetą kartais ir pakritikuodavo. Dideliu komiteto rėmėju nebuvo 
ir „Vilniaus Aidas“. „Kelio“ redaktorius kun. P. Kraujalis buvo 
dešiniųjų pažiūrų žmogus, „Vilniaus Aido“ —- P. Karazija — kai- 
riųjų. Abu laikraščiai, tačiau, vieningą darbą remdavo. 


19253 metai. 

1923 metais vasario mėnesio 25 dieną visuotinasis organi- 
zuotų Vilniaus lietuvių susirinkimas išsirinko penktąjį Laikinąjį 
Vilniaus Lietuvių Komitetą, į kurį (abecelės eile) pateko šie 
asmenys: d-ras D. Alseika, kun. Pr. Bieliauskas, kun. K. Čibi- 
ras, kun. V. Jezukevičius, Stasys Kairiūkštis, P. Karazija, K. Sta- 
šys, d-ras J. Šlapelis ir kun. V. Zajančkauskas. Komitetas pre- 
zidiumą išsirinko šitokį: pirmininku — d-rą D. Alseiką, vice- 
pirmininku — kun. d-rą V. Zajančkauską, iždininku — kun. 
K. Čibirą, sekretorium — St. Kairiūkštį. 

Po kelių "savaičių, kovo mėnesio pabaigoj, dėl vieningo 
visų likusiųjų komitete narių slapto balsavimo nutarimo, iš ko- 
miteto pasitraukė K. Stašys. Kokios buvo to įvykio priežastys, 
teks nušviesti trečiame skyriuje. 

Komitete buvo išrinktos ir dvi komisijos: teisinė ir eko- 
nominė. Pirmojoje komisijoj buvo d-ras D. Alseika, kun. K. Či- 
biras ir kooptuotas „Ryto" švietimo draugijos pirmininkas kun. 
P. Kraujalis; antrojoje kun. P. Bieliauskas, d-ras J. Šlapelis 
ir ligi išėjimo iš komiteto K. Stašys. Pirmoji, teisinė komisija 
gana dažnai rinkdavosi, aptardavo ne tiek teisinius reikalus, 
kiek švietimo reikalus. + 


Gegužės mėnesio 21 dieną, per Sekmines, Laikinojo Ko- 
miteto prezidiumo iniciatyva, 600 metų Vilniaus įkūrimo su- 
kakčiai paminėti, miesto salėje buvo suruoštas didelis vakaras, 
kuriame buvo vaidinama M. Šiaulėniškio (M. Šikšnio) penkių 
veiksmų tragedija, be to, dainavo lietuvių choras. Didžiulė mie- 
sto salė buvo pilna žmonių. Ta sukaktis plačiai buvo paminėta 
Vilniaus lietuvių spaudoj. 

Kadangi lietuviams daug buvo daroma įvairių skriaudų, 
kurioms galo nesimatė, kilo sumanymas kreiptis į Lenkijos 
vyriausybę, išdėstyti visas tas skriaudas, parašyti platų pareiš- 
kimą. Komiteto prezidiume daug kartų tas klausimas buvo 
svarstytas, rinkta medžiaga ir dokumentai. Pagaliau rugpiūčio 
mėnesio pradžioj buvo parašytas platus pareiškimas. Len- 
kiškai jį redagavo kun. K. Čibiras, lietuvių kalbon vertė 
d-ras J. Šlapelis. Pareiškimas buvo įteiktas Varšuvoje ministe- 
rių pirmininkui Vitosui rugsėjo 4 dieną. Jo šitoks: sutrum- 
pintas turinys. 


„Laikinojo Vilniaus Lietuvių Komiteto memorialas, rugsėjo 
1 d. pasirašytas pirmininko dr. D. Alseikos, narių kun. V. Za- 
jančkausko, kun. K. Čibiro ir sekretoriaus St. Kairiūkščio. Me- 
morialas nurodė lietuvių mokyklų persekiojimą, keliant joms 
nepakeliamus reikalavimus higienos, cenzo, pilietybės atžvilgiu, 
šalinant mokytojus (Mališkaitę, Steckytę, Viškelį, Karklį, Dal- 
gedą, Čepulį, Garlą ir kitus) nukeliant juos (Daugėlišky Sta- 
kauskaitę ir Rimšelytę), kratant, suimant (E. lvanauskaitę, 
P. Zavišaitę), tremiant (J. Uogintą, M. Untulį, Rap. Butkų), 
baudžiant už namų mokymą (Steckytę), nebeleidžiant mokyti 
gimnazijose ir seminarijoje neturintiems lenkų pilietybės mo- 
kytojams, netvirtinant Švenčionių gimnazijos direktoriaus (kun. 
K. Čibiro, kun. V. Zajančkauskio ir kitų), darant kliūčių gim- 
nazijoms ir seminarijoms koncesijoms įgyti. Be to memoria- 
las priminė, jog lenkų valdžios neduodama lenkų pilietybės 
teisių dr. Aleks. Rymui, J. ir St. Kairiūkščiams, Č. ir V. Lands- 
bergiams, K. Stašiui, M. Untuliui, J. Virbalui ir kitiems, atimta 

gydymo teisė daktarams A. Rymui, D. ir V. Alseikoms, perse- 
kiojama lietuvių spauda (per 2 metus 3 laikraščiams įvyko 15 
bylų, laikraščiai stabdomi ir uždaromi, pašto įstaigų neduoda- 
mi ėmėjams, suimami laikraščių pristatytojai ir platintojai — 
Daugėlišky Macerinskas, Šadreika), lietuvių įstaigos mėtomos iš 
jų užimamųjų butų, lietuviai tremiami iš Vilniaus krašto (Link- 
menų valsč., Antalksnos sodž. Vincas Paukštė, Justinas Cebe- 
riokas, Jonas Šerėnas, to pat valsč., Kurinių sodž. Juozas Jur- 
gelevičius), lietuviai geležinkeliečiai perkeliami į Lenkų gilumą 
(Žilys, Gerbačiauskas), tardomi lietuviai yra mušami (Pr. Ta- 
mulevičius, J. Kumpa, Ant. Pakula ir kiti)“. 


Šiš memorialas turėjo apie 10 mašinėle rašytų puslapių. 
Visi tvirtinimai buvo pafemti faktais, išdėstytais 9 prieduose. 
Tas memorialas buvo atspausdintas mūsų laikraščiuose ir at- 
skira knygele. 

Lapkričio mėnesį buvo uždaryta Švenčionių lietuvių gim- 
nazija. Dėl to įvykio Laikinasis Komitetas darė daug įvairių 
žygių. Po kurio laiko teisė atidaryti gimnaziją buvo iškovota. 
Spaudoj paskelbtas tuo reikalu griežtas protestas („Lietuvos 
Rytai" 86 N.). 

Metams pasibaigus, 1923 metų Laikinojo Komiteto veiki- 
mą šitaip abibūdino laikraštis „Lietuvos Rytai“ (34 N), laisvai 
atpasakojęs pirmininko pranešimą visuotiniame organizuotų 
Vilniaus lietuvių susirinkime 1924 III.16 d. 


„Laikimojo Vilniaus Lietuvių Komiteto pirmininkas savo 
pranešime apie metinę komiteto darbuotę plačiai nušvietė šio 
krašto lietuvių padėtį, apibūdino visų lietuvių draugijų veikimą, 
palietė opiausius mūsų gyvenimo apsireiškimus ir administra- 
cijos varžymus pilietybės teisių įgijimo srytyje, 0 ypač švieti- 
mo darbo varžymo srityje. Plačiau buvo kalbėta apie Svenčio- 
nių gimnazijos uždarymo priežastis, buvo įrodyta, kad ne lie- 
tuviai varė politiką laikydami Švenčionių gimnaziją, bet gim- 
nazija buvo vietinės švietimo valdžios uždaryta dėliai politinių 
motivų. Lenkijos Seimas nepagyrė tos valdininkų politikos. 
Komitetas stovėdamas ant grynai tautinio pagrindo ir laikyda- 
masis savo veikime legalės opozicijos ribose, darė visas pa- 
stangas, kad lietuviams būtų taikomos visos juridinės konsti- 
tucijos garantuotos teisės ir nebūtų varžomas tautinis, kultūri- 
nis ir ekonominis lietuvių vystymasis. Komitetas gaudamas 
atatinkamos valdžios leidimą rūpinosi materialiniu lietuvių po- 
litinių kalinių ir belaisvių šelpimu. Kaip tam sušelpimui, taip ir 
labdarybės ir švietimo įstaigoms daugiausia aukų buvo gauta 
iš Amerikos lietuvių. Amerikos lietuviai labai užjaučia vilnie- 

čius. Komitetas už tokią jų paramą tarė jiems keletą kart vil- 
niečių vardu širdingą padėkos žodį. Vietinė, ypač sodžiaus lie- 
tuvių visuomenė taip pat pagal išgalę remia visas labdarybės 
ir švietimo įstaigas, siunčia daug aukų spaudai, kurios padėtis 
nebūtų sunki, jeigu nebūtų dažnų laikraščių konfiskavimų, gana 
daug buvo atsitikimų, kad bešalis teismas visai nepatvirtino 
tų konfiskavimų teisėtumo. Pranešimo išvada buvo tokia, kad 
lietuviai Vilniaus krašte gyvi ir jokie persekiojimai tos gyvy- 
bės negalėjo panaikinti". 


1924 metai. 


Kovo 16 dieną visuotiname Vilniaus organizuotų lietuvių 
susirinkime, kuriame dalyvavo ir provincijos lietuvių delegatai, 
buvo išrinktas šeštasis Laikinasis Vilniaus Lietuvių Komitetas, 
į kurį įėjo nuo Vilniaus lietuvių: d-ras D. Alseika, kun. Pr. Bie- 
liauskas, kun. K. Čibiras, St. Kairiūkštis, kun. prof. Skruodys, 
d-ras J. Šlapelis ir kun. V. Zajančkauskas. Nuo provincijos 
lietuvių: kun. dekanas Kl. Maliukevičius, dras A. Rymas ir ūki- 
ninkas K. Gaigalas. Vieton atsisakiusio kun. Skruodžio komi- 
tetan įėjo pirmasis kandidatas St. Matjošaitis. Prezidiumas 
buvo išrinktas šitoks: pirmininkas d-ras D. Alseika, vice-pirmi- 
ninkas kun. K. Čibiras, iždin. kun. V. Zajančkauskas ir sekre- 
torius St. Kairiūkštis. Vėliau vieton išvažiavusio St. Kairiūkščio, 
sekretorium buvo išrinktas St. Matjošaitis, o komitetan įėjo 
antras kandidatas K. Veleckas. 

Tais metais kurį laiką komiteto veikimas buvo sutrukdy- 
tas dėl šitokio įvykio, apie kurį „Vilniaus Kelias“ šitaip rašė 
(23 Nr.): 

„Laikinojo Vilniaus Lietuvių Komiteto pirmininkas d-ras 
D. Alseika yra gavęs iš lenkų vyriausybės reikalavimą per mė- 
nesį visai išvažiuoti iš Vilniaus. Jeigu to pats nepadarysiąs, 
gręsia išvežti N. Lietuvon. Taip pat savo laiku buvo ištremtas 
Laikinojo Komiteto Pirmininkas M. Biržiška. Daug kas spėja, 
kad ištrėmimas turi ryšio su šio krašto lietuvių organizacijos 
darbu ir atstovavimu. Ar gi jau taip lenkai bijo lietuvių inte- 
ligentų, kad priešaky norėtų matyt pusinteligenčius. Atrodo, 
kad tiek švietimo srity, tiek mūsų visuomenės gyvenime to 
siekiama“. 

Ištremti nepavyko dėl Tautų Sąjungos Generalinio Sekre- 
toriato intervencijos Genevoj pas Lenkijos delegatus. 


Tais metais randame spaudoje šitokių komiteto pareiš- 
kimų: 

„Visuomenės žiniai. 

Siemet gegužės 7 dieną suėjo lygiai 20 metų nuo lietu- 
vių spaudos atgavimo. Kova dėl spaudos tęsėsi 40 metų. Tas 
mūsų tautinio judėjimo laikotarpis neturi pavyzdžių žmonijos 
istorijoje ir yra tautai brangus ir garbingas. Tauta per 40 metų, 
caro valdžios žiauriai slėgiama, sugebėjo slaptai šviestis ir tau- 
tiniai susiprasti. Tą brangų tautinį jubiliejų švenčia visa lietu- 
vių tauta, norėjo jį minėti ir Vilniaus lietuvių visuomenė ir pa- 
rinko tam Sekminių -šventes. Buvo turima galvoje, kad tautos 
darbuotojai tomis šventėmis yra laisvesni ir lengviau galės 
iškilmėms rinktis. Naudodamies ta proga liaudies mokytojai 
ketino Sekminėmis daryti Vilniuje savo metinį suvažiavimą, 
o pamaldieji—lankyti Kalvarijas ir Aušros Vartų Panelę. 

Vilniaus lietuvių kultūrinės organizacijos rengdamos šias 
iškilmes turėjo galvoje tautinius ir kultūrinius tikslus, o many- 
damos, kad tos rūšies tautinė šventė, kaip spaudos atgavimo 
sukaktuvės, negali būti demokratingo XX amžiaus Europoje 
trukdomos, tos šventės sumanymo neslėpė ir iš anksto jį pa- 
skelbė spaudoje, kviesdamos visuomenę šventėje dalyvauti. 

Sužinoję apie tai lenkų šovinistai pakėlė savo spaudoje 
triukšmą ir ėmė kurstyti lenkų visuomenę prieš lietuvius. Pra- 
dėta leisti žinių, būk iš Lietuvos valstybės rengiamos Sekmi- 
nėms procesijos į Vilnių su agresiviais politiniais tikslais, būk 
Vilniaus lietuviai esą susitarę su Lietuvos Respublikos organi- 
zacijomis ir su vietos komunistais, kuriems padėję atgabenti 
net kaž kokią spaustuvę iš Berlino. („Dzien. Wil." Nr. 114). 
Be jokio pagrindo pakišta liėtuvių mokytojų susivažiavimui 
politiniai tikslai, o aiškūs banditų plėšimai pasieniuose imta 
priskaitinėti lietuviams; vienas Varšuvos laikraštis („Kurjer Po- 
ranny" Nr. 138), matyt, norėdamas labiau apšmeižti lietuvius 
ir pakurstyti savo visuomenę prieš juos, iškreipė net lenkų ofi- 
cialinės agentūros žinias ir didelėmis raidėms pryšakinėje vie- 
toje paskelbė, kad Krivičių miestelį, kurs yra toli nuo Lietuvos 
žemės, Sovietų respublikų pasieny, užpuolę ir apiplėšę lietuviai. 

Po tokios lenkų spaudos ofenzyvos mūsų spaudos atga- 
vimo jubiliejus švęsti neleista. Neleista mūsų tautos žadintojui, 
senam del spaudos kovotojui, dr. J. Basanavičiui skaityti jubi- 
liejaus dieną apie kovą del spaudos atgavimo; neleista iškil- 
mėms daryti vaidinimo su dainomis; neleista mokytojams me- 
tinio susivažiavimo, o eina gandų, kad kaž kokie žmonės 
gąsdiną lietuvius maldininkus, norinčius Sekminėmis eiti į Kal- 
varijas. 

Laikydamas visa tai iš vienos pusės neleistinu kurstymu 
spaudoje lenkų visuomenės prieš lietuvius, o iš kitos pusės 

varžymu elementarių kultūrinių bei tautinių lietuvių teisių, 
Laikinasis Vilniaus Lietuvių Komitetas Vilniaus krašto lietuvių 
vardu šiuo griežtai prieš visa tai protestuoja. 


Laikinasis Vilniaus Lietuvių Komitetas. 
Vilnius, 1924 m. birželio 6 d. 
(„Lietuvos Kelias“ 28 num.). 


Laikinojo Vilniaus Lietuvių Komiteto nutarimas. 


Laikinasis Vilniaus Lietuvių Komitetas apsvarstęs savo 
posėdyje liepos 3 d. š. m. Lenkijos vyriausybės patiektus Sei- 
mui mažumų te'sių įstatymų projektus ir matydamas: 1) kad 
šie projektai išskirsdami Švenčionių ir Vilniaus, Trakų apskri- 
čių lietuvius ir suteikdami jiems šiek tiek kalbos teisių, visai 
nutyli teises lietuvių, gyvenančių Lydos, Ašmenos, Breslavo, 
Gardino, Suvalkų (Seinų) apskrityse; 2) kad neteisingai mažina 
lietuvių teises palyginus su ukrainiečiais ir gudais; 3) kad ne- 
pripažįsta lietuviams teisių prie vidurinių mokyklų, valstybės 
lėšomis laikomų, apie kurių reikalingumą jau šiandien ganėti- 
nai kalba dabar esamų žemesnių ir vidurinių mokyklų (Vytauto 
Didžiojo gimnazija, Švenčionių gimnazija, „Ryto“ Mokytojų Se- 
minarija) mokinių skaičius; 4) kad valstybinės liaudies moky- 
klos su lietuvių dėstomąja kalba įstatymų projektų tokiomis 
apstatomos sąlygomis, jog tik su dideliu vargu galima bus jos 
atidaryti; 5) kad lietuvių gyvenamose vietose aiškiai privilegi- 
juojamos lenkiškos mokyklos, — laiko, kad šie įstatymai ne- 
apdraudžia lietuvių tautinių ir kultūrinių teisių ir neduoda gali- 
mybės visiems krašto lietuviams laisvai plėtoti savo tautybę. 


(„Lietuvos Kelias“ 28 Nr.). 


Laikinojo Lietuvių Komiteto delegacija Varšuvoje. 


Liepos 8, 9 ir 10 d. Vilniaus lietuvių delegacija iš Laik. 
Liet. Komiteto pirmininko d-ro D. Alseikos, „Ryto" pirmininko 
kun. P. Kraujalio ir redaktoriaus K. Velecko viešėjo Varšuvoje 
sąryšy su naujais įstatymų projektais del kalbų, kuriuos tuo 
metu Varšuvos seimas svarstė ir kitais lietuvių reikalais. Lie- 
pos 10 d. d-ras D. Alseika ir kun. P. Kraujalis atsilankė pas 
Lenkijos ministerių pirmininką p. Grabskį ir kalbėjosi įvairiais 
klausimais. Tarp kita ko paliesta: Vilniaus ir Švenčionių lietu- 
vių inteligentų pilietybės klausimas, naujų abiturientų priėmi- 
mas į universitetus, gimnazijos ir mokytojų seminarijos teisės 
ir bent kiek bendra politinė padėtis Vilniuje“. 

(„Lietuvos Kelias“ 29 Nr.). 


Dėl mano su „Ryto" pirmininku kun. P. Kraujaliu lanky- 
mosi pas ministerių pirmininką Vladislovą Grabskį, tenka pa- 
žymėti, „kad tas pasikalbėjimas buvo svarbus ir ilgas. Svar- 
biausieji mūsų reikalavimai buvo: duoti mūsų pačių laikomoms 
vidurinėms mokykloms visas valstybinių mokyklų teises, leisti 
Vilniaus Universitetui priiminėti mūsų abiturjentus ir duoti vi- 
siems nepiliečiams inteligentams pilietybės pasus. Ministeris 
pirmininkas pradžioj buvo neigiamai nusistatęs, darė mums ne 
maža priekaištų, kad lietuviai esą nelojalūs Lenkijos respubli- 
kai ir dėlto vyriausybė reikalaujamų teisių negalinti mums 
duoti. Į tuos priekaištus plačiai buvo atsakyta, kad Vilniaus 
krašto lietuviai nuo amžių gyvendami toje istorinės Lietuvos 
srity, kur kūrėsi galinga Lietuvos valstybė ir kur karui besi- 
baigiant padėti buvo naujosios Lietuvos nepriklausomybės, pa- 
grindai, negali išsižadėti bendrų tautinių siekimų, lojalumas 
gali būti tiktai pasyvus, laisvės mes siekiame ramiu kultūros 
darbu ir todėl toks darbas negali būti trukdomas. Lenkų tauta 
pati neseniai buvusi nelaisvėje, turėtų mūsų siekimus suprasti, 
Su mūsų įrodinėjimais ministeris pirmininkas lyg ir sutiko, 
pažadėjo kas bus galima padaryti. Tais metais tiek tik buvo 
laimėta, kad mūsų abiturjentai priimti buvo Vilniaus universi- 
tetan laisvais klausytojais, kurie po metų, išlaikę valstybinius 
kvotimus, tapo studentais. Kiek vėliau Vilniaus gimnazija pa- 
mažėli gavo vis daugiau teisių, toms teisėms gauti be Komi- 
teto ir „Ryto“ valdybos ne maža pastangų dėjo ir pati gimna- 
zijos vadovybė. Dėl visų kitų reikalų, kaip bus matyti iš toli- 
mesnio, teko dar daug įvairių žygių daryti. 

Metams pasibaigus Laikinojo Komiteto pirmininko prane- 
šimas visuotiniame susirinkime šitaip trumpai buvo „Vilniaus 
Aido“ redakcijos apibūdintas („V. A." 37 Nr.): 


„Laik. V. L. Komiteto pranešimą arba, tiksliau pasakius, 
veikimo apyskaitą patiekė d-ras D. Alseika. Nesiekdami visų 
smulkmenų, pranešimo turinį atpasakosime bendrai. Praneši- 
me buvo paliesta sunki ekonominė ir politinė valstiečių, dar- 
bininkų ir inteligentijos padėtis: buvo tarp kita nurodyta, kad 
apyskaitos metais padėtis nieku nepagerėjo, bet dar labiau 
pasunkėjo; sunkesnė pasidarė mokesčių našta; lietuviai val- 
džios įstaigose vietų negauna, o iš seniau likę neskaitlingi ge- 
ležinkelių tarnautojai lietuviai buvo atstatyti arba iškelti iš savo 
krašto. Buvo bandymų ištremti visa eilę lietuvių, tik šis žings- 

nis nebuvo įvykdytas dėl griežto Komiteto nusistatymo ir tam 
tikrų įsikišimų. ; 

Dar sunkesnio įspūdžio gauni iš prenešimo, kur kalbama 
apie kultūros ir švietimo sritį. Pranešėjas kalbėjo, kad daug * 
yra pažadėta, bet, kaip patys matome, veik niekas neištesėta. 
Svarbiausias klausimas — tai kad mokyklų gyvavimui ir inteli- 
gentijos gaminimas stovi skersai kelią teisių nepripažinimas 
mūsų mokykloms, lėšų nedavimas lietuvių švietimui, nuolati- 
niai nesusipratimai dėl lietuvių statomų mokytojų netvirtinimo 
ir kt. Visos lietuvių mokyklos tenka laikyti iš privatinių lėšų, 
kurios susidaro iš duosnių lietuvių vietos ir užsienių aukų. Ši- 
tomis lėšomis, kiek jų tenka vietos organizacijoms gauti, ir 
varomas visas tas švietimo, kultūros ir labdarybės darbas, kurį 
mes čia matome. 

Visų lietuvių reikalų gynimo klausimais teko padėti daug 
triūso, ypač santykiuose su lenkų valdžia vietoje ir centre, 
svarbesniais reikalais įteikta memorialų. Be paprastų darbų, 
išleista du pareiškimu. 

Salia kitų darbų, Komitetas rūpinosi politinių lietuvių ka- 
linių padėtim ir kiek galėdamas juos šelpė Vilniaus ir Gardino 
kalėjimuose. Pastarajame kalėjime esama per 20 lietuvių ka- 
linių. Reikalui esant Komitetas samdė advokatų politinių kali- 
nių gynimui per teismus". 

(„Vilniaus Aidas“ 37 Nr.). 


1925 metai. 


Metų pradžioj dar 1924 metų Laikinojo Komiteto prezi- 
diumas paskelbė spaudoj šitokį savo nusistatymą Lenkijos ir 
Vatikano atstovų pasirašyto konkordato klausimu. Tas konkor- 
datas, kaip jau buvo rašyta pirmajame skyriuje, turi ne maža 
neigiamos reikšmės mūsų visuomenės tautiniam gyvenimui. 
Turinys to pareiškimo šitoks: 


„Laikinojo Vilniaus Lietuvių Komiteto pareiškimas konkordato 
klausimu. 


Spaudoj paskelbtas Lenkijos ir Vatikano pasirašyto kon- 
kordato tekstas. Kai kurie to konkordato straipsniai labai lie- 
čia Lenkijos krikščionių tautines mažumas, jų skaičiuj ir lietu- 
vius, ir jei tas konkordatas bus vykdomas gyvenime, jis turės 
labai žalingų pasekmių. Turėdami tai galvoje, mes, Laikinasis 
Vilniaus Lietuvių Komitetas, kaipo organizuotos Vilniaus krašto 
lietuvių visuomenės atstovybė, tariame savo nuomonę, kol tas 
konkordatas nėra dar ratifikuotas. 

Eidama XII, XIX, XX ir XXI konkordato straipsniais pa- 
saulinė valdžia, kiek ji panorės vykdyti gyveniman kariaujan- 
čio lenkų nacionalizmo dėsnius ir rūpinsis lenkinti Lenkijos 
ribose gyvenančius lietuvius ir kitus nelenkus, tų straipsnių 
duodamomis teisėmis gali pilnai išnaudoti Bažnyčią politiniams 
tikslams. 

Vyskupo priesaikos formulė deda jam pareigą aktingai 
veikti valstybės apsaugojimui nuo grasančių pavojų. Ta prie- 
saika baigiasi tokiais žodžiais: „rūpindamasis Valstybės nauda 
ir gerove stengsiuos pašalinti nuo jos visus pavojus, kuriuos 
žinosiu jai grasant". Tatai gali įtraukti vyskupus į kenksmingą 
Bažnyčiai ir visuomenei kovą su tautiniais ir kultūriniais ma- 
žumų judėjimais, kurie kol kas viešpataujančių laikomi esti 
kengsmingais valstybėms, ir pažemintų vyskupų autoritetą, 
primetant jiems darbą, kurį ligšiol dirbo valstybiniai apsaugos 
organai. 

Pasaulinė valdžia turi teisę statyti veto skiriant dvasinin- 
kus į bažnytines administracines vietas, jei ji ras kandidatą 
neištikimu valstybei. Savaime aišku, kad kandidatus turės kva- 
lifikuoti žemesnieji valdininkai, suteiktomis žiniomis remsis 
aukštesnioji valdžia. Mūsų gyvenime turime labai daug pavyz- 
džių ir faktų, kada valdininkai neigiamai kvalifikuoja atskirus 
lietuvių dvasinius ir pasaulinius veikėjus ne dėl jų priešingo 
nusistatymo valstybei, bet dėl kultūrinio darbo savo tautos 
labui, nes žemesnieji valdininkai paprastai neskiria tautinio 
veikimo nuo priešvalstybinio. 

Lenkų nacionalistai per spaudą ir kitokiais būdais, kaip 
anksčiau, taip ypač po konkordato ratifikavimo rūpinsis suda- 
ryti neigiamą opiniją apie visus nelenkus kunigus. Tas darbas 
jau ir dabar pilnai apsireiškė, jų spaudoj pasirodė daug 
straipsnių, pilnų insinuacijų prieš ištisą eilę lietuvių ir gudų 
kunigų Vilniaus vyskupijoj. 

Konkordato sudaroma padėtis lietuviams bus tuo opesnė, 
kad šiandien nėra normalių santykių tarp Lietuvos ir Lenkijos. 
Dėl tos priežasties lietuvių tautinis darbas lenkų nacionalistų 
buvo ir bus kvalifikuojamas kaipo priešvalstybinis. Daugeliui 
pasaulinių ir dvasinių lietuvių inteligentų ligšiol vilkinamas pi- 
lietybės pripažinimas, kas turės neigiamų pasekmių sąryšy su 
XIX-ju konkordato straipsniu; kiekvienu momentu jie gali būti 
ištremti, nors yra apsigyvenę šiame krašte, kol jis dar nebuvo 
prijungtas prie Lenkijos ir iš senų senovės istoriniu, etnogra- 
finiu ir ekonominiu žvilgsniais sudaro sų Lietuva vieną vienetą. 
Lietuvių slėgimo padidėjimas per bažnyčią dar labiau kenks 
dviejų katalikų tautų susitaikymui. 

Esant pilnai galimybei pasaulinei valdžiai kištis į Bažny- 
čios reikalus, sunku yra tikėti, kad minima XXIII-me konkor- 

dato straipsny Lenkijos vyskupų konferencija galėtų laiduot 
lietuvių ir kitų nelenkų katalikų teises bažnyčiose. 

Konstatuodamas tokią padėtį, Laikinasis Vilniaus Lietuvių 
Komitetas tikisi, kad lenkų tautos atstovų dauguma ir Šventa- 
sis Tėvas neratifikuos konkordato, kuris vietoj ramumo, taikos 
ir meilės katalikų tarpe sukels neapykantą, kam geriausias 
įrodymas yra jau dabar lenkų nacionalistų pradėtas lenkų mi- 
nių kurstymas prieš lietuvių ir gudų kunigus, kurie savo para- 
piečiuose turi daug autoriteto ir pagarbos. 

Laikinasis Vilniaus Lietuvių Komitetas“. 


Vilnius, 1925 m. kovo m. 3 d. 
(„Lietuvos Kelias“ 11 Nr.). 


Kovo 29 dieną įvykusiame organizuotų Vilniaus lietuvių 
susirinkime buvo išrinktas septintasis Laikinasis Vilniaus Lie- 
tuvių Komitetas, kurio sąstatas buvo šitoks: d-ras D. Alseika, 
kun. K. Čibiras, kun. Pr. Bieliauskas, P. Karazija, d-ras J. Šla- 
„pelis, K. Veleckas ir kun. V. Zajančkauskas. Nuo provincijos 
lietuvių buvo išrinkti: kun. K. Maliukevičius, kun. A. Mikaila, 
d-ras A. Rymas, K. Trukanas, mok. B. Šičkaitė, ūkin. K. Gai- 
galas. Komiteto prezidiuman buvo išrinkti: pirmininku d-ras 
D. Alseika, vice-pirmininku kun. K. Čibiras, iždininkų kun. 
V. Zajančkauskas ir sekretorium K. Veleckas. 

Šio susirinkimo aprašyme jau randame šitokių vietų, ku- 
rios liudija apie kai kurių asmenų norą ardyti bendrą darbą. 
„Vilniaus Aidas“ (37 numeryje) šitaip rašo: „Paskutinėmis die- 
nomis ėję po miestą gandai apie du kandidatų sąrašu ir kovą 
tarp jų šalininkų šiek tiek buvo suintrigavę mūsų visuomenę. 
Dėl to į kiekvieną pareiškimą rinkimų tvarkos reikalu greit ir 
gan smarkiai buvo reaguojama. Galop paaiškėjo du pasiūly- 
mai: vienas — palikti senąjį Komitetą, antras—perrinkti. Pada- 
rius pirmą balsavimą ir prezidiumui tiksliai nesuskaičius balsų, 
o tik konstatavus „žymią daugumą“, pareikalauta perbalsuoti. 
Suskaičius balsus pasirodė, kad už perrinkimą balsavo 80 (su 
viršum, o už senojo komiteto palikimą 70 (su viršum). Kaip 
pirmo taip antro balsavimo metu girdėjosi komanda „mergaitės 
nebalsuokite“. Po kiekvienos komandos žodžio salėje pasike- 
lia triukšmingas juokas. Matomai būta kaž kokios kuopelės su 
vadais, kuri netikėtai buvo ištikta nelaukto balsavimo ir per 
tai nevisai orientavosi, ką joms padėjo komanda. Tokiu būdu 
tenka konstatuoti agitacija rinkimų metu, kas paprastai skai- 

toma neleistina... Prasideda kandidatų statymas. Ištariama ke- 
letas pavardžių... Po to dar išvardyta keletas pavardžių. Pasi- 
rodo, kad statomų kandidatų skaičiuje, kaip čia pat pareiškia- 
ma, esama žmonių, kurie yra neigiamai nusistatę dėl Komiteto 
buvimo. Po to eina visa eilė pareiškimų, kad su tokiais žmo- 
nėmis bendras darbas negalimas ir nuimamos kandidatūros. 
Šis incidentas tuo likviduojamas, kad didele balsų dauguma 
nutariama nestatyti kandidatūrų tų asmenų, kurių nėra susi- 
rinkime“. Šiš įvykis bus paaiškintas trečiame skyriuje, kuria- 
me bus rašoma apie neigiamus reiškinius. 

Laikinojo Komiteto prezidiumas, kaip ir anksčiau, darė daug 
įvairių žygių visais reikalais, o ypač švietimo reikalais. Spau- 
doj dėl švietimo reikalų varžymo buvo įdėti keli Komiteto pa- 
reiškimai, paduodu svarbesnįji, kuriame apibūdinama mūsų 
kova dėl tautiškos mokyklos. 


„Laikinojo Vilniaus Lietuvių Komiteto pareiškimas mokyklų 
reikalu. 


Šių metų pradžioj daugelyje Vilniaus, Gardino ir Suvalkų 
krašto vietų lietuviai sodiečiai buvo padavę švietimo vyresny- 
bei daug deklaracijų, kuriose buvo reikalaujama įsteigti vals- 
tybinių lietuviškų mokyklų. Lietuviai tikėjosi, kad šį rudenį to- 
kių mokyklų bus įsteigta, nes išlaikyti privatinės mokyklos 
lietuvių visuomenei yra sunku, ūkininkai apkreuti dideliais mo- 
kesčiais ne daug kuo gali prisidėti, be to jie teisingai sam- 
protauja, kad jų mokamųjų mokesčių dalis turėtų būti suvar- 
tota jų vaikų švietimui gimtąja kalba, tuo labiau, kad mokesčių 
dalis specialiai švietimo reikalams ir imama. 

Atėjo ruduo. Valstybinių pradinių mokyklų steigimas, tiesa, 
eina, bet visai negirdėti, kad šiemet kur nors būtų įsteigta 
bent viena pradinė mokykla lietuvių dėstomąja kalba. Daug 
kur lietuvių gyvenamose vietose, kaip štai Vilniaus-Trakų ap- 
skrityje, Valkininkų valsčiuje, būtent sodžiuose Pučkornėje, 
Daržininkuose, Urkionyse, Dargužiuose, Biekšiose, Nanišky, 
keliose Švenčionių apskrities vietose, kaip štai Linkmenyse, 
Palūšėje, visoj eilėje vietų Braslavės, Ašmenos, Lydos, Gardi- 
no ir Suvalkų apskričių steigiamos grynai lenkiškos mokyklos, 
nors žmonės reikalavo lietuviškų. Kaikuriose vietose (Palūšė, 
Čebatoriai, Naniškis) paimtas dargi inventorius, kuriuo kelius 
metus naudojosi lietuviškos mokyklos. 

Visuose minėtuose apskričiuose lietuvių privatinių mokyklų 
steigimas varžomas. Kaip ankščiau taip ir šiemet vėl reikalau- 

jama prašyti koncesijų tose vietose, kur jau kelerius metus 
veikė lietuvių mokyklos. Koncesijų davimas vilkinamas ligi 
lapkričio mėnesio ir ilgiau, o iš Baltstogės kuratorijos dar ligi 
šiam laikui kaikurios mokyklos negali susilaukti koncesijų. Taip 
pat kasmet reikalaujama prašyti mokytojo tvirtinimo, tas tvir- 
tinimas irgi ilgai vilkinamas, o mokytojai pradėję mokytojauti 
be patvirtinimo areštuojami, kaip štai Vidzbelis Puvočiuose, 
Dobrovolskis Dubičiuose. Lig šiolei įvairiais pretekstais nepat- 
virtinta apie 40 mokytojų. 

Kaikuriose lietuvių gyvenamose vietose, kaip štai Valki- 
ninkų valsčiuje, lenkų mokytojų ir policijos gązdinami žmonės 
pabaudomis, jeigu neleisią vaikų į valdiškas lenkiškas mo- 
kyklas. 

Kadangi lietuvių įteiktos deklaracijos su reikalavimais 
valstybinių lietuviškų pradinių mokyklų nebuvo patenkintos, 
atbulai, daugely tokių vietų šiemet įsteigtos lenkiškos valsty- 
binės mokyklos ir žmonės dėlto šiemet visai nustojo noro tas 
deklaracijas rašyti, lietuvių visuomenei nieko daugiau nebelie- 
ka, kaip aukoti savo paskutinis skatikas, steigti privatinės lie- 
tuviškos mokyklos, reikalauti tų mokyklų ir mokytojų tvirtini- 
mo. Švietimo inspektorių daromi trukdymai dėl mokytojų cenzo 
neturi teisės pagrindo, juo labiau, kad ligi 1928 metų valsty- 
binio cenzo nereikalaujama ir iš lenkų mokytojų. Lietuvių mo- 
kytojai pradinio mokslo dėstymui pakankamai yra prirengti 
Vilniaus Mokytojų Seminarijoj, nors jai ligi šiolei neduodama 
valstybinių teisių. Be to, visi mokytojai savo išsilavinimo papildy- 
mui ir valstybinių teisių įgijimui kasmet lanko vasarinius kursus. 

Daromi švietimo darbui trukdymai išaiškinami tiktai len- 
kinimo tikslu, tokios pastangos daromos ne tik liaudies švie- 
timo srityje, bet centrinės švietimo vyresnybės norima sulen- 
kinti ir privatinės lietuvių vidurinės mokyklos, tiktai nutautini- 
mo motyvais tegalima išaiškinti tos vyresnybės reikalavimą 
dėstyti lenkiškai visuotiną įstoriją ir geografiją. 

Akivaizdoj tokios padėties ir tokių faktų Laikinasis Vil- 
niaus Lietuvių Komitetas, lietuvių visuomenės vardu reiškia 
griežtą protestą prieš tokį lietuvių švietimo darbo varžymą ir 
konstatuoja, kad toks švietimo vyresnybės elgesis visai nea- 
tatinka Lenkijos Kostitucijos dvasiai, būtent paragrafuj 109, 
kur pasakyta, jog kiekviena tauta gyvenanti Lenkijos ribose 
turi teisę savo tautybei saugoti, neatatinka Lenkijos vyriausybės 
delegatų pasirašytam tarptautiniam traktatui Versalėje 1919 
metais, nes to traktato paragrafuose 8 ir 9 pasakyta, jog Len- 
kijos nelenkams piliečiams steigiama bus mokyklų vaikų 
gimtąja dėstomąja kalba ir kad visi nelenkai piliečiai turi teisę 
turėti savo tautinių pradinių ir vidurinių mokyklų. 

Laik. Vilniaus Lietuvių Komitetas“. 

Vilnius, Lapkričio 24 d. 1925 m. („Kelias“ 21 Nr.). 


"Iš žymesniųjų įvykių tais metais reikia pažymėti Lietuvių 
šv. Kazimiero Draugijos įsisteigimą, kurios tikslas auklėti ir glo- 
boti mūsų krašto lietuvių jaunimas; tam tikslui draugija steigia 
skyrius, skaityklas, vaikų darželius. Draugija įsteigta daugiau- 
siai kun. N. Raštučio iniciatyva ir pastangomis. Jau pirmais 
gyvavimo metais draugija turėjo apie 30 skyrių, po dviejų metų 
jų buvo jau apie 150, o dabar su viršum 300. Draugijos pir- 
mininku ligi 1932 metų buvo kun. d-ras A. Viskantas, po jo 
kun. Taškūnas. 

Tais pačiais metais, daugiausiai studento A. Juknevi- 
čiaus pastangomis, įsikūrė lietuvių Studentų Sąjunga, kuri tuo- 
met turėjo tik apie 20 narių, nes ligi 1924 metų mūsų abitur- 
jentai nebuvo priimami universitetan. Dabar Sąjunga turi jau 
apie 100 narių, dirba ne mažai ir kultūrinio darbo, ypač są- 
jungos dramos sekcija, „kuri organizuoja vaidinimus Vilniuje 
ir sodžiuje. 

Metams pasibaigus, visuotiniame susirinkime padarytas 
buvo pranešimas, kuris ištisai atspausdintas buvo „Vilniaus 
Aide“. Kadangi jis labai platus, paduodu tik jo svarbesnes 
vietas. 


„L. V. L. Komiteto pranešimas. 


Pirm. d-ro D. Alseikos padarytas visuotiname organizuo- 
tame Vilniaus lietuvių susirinkime 1926 m. kovo mėn. 21 dieną. 

Laikinasis Vilniaus Lietuvių Komitetas, kaipo įstaiga orga- 
nizuotų Vilniaus krašto lietuvių rinkta, rūpinosi visais lietuvių 
visuomenės reikalais ir reikalui esant atstovavo lietuvius. Kaipo 
tokios organizacijos pirmininkas, viso Laik. Komiteto vardu 
pirmiau nušviesiu bendrą lietuvių padėtį Vilniaus krašte, po to 
gi apibudinsiu Komiteto darbuotę. 

Praėjusiais metais Europos valstybių politikoj neįvyko 
nieko tokio, kas mūsų gyveniman įneštų teigiamų atmainų. 
Europos politikai, tiesa, rūpinasi palaikyti taiką tarp valstybių, 
bet visai nesirūpino pašalinti tų priežasčių, kurios kenkia tai- 
kingam tautų sugyvenimui, visai nesirūpino tautybės saugoji- 
mo teisių vygdymu gyvenime, o tos teisės jog yra garantuo- 
tos tarptautinėmis sutartimis. Mūsų krašte įvyko atamainų tiktai 
neigiamo pobūdžio. Lenkų valdžios konkordatas su Vatikanu 
tapo patvirtintas ir vykdomas gyvenime. Lietuvis vyskupas 
Matulevičius del tos priežasties turėjo atsisakyti ir apleisti Vil- 
niaus vyskupiją, nors kaipo visai nešališkas ir taktingas žmogus 

buvo labiausiai tinkamas kandidatas būti paskirtu Vilniaus ar- 
kivyskupu mišrios Vilniaus arkidiecezijos valdymui. Lenkams 
negalėjo būti dėl to jokio pavojaus, nes lenkų katalikų teisės 
yra apsaugotos jau vien dėl to, kad visa pasaulinė valdžia mu- 
sų krašte yra vien tik lenkų rankose. Lenkų reikalavimas pas- 
kirti būtinai vyskupą lenką aiškiai parodo lenkų nacionalistų 
norą lenkinti lietuvius ir katalikus gudus per bažnyčias. Kon- 
kordatas tam norui vykdyti duoda daug galimybės. Jau ir da- 
bar du lietuviu kunigu nepatvirtinta lietuviškose parapijose, 
būtent kun. Neviera Linkmenų parap. ir kun. Miškinis Vasiūnų 
parap. 

Lietuvių politinė padėtis Vilniaus krašte, kaip ir visų tautų 
nelenkų padėtis Lenkijoj, 1925 metais nė kiek nepagerėjo, 
nors 1924 metais ir buvo išleisti tam tikri įstatymai, pagal ku- 
riuos žadama buvo duoti bent kiek teisių lietuvių kalbai admi- 
nistracijos, teismo ir savivaldybių įstaigose. Nei į valdiškas 
nei į savivaldybių įstaigas, kuriose viešpatauja lenkai, lietuvių 
nepriima, ir retai kur teleidžiama tokiose įstaigose lietuvių 
kalba vartoti, nes valdininkai daugiausia atėjūnai iš Galicijos 
ir nenori ir nemoka ta kalba susikalbėti. 

Taip pat labai bloga buvo ir yra mūsų krašte žmonių 
ekonominė padėtis. Prasidėjęs pernai vasarą Lenkijos finansi- 
nis krizis labai skaudžiai atsiliepė mūsų krašte. Daug pramo- 
nės ir prekybos įstaigų turėjo susilikviduoti, bedarbių skaičius 
labai padaugėjo. Ūkininkai apkrauti dideliais mokesčiais, vos 
begali skurdžiai pragyventi, negalėdami ir manyti apie savo 
ūkio gerinimą. 

Mūsų svarbiausias šiuo momentu reikalavimas turi būti: 
gauti teisių mūsų vidurinėms mokykloms ir leisti visiems mū- 
sų mokytojams laikyti valstybinius kvotimus prie Lietuvių Mo- 
kytojų Seminarijos. Mūsų liaudies mokytojai prie tokių kvoti- 
mų. ruošiasi, Vilniaus „Ryto" kasmet yra organizuojami vasa- 
riniai kursai. Lietuviai neatsisako pildyti Švietimo Vyresnybės 
reikalavimų, bet reikalauja sau prigulinčių teisių. Kol Švietimo 
Vyresnybė neduos mums galimybės paruošti valstybiniai cen- 
zuotų mokytojų, privalo būti leista mokytojauti tiems patiems 
liaudies mokytojams, kurie lig šiolei tą darbą dirbo. Prie ele- 
mentario mokslo dėstymo mūsų mokytojai yra gerai prirengti. 
Valstybei negali būti jokios skriaudos, kad mūsų vaikai pra- 
dinį mokslą eis savo įgimta kalba, tuo labiau, kad ir pedago- 
gijos žvilgsniu vaikai negali būti verčiami eiti pradinį mokslą 
lenkų mokyklose. 

Jei mūsų teisingi reikalavimai nebus valdžios paten- 
kinti, teks apeliuoti į visą kultūrinį pasaulį. 

Švietimo reikalais L. Komitetui nuolat teko rūpintis ir da- 
ryti visa, kas galima. Švietimo srity darė, žinoma, ką tik galėjo 


ir pačios švietimo draugijos, L. Komitetas nė kiek nevaržė- 
jų savarankumo, kiek galėdamas padėdavo tik joms moraliai 
ir materialiai. Nežiūrint sunkaus laiko L. Komitetui pavykdavo 
vis tik gauti iš visuomenės, ypač gi iš Amerikos lietuvių aukų 
mūsų švietimo ir labdarybės draugijų ir įstaigų reikalams. Šir- 
dingą ačiū ypač turime pareikšti Amerikos lietuviams, kurie 
neužmiršta savo brolių Vilniaus krašte. 

Iš kitų konkrečių žingsnių, kurie buvo K-to daryti, pami- 
nėsiu čia tik keletą. Metų pradžioj daug žingsnių buvo daryta 
dėliai gavimo teisių vidurinėms mokykloms. Tuo reikalu K-tas 
nemažai prisidėjo prie Vilniaus „Ryto“ ir Gimnazijos daromų 
pastangų. Gauta tik buvo valstybinė komisija gimnazijai. 10 abi- 
turientų laikė tuos kvotimus, išlaikė 9. Šusilaukėme pirmųjų 
mūsų studentų Vilniuje. Net penkerius metus reikėjo kovoti 
dėl tokio menko laimėjimo. Iki 1924 metų net laisvais klausy- 
tojais nepriimdavo lietuvių Vilniaus Universitetan. 

Labai daug žygių K-tui prisėjo daryti dėl šiais metais 
Švietimo Ministerijos išleisto įsakymo dėstyti vidurinėse mo- 
kyklose visuotiną istoriją ir geografiją lenkų kalba. Tas reika- 
las privertė visas tautas sudaryti bendrą veikimo frontą. Į Lai- 
kinąjį Komitetą kreipėsi gudų ir žydų atstovai. Varšuvoj buvo 
sudarytas penkių tautų atstovų (lietuvių, gudų, ukrainų, vokie- 
čių ir žydų) Centro Komitetas, kuriame L. K-to atstovas daly- 
vavo su sprendžiamuoju balsu. Daryta buvo įvairių žygių, 
siųsta delegacija į švietimo ministeriją, įnešta Seiman inter- 
peliacija, visų gi tautų švietimo draugijų pasiųstas buvo skun- 
das Aukščiausiam Administracijos Tribunolui. Ministerija, pa- 
galiau to reikalavimo vykdymą atidėjo. Byla, nors nėra galuti- 
nai išspręsta, bet, matyt, bus laimėta, nes toks reikalavimas 
yra lygus mokyklų uždarymui. 


Įvairiais reikalais kreipdavosi į Laik. Komitetą įvairių 
tautų organizacijų atstovai, neiškiriant ir lenkų. Dėl politinių 
kalinių pakeitimo kreipėsi į L. Komiteto pirmininką Lenkų 
Raudonojo Kryžiaus delegatas. Prie to reikalo teko prisidėti, 
aprūpinti išvežamuosius lietuvius kalinius. Iš užsienių atstovų 
informacijų tikslu kreipėsi Komitetan žymūs anglų ir prancūzų 
tautų veikėjai. Vasaros metu į Laik. Komitetą kreipėsi Centra- 
linis visų Europos tautų mažumų Komitetas su pasiūlymu da- 
lyvauti tų tautų susivažiavime Genevoj rugsėjo mėnesį. Komite- 
tas sutiko deleguoti ten savo atstovą, kuris dalyvavo tame 
susivažiavime tiktai kaipo observatorius, nors, žinoma, buvo. 
kviečiamas ir būtų buvęs priimtas kaipo tikras Vilniaus lietu- 
vių atstovas. Mūsų delegatas pasielgė taip dėl to, kad to su- 
sivažiavimo dienotvarkė buvo priimta labai siaura. Vis tik mū- 
sų delegatas padarė tame susivažiavime pareiškimų, priminė 
vosoms tautoms apie Vilniaus lietuvius, daugeli korespondentų 

painformavo apie mūsų padėtį. Kokių nors praktiškų davinių 
tas susivažiavimas nedavė. 

Komitetas, tikriau sakant, jo prezidiumas, kiek galėdamas 
gelbėjo visiems tiems lietuviams kurie į jį kreipėsi. Beveik 
visi sodiečiai, kurių giminės pereitais metais buvo suimti, 
o suėmimų sodžiuje buvo gana daug, kreipėsi pagalbos į L. Ko- 
mitetą. Visiems pagalba buvo suteikta, tarpininkauta buvo 
advokatų samdyme, siųstas maistas politiniams kaliniams, ke- 
letas visai nekaltų žmonių pavyko iš kalėjimo išvaduoti, teismo 
buvo išteisinti. Gana daug žmonių kreipėsi Komitetan su įvai- 
riais kitokiais reikalais, kaip štai dėl per didelių mokesčių už- 
krovimo. Tuo reikalu taip pat Komiteto prezidiumui pavyko 
kaikuriems žmonėms naštą palengvinti: pasiuntus valkininkie- 
čių skundą Varšuvon, jiems mokesčiai žymiai buvo sumažinti. 

Kaip jau minėjau K-tas ir Švietimo draugijos š. metais 
labiausia dėl švietimo reikalų rašė pareiškimų, protestų, me- 
morialų, siuntė delegacijų, bet viso to pasekmės buvo mažos, 
pavyko tik kol kas apginti tautinį mūsų vidurinių mokyklų po- 
būdį ir gauti pereitais metais valstybinę komisiją gimnazijai. 
Dėl griežtai varomos lenkinimo politikos, didesnis mūsų, kaipo 
piliečių, teisių praplėtimas buvo visai negalimas. 

Baigdamas pranešimą turiu paminėti ir apie tuos mūsų 
gyvenimo neigiamus reiškinius, dėl kurių mes patys esame 
kalti, dalinai ir Komitetas, jeigu, žinoma, iš jo daug gelima 
reikalauti, nes nereikia užmiršti, kad K-to nariai nėra tai žmo- 
nės, kurie iš to darbo gyventų ir jokiose kitose kultūrinėse 
organizacijose nedirbtų. Bent jau K-to prezidiumas turėjo dar- 
bo ir rūpesčių nemažai. Turiu galvoj tai, kad ir pereitais me- 
tais mažai kultūrinio darbo buvo padaryta mūsų sodžiuje. 
Didelis reikalas yra steigti įvairias ekonomines bendroves ir 
profesines sąjungas, kaip ūkininkų sąjungą, miesto ir sodžiaus 
darbininkų sąjungą. Kaip jau sakiau, labai kliudė tokiam darbui 
labai sunki ekonominė padėtis ir administracijos varžymai, bet 
tik toj srity turi būti rodoma daugiau energijos, ypač sodžiaus 
inteligentai turėtų labiau susirūpinti, daugiau į tai domės turės 
kreipti ir naujas L. Komitetas. > 

Padarius mūsų padėties ir darbuotės apžvalgą vis tik turi- 
me pažymėti, kad lietuviai Vilniaus krašte pasiryžę yra griežtai 
ginti savo kultūrines organizacijas, gauti joms plačių teisių, jas 
plėsti ir steigti naujas, pasiryžę yra griežtai kovoti dėl mūsų 
kalbos neigimo viešose valdžios ir savivaldybių įstaigose, dėl 
draudimo pradinio mokslo įgimta kalba ir mokyklų uždarymo. 
Padėtis yra labai sunki. Kad apgynus mūsų teises ir įgijus 
pilnos laisvės kultūriniam darbui privalome ir toliau, kaip lig 
šiolei laikytis vienybėj. Tiktai vienybėj ir darbštume mūsų ga- 
lybė. Privalome pasitikėti savo jėgomis ir jungtis su visais 

skriaudžiamais, tai ir susilauksime geresnės ateities. Lietuviai 
nuo amžių lietuvių gyvenamame krašte negali žūti. Jie yra 
gyvi ir gyvuos“. 

(„Vilniaus Aidas“ 35 Nr.). 


1926 metai. 


Kovo 21 dieną visuotiniame organizuotų Iletuvių susirin- 
kime šv. Mikalojaus bažnyčios salėje po pirmininko pranešimo 
ir diskusijų, susirinkimo prezidiumui, kuriame buvo Juozas 
Kairiūkštis, K. Aleksa ir R. Mackevičius, pasiūlus, atviru balsa- 
virnu, niekam nebalsuojant prieš, pasiliko tiems metams ta 
pati Komiteto sudėtis. Bent kiek pasikeitė tik provincijos lie- 
tuvių atstovai, jų buvo komitete: kun. Mikaila, dr. Rymas, 
B. Šičkaitė ir kun. kan. Maliukevičius. Prezidiumas išrinktas 


„ buvo toks pat: pirmininkas d-ras D. Alseika, vice-pirmininkas 


kun. K. Čibiras, iždininkas kun. V. Zajančkauskas ir sekreto- 
rius K. Veleckas. . 

Dar prieš visuotinąjį susirinkimą Laikinojo Komiteto pir- 
mininkas drauge su „Ryto" švietimo draugijos pirmininku kun. 
prof. P. Kraujaliu pasiuntę buvo Lenkijos Ministerių Pirminin- 
kui platų raštą mokyklų reikalais, kuriame reikalaujama buvo 
duoti visoms mūsų vidurinėms mokykloms viešumos teises ir 
netrukdyti dėl įvairių formalybių reikalavimų liaudies mokyk- 
loms veikti. Raštas paskelbtas buvo ir spaudoj. Kadangi tie 
reikalavimai nebuvo patenkinti ir uždarytos buvo 36 Švenčio- 
nių „Ryto“ mokyklos, tai visuotinas organizuotas Vilniaus lie- 
tuvių susirinkimas priėmė šitokias rezulucijas: 


„Visuotinas organizuotas Vilniaus lietuvių visuomenės su- 
sirinkimas įvykęs 1926 m. kovo „mėn. 21 d. išklausęs Laikinojo 
Vilniaus Lietuvių Komiteto pranešimo ir Švenčionių „Ryto“ 
Švietimo D-jos atstovo pranešimo apie 36 lietuvių liaudies mo- 
kyklų uždarymą šiais mokslo metais Švenčionių apskrityje, — 
randa kad toks lenkų Švietimo vyresnybės elgesis nėra patei- 
sinamas tais motyvais, kuriuos nurodo Švietimo Vyresnybė, 
būtent mokytojų valstybinio cenzo stoką, nes tokiam cenzui 
įgyti valdžia lig šiolei neduoda lietuviams jokios galimybės, 
nepildo teisingų lietuvių reikalavimų suteikti valstybinių teisių 
lietuvių vidurinėms mokykloms. Šis Švietimo Vyresnybės elge- 
sis nėra pateisinamas dar ir todėl, kad tokių reikalavimų griež- 

tai nestatoma ir valstybinių pradinių lenkiškų mokyklų moky- 
tojams, o jau visai to dar nereikalaujama iš jų privatinių mo- 


kytoją. 

vietimo vyresnybės elgesį negalime kitaip išaiškinti, kaip 
tik mūsų teisių mindžiojimu, tikslu versti lietuvius leisti savo 
vaikus į lenkų mokyklas ir jas lenkinti. Prieš tokią valdžios 
tendenciją akivaizdoje viso kultūrinio pasaulio Vilniaus lietu- 
viai griežtai protestuoja. 


B 


Organizuotoji Vilniaus lietuvių visuomenė, turėdama gal- 
voje neatidėtinus lietuvių švietimo reikalus, nutarė reikalauti 
iš valdžios: nevaržyti švietimo darbo, duoti pilnų teisių Moky- 
tojų Seminarijai, Vilniaus Vytauto Didžiojo ir Švenčionių lietu- 
vių gimnazijoms, o kol tos mokyklos paruoš pakankamai mo- 
kytojų su valstybiniu cenzu ir kol išlaikys valstybinius kvoti- 
mus prie Liet. Mokyt. Seminarijos dabartiniai liaudies mokyto- 
jai, kurie prie to ruošiasi, —- leisti tiems mokytojams mokyto- 
jauti ir duoti koncesijų visoms švietimo draugijų prašomoms 


mokykloms“. 
(„Vilniaus Aidas“ 33 Nr.). 


1926 metais įsikūrė dar dvi draugijos: Lietuvių Ūkio 
Draugija ir Lietuvių Mokytojų Sąjunga. Ūkio draugijos steigi- 
mu susirūpinta buvo dar 1924 metais. Kad nebūtų įtarimo, 
jog tos draugijos steigimu susirūpinęs yra pats Laikinojo Ko- 
miteto pirmininkas, pasirašyti po prašymu maloniai sutiko se- 
nelis Juozas Kairiūkštis, b. Mokytojų Seminarijos direktorius. 
Nežiūrint to, gauti leidimas tai draugijai steigti buvo labai 
sunku. Du metu reikėjo daryti labai daug pastangų, pajudinti 
kai kuriuos palankius lietuviams lenkų veikėjus, landžioti "po 
įvairias įstaigas Varšuvoj. Tą darbą dirbti padėjo L. Komiteto 
sekretorius K. Veleckas. 

Lapkričio mėnesio 23 dieną pagaliau įvyko skaitlingas 
Lietuvių Ūkininkų suvažiavimas, kuris priėmęs draugijos įsta- 
tus, išrinko vykdomąją komisiją suredaguoti įstatus ir įteikti 
valdžiai juos patvirtinti. Kadangi draugiją jau valdžia buvo nu- 
tarusi leisti steigti, tai įstatų patvirtinimas ilgai nesitęsė. Tas 
pirmasis mūsų krašte lietuvių ūkininkų susivažiavimas plačiai 
buvo aprašytas mūsų spaudoj, suvažiavimas priėmė ir svarbias 


rezoliucijas. To suvažiavimo pabaigos aprašymą ir priimtas 


rezoliucijas persispausdinu iš t. m. „Kelio" 49 Nr. 

„Išsisėmus klausimui patiekiama tokio turinio rezoliucija: 
„Lietuvių ūkininkų susivažiavimas Vilniuje 1926 m. lap- 
kričio mėn. 23 d., apsvarstęs kooperatyvų klausimo svarbą, 
randa, kad steigiant kooperatyvus, bus apsaugoti ūkininkai nuo 
visokio išnaudojimo ir, kad kooperatyvai tarpininkaus ūkinin- 
kams perkant ir parduodant prekes, ir taip pat teiks patarimų 
ir nurodymų prekių gamyboje, paveda tą darbą vykdomajai 
susivažiavimo komisijai kuo greičiausiai įvykinti gyveniman; 
be to susivažiavimas apsvarstęs kooperatyvų ir šiaip ūkio spe- 
cialistų-instruktorių stoką, paveda susiv. vykd. komisijai pra- 
dėti steigti specialias mokyklas, į kurias įeitų: ūkis, koopera- 
cija ir amatai, ir kurios paruoštų atatinkamą specialistų skaičių“. 

Ši rezoliucija Susirinkimo buvo priimta visais balsais. 

„Mes Rytų Lietuvos lietuvių ūkininkų delegatai, susiva- 
žiavę Vilniuje 1926 metais lapkričio 23 dieną, ir apsvarstę 
savo ekonominę padėtį, randame, kad ji yra labai sunki: ūki- 
ninkų dauguma teturi tiktai po mažus sklypelius žemės, iš 
kurių jokiu būdu negali pragyventi, juo labiau, kad žemė dau- 
gely vietų prasta, žemės našumui pagerinti nerandame niekur 
jokios pagalbos ir kreditų, uždarbių nėra, mokesčiai dideli, 
nevykdoma jokios žemės reformos, buvusieji rusų generolų ir 
valdžios dvarai dalijami atėjūnams, skirstymasis į viensėdžius 
retai kur ir sunkiai vykdomas gyvenime, nes tam reikalui vi- 
sai mažai valdžia teteikia paramos ir kredito, miško kurui ir 
statybai sunkiai gaunama, ir brangiai užtai reikia mokėti, visa 
tai turėdami galvoj mes reikalaujame teisingo žemės reformos 
pravedimo ir vykdymo gyvenime, reikalaujame pigiomis kaino- 
mis duoti mums miško kurui ir statybai, dėl šių metų neder- 
liaus reikalaujame mokesčių sumažinimo, reikalaujame plačios 
paramos skirstymuisi į viensėdžius, protestuojame prieš mūsų 
krašto žemės dalijimą atėjūnams ir žmonėms, kurie patys že- 
mės nedirba ir turi iš ko gyventi; reikalaujame, kad visa eks- 
porto ir importo prekyba ir pramonė, o taipogi ir gamyba ir 
visa valstybės politika būtų kreipiama į ūkio pagerinimą; kad 
nebūtų naikinama žvėjyba, kad valdžia pagelbėtų nusausinti 
balas, smiltynus ir t. t. ir kad mūsų vaikai būtų šviesesni ir 
galėtų geriau vesti ūkį, reikalaujame jiems steigti lietuviškas 
pradines mokyklas, reikalaujame nebausti už neleidimą mūsų 
vaikų į lenkiškas mokyklas, nes neturime iš ko mokėti pa- 
baudų. 

Mūsų materialės padėties pagerinimui, geresniam žemės 
ūkio vedimui, pramonės ir prekybos kooparatyviniais pamatais 
įkūrimui, randame reikalinga organizuotis, teikti savitarpę pa- 
galbą ir kviesti visą mūsų krašto inteligentiją prisidėti prie to 
darbo, padėti mums organizuotis, steigti kredito, prekybos ir 
pramonės draugijas, kurti žemės ūkio ir amatų mokyklas“. 


98 


Ši rezuliucija buvo priimta visais balsais didžiausiu entu- 
ziazmu. 

Paskutinis susivažiavimo klausimas—vykdomosios susiva- 
žiavimo komisijos rinkimai. 

Po keleto nuomonių pareiškimo priimama 11 narių ko- 
misija, jų skaičiuje ir 3 kandidatai. 

Balsuojama pusiau slaptu balsavimu. Balsavimui pasibai- 
gus skaitoma išrinktieji komisijos nariai: 2 

1) Agr. Stankevičius Motiejus, 2) agr. Kurilavičius Petras, 
3) ūk. Špokas Stasys, 4) Matijošaitis Stasys, 5) kun. Maliuke- 
vičius Klemensas, 6) kun. Prunskis Petras, 7) ūk. Gaigalas Ka- 
zys, 8) ūk. Biekšia A. ir 3 kandidatai ūk.: Lesauskas Kazys, 
Mielkus Kazys ir Mikelevičius Jonas. 

Išrinkus vykdomąją susivažiavimo komisiją, susivažiavimo 
pirm. ūk. Gaigalas uždaro Susirinkimą. Prieš uždarant posėdį 
pirm. Gaigalas trumpais žodžiais susivažiavimo vardu išreiškia 
viešą padėką L. V. L. Komitetui ir jo pirmininkui Dr. Alseikai 
už pasidarbavimą šaukiant šį taip svarbų ir bene pirmą Rytų 
Lietuvos ūkininkų susivažiavimą". 


Lietuvių Mokytojų susivažiavimas įvyko gruodžio mėn. 
30—31 dieną. Mokytojų Sąjungą steigiant daugiausiai pasidar- 
bavo mokytoja Paulina Tamulevičiūtė, kuri ir buvo išrinkta 
pirmąja sąjungos pirmininke. Po kurio laiko ji išvaldybos išė- 
jo, pareiškusi spaudoj, kad tai daro „norėdama matyti M-jų 
Sąjungą viena draugiška, stipria šeimyna, vienybės vardan — 
pasišalinu iš Valdybos“. Mokytojų Sąjunga ligi šiolei gerai 
veikia, yra profesinė organizacija, bet dirba ir gana platų kul- 
tūrinį darbą, ypač Švenčionių tos sąjungos skyrius, kuris turi 
gana gausų knygyną. Mokytojų suvažiavimuose kas met skai- 
tomi referatai pedagoginiais klausimais. 

Metų pabaigoj paskelbtas buvo spaudoj Laikinojo Vil- 
niaus Lietuvių Komiteto nutarimas švietimo reikalais, kuriame 
nušviesti buvo visi komiteto žygiai švietimo reikalais ir realė 
padėtis. 

Lapkričio 23 dieną Laikinojo Komiteto prezidiumas su- 
rengė iškilmingą 75 metų amžiaus ir 50 metų tautinio ir mokslo 
darbo sukakties minėjimą d-rui J. Basanavičiui. Tose iškil- 
mėse dalyvavo ir apie 200 ūkininkų atstovų, atvykę savo su- 
važiaviman, kuris buvo pritaikintas tai dienai. 

Metams pasibaigus padarytas buvo platus pranešimas 
apie Laikinojo Komiteto veikimą, kurio svarbesnias vietas iš 
„Vilniaus Aido“ tų metų 7 numerio paduodu. 


„Laikinojo Vilniaus Lietuvių Komiteto pranešimas. 


Pirm. d-ro D. Alseikos padarytas visuotiniame organi- 
zuotų Vilniaus lietuvių susirinkime 1927 m. sausio mėn. 
16 dieną: 

Laikinasis Vilniaus Lietuvių Komitetas, kaipo įstaiga orga- 
nizuotų Vilniaus krašto lietuvių rinkta, savo veikimo laikotarpy 
rūpinosi visais lietuvių visuomenės reikalais, derino organi- 
zuotą lietuvių veikimą, būrė visus lietuvius vienybėn darbuotėje 
bendram tautiniam tikslui, reikalui esant atstovavo lietuvius. 
Kaipo tokios organizacijos pirmininkas, viso Laik. Komiteto 
vardu trumpai nušviesiu bendrą lietuvių padėtį Vilniaus krašte 
ir apibūdinsiu Komiteto darbuotę. 

Praėjusiais metais buvo stambių politinių įvykių Lenkijoj 
ir N. Lietuvoj, bet visa tai neįnešė atamainų mūsų gyvenime. 
Bendrai imant mūsų gyvenimo sąlygos nepagerėjo. Taip pat 
kaip ir anksčiau daromos buvo pastangos lietuvių lenkinimui, 
Tas pavojus ne tik nesumažėjo, bet padidėjo, ypač lenkų švie- 
timo vyresnybės veikimo srity ir dalinai bažnyčios vyresnybės 
veikimo srity. 

Daugiausia Komiteto domės buvo kreipta į lietuvių visuo- 
menės organizavimą kovai už savo tautišką mokyklą ir palai- 
kymą ryšių su visomis vadinamomis Lenkijos mažumomis, ku- 
rių padėtis tuo žvilgsniu nei kiek nėra geresnė už mūsų. Ta 
taktika jau davė pernai ir teigiamų rezultatų. Kaip jau per- 
nykščių metų pranešime buvo minėta, švietimo vyresnybė darė 
pastangų sulenkinti net ir pačių nelenkų išlaikomas privatines 
vidurines mokyklas. Buvo išleistas įsakymas visoms tokioms 
nelenkų mokykloms, be visų lenkų dalykų dar ir visuotiną 
istoriją ir geografiją dėstyti lenkų kalba. Tas įsakymas dėl 
visų nelenkų atstovų ir organizacijų griežto pasipriešinimo buvo 
šių mokslo metų pradžioj valdžios anuliuotas. Ta su tomis tau- 
tomis palaikoma vienybė gal turėjo įtakos ir į tai, kad pernai 
Vilniaus Švietimo Kuratorija davė galimybę švietimo draugijai 
„Rytui“ steigti humanistinius liaudies mokytojams kursus ir 
gauti valstybinę kursistams komisiją, kurioj išlaikė kvotimus 
14 mokytojų. 

Komiteto akcijai švietimo reikalų gynime pernai labai 
daug padėjo lietuvių sodiečių - judėjimas, kuris žymiai pernai 
padidėjo. Sodiečiai rašė daugybę reikalavimų, protestų, me- 
morialų, kuriuos siuntinėjo tiesioginai arba per Laik. Komitetą 
Švietimo Vyresnybės įstaigoms. Sodiečiai kovojo už savo lie- 
tuviškas mokyklas, į lenkų gi mokyklas žiūrėjo su nepasiti- 
kėjimu, tose vietose, kur valdžia neleido steigti lietuviškųjų 
mokyklų, arba netvirtino mokytojų, dauguma sodiečių nesiuntė 
savo vaikų į lenkiškas mokyklas, nors už tai reikėdavo mokėti 
pabaudos arba sėdėti kalėjime. R 

Taip pat, žinoma, švietimo reikalų gynimui daug pastangų 
darė pačios švietimo draugijos ir net patys mokytojai per savo 
susivažiavimus. 

Visiems tiems veiksniams žymią pagalbą teikė spauda, 
kuri kiek galėdama gynė švietimo reikalus, už ką jai dažnai 
tekdavo ir nukentėti, laikraščių numeriai buvo konfiskuojami, 
redaktoriai traukiami atsakomybėn, baudžiami arba kišami 
kalėjiman. 

Mūsų teisių gynimui Komitetas laikė labai svarbiu dalyku 
viešąją Europos opiniją. Tam tikslui atsiekti Komitetas ėjo 
drauge su kitomis dabartinės Lenkijos ribose gyvenančiomis 
tautomis, išskyrus, žinoma, viešpataujančią lenkų tautą. 

Ne tik švietimo reikalų, bet ir visų kitų reikalų gynimui 
L. Komitetas palaikė artimą kontaktą su visomis tomis tauto- 
mis, būtent gudais, ukrainais, vokiečiais ir žydais. 

Laik. Komitetas . pernai, kaip ir užpernai, dalyvavo visų 
Europos tautų mažumų susivažiavime, kuris įvyko rugpiūčio 
mėn. Šveicarijos mieste Genevoj. Laik. Komiteto atstovo da- 
lyvavimas turėjo gana daug reikšmės, jis laikėsi vienodos tak- 
tikos su gudų ir ukrainų atstovais, visi jie įteikė susivažiavi- 
mui ir paskelbė spaudoj bendrą pareiškimą. 

Kad pakėlus lietuvių ūkininkų ir darbininkų ekonominė 
būklė, Komitetas pernai rodė ne maža iniciatyvos ir teikė pa- 
galbos jų susiorganizavimui. Daug sumanymų dėl lėšų sto- 
„kos paliko neįvykdyti. Organizacijai pradžia tačiau padaryta 
ir nurodyti keliai, kuriais visuomenė turėtų eiti prie savo ma- 
terialės būklės pagerinimo. 

Pernai, kaip ir anksčiau, Laik. Komiteto prezidiumas sulig 
išgalės teikė pagalbos visiems tiems piliečiams, kurie kokiais 
nors reikalais į jį kreipėsi. Gana daug sodiečių kreipėsi Laik. 
Komitetan dėl jų giminių suėmimų, o politinių suėmimų per- 
nai buvo labai daug, ypač Švenčionių ir Suvalkų apskrityse. 
Suėmimai buvo daromi dėl labai menkų politinių prasikaltimų. 
Suvalkų apskrity pavasarį buvo suimta 50 jaunų vyrų vien tik 
dėl to, kad 1920—1922 metais savanoriais tarnavo lietuvių 
kariuomenėj. Apie 16 Svenčionių gimnazijos mokinių buvo 
suimta, kaip tai įrodė tardymas, be jokios kaltės. Buvo kelio- 
lika suėmimų valstiečių ir mokytojų dėl kovos už tautiškas 
mokyklas. Dėl suimtųjų buvo daryta daug žygių, kreiptasi 
į seimo narius ir valdžios atstovus, tarpininkauta gynėjų sam- 
dyme, politiniams kaliniams teikta pagalba maistu, drabužiais 
ir knygomis. Teikiamos buvo žinios ir Tarptautinio Raudonojo 
Kryžiaus atstovams. Dėka tos įstaigos tarpininkavimui nuteisti 
ilgesniam laikui 24 lietuviai politiniai kaliniai netrukus turėtų 
būti išvežti N. Lietuvon ir pakeisti nuteistais ten 16 lenkais. 

Padarius mūsų padėties ir L. Komiteto darbuotės trumpą 

apžvalgą reikia konstatuoti, kad nežiūrint visų daromų lietu- 
viams kliūčių, kaip švietimo darbo srity, taip ir pilietinių teisių 
realizavimo srity, nežiūrint sunkios ekonominės padėties, Vil- 
niaus krašto lietuvių pasiryžimas ginti savo tautines teises per- 
nai žymiai pakilo, organizuotas darbas išsiplėtė, inteligentų 
jėgos sutvirtėjo, sodiečių tautinis susipratimas padidėjo, tai 
liudija laikraščių skaitymo plėtimasis, lietuviškus laikraščius 
nūdien skaito bent 10 kart daugiau žmonių, negu tai buvo 
prieš karą. Darbas ėjo gana sėkmingai dėl to, kad lietuvių 
tarpe viešpatavo vienybė, o prie tos vienybės išlaikymo dau- 
giausia gal bus ,prisidėjęs Laikin. Komitetas, kuriame buvo 
derinami jau pasireiškusiųjų srovių susirėmimai. Jeigu mūsų 
kultūrinis darbas ir toliau eis ta pačia kryptimi ir visi išvien, 
jungdamiesi su visais skriaudžiamaisiais, kovosime dėl mūsų 
teisių ir laisvės, tai, be abejo, susilauksime geresnės, šviesesnės 
ateities“. 


1327 metai. 


Vilniaus lietuvių susirinkimas įvyko tais metais sausio 
16 dieną. Kadangi tai buvo paskutinis didesnis organizuotų 
lietuvių susirinkimas Vilniuje, paduodu to susirinkimo proto- 
kolą iš t. m. „Vilniaus Aido“ 7 numerio. 


„Laikinojo Vilniaus Lietuvių Komiteto rinkimai. 


Kaip jau spaudoje buvo pranešta, šio mėn. 16 dieną įvyko 
organizuotosios Vilniaus lietuvių visuomenės susirinkimas, kurį 
sukvietė L. V. L. Komitetas. Šiuo kartu susirinkimas buvo taip 
pat skaitlingas kaip ir kitais metais, nes dalyvavo apie 200 
asmenų. 

6 val. 35 min. vakarą Laik. Vilniaus Lietuvių Komiteto 
pirmininkas D-ras D. Alseika atidarė susirinkimą ir prezidiu- 
man pakvietė kaipo pirmininką p. R. Mackevičių. 

Komiteto dienotvarkė buvo patiekta šitokia: 

1) L. V. L. Komiteto pranešimas. 

2) Diskusijos dėl pranešimo. 

3) L. V. L. Komiteto rinkimai. 

4) Sumanymai. 

Einant pirmuoju dienotvarkės punktu d-ras Alseika skaito 
L. V. L. Komiteto pranešimą. Pranešimui pasibaigus p. Karo- 
sas randa, kad pranešimas buvęs gana platus ir nušvietęs visą 
Komiteto pereitų metų darbuotę, susirinkimas delnų plojimu 
pritaria. 

D-ras Alseika praneša, kad čia renkama į Komitetą tik 
Vilniaus lietuvių atstovai. Iš jų skaičiaus paprastai sudaroma 
prezidiumas. Taigi vilniečių reikšmė ypač esanti svarbi. 

Be to praneša, kad savo kandidatūros nestatąs. R. Macke- 
vičius randa, kad d-ras Alseika esąs jau daug pasidarbavęs 
Vilniaus Krašto lietuvių visuomenei, turįs jau prityrimo toje 
dirvoje, todėl negalįs pasitraukti iš visuomenės darbo pryšakio. 

Susirinkimas karštu delnų plojimu pritaria tai minčiai ir 
išreiškia noro, kad d-ras Alseika ir toliau darbuotųsi Komitete. 

Patiekus kandidatų skaičių išrenkama trijų asmenų komi- 
sija balsuotojams rašyti ir balsams priimti ir skelbiama 10 min. 
pertrauka. 

Komisijai balsus suskaičius, prezidiumo pirmininkas skel- 
bia rinkimų pasekmes. 

Balsų dauguma išrinkti į Komitetą šie asmenys: 1) d-ras 
D. Alseika, 2) mok. J. Budrevičius, 3) redakt. A. Juknevičius, 
4) mok, P. Karazija, 5) kun. N. Raštutis, 6) Vaist. K. Stašys ir 
7) red. K. Veleckas. 

Kandidatais išrinkti šie asmenys: 1) d-ras J. Šlapelis, 2) liter. 
R. Mackevičius ir 3) K. Kriščiukaitis. 

Ketvirtas dienotvarkės punktas—sumanymai. 

R. Mackevičius siūlo, kad naujai išrinktasai Komitetas 
pasirūpintų įsteigti teisių patarimo skyrių, kuriame atvažiavę 
iš provincijos žmonės galėtų veltui gauti patarimų. 

D-ras Alseika aiškina, kad jeigu iki šiol kas nors iš pro- 
vincijos kreipdavosi į Komitetą, visuomet Komitetas duoda- 
vęs patarimų arba siųsdavęs pas savo advokatą. Atskiro advo- 
kato, kuris galėtų vien tik tam stovėti, Komitetas nelaiko. 

P. Karosas siūlo, kad Komitetas daugiau pradėtų rūpintis 
aukų rinkimu nuosaviems namams pirkti, į ką d-ras Alseika 
atsakė, kad Komitetas tuo dalyku ir gi rūpinąsis ir jau aukų 
dalis esą surinkta. 

Po to susirinkimas baigiamas“. 


Nuo provincijos lietuvių Komitete pasiliko tie patys na- 
riai. Laikinojo Komiteto prezidiumo rinkimas tais metais vyko 
jau sunkiai. Savo kandidatūros, kaip ir visuotiniame susirinki- 
me, nestačiau. Pirmininku buvo išrinktas K.Veleckas, bet pa- 
galvojęs atsisakė tokios atsakomybės imtis. Antras kandidatas 
K. Stašys gavo tik du balsu. Pagaliau prezidiumas šitoks buvo 
išrinktas: pirmininku d-ras D. Alseika, vice-pirmininku K. Ve- 
leckas, iždininku K. Stašys ir sekretorium A. Juknevičius. Nuo- 
širdaus ir sutartino darbo tais metais jau komitete nebuvo. 

1927 m. Vilniuje buvo liūdnų įvykių. Vasario 16 dieną kaip 
tik tą valandą, kada Vilniaus lietuviai buvo susirinkę į Preky- 
bos ir pramonės klubą (kur dabar yra lietuvių ligoninė) minėti 
devynerių metų tautos nepriklausomybės paskelbimo sukaktį, 


lietuvių ligoninėje prie Vilniaus gatvės mirė mūsų tautos at- 
gaivintojas d-ras Jonas Basanavičius. Laikinojo Komiteto pre- 
zidiumas su Mokslo Draugijos valdyba, kurios laikinuoju pir- 
mininku teko man būti, organizavo iškilmingas laidotuves, ku- 
riose dalyvavo atvykę iš N. Lietuvos mūsų laisvųjų brolių ir 
seserų atstovai su a. a. kun. J. Tumu, prof. M. Biržiška, prof. 
Z. Žemaičiu, Jonu Vileišiu, prof. A. Janulaičiu priešaky. Tos 
laidotuvės ir įvykusi po jų akademija plačiai aprašytos yra 
1927 metais išleistoj „Lietuvių Tautoj". 

Kovo mėnesio 1 dieną iš Vilniaus krašto buvo ištremtas 
Dukšto klebonas, kunigas Kastantinas Šimašis, kuris buvo visu 
parapijiečių mylimas ir gerbiamas, jokios politikos nevaręs, 
o ėjęs tik tiesiogines kunigo pareigas ir dėjęs daug pastangų 
liaudies švietimui. Laikinasis Komitetas rūpinosi trėmimą su- 
laikyti, nepavykus to padaryti paskelbė spaudoj griežtą pro- 
estą („Vilniaus Aidas“ 27 Nr. 


Miesto tarybos rinkimai. 

Birželio mėnesį vyko Vilniuje miesto tarybos rinkimai. 
Dalis lietuvių su d-ru J. Šlapeliu priešaky nutarė rinkimuose 
dalyvauti. Kandidatų sąraše figuravo šie asmenys: d-ras J .Šla- 
pelis, d-ras V. Legeika, redakt. K. Veleckas, kun. Pr. Bieliau- 
skas ir kiti. Išvardytos pavardės rodo, kad dalyvauti rinkimuose 
panorėjo ne kurios nors vienos srovės žmonės, bet tik įvairių 
pažiūrų inteligentų grupė. „Vilniaus Aidas“ rinkimus rėmė, 
„Kelias“ gi buvo nusistatęs prieš. Lietuvių sąrašas Nr. 5 gavo 
tik 1012 balsų. „Vilniaus Aidas“ šitaip rašė dėl tų rinkimų 
rezultatų: „Visus nustebino mažas balsų skaičius, gautas lie- 
tuvių sąrašo (Nr. 5). Bet tatai lengvai išaiškinama Vilniaus 
lietuvių suskilimu, mažu tautiniu susipratimu, pilietybės teisių 
neturėjimu, gana silpna agitacija ir t.t. Išrinktas buvo d-ras 
J. Šlapelis, kuris ligi 1934 metų ir atstovavo Vilniaus lietuvius 
miesto taryboj. Per tą laiką išsirūpino lietuvių prieglaudoms ir 
buvusiai „Ryto“ mokyklai Vilniuje keletą tūkstančių lenkų 
auksinų pašalpos. Be to, progai pasitaikius, gynė ir bendrus 
lietuvių tautinius reikalus. Rinkimai turėjo tų teigiamų reiški- 
nių, kad gerokai išjudino tautiniai apsnudusius Vilniaus mies- 
tiečius. 

„Natio“. 

Kaip jau minėta Laikinojo Komiteto pranešime, prezidiu- 
mas visą laiką palaikydavo artimus santykius su visų vidina- 
mųjų Lenkijos mažumų atstovais. 1927 metais pradėjo eiti 
Varšuvoje ir bendras organas „Natio“. Apie šio laikraščio pir- 
mąjį numerį (išėjo iš viso 6 numeriai po 50 — 60 puslapių) 
„Vilniaus Aidas“ šitaip rašė: < 


„Kaip jau laikraščiuos buvo minėta, Varšuvoj pastaruoju 
laiku pasirodė „Natio" vardu (natio lotiniškas žodis, lietuviškai 
tauta, gentis) naujas laikraštis. Jis leidžiamas informuoti pa- 
saulį apie Lenkijos ribose gyvenančių nelenkų padėtį. Savo 
„pasiaiškinime laikraščio redakcija tarp kita ko štai kaip aiški- 
na, pasakyčiau, bendrą nelenkų frontą. 

„Mus jungia tas faktas, jog į mus veikia vienodos politi- 
nės ir ekonominės sąlygos, kurias sudarė Lenkijos valstybin- 
gumas, mus jungia bendra būtina kova prieš bendrą engimą. 

Norime informuoti politiškai galvojančią Lenkiją ir Euro- 
pą apie šių tautybių siekimus, idealus, apie jų kovas, nepasi- 
sekimus ir laimėjimus“. 

„Natio" leidžiamas keturiomis kalbomis: lenkų, vokiečių, 
prancūzų ir anglų ir visas turinys pakartojamas visomis kal- 
bomis. 

Lyg tik spėjo pasirodyti iš spaudos Nr. 1 — 2 (viename 
sąsiuviny), kaip Varšuvos administracinė valdžia tuoj jį ir su- 
konfiskavo. Bet teismo valdžia nepatvirtino ir visi egzemplio- 
riai sugrąžinti leidėjams. 

Pirmojo sąsiuvinio toks turinys: Redakcijos žodis — Dr. 
Dymitras Lewicki's, Dabartinė politinė ukrainų tautos padėtis 
ir siekimai — Jaanas Grunbaum'as, Žydų klausimas—Ervinas 
Hasbach'as. Vokiečiai Lenkijoj. D-ras D. Alseika, Vilniaus kraš- 
to lietuvių praeitis ir dabartis. 

Toliau eina ukrainų, gudu, žydų, vokiečių ir lietuvių gy- 
venimo kronika. Straipsniai ir kronika eina toj eilėj, kaip čia 
surašyta“. 


Lenkijos Seimo rinkimai. 


Bendravimas su mažumų atstovais privedė ir prie suda- 
rymo bendro fronto rinkimuose į Lenkijos Seimą, kurie turėjo 
įvykti 1928 metų pradžioje. Laikinojo Komiteto nusistatymas 
dalyvauti rinkimuose nei kiek nekeitė mūsų politinių gairių. 
Tokius pat kaip ir mes tautinius ir politinius siekimus turi gu- 
dai ir ukrainai, o rinkimuose dalyvauja. Man ir Komiteto vice- 
pirmininkui K. Veleckui teko labai daug laiko gaišinti tam 

bendradarbiavimui, kaip bendrame mūsų organe „Natio“, taip 
ypač derybose dėl sudarymo bendro rinkimų fronto. Atsižvelą- 
dami į lietuvių skaičių Vilniaus krašte mudu reikalavome to- 
kių vietų lietuvių kandidatams bendruose sąrašuose, kurie 
patikrintų penkių atstovų išrinkimą į Seimą ir vieno ar dviejų 
į Senatą. Derybos ėjo sėkmingai, bet jos nebuvo baigtos. 

Metų pabaigoj paaiškėjo, kad tuometinis N. Lietuvos 
ministerių pirmininkas prof. A. Voldemaras yra griežtai nusi- 
statęs prieš Vilniaus krašto lietuvių dalyvavimą rinkimuose. Su 
tuo nusistatymu reikėjo skaitytis ir nuo dalyvavimo rinkimuo- 
se susilaikyti. Tas faktas prieš kelius metus mano buvo pas- 
kelbtas Amerikos lietuvių spaudoje. Mano elgesį kai kurie po- 
litikai kritikavo, nes tai neva esąs įrodymas, bnk mes palaiko- 
me ryšius su N. Lietuvos vyriausybe. Iš tikrųjų gi tas faktas 
kaip tik liudija, kad tokių ryšių nebūta. Nes, jeigu mes bū- 
tūme veikę kontakte su N. Lietuvos vyriausybe, tai juk ir 
rinkimų akcijos nebūtumėm pradėję. Moralė pareiga yra skai- 
tytis su tautos daugumos vyriausybės nusistatymu. Taip pat, be 
abejo, pasielgtų, pavyzdžiui Vokietijos lenkai, sužinoję, kad 
Lenkijos vyriausybė nepritarianti jų nusistatymui dalyvauti rin- 
kimuose į parlamentą. 

Atsisakymą. nuo dalyvavimo rinkimuose lenkų spaudos 
atstovams man teko aiškinti nesusitarimu tuo klausimu pačių 
Vilniaus lietuvių tarpe. Iš to vėliau buvo daroma išvada, būk 
rinkimuose norėję dalyvauti tiktai kairieji, o dešinieji buvę 
prieš. Iš tikrųjų to visai nebuvo. Laikinojo Komiteto nusista- 
tymas tuo klausimu buvo vieningas. Taip pat vieningas nusi- 
statymas buvo visų provincijos lietuvių, pasireiškęs jų atstovų 
suvažiavime gruodžio mėnesį. Gruodžio mėnesį Laikinojo Ko- 
miteto pilnumos susirinkime buvo jau statomi ir kandidatai. 
Dešiniųjų krikščionių-demokratų ideologijos žmonių vardu, 
Antanas Juknevičius reikalavo į tikriausias sąrašų vietas įra- 
šyti K. Stašio kandidatūrą. Komiteto dauguma tam reikalavi- 
mui buvo pritarusi. Savo kandidatūrą buvau sutikęs įrašyti 
tokiose sąrašų vietose, iš kurių nebuvo jokios vilties būti 
išrinktu. a 

Ar tie rinkimai būtų davę teigiamų išdavų? Jei tikrai būtų 
pavykę pravesti penkius atstovus, tai, be abejo, tas faktas būtų 
turėjęs didelės reikšmės, nes visi būtų sužinoję, kad lietuvių 


Vilniaus krašte yra ne maža. Išrinkti atstovai, be abejo būtų 
padarę atatinkamą pareiškimą. Mūsų vietinių tautinių reikalų 
gynimui rinkimai vargiai būtų davę teigiamų išdavų, nes Sei: | 
mas tais metais nustojo reikšmės, tokia pat padėtis yra ir 
šiandien. Per rinkimus tik būtų buvę labai išjudinti miestie- 
čiai ir sodiečiai. 
Retorsijos. 

Spalių mėnesį Vilniaus krašte įvyko didelės vadinamos 
retorsijos. Tie įvykiai nušviesti Laik. Komiteto pareiškime, kurį 
iš tų metų „Vilniaus Aido“ 122 Nr. ir paduodu. 


„Laikinojo Vilniaus Lietuvių Komiteto pareiškimas. 

Šių metų spalių mėnesį lietuvių tautiniam gyvenimui Vil- 
niaus krašte buvo kirstas skaudus smūgis. Centralinės valdžios 
įsakyta Vilniaus Kuratorija savo spalių 5 d. raštu L. 1-161/27 p. f. 
uždarė Vilniaus Lietuvių Mokytojų Seminariją, o dieną prieš tai 
raštu N 1-159/27 p. f. įsakė uždaryti 24 šiemet leistas moky- 
klas, būtent 4 mokyklas Varėnos valsčiuje: Barčiuose, Kamo- 
rūnuose, Mančigirėj, Mergažery; 15 mokyklų grynai lietuviškame 
Valkinykų valsčiuje: Čižiūnuose, Čebatoriuose, Dargužiuose, 
Dzegcioriuose, Gėliūnuose, Giraitėj, Giniūnuose, Kuršiuose, Krū- 
miniuose, Leipūnuose, Pamerkyj, Pučkornėj, Pašaltyj, Šarkiš- 
kėj, Voriškėj; 4 mokyklas Mikališkių valsčiuje: Galčiūnuose, 
Mockose, Petrikuose, Vaikštelionyse; vieną mokyklą Kaniavos 
valsčiuje: Vydeniuose. Be to uždaryta 18 mokyklų Lydos 
apskrity, kur dar šiemet nebuvo patvirtinti mokytojai. Šven- 
čionių apskrity, uždarytos 4 mokyklos būtent: Pašaminėje—Šven- 
čionių valsčiaus, Bikonyse — Dūkšto valsč., Erzvete— Tverečiaus 
valsčiaus ir Kelpučiuose — Tverečiaus valsč. 

Be Kuratorijos įsakymo uždarytos mokyklos Tiltuose ir Na- 
nišky—Valkinykų valsčiaus, Giriose, Pelegrindoj ir Bikėnuose— 
Mikališkių valsčiaus. Iš tų mokyklų dvi (Giriose ir Pelegrindoj) 
atidarytos, iš viso tebėra uždarytų 44 liaudies mokyklos. Me- 
čionių ir Vydenių mokyklos net ir užantspauduotos. Naujų kon- 
cesijų mokykloms nebeduodama, mokytojai netvirtinama. 

Tuo pačiu laiku (spalių m. 4, 5, 6, 7 d.) Vilniuje ir pro- 
vincijoj padaryta kratų ir suimta visa eilė lietuvių kunigų, 
inteligentų, ūkininkų ir darbininkų. Vilniuje buvo suimti „Ryto“ 
Šviet. Dr-jos pirm. kun. prof. P. Kraujalis, Lietuvių Mokytojų 
Seminarijos direktorius kun. K. Čibiras, Mokytojų Seminarijos 
mokytojas kun. N. Raštutis, Lietuvių Labdarybės Draugijos 
pirmininka kun. Pr. Bieliauskas, Vilniaus gimnazijos kapelio- 
nas kun. Taškūnas, Vilniaus gimnazijos mokytojas K. Aleksa, 
Mokytojų Seminarijos mokytojai: P. Karazija, V. Budrevičius, 


J. Kairiūkštis, V. Kairiūkštis ir M. Stankevičius (Keturi pasta- 
rieji tą pačią dieną buvo paleisti), „Vilniaus Varpo" redak- 
torė M. Žukauskaitė, Seminarijos mokiniai B. Leskevi- 
čius, P. Vaitulionis, T. Sukackas, „Šv. Zitos" Draugijos Valdy- 
bos pirmininkė M. Stepanavičiūtė, nariai M. Girdžiūtė, E. Luko- 
ševičiūtė. Vilniaus miesto gatvėje spalių 5 d. buvo suimtas 
liaudies mokytojas K. Lialka ir palaikytas porą dienų kalėjime. 
Provincijoj buvo suimti ir atgabenti Vilniun Lūkiškio kalėjiman: 
Gervėčių klebonas kun. Jakovanis, Valkinykų klebonas kun. 
Karvelis, Marcinkonių klebonas kun. Rukas, Kaltinėnų klebonas 
kun. Mikaila, Adutiškių klebonas kun. Krištopanis, Vydiškių 
klebonas kun. Bobinas, liaudies mokytojas Stasys Kazlauskas, 
buvusi mokytoja J. Kazakevičiūtė. 

Po penkių dienų kalinimo iš Vilniaus kalėjimų tapo pa- 
leisti du asmenys (kun. Kraujalis ir kun. Taškūnas), o po 7 die- 
nų kalinimo tapo paleisti dar 9 asmenys; tebesėdi dar kalėjime 
ir atiduoti teismo valdžiai šie asmenys: kun. Čibiras, kun. 
Krištopanis, kun. Jakovanis, kun. Mikaila, kun. Bobinas, moky- 
tojas S. Kazlauskas ir mokinys T. Sukackas. Kun. Rukas liko 
išvežtas Balstogės kalėjiman, kunigai gi Raštutis ir Karvelis 
ištremti. 

Spalių 6 dieną uždarant mokyklas Gardino apskrity buvo 
suimta 15 liaudies mokytojų, nugabenti Gardinan ir ten po 
dviejų dienų kalinimo paleisti. 

Suvalkų apskrity spalių 6, 7, 8 d. d. buvo suimti Seinuose 
kun. kan. Dvaranauskas, lietuvių prieglaudos vedėja Zofija 

epulytė, Punsko vikaras kun. Vencius ir-22 ūkininkai ir dar- 
bininkai, Šv. Kazimiero Draugijos skyrių vedėjai bei nariai, 
dauguma po 9—12 dienų kalinimo liko paleisti, Z. Čepulytė 
atiduota teismo valdžiai. Suvalkų kalėjime be to dar sėdi 9 lie- 
tuviai suimtį rugsėjo 23 d., kurie atiduoti teisman, kaltinant 
už dalyvavimą priešvalstybiniame veikime 1921 metais. 

Kitose vietose buvo dar suimta keletas piliečių, kaip štai: 
Ratnyčios klebonas kun. Šimeliūnas, kuris greit buvo paleistas, 
ūkininkas Adomas Gučelis Švenčionių valsčiuje, Kretonių so- 
džiuje, suimtas spalių 18 dieną, atiduotas teismo valdžiai, sėdi 
Svenčioniu kalėjime. 

io mėnesio 14 dieną ištremta Lietuvon aukščiau minėti 
4 lietuviai kunigai: Dvaranauskas, Vencius, Karvelis ir Raštutis, 
5 pasauliniai lietuviai: M. Baibokaitė iš Marcinkonių, Julius ir 
Stasys Pangoniai, Antanas Tarutis, Antanina Mažeikienė (visi 
4 iš Suvalkų apskrities), 3 žydai, S. Jozef, H. Rydzewski ir 
S. Zacharewicz. Valdžia viešai nepaskelbė jokių kaltinimų iš- 
tremtiesiems,- pareikšta tik, kad jie neturėję Lenkijos piliety- 
bės. Kai kurie iš ištremtųjų, gyveno šiame krašte labai ilgai, 
kun. Dvaranauskas su viršum 30 metų, kiti gi šiame krašte 
gimę arba per 10 metų gyvenę. 

Iš Vilniaus lenkų spaudoj paskelbto (X.5) oficialio val- 
džios pareiškimo sužinota, kad visų tų represijų priežastis 
esanti retorsija (atmokestis) už represijas, kurias Lietuvos val- 
džia daranti N. Lietuvos lenkams, ypač gi jų mokykloms. Ne- 
oficialiuose valdžios atstovų pareiškimuose nurodama buvo ir 
į nenormalius tarp Lietuvos ir Lenkijos santykius, kurių paša- 
linimui daromos represijos. Mokyklų uždarymas be to moty- 
vuotas koncesijų ir kvalifikacijų trūkumais. 

Dėl visų tų įvykių greitesnio likvidavimo Laik. Vilniaus 
Lietuvių Komiteto prezidiumo narių ir kitų veikėjų daryta buvo 
įvairių žygių pas vietinės ir centralinės valdžios atstovus. Be 
suimtųjų dalies paleidimo, kitų palengvinimų lig šiolei nesusi- 
laukta. Šio mėnesio 18 ir 19 dieną darytos buvo pastangos 
audijencijai pas Ministerių Pirmininką, norint jam patiekti mū- 
sų dezideratus. Audijencija atsakyta. 

Esant tokiai padėčiai Laikinasis Vilniaus Lietuvių Komite- 
tas savo posėdy spalių 23 dieną apsvarstęs visus įvykius ir 
prezidiumo darytus žygius, nutarė visuomenės vardu paskelbti 
šitokį savo nusistatymą: Vilniaus krašto lietuviai dirba tik ramų 
kultūrinį darbą, kuris jiems yra garantuotas tarptautinių trak- 
tatų ir Lenkijos konstitucijos. Į oficialiai valdžios paskelbtas 
represijų priežastis mes negalime turėti įtakos, negalime jų ir 
patikrinti. Patys būdami Lenkijos tautinės mažumos padėty, 
pritariame visų mažumų reikalavimams pilnos laisvės kultūriniam 
darbui, ką esame deklaravę per savo delegatą mažumų atstovų 
suvažiavime Genevoj 1926 metais. Kai dėl nenormalių santy- 
kių tarp dviejų kaimyninių valstybių, tai mes negalime imti 
už juos jokios atsakomybės. Lietuvos valdžios ir jos įtakoj 
esamų organų varomoj politinėj akcijoj nedalyvaujame; mes 
norime tiktai, kad tas ginčas būtų likviduotas taikos keliu, pa- 
tenkinant visų mūsų krašte gyvenančių tautų reikalus. Dėl šitų 
priežasčių mes neturime būti retorsijų aukomis ir dėl jų tai- 
kymo protestuojame. Vilniaus Kuratorijos nurodomi motyvai 
mokyklų uždarymui, kaipo nepamatuoti, yra atremti „Ryto“ 
Draugijos Valdybos proteste, paskelbtame spaudoj šio mėne- 
sio 11 dieną. 

Pavartotų prieš lietuvius priemonių nelikvidavimas sudaro 
padėtį, kuria naudosis visi šovinistiniai nusistatę lenkų tautos 
gaivalai ir rūpinsis lenkinti mūsų liaudį ir vaikus per bažny- 
čias, mokyklas ir kitas įstaigas. Lietuviai, gyveną iš senų se- 
novės šiame buvusios Didžiosios Lietuvos Kunigaikštijos centre, 
turi pilną teisę išlaikyti savo tautybę ir varyti savo kalboj kul- 
tūrinį darbą, kuris XX amžiuje neturi būti varžomas. Prieš 
visas pastangas tą darbą varžyti mes griežtai protestuojame ir 
reikalaujame prigulinčias mums teises vykdyti gyvenime. 

Pirmininkas (—) D-ras D. Alseika. 


Vice-pirmininkas (—) K. Veleckas. | 

Nariai (—) K. Stašys, (—) D-ras J. Šlapelis, (—) V. Bu- 
drevičius, (--) D-ras A. Rymas, (—-) P. Šičkaitė, (—) P. Ka- 
razija. 

Sekretorius (—) A. Juknevičius“. 
„Vilniaus Aidas“. 122 Nr. 


Suimtieji po keliolikos dienų, o kai kurie tik po kelių 
savaičių, buvo paleisti. Ištremtieji dėl Tautų Sąjungos inter- 
vencijos buvo grąžinti. Uždarytų mokyklu reikalu prof. A, Vol- 
demaras buvo pasiuntęs skundą Tautų Sąjungai. Tautų Sąjun- 
ga, kaip paprastai, tą reikalą vilkino, o vėliau ir visai palai- 
dojo. Uždarytos mokyklos nebuvo atidarytos. 


Politiniai emigrantai. 


Tų metų Vilniaus lietuvių gyvenimas sudrumstas buvo 
iš N. Lietuvos politinių emigrantų atvykimu Vilniun. Kai 
kurie emigrantai keistai elgėsi. Keršto sumetimais skundėsi 
lenkų demokratų laikraštininkams, lankėsi pas kai kuriuos 
kairiuosius lietuvius, norėdami juos įtraukti į savo akciją. Kaip 
vėliau paaiškėjo, du ar tris asmenis ir pavykę buvo jiems pri- 
kalbinti sveikinti lapkričio mėnesį įvykusį emigrantų kon- 
gresą Rygoj. Buvo gandų, kad emigrantų kongresą sveikinusi 
ir kažkokia lietuvių draugija Vilniuje, bet, kaip vėliau buvo 
ištirta, jokia draugija to kongreso nesveikino. Po to kongre- 
so buvo jau ir blogesnių žinių. Dalis politinių emigrantų buvo 
įtraukta į kai kurių lenkų politikų sugalvotą akciją prieš 
N. Lietuvą. 

Politinių emigrantų klausimas buvo svarstytas ir Laiki- 
nojo Komiteto pilnumos posėdy lapkričio mėnesio pradžioj, 
Kadangi buvo jau įtarimų, kad kai kurie emigrantai įsipainioję 
yra į lenkų politikų kombinacijas, siūliau su emigrantais visai 
nebendrauti. Mano pasiūlymui dauguma nepritarė. Nutarta bu- 
vo paskirų žmonių elgesio nevaržyti, susitikimo su emigran- 
tais nevengti, kad jų neįstūmus į dar gilesnę klampynę. Po 
to pareiškiau, kad aš su emigrantais santykių vengsiu, taip, 
kaip esu rašęs „Vilniaus Šviesoj“ ir elgiaus, tiktai profes. 
I. Ionyno prašomas turėjau keletą pasikalbėjimų su vienu 
emigrantu studentu, tikslu jį atitraukti nuo politinių emigrantų 
akcijos. Tokia buvo tikroji padėtis. Kaip mūsų dešinieji nau- 

dojo emigrantų klausimą savo partiškai akcijai, apie tai bus 
kalba trečiame Skyriuje. 


„Kultūras“ draugijas steigimas. 

Metų pabaigoje įsisteigė Lietuvių „Kultūros“ švietimo 
draugija. Kadangi jau gyvenimas tos draugijos įsteigimą ir jos 
gyvavimo reikalingumą pateisino, galima jau paskelbti, kas 
buvo jos sumanytojas ir steigėjas. Tos draugijos iniciatorium 
ir steigėju buvo Stasys Matjošaitis. Draugijos įstatus jis buvo 
parašęs 1926 metų pradžioj. Kadangi paduodant tvirtinti įsta- 
tus reikalingi trijų asmenų parašai, tai St. Matjošaičio prašo- 
mi pasirašę dar d-rė V. Alseikienė ir B. Untulis. Steigiamaja- 
me „Kultūros“ draugijos susirinkime, kaip rašo „Vilniaus 
Ridas" tų metų 141 ir 142 numeriuse, valdybon buvo išrinkti: 
d-rė V. Alseikienė, P. Karazija, St. Matjošaitis, P. Tamulevi- 
čiūtė ir Br. Untulis, kandidatais: d-ras J. Šlapelis ir A. Valaitis. 
Revizijos komisijon: V. Kairiūkštis, Ant. Krutulys ir VI. Narbutas. 
Pareigomis valdyba pasiskirčiusi šitaip: pirmininkas B. Ūntu- 
lis, vice-pirmininkas St. Matjošaitis, iždininkas P. Karazija, se- 
kretorė P. Tamulevičiūtė ir be pareigų d-rė V. Alseikienė. 

Nė viename pasitarime dėl tos draugijos steigimo, nei 
juo labiau steigiamajame susirinkime, nedalyvavau, ligi 1929 
metų vasario mėnesio nebuvau ir tos draugijos nariu. Konsta- 
tuoju tuos faktus ne tam, kad laikyčiau negarbingu darbu tos 
draugijos steigimą, bet tam, kad atrėmus plačiai mūsų deši- 
niųjų paskle:stas netikras žinias (tokiomis žiniomis suklaidinti 
„Vilnius ir Vilniaus kraštas" knygos leidėjai Kaune paskelbė 
mane savo knygoje „Kultūros“ draugijos steigėju), būk aš bū- 
damas Laikinojo Komiteto pirmininku elgiaus šališkai, steigiau 
draugiją, kurią dešinieji laikė srovine kairiųjų organizacija ir 
griežtai buvo nusistatę prieš jos steigimą. Nesipriešinau tos 
draugijos steigimui dėl to, kad dešinieji jau rodė daug partiš- 
kumo ir toleravo asmeniškumus ir, kad steigėjai turėjo vilties 
gauti leidimas atidaryti uždaryta Mokytojų seminarija. Vėliau 
paaiškėjo, kad tikrai „Kultūros“ valdyba tą leidimą gavo, ne- 
vengė susitarimo ir kompromiso su mūsų dešiniųjų vadais. 

Susitarti nepavyko, rodos, daugiausiai dėl mūsų dešiniųjų 
vadų užsispyrimo. Čia turiu iškelti aikštėn vieną svarbų faktą 
tam klausimui nušviesti. 1926 metais be susitarimo su Laiki- 

nojo Komiteto prezidiumu, Mokytojų Seminarijos direktorium 
buvo paskirtas kun. K. Čibiras. Švietimo vyresnybė kun. Čibi- 
rą buvo patvirtinusi. Daugelis pasauliečių inteligentų tai kan- 
didatūrai buvo priešingi. Taip nusistatę buvo visai ne dėlto, 
kad norėjo turėti laisvamanį tos mokyklos priešaky, bet tiktai 
dėlto, kaip jau rašyta, kad kun. Čibiras buvo srovinių 
kuopų organizatorium mūsų vidurinėse mokyklose. Prieš tai 
direktorium buvo gerb. senelis Juozas Kairiūkštis, žmogus la- 
bai religingas ir pamaldus, bet nė vienas iš pasauliečių inteli- 
gentų nebuvo prieš jį nusistatęs. 

Kun. K. Čibiras vėliau spaudoj smarkiai kritikavo „Kultū- 
ros" dr-jos steigėjus, kad jie nelaukę Tautų Sąjungos spren- 
dimo, ardę vienybę, steigę draugiją su lenkų valdžios pagalba, 
nes draugijos įstatai buvę labai greit patvirtinti. Tautų Sąjun- 
gos paramos tikrai niekas nelaukė, nors tą aukštają tarptau- 
tinę įstaigą reikia gerbti. Visi gerai žinome, jog tuotarpu ji 
realios reikšmės mažai teturi, ji negali priversti kurios nors 
valstybės valdžią klausyti jos įsakymų. Draugijai įstatai tikrai 
buvo greit patvirtinti. Manau, kad taip įvyko dėlto, kad buvęs 
tuomet Vilniuje vienas lenkų aukštas valdininkas, kairiųjų pa- 
žiūrų žmogus, turėjo sumanymo suskaldyti lietuvius, norėjo, 
kad „Kultūros“ draugijon stotų politiniai emigrantai ir kad ta 
draugija būtų lenkų orjentacijos. Galėjo tokių sumanymų būti, 
bet negi galima tos draugijos steigėjus dėl to kaltinti. Suma- 
nymai pasiliko juk neįvykdyti, suskaldyti nepavyko. Negi žu- 
vis kalta, jeigu žvejys jos napagauna. 

Susitarimas buvo visai galimas. Valdyboje buvo sukalba- 
mų žmonių. Kiek žinau, „Kultūros“ valdyba norėjo tartis su 
„Ryto" švietimo draugijos valdyba dėl seminarijos mokytojų 
sąstato, nusistatę buvo palikti tą patį mokytojų sąstatą išsky- 
rus vedėją, kurio vietą turėjo užimti mokyt. B. Untulis. Sa- 
vaime suprantama, kad tikybą būtų jis respektavęs, kaip ją 
respektavo būdamas Mokslo Draugijos pirmininku, bet „Ryto“ 
valdyba ir buvęs direktorius nepanorėję ir tartis. Pasilikome 
be Mokytojų Seminarijos, o tai labai pakenkė mūsų kultūri- 
niam darbui. 

Kad nebegrįžti trečiame skyruje prie tos draugijos įstei- ' 
gimo ir jos vaidmens apibūdinimo, čia paaiškinsiu ir priežastis 
dėl kurių aš po išėjimo iš Laikinojo Komiteto tą draugiją pa- 

rėmiau, o 1929 metų pradžioj jon įstojau ir penkerius metus 
buvau jos pirmininku. Kaip iau rašyta, dėl tos draugijos įsistei- 
gimo mūsų dešinieji kėlė labai daug triukšmo, buvo nusistatę 
kultūrininkus šalinti iš visų vietų, tą sumanymą jau 1928 me- 
tais buvo pradėję vykdyti. Atstatyta iš tarnybos buvo „Ry- 
to“ mokyklos Vilniuje vedėja P. Tamulevičiūtė, buvusi „Kul- 
tūros“ draugijos valdyboje. Vienų partiškumas, gimdė kitų 
partiškumą. Kairieji taip pat smarkiai buvo nusistatę prieš de- 
šiniuosius. Buvo reiškinių, kad mūsų radikalai kairieji nori 
stoti „Kultūros“ draugijon ir per ją varyti smarkią kairiųjų 
akciją. Buvo pavojaus, kad Vilniaus krašto lietuviai suskils 
į dvi griežtai kovojančias grupes. 

Turėdamas tai galvoje, o be to turėdamas mano nuožiū- 
rai atsiųstų Amerikiečių aukų, padėjau mokytojai P. Tamule- 
vičiūtei įsteigti d-ro J. Basanavičiaus vardo „Kultūros“ draugi- 
jos pradžios mokyklą Vilniuje. 1928 metais rugsėjo 16 dieną 
įvyko tos mokyklos pašventinimas. Per pašventinimo iškilmes 
sakiau prakalbą ir joje paminėjau Kryžių, kaipo krikščioniš- 
kos meilės ir etikos simbolį. Tas paminėjimas labai nepatiko 
mūsų kairiesiems radikalams. Žinodamas jų nusistatymą, ligi 
visuotinojo susirinkimo, su aukotojų žinia, neatidavinėjau aukų 
„Kultūros“ valdybai, pats davinėjau mokyklos laikymui, nes 
kairieji radikalai turėjo rėmėjų „Kultūros" draugijos narių tar- 
pe ir galėjo tikėtis, kad įstoję draugijon sudarys joje dau- 
gumą ir išsirinks labai radikališką valdybą. 

1929 metais vasario 2 dieną per visuotinąjį „Kultūros“ 
draugijos narių susirinkimą įstojau draugijon ir pastačiau savo. 
kandidatūrą valdybon. Iš 17 balsuotojų gavau vos tik 9 bal- 
sus. Beveik pusė narių griežtai buvo nusistatę prieš mano 
kandidatūrą. Vėliau opozicijos kairumas kasmet ėjo silpnyn, 
vyresnieji dešinėjo, pastaraisiais metais jau daug didesne dau- 
guma buvau renkamas valdybon. „Kultūra“ laikėsi vidurinės 
linkmės, prieštikybinės akcijos nevarė, bet vis vien su mūsų 
dešiniaisiais susitarti tuo klausimu nepavyko. Dėl tos priežas- 
ties 1934 metais birželio mėnesį, ir išrinktas, nebesutikau tai 
draugijai vadovauti ir būti jos valdyboje. 

Kaip jau minėjau skyrely apie tikybą, tokia draugija mū- 
sų gyvenimo apystovose yra reikalinga. Jei jos nebūtų, -mūsų 
krašto tautiškumui būtų daug blogiau, nes daugelis mūsų so- 

džiaus jaunimo patektų mūsų radikalų kairiųjų įtakon arba nu- 
eitų į nelietuvių organizacijas. Tikybai dėl to nei kiek nebūtų 
geriau, o tik blogiau. Mūsų kunigų vedamos švietimo draugi- 
jos viso mūsų sodžiaus jaunimo patraukti negali. Dėl bažny- 
tinės vyresnybės vedamos politikos tai yra negalima. Jei per 
draugijas nebus varomas partiškas darbas, ir „Kultūra" neva- 
rys prieštikybinės akcijos, lengva bus ir susitarti. 

Teko ilgiau ties tuo klausimu sustoti, nors jis nevilnie- 
čiams skaitytojams neįdomus, bet mūsų gyvenime lig šiolei 
dar nebaigtas. Prieš aštuonerius metus tas klausimas buvo la- 
bai aštrus, dėl jo ir dėl įvykių, kurie bus nušviesti trečiame 
skyriuje, o ne dėl Seimo rinkimų, kaip rašiau tuomet spau- 
doje, 1928 metų pradžioj pasitraukiau iš Laikinojo Komiteto. 


Antrojo laikotarpio kultūrinis darbas. 


Kaip jau minėta, šį laikotarpį įsisteigė penkios nau- 
jos mūsų tautinės organizacijos, kurios tais metais pradėjo 
dirbti kultūrinį darbą ir dirba ligi šiolei. Vieningai, veikiant 
pavyko iškovoti teisių turėti jaunų inteligentų su aukštuoju 
mokslu, kurių dabar yra jau gražus būrelis, jie įvairiose vei- 
kimo srityse gali jau pavaduoti vyresniuosius inteligentus. 
Dauguma vyresniųjų inteligentų gavo pilietybės pasus ir galėjo 
be didesnių kliūčių dirbti profesinį ir kultūrinį darbą. 

Visos mūsų senosios draugijos veikė taip pat gerai, kaip 
ir pirmajį laikotarpį. Mokslo Draugija ligi 1927 metų dar 
d-ro J. Basanavičiaus vedama, dirbo taip pat, nebeleido tik 
vadovėlių, nes tas darbas buvo perkeltas N. Lietuvon, mažai 
tam darbui bepalikę buvo Vilniuje ir inteligentų. Po d-ro Basa- 
navičiaus mirties Mokslo Draugijos valdyba 1927 metais išleido 
gražų „Lietuvių Tautos“ žurnalo numerį, kuriame buvo pami- 
nėta 20 metų tos draugijos sukaktis ir visi ilgamečio draugijos 
pirmininko ir steigėjo d-ro Jono Basanavičiaus nuopelnai mūsų 
tautai ir jo mokslo darbai. 

Vilniaus švietimo draugija „Rytas“, kurios pirmininku visą 
laiką buvo kun. prof. P. Kraujalis ir Švenčionių švietimo drau- 
gija „Rytas“, kurioje daugiausiai dirbo kun. Vaišutis ir d-ras 
Rymas, veikė plačiai, kartu su Laikinuoju Komitetu kovojo dėl 
įvairių trukdymų. Vieningai veikiant pavyko apginti Švenčionių 

gimnaziją nuo uždarymo. Daug mokyklų valdžia uždarinėjo, 

bet vis tik šį laikotarp pavyko jų skaičių padidinti beveik dvi- 

gubai. Prieš retorsijas Vilniaus „Rytas“ turėjo 100 pradžios 

mokyklų, Švenčionių „Rytas" apie 60. Po retorsijų iš viso liko 
apie 120. Draugijos turėjo gana daug skyrių, skaityklų, vaka- 
rinių kursų. Vidurinės mokyklos veikė gerai. 

Kitos draugijos: Labdarybės, Sanitarinės Pagalbos, Blaivy- 
bės ir šv. Zitos draugijos veikė po senovei. Neblogai veikė ir 
Lietuvių Klubas, į kurį dažnai lankėsi mūsų miestiečiai. Klubo 
valdyba buvo sumaniusi įsteigti Vilniuje nuolatinį teatrą. Gruo- 
džio mėnesio 4 dieną buvo įvykęs tame klube susirinkimas 
lietuvių dramos kursams organizuoti. Klubas tų sumanymų ne 
tik negalėjo įvykdyti, bet, kaip matyti bus iš tolimesnio, po 
trijų metų priverstas buvo susilikviduoti. 

Šį laikotarpį gana gerai veikė ir Lietuvių Skautų draugovė, 
draugininko Pr. Žižmaro vedama. Skautai, lankydamiesi vasa- 
ros metu po mūsų sodžius, bendraudami su sodiečiais ir tau- 
tiškas dainas dainuodami, kėlė sodiečiuose tautinį susipratimą. 
Vilniuje ir provincijoje jau dažnai buvo ruošiami vakarėliai su 
vaidinimais ir dainomis. 

Vilniuje ir Vilniuje gyvenančių inteligentų N. Lietuvoje 
buvo išleista šį laikotarpį apie 50 knygų. 

Vilniuje išleistos šios knygos: 

D-ro J. Basanavičiaus. 1) Iš trakų ir lietuvių mytologijos smulk- 
menos; 2) Apie trakų prygų tautystę ir jų atsikėlimą Lie- 
tuvon; 3) Levas lietuvių pasakose ir dainose; 4) Dėliai 
Daidaliaus ir jojo labyrinto; 5) 40-metinės „Aušros“ su- 
kaktuvės 1883—1923 m.; 6) Dėliai vasario 16 dienos 1918 
m. Lietuvos nepriklausomybės paskelbimo. 

D-ro D. Alseikos. 1) Lietuvių tautinė idėja istorijos šviesoje; 
2) Vytauto Didžiojo sumanymas vainikuotis Lietuvos kara- 
liaus vainikų; 3) Lietuvių unija su Lenkija Jogailos ir Vy- 

- tauto Didžiojo laikais. 

Kun. J. Skruodžio. 1) Atminimai I ir II d. (2 knygos); 2) Auštra, 
didelė Lietuvos atsiradimo gyvenimo poema; 3) Die- 
vakis, istorinės dramos veikalėlis; 4) Jogaila, drama; 
5) Teisės filosofija; 6) Vaidila. 

Esmaičio (St. Matjošaičio). 1) Plunksnelės rūpestėliai; Rašinių 
rinkinys; 2) Varpininkai 4 veiksmų drama. 

Sapniūno (V. Uždavinio). Kova; Scenizuoti vaizdai. Trys mar- 
gai, apysaka. 

R. Mackevičiaus. Sulaukė. 5 veiksmų drama. 

Vieštauto (kun. P. Kraujalio). 1) Trijų kryžių kalnas; 2)Trakų pilis. 

saknis 1) Pražulnusis metmuo; 2) Elementarinė Algebra 

alis. 

D-ro J. Šlapelio. 1) Lietuvių ir rusų kalbų žodynas (17 lankų); 
2) Robinzono gyvenimas ir jo nelaimės (vertimas). 

B. Untulio. Visuotinoji istorija. Viduramžiai. 

M. Stankevičiaus. Biologija. 

V. Zajančkausko. 1) Lietuvių literatūros vadovėlis; 2) Vilniaus 
lietuvių gimnazija 10-ties metų sukaktuvėms paminėti. 

Mokslo Draugijos leidinys. Lietuvių Tautą 3 knygos;. 

Kun. Pr. Bieliausko. Naujas bažnytinių giesmių rinkinėlis, ir ke- 
lios dar kitų autorių tikybinio turinio knygos. 
N. Lietuvoj buvo išleista A. Valaičio eilėmis versta Vic- 

toro Hugo Amžių Legenda. Esmaičio ir kitų keletas vadovėlių. 


Spauda šį laikotarpį atliko didelį kultūrinį darbą. „Rytų 
Lietuvoj,, „Lietuvos Rytuose“ ir „Vilniaus Aide" daugiausiai 
dirbo P. Karazija, R. Mackevičius. „Lietuvos Kely“, „Kely“— 
kun. P. Kraujalis, 1927 metais—kun. V. Zajančkauskas, D. Alseika, 
R. Mackevičius. „Jaunimo Drauge“ —A. Juknevičius ir kiti jaunuo- 
liai. Be to, kas met nuo 1924 metų buvo leidžiamas „Vilniaus 


"Kalendorius". 


3. TREČIAS LAIKOTARPIS 
1928 — 1933 metai. 
Bendros pastabos. 


Šį laikotarpį Komitetui vadovavo ir lig šiolei vadovauja 
K. Stašys. 1934 metų to komiteto veikimą teks bent kiek pa- 
liesti trečiame skyriuje. Šiame skyriuje bus rašoma tik apie 
šešerių metų to komiteto veikimą. Tą komitetą, tikriau pasa- 
kius, jo pirmininką labai rėmė tų metų pabaigoje pradėjęs eiti 
laikraštis „Vilniaus Rytojus“, todėl paduosiu iš jo viską, išsky- 
rus tik kelius sveikinimus ir šabloniškus trumpučius praneši- 
mus, kas tame laikraštyje apie to komiteto darbus buvo rašyta. 
To laikotarpio komiteto rinkimų ligi 1932 metų visai nebuvo. 
Po išėjimo 1928 metų pradžioje iš komiteto d-ro D. Alseikos, 
K. Velecko ir vėliau d-ro J. Šlapelio ir P. Karazijos, likusieji, 
išsirinkę prezidiumą, kooptavę keletą žmonių iš Vilniaus ir 
provincijos, ligi 1932 metų veikė. 

19286 metai. . 


Spaudoje randame šitokią žinelę: 


„Iš Laikinojo V. L. Komiteto. 


Šio mėn. 27 d. įvyko Laikinojo Vilniaus Lietuvių Komi- 
teto pilnumos posėdis, kuriame buvo svarstomi bėgamieji lie- 
tuvių visuomenės klausimai. Tarp kitų klausimų buvo paju- 
dinta ir rinkimų (Laik. K-to) klausimas. Šį klausimą nuodugniai 
apsvarsčius, rinkimai liko atidėti patogesniam laikui, o vietoj 
išstojusių P. Karazijos ir d-ro J. Šlapelio, kooptavimėo keliu 
pririnkta į pilnumą du nauji nariai: d-ras V. Legeika ir K. Aleksa. 
Be to buvo išrinktas vicepirmininkas A. Juknevičius. 

Tuo būdu dabartinio komiteto prezidiumo sudėtis yra ši: 
Pirmininkas K. Stašys, vicepirmininkas A. Juknevičius, iždinin- 
kas V. Budrevičius ir sekretorius R. Mackevičius“. 


(„Viln. Ryt.“ Nr 7 — 1928 XII 30 d.); 


Daugiau nieko spaudoje tais metais apie komiteto veiki- 
mą nebuvo. Žinoma tik, kad naujam komiteto prezidiumui 
pradėjus veikti užsidarė Vilniuje trys lietuvių laikraščiai: „Vil- 
niaus Aidas“, ėjęs du kartu į savaitę, savaitinis „Kelias“, ir tais 
metais gegužės mėnesį pradėjęs eiti ūkininkams skiriamas 
dvisavaitinis laikraštis „Dirva“. Vietoje jų pradėjo eiti du kart 
į savaitę „Vilniaus Rytojus" su mažuteliu priedu ūkininkams 
„Artojas“; „Jaunimo Draugas“, mėnesinis sodžiaus jaunimui 
skiriamas laikraštis ėjo po senovei. Kun. P. Kraujalis neregu- 
liariai leisdavo savo lėšomis „Vilniaus Varpą". Be to, ėjo ligi 
1930 metų, taip pat nereguliariai, mano redaguojamas žurnalas 
„Vilniaus Šviesa". Lenkų kalba ligi 1931 metų ėjo K. Velecko 
redaguojamas „Žycie Ludu“. Nuo 1930 metų ligi šiam laikui 
eina, du, tris kart per mėnesį „Vilniaus Žodis“, ligi 1932 buvęs 
opozicijoje L. Komitetui. 

Tenka dar pastebėti, kad d-ras J. Šlapelis ir P. Karazija, 
kuris buvo ir į prezidiumą išrinktas, 1928 metų pabaigoj iš ko- 
miteto išėjo dėl jo daugumos nutarimo, kad „Kultūros“ švie- 
timo draugija neva esanti lietuvių visuomenei žalinga. 


1920 metai. 


Metų pradžioje padarytas šitoks Laikinojo Komiteto pre- 
zidiumo žygis, paskelbtas „Vilniaus Rytojuje“: 

Laikinasis Vilniaus Lietuvių Komitetas šių metų (1929) 
vasario 20 d. yra išsiuntęs šio turinio telegramą: 

Jo Eminencijai Kardinolui Gaspariui Jo Šventenybės Vals- 
tybiniam Sekretoriui Vatikane Romoje. 

Laikinasis Vilniaus Lietuvių Komitetas, atstovaująs Vilniaus, 
Gardino ir Suvalkų kraštų lietuvius su labai dideliu džiaugsmu 
sveikina laimingą nesandaros tarp Apaštališkojo Sosto ir Italijos 
valstybės išlyginimą. 

Paminėtoji Rytų Lietuvos tautos dalis mato, kad teisybė, 
nors ir ilgai laukta, nugalėjo tarptautiniuose santykiuose, ir 
tame laimėjime įžiūri savo geresnės ateities laidą. 

Laikinasis Vilniaus Lietuvių Komitetas, iš visos širdies 
sveikina Šventąji Tėvą taip didelio įvykio akivaizdoje ir pa- 
reiškia savo sūnišką prisirišimą prie Apaštališkojo Sosto. 

(—) Pirmininkas Konstantinas Stašys. 
(— Vicepirmininkas Antanas Juknevičius. 
(—) Iždininkas Vincas Budrevičius. 
(—) Sekretorius Rapolas Mackevičius. 


1929 metais gegužės 24 dieną iš Vilniaus arkivyskupo 
gautas atsakymas, kad Laik. K-to telegrama gauta, Popiežius 


„siunčiąs k-to nariams padėką ir palaiminimą jiems ir jų šei- 


moms. 
Rugpiūčio mėn. 24 dienos „Vilniaus Rytojaus“ numeryje 
randame šitokią žinelę: 


„Šio mėn. (rugpiūčio) 21 dieną išvyko Genevon Laikinojo 
Vilniaus Lietuvių Komiteto pirmininkas p. Konstantinas Stašys 
ir prof. kun. Petras Kraujalis“ Abudu mūsų krašto lietuvių 
visuomenės atstovai dalyvaus Tautinių Mažumų kongrese, ku- 
ris prasidės šio mėn. 26 d. Genevoj“. ž 

Kitame numery (Nr. 38 (44) 1929.1X.7 d. atspausdintas 
šitoks minėtų atstovų pareiškimas Mažumų Kongresui. 

„Penktam Tautinių Mažumų 1929 m. rugpiūčio m. 26 dieną 
Kongresui Genevoj. 

Vilniaus krašto lietuvių tautos atstovai žengdami į Tauti- 
nių Mažumų Kongresą pareiškia štai ką: 

Lietuvių gyventojai Vilniaus krašte, nors ir sudarydami 
visų vietos gyventojų daugumą, gyvena tautinės mažumos gy- 
venimą. 

Mūsų padėtis yra žinoma. Ji nė kiek nepakitėjo nuo to 
pareiškimo, kurį mūsų vardu buvo pareiškęs 1925 m. kongre- 
sui mūsų tautos atstovas. 

Ne tik kultūrinis, bet dar labiau visuomeninis bei ekono- 
minis Vilniaus krašto lietuvių gyvenimas sunkiai kenčia. 

Dėl šitų sumetimų mes norime, sprendžiant Europos tau- 
tinių mažumų problemą, aktingai bendradarbiaut, nekeisdami 

savo nusistatymo tais klausimais, kurie, kaip Vilniaus klausi- 
mas, einant mūsų kongresų priimtais pradais, čia nesti nagri- 
nėjami“. 

Gruodžio mėn. 4 dienos „V. R." numeryje randame tokį 
pranešimą: 


„1929 metais lapkričio mėn. 26 ir 27 d. Varšuvoj Ukrainų 
iniciatyva įvykęs ukrainų, gudų ir lietuvių tautinių grupių susi- 
važiavimas. Tame susivažiavime dalyvavęs Laik. K-to pirrminin- 
kas K. Stašys. 

Pasveikinimuose ukrainų vardu senat. Dr. Makuch pabrie- 
žęs, kad šiame pasitarime-konferencijoje rado galimybės daly- 
vauti tik nepriklausomos-demokratinės grupės, tvirtai stovin- 
čios ant tautinės platformos ir obalsio „pasitikėkime savo 
jėgomis“. Lietuvių vardu Laik. Komit. pirm. p. K. Stašys savo 
kalboje pritaręs senat. Makuchui ir pridūręs, kad „lietuvių 
tauta ir lietuvių tautinė sąmonė buvo slopinama šimtai jau 
metu; nutautinimo darbo vaisiai: tauta prarado savo aristokra- 
tus, miestelėnus, likusi tik tautinė-konservatyvė liaudis; mes, 
kaipo artojų vaikai, visi esame krauju ir kaulu demokratai; 
todėl! mums, lietuviams, tautinė-demokratinė platforma, ant 
kurios čia kviečiamos susivienyti ukrainų, gudų ir lietuvių tau- 
tos, yra įmanoma ir priimtina. Vienybėje galybė“. 

Politinį referatą paskaitęs Ūkrainų klubo pirmin. dr. D. Le- 
vickis. Po aptarimo savo tautų buklės konferencija priėmusi 
šitokią rezoliuciją: 

„Lietuvių, gudų, ukrainų konferencijos Varšuvoje 1927 m. 
lapkričio mėnesio 27 dieną rezoliucija. — Sunki būklė ir vie- 
nodi tikslai, o taip pat senovės lietuvių, gudų ir ukrainų sugy- 
venimo tradicijos sakyte įsako visoms tautiškai nusistačiusioms, 
šių tautų politinėms grupėms Lenkijoje, būtent: 

Lietuvių: Laikinajam Vilniaus Lietuvių Komitetui, kuris 
atstovauja visas lietuvių tautines grupes. — Ukrainy: Tautiniam 
Demokratiniam Susivienijimui, Ukrainų socialistų radikalų par- 
tijai, Ukrainų socialistų demokratų partijai ir Ukrainų liaudies 
Sąjungai. — Gudų: Gudų liaudies sąjungai, Gudų krikščionims 
demokratams, Gudų pravoslavų susivienijimui. — Sueti ben- 
dron konferencijon. Vispusiškai aptarus minėtų tautų padėtį 
Lenkų valstybės ribose konferencija pripažino: 

Dabartiniu momentu, o tarp kitko ryšy su sumanymu 
keisti Lenkijos konstituciją, reiškiasi pasiryžimas galutinai 
apkarpyti tų tautų teises. 

Konferencija nutarė: Užmegsti glaudų bendradarbiavimą 
kovoje už savo tautų teises ir įkurti nuolatinį Susižinojimo Ko- 
mitetą". 

Į Komitetą pateko: 

Ukrainų: 1) Dr. D. Levickis, 2) A. Žuk — social-radikal., 
3) P. Vasilčiuk — liaud. sąjung., 4) Dr. V. Starosolski — social- 
demokr. (laikinai). Gudų: Jeremič, Bahdanovič, Stepovič. 
Lietuvių: vacat. 


Apie šio laikotarpio Laikinojo Komiteto prezidiumo toli- 
mesnį kokį nors bendradarbiavimą su ukrainais ir gudais nieko 
daugiau spaudoj nebuvo, nors ir buvo 1930 metų pradžioje 
įdėta „Vilniaus Rytojuje" žinelė, kad K. Stašys esąs išrinktas 
atstovu į tą susižinojimo komitetą. Bendradarbiavimas, rodos, 
toje minėtoje konferencijoje ir pasibaigė. „V. R." rašė, kad 
būk valdžia neleidusi bendradarbiauti, puolė ir „Vilniaus Žodį“, 
kad jis parašęs, jog Laikinojo Komiteto pirmininkas neturįs 
jokios teisės visos Vilniaus krašto lietuvių visuomenės atsto- 
vauti, nes po 1928 metų įvykių galėjo jis tik dalį tos visuo- 
menės atstovauti. Minėtoje konferencijoje pirmininkas vadinosi 
demokratu, o komitetas veikė be rinkimų, negavęs iš visuo- 
menės jokių įgaliojimų. 

Tais metais randame „Vilniaus Rytojuje“ šitokią žinelę: 


„Vytauto Didžiojo Jubiliejaus Komitetas. 


Prie Laikinojo Vilniaus Lietuvių Komiteto susidarė Vytauto 
Didžiojo Jubiliejaus Komitetas tokiam sąstate: Komiteto pirmi- 
ninkas Vytauto Didžiojo Gimnazijos direktorius M. Šikšnys, 
šambelionas kun. d-ras A. Viskantas, Laik. K-to pirmininkas 
K. Stašys, d-ras J. Šlapelis, kanauninkas K. Maliukevičius, direk- 
torius A. Petraitis, dekanas kun. N. Vaišutis, direktorius A. Ry- 
mas ir šio komiteto sekretorius kun. prof. P. Kraujalis“. 

(Vilniaus Rytojus“ 1929 m. 44 Nr.). 


1930 metai. 


Metų pradžioje randame šitokią žinelę: 

„Teko patirti, kad pereitą antradienį buvo sukviestas Lai- 
kinojo Vilniaus Lietuvių Komiteto pilnumos posėdis. Komiteto 
pirmininkas padarė pranešimą apie Prezidiumo veikimą. Komi- 
teto pilnuma prezidiumo veikimą priėmė domėn ir jį visumoje 
aprobavo“ („V. R." 7 Nr.). 

Tame pačiame numeryje įdėta šitokia žinia: 

„Lietuvių-gudų katalikų delegacija pas Arkivyskupą. 

1930 1.14 dieną provizorinis Lietuvių-Gudų katalikų susi- 
važiavimo komitetas delegavo du narius (lietuvį ir gudą) pas. 

Jo Ekscelenciją Vilniaus Arkivyskupą R. Jalbrzykowskį pasi- 
kalbėti katalikų susivažiavimo reikalais ir gauti Arkivyskupo 
sutikimą tam susivažiavimui. Arkivyskupas delegacijos narius 
priėmė ir prabilo mandagiai, kol užgirdo, kad delegacija yra 
atvykusi lietuvių-gudų katalikų susivažiavimo reikalu. Ūmai pa- 
keistu balsu pareiškė, kad tokio susivažiavimo jis neleis ir 
nenori, kad pasauliečiai kištųsi į tikybinius reikalus. 

Tuojau puolė lietuvį atstovą p. K. Stašį dėl lietuvių skun- 
dų ant jo Šventajam Tėvui ir Nuncijui Varšuvoje. Čia pridūrė 
„Slowo" dienraščio pakartotą Laik. Viln. Liet. Komit. pirmi- 
ninko p. K. Stašio įvairiais Vilniaus krašto lietuvių reikalais 
pasikalbėjimą su „Dzien Kowienski" laikraščio korespondentu. 

Puolimas iššaukė aštresnę diskusiją; Arkivyskupas reika- 
lavo atšaukti visus lietuvių pasiskundimus, vadindamas juos 
„Oščerstwami". 

Nustebino delegatus Arkivyskupo žodžiai ir visas jo elge- 
sys. Nejaugi katalikams negalima būtų nė Romon pasiskųsti 
dėl visa to, kas darosi lietuvių ir gudų parapijose?! 

Arkivyskupo puolimus ir priekaištus delegacija tinkamai 
atrėmė. Teko patirti, kad susivažiavimo reikalas tuo nebaigtas". 


Gegužės mėn. 4 dieną įvyko Vilniuje lietuvių ir gudų ka- 
talikų suvažiavimas, kurio rezoliucijas iš tų metų „Vilniaus 
Rytojaus" 38 Nr. paduodu: 


„Rytų Lietuvos ir Vakarų Baltarusijos lietuvių ir baltarusių 
katalikų susivažiavimo Vilniuje 1930 metų gegužės 4 dieną. 


Rezoliucijos. 


Rytų Lietuvos ir Vakarų Baltarusijos pirmasis lietuvių ir 
baltarusių katalikų susivažiavimas Vilniuje 1930 m. gegužės 
m. 4 dieną išklausė referatų apie katalikiškosios akcijos rei- 
kalingumą, apie bendrą šio krašto lietuvių ir baltarusių katalikų 
padėtį ir apie santykius tarp katalikų lietuvių, baltarusių ir 
lenkų, išklausė provincijos delegatų balsų ir svarstė einamuo- 
sius katalikų veikimo klausimus. Paaiškėjus, kad: 

1. Šventasis Tėvas Pius XI dažnai ir karštai ragina kata- 
likus pasauliečius prie katalikiškosios akcijos ir apaštalavimo 
darbų. 

2. Rytų Lietuvoje ir Vakarų Baltarusijoje lietuviai ir 
baltarusiai, kurių tuose kraštuose tarp vietos gyventojų yra 
labai žymus daugumas ir jie ligšiol buvo laikomi nuošaliai 
nuo viešojo katalikų gyvenimo ir iš Lenkijos atsakomingų 

katalikų veiksnių susilaukdavo savo veikime tik kliudymų ir 
trukdymų. 

3. Ligšiolinė visose vyskupijose organizuojamoji katalikų 
akcija tenkina tik vieną gyventojų dali lenkus ir labai yra 
susijusi su lenkų nacionalistų politiškosios partijos Endecijos 
veikimu ir visa taktika. 

4. Lietuviai neturi galimybės grąžinti savo kalbai katalikų 
bažnyčiose teises pagal vis augantį lietuvių masių tautinį su- 
sipratimą, o daugelyje vietų lietuvių kalba pamaldos ir pa- 
mokslai, nežiūrint žmonių prašymų, yra mažinamos, vieton to 
įvedama lenkų kalba. 

Baltarusių kalba visai vejama net iš tų bažnyčių, kur 
buvo po karo arkivyskupo - metropolito Eduardo Roppo ir 
a. a. vyskupo Jurgio Matulevičiaus įvesta, nes tose vietose 
žmonės kalba baltarusių kalba ir būdami toliau nuo miestų 
lenkų kalbos nebesupranta; jų kunigai baltarusiai už baltaru- 
sių kalbos vartojimą esti žeminami, baudžiami, perkeliami 
į grynas lenkų parapijas ar paliekami be vietos. 

5. Vilniaus kunigų seminarija po karo taip perorgani- 
zuota ir taip sujungta su Vilniaus Universiteto Teologijos 
Fakultetu, kad nežiūrint Kongregacijos seminarijos profeso- 
riams pažymėtos apsaugos jų skaičius sumažinta, bemaž visi 
lietuviai ir baltarusiai profesoriai pašalinta, lietuvių ir baltaru- 
sių klierikų skaičius sumažėjo iki minimumo ir gresia labai 
rimtas pavojus, kad labai artimoje ateityje neteksime savo 
tautos kunigų. 

6. Pradžios mokyklose prie priverstinojo vaikų mokymo 
ir prie taip sunkios lietuvių ir baltarusių mokyklų padėties 
mūsų vaikai verčiami yra valdiškose „pradžios mokyklose net 
tikybos mokytis lenkų kalba. 

7. Nors sąryšy su buvusiuoju karu ir bolševikų artimybe 
baltarusiams, kurie dažniausia gyvena susimaišę su stačiati- 
kiais, yra labai daug pavojų aukštosios išimtinai iš lenkų su- 
darytos Valdančios Katalikų Sferos stengiasi visomis išgalėmis 
visam Rytų Lietuvos ir Vakarų Baltarusijos katalikų gyvenimui 
išimtinai lenkišką charakterį ir tuomi erzina ne tik lietuvius 
ir baltarusius katalikus, bet kenkia tai ir katalikybės plitimui 
tarp stačiatikių. 

8. Dar ligšiol nesudaryta lietuvių ir baltarusių viešam 
darbui ir teisėms ginti Katalikų Veikimo Centralinio Komiteto 


tai nutarė: 


1. Šventąjį Tėvą Pijų XI Lietuvių ir Baltarusių Katalikų 
Susivažiavimo vardu pasveikinti ir prašyti Apaštališkojo Pa- 
laiminimo. žo 

2. Jau šiame Susivažiavime išrinkti Rytų Lietuvos ir 
Vakarų Baltarusijos Lietuvių ir Baltarusių Katalikų Centro 
Komitetą su buveine Vilniuje iš 6 asmenų po 3 nuo kiekvie- 
nos tautos su teise kooptuoti nedaugiau kaip 4 asmenis. 

3. Visose šio krašto vyskupijose rūpintis, kad kata- 
likiškoji akcija nebūtų jungiama su politika ir kad joje visi 
katalikai be tautos skirtumo ir be savo tautinių teisių panei- 
gimo rastų kitos tautos naudai sau vietos. 

4. Siekti, kad mūsų krašto bažnyčiose šalia liturgijos 
lotinų kalbos nebūtų privilegijuota lenkų kalba ir kad gana 
gudriomis priemonėmis ir politikos žygiais mūsų krašte ir 
užsieniuose lenkų kalba nebūtų primetama lietuviams ir bal- 
tarusiams katalikams per bažnyčias, kad visų tautų katalikai 
galėtų lengvai sau rasti vietą ir patogų laiką pasimelsti ir 
išklausyti savo kalba pamokslų. 

Visi kandidatai į kunigus privalo būti mokinami visų 
vietinių kalbų Dvasiškoje Seminarijoje ir pažinti tų tautų 
praeitį ir dabartį. 

Nieko nelaukiant turėtų būti grąžinta lietuvių ir balta- 
rusių kalbos į tas Vilniaus vyskupijos bažnyčias, iš kurių per 
keletą paskutiniųjų metų buvo išmesta. 

5. Rūpintis, kad nukentėjusieji dėl žmonių kalbos teisių 
gynimo lietuviai ir baltarusiai kunigai būtų grąžinti į savo 
vietas arba kad nors jiems būtų grąžintos visos teisės ir gali- 
mybės darbuotis tarp savųjų. 

6. Visomis išgalėmis ginti pradžios mokyklose vaikų teisę 
mokintis tikybos savo tėvų kalba ir raginti tėvus neprimti 
tokių mokytojų ir net tokių kunigų, kurie paneigia tą kataliko 
vaiko teisę. Centro Komitetas taip pat rūpinasi padaryti gy- 
vesnį katalikų organizacijų veikimą ir suranda lietuvių ir bal- 
tarusių katalikų spaudai reikalingas pinigines pašalpas iš 
vyskupijų sumų ir iš kitų šaltinių. 

7. Pavesti Centro Komitetui dažniau ir nuodugniau nuš- 
viesti sunkią lietuvių ir baltarusių katalikų padėtį Apaštališka- 
jam Sostui tam rašytais memorialais arba net ten rinktomis 
delegacijomis. Organizuoti vis didesnius, jeigu galima kasmet 
lietuvių ir baltarusių katalikų susivažiavimus, o tarp tų dviejų 
tautų palaikyti glaudesnius santykius ir bendradarbiavimą, 
kaip tai gražų pavyzdį jau keli metai Vilniuje duoda šv. Mi- 
kalojaus bažnyčia. Centro Komitetas būsimam susivažiavimui 
ir tokiam bendradarbiavimui paruošia ir legalizuoja Statutą. 

8. Šias Rytų Lietuvos ir Vakarų Baltarusijos Lietuvių ir 
Baltarusių Katalikų Susivažiavimo Vilniuje rezoliucijas nusiųsti 
Apaštališkajai Nunciatūrai Varšuvoje, Vilniaus Metropolijos 
Arkivyskupui ir Vyskupams, iteikti būsimajam Vilniaus arki- 

vyskupijos sinodui (arba paruošti sinodui platesnį šiais pa- 
grindais memorialą) ir paskelbti katalikų spaudoje. 
Pasirašė susivažiavimo Prezidijumas: 
(—) Dir. Juozas Kairiūkštis 
susivažiavimo Garbės pirmininkas 


(—) K. Stašys (—) Dr. B. Hrabiūski 
pirmininkas pirmininkas 
S 2 K. Voldemaras 
nariai ass 


(—) B. Maslo 
(—) R. Jankowski. 


(—) A. Juknevičius (—) M. Peciukievič.: 
sekretoriai". 


Tas suvažiavimas buvo išrinkęs vykdomąjį komitetą, ku- 
rian iš lietuvių įėjo: dir. Juozas Kairiūkštis, A. Juknevičius ir 
d-ras V. Legeika, iš gudų: d-ras Hrabinskis, Peciukevičius ir 
Cikota. To komiteto delegacija atsilankė pas Arkivyskupą. Ta 
„audijencija šitaip aprašyta „Vilniaus Rytojuje“ 45 numeryje: 


„Š. m. gegužės mėnesio 27 d. atsilankė pas Jo Ekscelen- 
ciją Arkivyskupą nuo Lietuvių-Gudų katalikų Komiteto dele- 
gacija (direkt. J. Kairiūkštis ir d-ras Grabinskas). Jo Ekscelen- 
cijos paklausti delegatai, kuo tikslu atėję, pasisakė, norį pra- 
šyti Jo Ekscelenciją palaiminti Komiteto darbams: Komitetas 
norįs darbuotis Šv. Sosto dvasia draug su Bažnytine valdžia 
įvykinimui Kristaus Karalystės ant žemės, taigi ir prašo Jo 
Ekscelencijos toli siekiančio atsižvelgimo... 

Jo Ekscelencija maloniai iškiausęs, pareiškė savo pasi- 
tenkinimą, ilgai kalbėjo apie santykius tarp tikinčiųjų mišriose 
parapijose, dėl meldimosi bažnyčioje gimtąja kalba, įrodinėda- 
mas nuotikiais, kad nesusipratimų daugumoj ar perdėta ar pra- 
silenkta su tiesa. | atsilankiančius žiūri ne kaipo į delegatus 
lietuvių ir gudų susivažiavimo, kurį laiko nekatalikišku, tiesiog 
nusistačiusiu prieš Arkivyskupo asmenį, bet kaipo į gerus ka- 
talikus, rūpinančiuosius širdies atvirumu padėti dvasiškijai pla- 
tinti katalikišką akciją. Mielu noru teikiasi duoti palaiminimą 
ir leidžia kunigams dalyvauti šioje darbuotėje, podraug ryškiai 
statydamas išlaikyti dvi būtinas sąlygas: Dievo ir artimo meilę 
ir teisingumą. 

Delegacija apleido rūmus Jo Ekscelencijos maloniu priė- 
mimu nuteikta". 

Po tos audijencijos rašė „Vilniaus Rytojus“: „su didžiau- 
siu pasitenkinimu norime priminti mūsų skaitytojams pastaty- 
tas dvi būtinas sąlygas: Dievo ir artimo meilė ir teisingumas“. 
Dėlto „Vilniaus Rytojaus“ džiaugsmo šitaip buvo rašyta „Vil- 
niaus Žodyje“ tų metų 11 numeryje: „Arkivyskupas taip pasa- 
kė, bet juk arkivyskupas nepasakė ir pasakyti negalėjo, kad 
jis lig šiolei elgęsis neteisingai, jo įsitikinimu jis elgęsis tei- 
singai, o suvažiavimo įsitikinimas buvo kitoks. Kaip čia dabar 
sutaikinti nesutaikomus dalykus. Jeigu visa akcija tik tam bu- 
vo daroma, kad mūsų komitetininkai, pasinaudoję vieno už- 
daryto laikraščio (K. Velecko „Žycie Ludu“, mano pastaba) 
sumanymu, pagaliau privedę prie to sveiko sumanymo pražu- 
dymo, nueitų į Kanosą, tai visai nereikalingas buvo visas tas 
triukšmas“. 

Visa to komiteto akcija ta audijencija ir pasibaigė, jo- 
kio veikimo jis daugiau nerodė, visi to suvažiavimo nutarimai 
pasiliko popiery. Laikinojo Komiteto prezidiumas prieš tai 
dar (1928 m.) siuntinėjęs delegatą Varšuvon pas Vatikano atsto- 
vą; ją priėmęs tik sekretorius, kuriam ir įteiktas buvęs raštas. 
Visą tuo reikalu susirašinėjimą komitetas buvo atspausdinęs, 
bet brošiūrą Vilniaus storastija sukonfiskavusi. Daugiau jokių 
žygių Komitetas toje srity nedarė. 

Iš svarbesniujų įvykių 1930 metais reikia paminėti Vy- 
tauto Didžiojo 500 metų mirties sukakties minėjimo iškilmes, 
kurias Vilniuje ir provincijoj ruošė 1929 metais išrinktas Vy- 
tauto Didžiojo Komitetas. 1930 metais teko ir man tame ko- 
mitete dalyvauti. Vilniuje iškilmės įvyko spalių 27 dieną. Iš 
ryto buvo pamaldos Šv. Mikalojaus bažnyčioje, kurioje buvo 
atidengtas Vytautui Didžiajam paminklas, tą vakarą buvo akade- 
mija su keliomis paskaitomis ir koncertine dalimi. Po akade- 
mijos Laik. Komiteto prezidiumas buvo suruošęs rautą su va- 
kariene geriausiame Vilniuje Georgo viešbutyje, į kurį buvo 
atsilankę gana daug lenkų, gudų, ukrainų ir žydų inteligentų. 
Vytauto Didžiojo jubiliejų plačiai paminėjo visa Vilniaus lietu- 
vių spauda. 

„Vilniaus Rytojaus" spalių 8 dienos numeryje įdėta šito- 
kia žinelė apie Laik. Komiteto veikimą: 

„Šiomis dienomis įvyko Laikinojo Vilniaus Lietuvių Komi- 
teto pilnumos posėdis, kuriame tarp kitų bėgamųjų mūsų gy- 

venimo reikalų buvo paliestas ir Lenkijos Seimo rinkimuose 
dalyvavimas. Pilnumos nariai, apsvarstę tą klausimą vispusiškai, 
priėjo išvados — per šiuos rinkimus kandidatų į Lenkijos 
Seimą nestatyti ir atstovų Seiman nesiųsti“. 


1937 metai. 


Beveik jokių Laikinojo Komiteto veikimo atbalsių tais 
metais „Vilniaus Rytojuje“ nesimato. Neradau laikraštyje ir 
žinelės, ar buvo įvykęs bent vienas komiteto pilnumos posėdis. 

Liepos mėnesį 16 dieną Laikinojo Komiteto pirmininkas 
kartu su Vilniaus „Ryto“ pirmininku ir mūsų gimnazijų direk-. 
toriais lankėsi mokyklų reikalais pas Vilniaus apygardos mo- 
kyklų kuratorių. „Lietuvių delegacija — rašo „Viln. Ryt.“ — ga- 
vusi įspūdžio iš tos konferencijos, kad buvo kalbėtasi ne su 
politiku, o su žmogumi, kuriam vien tik švietimas terūpi“. 
Kaip toliau bus rašoma, šio laikotarpio metais uždaryta apie 
90 liaudies mokyklų. 

Rugpiūčio mėnesį Laik. Komiteto pirmininkas važinėjęs 
Genevon į tautinių mažumų kongresą. Tame kongrese, kaip 
rašo „Vilniaus Rytojus“ rugsėjo 9 dienos numeryje, „D-ras Vy- 
dūnas savo prakalboje trumpai ir išsemiamai painformavo 
Kongresą apie dabartinę Prūsų ir Vilniaus krašto lietuvių 
padėtį“. : 

Lapkričio mėnesį Laikinojo Komiteto pirmininkas, kaip 
matyt iš „Vilniaus Rytojaus", konferavęs su atvykusiais Vilniun 
N. Lietuvos žydų rabinais. To pasikalbėjimo nuotrauka įdėta 
„Vilniaus Rytojuje“ ir Kaune išleistoje knygoje „Vilnius ir Vil- 
niaus kraštas“. Apie ką kalbetąsi toje konferencijoje, kuri taip 
buvo išreklamuota, nieko nerašoma. 


1932 — 7933 metai. 


1932 m. sausio 30 dienos „Vilniaus Rytojaus" numeryje 
įdėta šitokia žinelė: 

„Šio mėnesio 26 d. (antradienį) įvyko Laikinojo Viln. Liet. 
Komiteto pilnumos posėdis. Jame tarp kitko buvo išrinktas 
naujas Komiteto prezidiumas. Prezidiuman įėjo: pirmininkas 
Konstantinas Stašys, vicepirmininkais: kun. prof. Petras Krauja- 
lis ir d-ras Danielius Alseika. Sekretorius R. Mackevičius". 


Ta žinelė daugelį tuomet nustebino. | prezidiumą buvo 
išrinktas žmogus, kuris tuomet buvo „Kultūros" švietimo 
draugijos pirmininku, o ta draugija 1928 metais Laikinojo Ko- 
miteto pilnumos posėdy dešiniųjų daugumos pripažinta buvo 
žalinga visuomenei organizacija. 1931 metais „Vilniaus Ryto- 
juje“ buvo įdėtas ilgas, per kelius numerius ėjęs, K. Č. straip- 
snis, kuriame vienybės reikalingumas buvo neigiamas. Toks 
prezidiumas buvo išrinktas tiktai dėl. N. Lietuvos ir Amerikos 
vilniečių veikėjų reikalavimo, aišku, kad tokiomis apystovomis 
išrinktame prezidiume (jį jau rinko draugijų atstovai), nuošir- 
daus bendradarbiavimo negalėjo būti, nes dešinieji ir toliau 
laikėsi tokio pat nusistatymo, kad „Kultūra", kaipo neva prieš- 
tikybinė organizacija, yra jiems kenksminga. Tuo nusistatymu 
remdamasis pirmininkas visus svarbesnius klausimus spręsdavo 
pats vienas ar pasitardamas su antruoju vice-pirmininku kun. 
prof. P. Kraujaliu. Prezidiumo posėdžiuose buvo svarstomi tik 
tokie reikalai, kaip įvairūs asmeniniai prašymai išrūpinti leidi- 
mai važiuoti N. Lietuvon arba duoti pašalpų. Visų draugijų 
sąmatas, išskyrus „Kultūrą“, apie kurią nenorėdavo nieko ir 
žinoti, spręsdavo tik vienas pirmininkas; kun. P. Kraujalis, 
rodos, domėjosi tik „Ryto“ ir Labdarybės Draugijos sąmato- 
mis. Aukas gaudavo, keisdavo į lenkų valiutą ir skirstydavo 
taip pat tik vienas pirmininkas. 

Laikinojo Komiteto pilnumos posėdžiai įvykdavo labai 
retai, 2—3 kartus į metus. Juose buvo keliami svarbūs klausi- 
mai, daromi ir svarbūs nutarimai, bet pirmininkas dažniausiai 
nevykdydavo jų gyvenime. Dėl tokios padėties beveik jokio 
komiteto veikimo iš tikrųjų nebuvo, nors įvairių svarbių rei- 
kalų taip pat, kaip ir prieš 1928 metus buvo daug. Tie reika- 
lai ir toks pirniininko elgesys bus nušviesti trečiame skyriuje. 

Spaudoje paminėti yra šitokie to komiteto prezidiumo 
darbai: 1932 metais vasario 13 dieną pirmininkas K. Stašys ir 
vicepirmininkas dr. Alseika lankėsi pas Vilniaus Vaivadą, ku- 
riam nušvietė paskutinių dienų įvykius, kaip pavyzdžiui: lietu- 
vių draugijų skyrių uždarymus, mokyklų uždarymus ir kitus 
klausimus. Kovo mėnesį pakviestas darbuotis komitete teisių 
patarėjas advokato padėjėjas A. Juknevičius, kuris įpareigotas 
buvo teikti teisinių patarimų interesantams antradieniais, 
trečiadieniais ir penktadieniais nuo 3 iki 4 val. 


1933 metais sausio mėnesį paskelbtas spaudoj šitoks ko- 
miteto protestas: 

„Laikinasis Vilniaus Lietuvių Komitetas, pasitaręs su lie- 
tuvių visuomenės veikėjais ir reikšdamas Vilniaus krašto orga- 
nizuotų lietuvių valią, apsvarstė Jo Ekscelencijos Vilniaus Arki- 
vyskupo R. Jatbrzykovskio sumanymą parduoti. Vilniaus Kate- 
dros istorinės ir meno vertės gobelinus ir konstatuoja: 

1) kad gresiant pavojui sugriūti Vilniaus Katedrai, Jo 
Ekscelencija ir Kurija nesugeba surasti jos pataisymui reika- 
lingų lėšų, o tam tikslui ryžtasi parduoti Lietuvos kunigaikščių 
Katedrai paaukotas istorines krašto brangenybes; 

2) kad minėta padėtis susidarė dėl padaryto 1922 m. va- 
sario mėn. 22 dieną Vilniaus lenkų vienašališko žygio, kuris 
dabar neduoda galimumo visai lietuvių tautai dalyvauti Kate- 
dros gelbėjime, o nuo 1926 metų Jo Ekscelencija Arkivysku- 
pas ir Kurija, varydami bažnyčiose lenkišką nacionalistinę po- 
litiką, atstūmė ir Vilniaus krašto nelenkus katalikus nuo arti- 
mesnio susidomėjimo bažnytiniais reikalais; 

3) kad išvežimas iš Vilniaus Katedros istorinių brangeny- 
bių būtų tai eilinė pasėka šeiminykavo mūsų bažnyčiose žmo- 
nių, kurięms mūsų krašto tradicijos yra visai svetimos. 

Prieš Jo Eksc. Arkivyskupo R. Jalbrzykovskio ir Kurijos 
Vilniaus Katedros kokių nors istorinių brangenybių pardavi- 
nėjimą griežčiausiai protestuojame“. 

K. Stašys 
Laik. Viln. Liet. Komiteto 
R. Mackevičius Pirmininkas. 
Sekretorius 


Vilnius, 1933 I.21 d. 

(„Vilniaus Rytojus“ 7 Nr.). 

Kadangi prieš tų gobelinų pardavimą protestavo lenkų 
menininkai ir kai kurie lenkų laikraščiai, jie nebuvo parduoti, 

Lapkričio mėn. 24 dieną lankėsi pas Vilniaus Vaivadą 
Laik. Kom. Pirm. K. Stašys ir kun. K. Čibiras dėl įvykių Vėlynių 
dieną, kurią policija neleido jaunimui giedoti Tautos Himną ir 
kitų įvykių. Vaivada pažadėjęs įvykius ištirti. 

1933 metais pirmininkas važinėjo Tautinių mažumų kon- 
gresan Genevon. Jokių teigiamų vaisių tie važinėjimai ne- 
duodavo. 

Iš nepaduotų spaudoje komiteto prezidiumo žygių, vieną 
reikia trumpai paminėti, nes tik tas vienas ir buvo teigiamas. 
1932 metų pradžioje švietimo vyresnybė, Kurijai pritariant, 
buvo įsakiusi Švenčionių gimnazijai daryti šventadieniais mo- 

kiniams bendras pamaldas su lenkų vidurinių mokyklų moki- 
niais. Tiktai kas ketvirta sąvaitė tos pamaldos begalėjo būti 
lietuviškos, o ne kas savaitė, kaip buvo. Dėl to įsakymo Lai- 
kinojo Komiteto prezidiumo iniciatyva padaryta buvo visa eilė 
žygių ir tikslas buvo atsiektas. 

Tas įvykis davė tuomet vilties, kad prezidiumas galės 
sutartinai veikti, bet pirmininkas tokio noro, nežiūrint visų 
mano darytų pastangų, nerodė. Jau po metų norėjau iš Lai- 
kinojo Komiteto pasitraukti, bet kun. P. Kraujalio prašomas 
sutikau ilgiau pasilikti, su juo buvo susitarta spirti pirmininką 
atitaisyti jo padarytus nusidėjimus ir pašalinti jo diktatoriškus 
užsimojimus. Iš viso to nieko neišėjo ir 1933 metais, nes kun. 
P. Kraujalis jau metų pradžioj pradėjo sirginėti, rugpiūčio mėn. 
14 dieną mirė. Iškilmingai palaiduotas buvo Šv. Petro bažny- 
čios kapinėse. Jo laidutuvėse dalyvavo ir daug nelietuvių, nes 
pas visus turėjo gerą vardą ir autoritetą. 

Rugsėjo mėnesio 25 dieną Laikinojo Komiteto pilnumos 
posėdyje pirmininkui pasiūlus, vicepirmininku buvo išrinktas 
V. Budrevičius, sekretorium atsisakiusio R. Mackevičiaus vieton 
J. Maceika. 

Metams pasibaigus, 1934 m. vasario mėn. 28 dieną iš prezi- 
diumo išėjau. Prieš išeinant pilnumos posėdy pareiškiau, kad aš 
neimu jokios atsakomybės už tų dviejų metų prezidiumo veikimą, 
nes iš tikrųjų buvo tik asmeniška pirmininko diktatūra, kaiku- 
rių įtakingų asmenų remiama. Po išėjimo iš prezidiumo, ko- 
mitete ligi 1934 metų birželio mėnesio dalyvavau kaipo Mokslo 
Draugijos atstovas, tą mandatą buvau gavęs sausio mėnesio 
pradžioje. Prezidiumo nariui mandato nereikėjo. Nuo „Kultū- 
ros“ komitete buvo kitas atstovas. 


Nors Laikinojo Komiteto prezidiume beveik nieko tei- 
giamo negalėjau padaryti, bet turėdamas vicepirmininko titulą 
daugiau galėjau padaryti kitose srityse. Padėjau Studentų Są- 
jungai įsigyti tinkamą butą, nors dėl to prezidiume buvo griežtų 
susirėmimų su pirmininku, jo nuomone studentams pakanka 
turėti vieną ar du mažu kambarėliu, tokią nuomonę jis yra 
reiškęs ir studentų delegatams. Lengviau buvo ne maža tei- 
giamo darbo padaryti visose tose draugijose, kurių valdybose 
dalyvavau, ypač Lietuvių Ūkio Draugijoje. 

Trečiojo laikotarpio kultūrinis darbas. 


Kadangi šio laikotarpio Laikinojo Komiteto prezidiumas, 
tikriau pasakius to komiteto pirmininkas, ne tik negynė mūsų 
švietimo draugijų reikalų (negalima laikyti gynimu tiktai kura- 
torijos lankymą su švietimo draugijų delegatais), o kai kurių 
draugijų veikimą, kaip bus įrodyta trečiame skyriuje, net. 
trukdė, tad aišku, kad kultūrinis darbas žymiai sumažėjo. 
Švietimo vyresnybė uždarė apie 90 pradžios mokyklų. Tiesa, 
žymiai padidėjo skaityklų skaičius, bet skaityklos negali kom- 
pensuoti to nuostolio, kokį padarė mokyklų uždarymas. Iš apie 
70 lietuvių gyvenamose srityse įsteigtų valdiškų pradžios mo- 
kyklų, kaip irodinėjo pats „Vilniaus Rytojus", vos tik keliolika 
galima laikyti lietuviškomis. 

Pačios draugijos darė, ką galėjo. Praplėtė veikimą Šv. 
Kazimiero draugija, ypač kada pradėjo veikti jos konkurentė 
„Kultūros“ švietimo draugija, kuri neturėdama iš Laikinojo 
Komiteto nei moralės nei materialės paramos per penkerius 
metus įsteigė keturias pradžios mokyklas, apie 20 skyrių ir apie 
10 skaityklų. 

Lietuvių Ūkio draugija mažai tepasistūmėjo priekin, apie 
ją kitame skyriuje bus rašoma. Lietuvių Labdarybės Draugijos 
veikimas sumažėjo, susilikvidavo jos audimo dirbtuvės, suma- 
žėjo ir šelpiamo jaunimo skaičius. Sumažėjo vidurinių mokyklų 
mokinių skaičius. Vilniuje susilikvidavo Lietuvių klubas. Beveik 
visai nustojo veikti skautai. 

1932 metais A. Valaičio iniciatyva įsikūrė Lietuvių Meno 
ir Literatūros draugija, kuri neturėdama nei moralės, nei ma- 
terialės komiteto paramos kun. A. Viskontui pirmininkaujant, 
A. Valaičiui ir keliems jauniems inteligentams bendradar- 
biaujant, bent kiek veikimo parodė. Mokslo Draugijos veikimas 
buvo trukdomas. Per šešerius metus vos tik vieną „Lietuvių 
Tautos“ numerį tegalėjo išleisti. Svarbiausias jos darbas buvo 
knygyno tvarkymas. Bent kiek surinkta tautosakos ir muziejinių 
dalykų. 

Mokytojų Sąjunga veikė taip pat. Studentų Sąjunga 1932 
metų pabaigoj įsigijusi butą pradėjo gyviau veikti, ypač gi jos 
dramos sekcija. Padidėjus inteligentų skaičiui, gyvesnis veiki- 
mas buvo provincijoj, gana daug vakarėlių buvo ruošiama. 

Vilnius buvo apsnudęs, atmosfera tvanki, sudrumsta, tokioje 
atmosferoje kūrybinis darbas beveik negalimas. Dėl tokios 
atmosferos šį laikotarpį išvažiavo iš Vilniaus N. Lietuvon gana 
daug inteligentų: menininkų, mokytojų, agronomų, gydytojų 
ir kitų. 2 

Ekonominėje srity tiek tik padaryta, kad įsikūre Vilniuje 
mažutis kooperativinis bankas, kurio įsteigimo reikalavo 1926 
metais įvykęs lietuvių ūkininkų suvažiavimas. Bankas, tačiau, 
mažai naudos teteikia mūsų ūkininkams, nes už trumpalaikes 
mažas paskolas verčiamas yra imti didelius nuošimčius, dabar 
apie 11, anksčiau ir daugiau. Inžinieriaus K. Blažio iniciatyva 
įsisteigė mažutė odos išdirbimo bendrovė. Vilniaus amatininkai, 
kurie jau prieš kelius metus buvo padavę patvirtinti savo są- 
jungos įstatus, pagaliau, 1933 metais gavo leidimą pradėti 
veikimą. 

Per šį šešerių metų laikotarpį vos tik 2 ar 3 didesnės 
knygos tebuvo išleistos ir kelios mažutės. Laikraščiuose pami- 
nėtos yra šitos: 

R. Mackevičius. 1) Pilkieji didvyriai; 2) Daktaras Jonas Basa- 
navičius; 3) Kova už gimtąją kalbą (mažutė knygelė). 

P. Vieštautas. 1) Vytautas Didysis, (mažutė knygelė). 

Esmaitis. 1) Lietuvos istorijėlė, vadovelis 176 pusl. 

K. Bajoraitis. 1) „Živilė“ 4 veiksmų drama — 35 pusl. 

J. Konopka. 1) Judas Iskariotas — drama. 

P. Karazija. 1) 1930 m. Vilniaus lobis. Lobio aprašymas iliu- 
struotas 39 lentelėmis. 

D-ras D. Alseika. 1) Mokslo išradimai ir žmonių sveikata (ma- 
ža knygelė). 

A. Valaitis. 1) Gabiujų kaimo vaikų selekcija (18 pusl.); 

Albumas. Lietuvių mokyklos Vilniaus krašte. 

Be to, N. Lietuvoje išleista A. Valaičio eilėmis versta 
Getės „Faustas" pirmoji dalis. 

Ėję laikraščiai minėti jau, be jų 1933 metais pradėjo eiti 
2—3 kartus į metus žurnalas. „Lietuviškas baras“ ir kas met 
buvo leidžiamas „Vilniaus Kalendorius“. 

B 
NEIGIAMIEJI REIŠKINIAI. 
1. BENDROS PASTABOS. 


Šiame skyriuje teks kelti aikštėn liūdni mūsų gyvenimo 
reiškiniai. Nemalonus tai dalykas, bet kitos išeities nebėra. 
Visuomenės, tautos labas yra aukščiausias gyvenimo įstaty- 
mas. Smerkiami bus.ne asmenys, bet jų darbai. Už savo gy- 
venimo darbus kiekvienas atsako pats savo likimu, žmogaus 
likimą lemia jo paties geri ar blogi darbai. Tenka tai daryti ir 
ypatingose mūsų gyvenimo sąlygose. Iš paskutinio laikotarpio 
apžvalgos aišku, kad kas tai negera yra mūsų visuomenės 
priešaky. Kad mūsų kultūrinis darbas žymiai mažėja, kad vi- 
suomenės priešaky stovįs žmogus tą darbą trukdo, kad tas 
darbas sodžiuje eina tik inercijos jėga stumiamas. Jau keli 
metai ir žodžiu ir raštu, paskiri asmenys ir grupės mūsų vai- 
rininko remėjams nušviesdavo tikrą padėtį, gana daug jau 
buvo viešų pareiškimų, griežtų protestų, sunkių kaltinimų mū- 
sų vairininkui daromų, niekas, tačiau, negelbsti, jo keli medžia- 
giniai suinteresuoti gynėjai, kurių rankose yra beveik visa mūsų 
spauda, moka jį apginti šūkiais: „ne tiesa“ „nėra faktų“, „tai 
tik pavydas“, „kerštas“, „asmeniški sumetimai“  „kensmingi 
visuomenei lenkininkų darbai“ ir tt. 

Nors jau, rodos, gana būtų faktų, kurių suteikia paskuti- 
nio laikotarpo istorinė apžvalga, bet mūsų diktatoriaus prisie- 
kusieji gynėjai mokės juos pateisinti naujosios po 1926 metų 
- perversmo Lenkijos vyriausybės politikos pasikeitimu. Laik. 
Komitetas neva negalėjęs nieko dirbti, nes švietimo vy- 
resnybė esanti nusistačiusi likviduoti mūsų tautiškas mokyklas, 
o kiti valdiški sluoksniai taip pat mums esą labai nepalankūs. 
Kaip matyt iš pirmojo ir antrojo laikotarpio istorinės apžval- 
gos, nei kiek negeresnė padėtis buvo ir tuomet, tačiau dirbta 
daug ir gana daug laimėta, nes visuomenė, kuri sugeba vieny- 
bėje gyventi ir moka ginti savo kultūrines teises, randa pri- 
tarimo ir pagarbos net ir savo priešuose. Jeigu dabar ir blo- 
giau būtų, jeigu ir tikrai vyriausybė būtų nusistačiusi mūsų 
tautinį dirbą likviduoti, tai ar gi mes patys, toleruodami mū- 
sų visuomenės priešaky žmogų, kuriam daugiausiai, kaip bus. 

įrodyta, tik asmeniški reikalai rūpi, turime prie to likvidavimo 
prisidėti? 

Dėl tų sumetimų teks nušviesti liūdni faktai. Giliai esu 
įsitikinęs, kad ir mūsų gyvenimo apystovose, visuomenei tai 
bus tik naudinga, nes jau nebegalima patriotine skraiste deng- 
ti biznierišką tautiškumą ir karjerizmą; be to, visi turi žinoti, 
kad ne tik visai visuomenei, bet ir mažai jos dalelei turi va- 
dovauti žmonės, kuriems visuomenės reikalas pirmoje eilėje 
rūpi. Sugebėti vadovauti visuomenei, tai nėra tas pats, kas 
sugebėti administruoti vaistinė, namai, ar žemės ūkis. Kietas, 
praktiškas protas privatiniuose reikaluose, gali būti labai ža- 
lingas visuomenės reikalams. Visuomenės vairininkas turi būti 
žmogus, kuris gerai pažįsta tą visuomenę, jos praeitį, dabartį, 
ją atjaučia, ją myli, gerai supranta jos psichiką, jos reikalus, 
jaučia gyvenimo pulsą ir pagal jį reguliuoja visuomenės orga- 
nizmo veikimą. 

Mūsų vairininko gynėjai rūpinsis, žinoma, ir faktus neigti, 
juos bagatelizuoti ir savo įpročiu viską aiškinti mano asmeniškais 
sumetimais: kerštu, pavydu, noru būti Laik. K-to pirmininku. 
Nors jau iš viso, kas parašyta, aišku, kad ne tos savybės ir 
siekimai vertė mane imtis šio darbo, bet tiems numatomiems 
priekaištams atremti paduosiu keletą faktų, kurie liudys, kad 
aš prie mūsų visuomenės vairo stovėti niekuomet nesiveržiau, 
kad jei būčiau norėjęs asmeniškumus teleruoti, prie jo bū- 
čiau galėjęs visą laiką būti ir kad buvo darytos visos pastan- 
gos savitarpy neigiamus reiškinius pašalinti. 

1923 metų pradžioje buvau priverstas statyti savo kandi- 
datūrą į komiteto pirmininko vietą Vilniaus lietuvių inteligen- 
tų daugumos prašomas. Prieš komiteto rinkimus su ta misija 
lankėsi pas mane komiteto sekretorius Stasys Kairiūkštis, ku- 
ris komiteto narių ir kitų inteligentų daugumos vardu kalbino 
mane statyti savo kandidatūrą. Pirmajame su juo pasikalbėji- 
me daviau neigiamą atsakymą, patariau ieškoti kito kandidato, 
Mano atsisakinėjimo priežastys buvo šios: 1) numačiau, kad 
sunku bus suderinti lietuvių ligoninės vedėjo pareigos su ko- 
miteto pirmininko pareigomis, o pavaduotojo, kuris galėtų iš- 
laikyti tautinį ligoninės pabūdį, nesimatė; 2) neturėjau piliety- 
bės paso, dėl tautinio darbo prieš kelius mėnesius buvau su- 
imtas, pasodintas Lukiškio kalėjiman ir tremiamas N. Lietu- 

von; nors dėl ligoninės chirurgo d-ro J. Michnevičiaus darytų 
pastangų pavyko Vilniuje pasilikti, bet tapus komiteto pirmi- 
ninku to paties kiekvienu momentu galėjau laukti; kaip rašiau 
istorinėje apžvalgoje taip tikrai ir įvyko, pagelbėjo tuomet tik 
Tautų Sąjungos intervencija; 3) nors jau ir buvau ne maža 
dirbęs visuomeninio darbo, neblogai ir išsilavinęs, nelaikiau, 
tačiau, savęs tinkamu kandidatu tai vietai, nebuvau gerai su- 
sipažinęs su mūsų tautos istorija, o be gero istorijos pažini- 
mo neįmanomas yra dalykas vadovauti visuomenei. Vėliau, 
kai paaiškėjo, kad kito kandidato nėra, o senojo pirmininko 
K. Stašio niekas nebenori toje vietoje laikyti (pasak St. Kai- 
riūkščio, prieš metus jis pirmininku buvęs išrinktas tiktai 
aukštoms protekcijoms veikiant), teko man sutikti. Sutikęs, 
tuojau pradėjau studijuoti istoriją, dirbau naktimis, to darbo 
vaisius buvo po dvejų metų išleistos trys istorinės studijos. 

Po ketverių metų, kaip matyti iš paduoto istorinėje 
apžvalgoje 1927 metų protokolo, griežtai atsisakinėjau statyti 
savo kandidatūrą į komitetą, kadangi dalis dešiniųjų jau ne tik 
varė partišką darbą, bet, kaip matyt bus iš tolimesnio, nebe- 
siskaitė jau savo veikime ir su krikščioniškos etikos dėsniais, 
nors vadinosi krikščionimis-demokratais. Į prezidiumą buvo iš- 
rinktas K. Stašys, kuris nebuvo atitaisęs tų nusidėjimų, dėl * 
kurių prieš ketverius metus buvo iš komiteto pašalintas. Nei 
jis pats, nei jo rėmėjai, tačiau, pirmininko vietos nesiekė, ten- 
kinosi tuomet iždininko vieta. Kadangi kito tinkamo žmogaus 
nesimatė, tai norėdamas, būčiau galėjęs visą laiką pirmininku 
būti, reikėjo tik bent kiek pasukti į dešinę ir toleruoti dabar- 
tinio pirmininko ir jo pasauliečių rėmėjų asmeniškus siekimus. 

lėjęs 1932 metų pradžioje į komiteto prezidiumą, dariau, 
kaip jau minėta, pastangų, kad pirmininkas būtų tik pirminin- 
kaujančiu ir atitaisytų savo nusidėjimus. 

1934 metų pradžioje išėjęs iš prezidiumo, L. Komiteto 
pilnumos posėdy vasario m. 28 dieną, po to, kai pirmininkas 
pastatė pats savo kandidatūrą į pirmininkus, o kun. K. Čibirą 
ir P. Karaziją į vice-pirmininkus, nors keli komiteto nariai rei- 
kalavo daryti slaptą balsavimą ir buvo ne daug vilties, kad tas. 
prezidiumas gautų balsų daugumą, siūliau jokio balsavimo ne- 
daryti, o tik užprotokuluoti, kad naujas prezidiumas išrinktas. 
Taip ir buvo padaryta. Tikėjaus, kad gal naujieji vicepirmi- 


ninkai sugebės aprėžti pirmininko diktatūrą, pats gi pasilikęs 
paprastu komiteto nariu, rūpinaus padaryti komitetą ką nors 
reiškiančiu organu, o ne šiaip tik asmeniškos diktatūros prie- 
danga. Pilnumos susirinkimuose kėliau įvairius svarbius klau- 
simus, pirmoje eilėje reikalavau atitaisyti pirmininko padarytą 
skriaudą Lietuvių Mokslo Draugijai, kurios atstovu ir buvau 
komitete, ir, pagaliau, labiau susirūpinti mūsų krašto lietuvių 
ekonominiais reikalais, duoti bent kiek didesnę pašalpą Ūkio 
Draugijai. Mano pasiūlymai gavo komiteto daugumos pritarimą, 
bet gyvenime pradėta vykdyti tiktai nutarimas ekonominiais 
klausimais. 

Naujojo prezidiumo veikimas nei kiek nepasikeitė, taip 
pat kaip ir anksčiau visus svarbesnius klausimus sprendžia 
vienas tik pirmininkas, nors vice - pirmininkas kun. K. Čibiras, 
kurio kandidatūrą į komiteto prezidiumą rėmiau po kun. P. Krau- 
jalio mirties, rado reikalinga aktingai dalyvauti grynai par- 
tiškoje ir asmeniškoje imprezoje, kokia buvo šių metų Mokslo 
Draugijos valdybos rinkimai, kurių tikslas buvo pakelti pir- 
mininko autoritetą, pravedus jį į tos draugijos valdybą, o mane 
nustumti nuo visuomenės darbo, nes tų rinkimų išdavoje tu- 
rėjau pasitraukti ne tik iš Mokslo Draugijos valdybos, bet ir 
iš L. Komiteto, kuriame būti paprastu nariu nebuvo gi man 
Jokios garbės. : 

1934 metų birželio mėnesio 31 dieną įvykusiame Vil- 
niaus lietuvių veikėjų susirinkime, kuriame dalyvavo beveik 
visi mūsų dešiniųjų vadai su kun. K. Čibiru priešaky, siūliau 
atitaisyti grynai partišką žygį, kuris buvo padarytas per Mok- 
slo Draugijos rinkimus, siūliau taip pat ieškoti tinkamesnio 
žmogaus į Laikinojo Komiteto pirmininko vietą, nes jau to- 
liau toleruoti asmeniškos pirmininko diktatūros nebegalima. 
Savo kalboje įspėjau, kad jeigu į mano pasiūlymus nebus krei- 
piama dėmesio, priverstas būsiu viešai nušviesti mūsų gyveni 
mo neigiamus reiškinius. Dešiniųjų vadų atsakymas buvo nei- 
giamas, vienybės jie nepripažįstą, kaip jie norėję, taip pasiel- 
gę, pirmininko elgesys nors ir asmeniškas esąs, bet juk kiek- 
vienas žmogus turįs trūkumų. To pasikalbėjimo įspūdis buvo, 
kad geresnio pasauliečio inteligento mūsų dešinieji neturi toje ' 
vietoje pastatyti. 

Taip elgiaus visai neatsižvelgdamas į visus asmeniško 

pobūdžio puolimus, kuriuos teko man per paskutinius septyne- 
rius metus, kaip bus matyti iš tolimesnio, patirti, o visų tų 
puolimų, o net ir maltretavimo draugijų, kuriose man teko ak- 
tingai dalyvauti, vienintelė priežastis yra ta aplinkybė, kad tu- 
rėjau nelaimės penkerius metus būti Laik. K-to pirmininku ir 
dėl to dabartinis mūsų vairininkas laiko mane savo konkurentu. 

Po šitokių bendro pobūdžio pastabų pereinu prie neigia- 
mųjų mūsų gyvenimo reiškinių ir faktų nušvietimo. 


2. POLITINIO IR EKONOMINIO POBŪDŽIO PIRMININKO 
VĖIKIMAS. 


1923 metų pradžioje, pradėjus veikti naujai išrinktam 
komitetui, kurio pirmininku buvau išrinktas, o buvęs pirminin- 
kas K. Stašys į prezidiumą nepateko, netrukus paaiškėjo, kad 
buvęs pirmininkas naujo prezidiumo nenori pripažinti. Komi- 
teto iždininkui kun. K. Čibirui neatidavinėjo gautų iš visuome- 
nės aukų (aukų siuntėjai nežinojo dar apie prezidiumo pasi- 
keitimą), pirmininkui taip pat nieko apie tai nesakydavo. Po 
kurio laiko gavome K. St. laiško (rašyto buvusiam L. Komiteto 
sekretoriui prof. I. Jonynui) nuorašą, iš kurio sužinojome, 
kad buvęs pirmininkas K. St. daro pastangų visiškai sulikvi- - 
duoti Laikinąjį Komitetą, jis esąs nebereikalingas, L. Komiteto 
darbą galįs atlikti Draugijos nukentėjusiems nuo karo šelpti 
Centro Komitetas (dabartinė Labdarybės Draugija). 

Netrukus po to įvykio pasklydo žinių, (Laikinojo Komiteto 
posėdyje apie tai pasakojo kun. K. Čibiras ir kun. Pr. Bie- 
liauskas), kad buvęs pirmininkas, be šelpėjų sutikimo ir nė 
vienam Laik. K-to nariui apie tai nepranešęs, labdarybės rei- 
kalams gautomis aukomis nusipirkęs savo vardu didelius mū- 
rinius namus. Visi tikėjo kunigų pranešimais. Po šitokių pra- 
nešimų, buvęs pirmininkas K. Stašys, Laikinojo Vilniaus Lietuvių 
Komiteto pilnumos posėdy balandžio mėnesio pabaigoje, man 
pirmininkaujant, kun. K. Čibirui pasiūlus, vieningu slaptu bal- 
savimu iš komiteto buvo pašalintas. 

Keliolikai mėnesių praslinkus, nors buvęs pirmininkas 
Laikinąjį Komitetą visai neigė ir nieko nesigirdėjo, kad tų 
namų reikalą būtų sutvarkęs, 1924 metais lapkričio mėn. 2 d. 
buvo išrinktas į Draugijos nukentėjusiems dėl karo šelpti Cen- 

tro Komitetą. Kaip minima ir tos draugijos narių susirinkimo 
aprašyme spaudoj, išrinktas buvęs todėl, kad atidavęs Centro 
Komitetui prieš karą ir karo metu veikusių Vilniuje „Žiburė- 
lio“ ir „Agronomų“ draugijų dvi prieglaudas, kurias, būdamas 
Laikinojo Komiteto pirmininku, globojo. Ar turėjo K. St. tei- 
sės atiduoti „Žiburėlio“ prieglaudos inventorių, nežinau, bet 
„Agronomų“ prieglaudos inventorių atiduoti, rodos, negalėjo 
turėti tos draugijos valdybos narių sutikimo, nes kiek vėliau 
man buvo atsiųstas raštas su Jono Vileišio, Stepono Kairio ir 
Juozo Paknio parašais, kuriame jie kaipo paskutinės tos drau- 
gijos valdybos nariai prašė mane tą prieglaudą globoti. Gali- 
mas dalykas, kad dėl tos tranzakcijos minėtos draugijos rei- 
kalų vedėjas ir kiti kunigai sutiko nebekelti klausimo dėl tų 
namų pirkimo, ypač kad į tuos namus buvo perkelta „Žibure- 
lio“ prieglauda, o vėliau ir „Ryto“ draugijos dvi įstaigos, bet 
visą laiką tuose namuose buvo ir yra ne maža ir privatinių 
butų nuomininkų. 

Po to įvykio, 1925 metais jau K. St. kandidatūra, jam pa- 
čiam neatėjus į susirinkimą, buvo pastatyta į Laikinąjį Komi- 
tetą. Istorinėje apžvalgoje paduota yra ištrauka iš tų metų vi- 
suotinojo organizuotų Vilniaus lietuvių susirinkimo aprašymo 
„Vilniaus Aide“. Jame jau aiškiai pasakyta, kad tais metais 
norėta suardyti vienybė, nepasakyta tik dėl kurių veikėjų pro- 
testų ta kandidatūra (nors ji buvo sugretinta su taip pat ne- 
atvykusiu į susirinkimą kun. P. Kraujalio kandidatūra) didelė 
susirinkusiųjų balsų dauguma buvo iš sąrašo išbraukta. Po ma- 
no pareiškimo, kad aš savo kandidatūrą nuimu, labai karštai 
prieš K. St. kandidatūrą protestavo kun. d-ras V. Zajančkau- 
skas ir d-ras J. Šlapelis. 

Kaip po rinkimų paaiškėjo iš kun. P. Kraujalio rašytų pa- 
stabų dėl to incidento laikraštyje „Kelias", jo (Kraujalio) kan- 
didatūra buvusi pastatyta be jo žinios ir sutikimo. Dėl to 
įvykio kun. P. Kraujalis kurį laiką buvo labai įsižeidęs, nu- 
sistatęs buvo prieš Laik. Komitetą, nes manėsi, kad mano 
ir kitų protestai buvę ir prieš jį nukreipti. 

1927 metais, kaip jau rašiau, nežiūrint to, jog padėtis 
tiek tik buvo pasikeitusi, kad tarp K. St. ir mūsų dešiniųjų vadų 
kunigų įvykęs buvo kompromisas dėl minėtų prieglaudų atida- 
vimo, jau K. St. buvo išrinktas ne tik komitetan, bet ir jo pre- 
zidiuman. 

Kai 1932 metų pradžioje man ir kun. P. Kraujaliui buvo pa- 
siūlyta įeiti į L. Komiteto prezidiumą, su kun. P. Kraujaliu buvo 
susitarta namų klausimas ištirti ir sutvarkyti, nes plačiai buvo 
kalbama, kad 1930 metais pirmininkas nusipirkęs dar antrus, 
trigubai didesnius namus. Kaip jau rašiau, dėl kun. P. Krauja- 
lio ligos ir mirties tas klausimas pasiliko neištirtas. 1934 
metų pradžioje L. Komiteto prezidiume, dalyvaujant posėdyje 
b. vicepirmininkui V. Budrevičiui, kėliau tą klausimą, klausiau 
pirmininką, kodėl gi, jei dėl kai kurių sumetimų neatiduodami 
dar tie namai draugijoms, nėra jokios visuomenės kontrolės 
tų namų administracijai, pirmininkas griežtai atsakė, kad abu 
tie namai esą jo nuosavybė, taip, jei norima, esą galima ir 
užprotokoluoti. 

1931 metais pirmininkas Labdarybės Draugijai nupirko 
senus namus“ Vilniaus priemestyje Žvėryne, kur dabar yra 
„Birutės“ bendrabutis. Tu namų remontas labai daug kaina- 
vęs, gautų tam reikalui aukų neužtekę. 1932 metais, kai aš 
buvau Laik. Komiteto prezidiume, neaiškiai ir paslaptingai buvo 
kalbama, o vėliau ir visai tikrai sužinojau, kad mokytojams 
algos buvo mažinamos, o už vieną mėnesį ir visai nesumokėta 
tiktai dėl to, kad reikėjo padengti didelius deficitus kaip dėl 
tų namų remontų, taip ir dėl namų, kur telpa mūsų gimnazija. 


3. KULTŪRINIO IR EKONOMINIO POBŪDŽIO VEIKIMAS. 


Lietuvių Mokslo Draugija. 


Tais pačiais 1931 metais keli pasiturintieji a. a. inž. Petro 
Vileišio gerbėjai, norėdami, kad to mūsų tautos veikėjo namai, 
kuriuose pradėtas buvo Vilniuje platus kultūrinis darbas, pa- 
tektų žymiausiai Vilniuje lietuvių įstaigai, Mokslo Draugijai, 
sukėlė nemažą kapitalą, 50.000 dolerių, kuriuos nutarė tai draugi- 
jai paskolinti, kad ji iš a. a. P. Vileišio įpėdinių, tuos namus 
nusipirktų. Nors tie namai ir nebuvo tiek verti, bet, kadangi 
inž. P. Vileišis labai daug pinigų yra paaukavęs tautos reika- 
lams, nutarta tiek jo įpėdiniams sumokėti. Tie pinigai buvo 
atsiųsti L. Komiteto pirmininkui K. St., kad jis juos perduotų 
Liet. Mokslo Draugijai. Kaip K. St. pasielgė, tegul pasako šis 
dokumentas, L. Mokslo Draugijos Valdybos šešių narių pasi- 

rašytais. Tas raštas yra identiškas su L. Mokslo Draugijos 
Valdybos protokolu, kaip jis yra surašytas L. Mokslo Draugijos 
protokolų knygoje, kurioje yra originalūs valdybos narių para- 
šai. Spausdinamas raštas 1931 metais buvo įteiktas minėtos 
iniciatorių grupės nariams ir kaikuriems žymiems vilniečiams 
veikėjams. 


Nuorašas iš Lietuvių Mokslo Draugijos Protokolų knygos 
pusl. 201. 


Protokolas Nr. 9 (386). 


1931 m. birželio mėn. 19 d. posėdy dalyvauja L. M. D. 
valdybos pirmininkas M. Šikšnys, nariai: D-ras Alseika, P. Ka- 
razija, d-ras J. Šlapelis, B. Untulis ir sekretorius S. Matjošai- 
tis. Spręsta ir svarstyta šie dalykai: 1. Perskaitytas š. m. bir- 
želio mėn. 7 d. posėdžio protokolas Nr. 8 (385). 2. L. M. D. 
valdybos pirmininkas M. Šikšnys namų reikalu pranešė, kad 
eidamas paskutino posėdžio nutarimą, jis pasimatė su K. Sta- 
šiu, kuriam pareiškė, kad kitos lietuvių draugijos įsigyja na- 
mus, neišduodamos vekselių, ir čia pat paklausė, ar negalima 
be vekselių ar mažesne suma gauti paskola namams pirktis; 
juo labiau kyla šio vekselių pasirašymo reikalo abejojimas, 
kad L. M. D. valdyba, kiek kitaip įkainuoja perkamuosius na- 
mus: mano, kad tie namai verti 30—40 tuks. d., o tuo tarpu 
reikalaujama vekselio 50 tuks. d. sumos; išduodama betermi- 
ninį vekselį tokiai sumai L. M. D. rizikuoja atsidurti pavojuje 
būt priversta kiekvienu momentu grąžinti skolą, draugija gali 
būti prispirta atsakyti ne vien perkamais namais, bet ir kitu 
savo turtu: knygynu ar kitais rinkiniais. 

Po šio pranešimo L. M. D. valdyba nutarė užimti šitokią 
poziciją: Lietuvių Mokslo Draugijos rinkiniai niekada ligi šiol 
nebuvo ir dabar negali būti gerai sutvarkyti, ypač muzealini- 
niai dalykai. Vyriausia kliūtis—nuosavo tinkamo buvo neturėji- 
mas. Nuolatiniai kraustymai vis į kitus namus dar a. a. D-rui 
J. Basanavičiui tebegyvenant nemaža sunaikino Dr-jos turto. 
Vis nebuvo tinkamos patalpos. Pavyzdž., dabartiniuose (D-ro 
Domasevičiaus) namuose tuoj po D-ro J. Basanavičiaus mir- 
ties buvo sukonstatuota pavirtus niekam netikusiais puvėsiais 
apie 3 kub. metrus senų knygų: mat, nėsant vietos jos tada 
buvo sukrautos drėgname rūsy. 

Vėliau paėmus abu aukštu frontiniame name radosi gali- 
mybė sutvarkyti biblioteka su skaitykla ir archyvas, bet mu- 
zejui vietos nėra. Retai kam nežinoma, kokių gražių ir gausių 
"lietuvių tautos senovės ir vėlesniųjų laikų kultūros liudininkų 

ir dokumentų čia surinkta. Bet jie tiesiog suversti, suslėgti 
dėžėse, lentynose, visai neprieinami viešam lankymui, pasilik- 
dami pavojuje sugesti. Gausus archeologijos skyrius, labai tur- 
tingas liaudies meno ir etnografijos skyrius. Visi šie rinkiniai 
sutvarkyti tinkamoje patalpoje duotų gražų muzejų. Tokio mu- 
zejaus reprezentacinė reikšmė Vilniuje būtų labai didelė. Jis 
daug reikštų lietuvių moksleivijai ir liaudžiai, duodamas pro- 
gų pažinti savo tautos praeičiai ir keldamas gilesnės sąmonės. 
Sutvarkius esamus rinkinius ir turint atliekamos patalpos būtų 
galima dar surinkti daug senovės palaikų, kurių Vilniaus krašte 
visur užtinkama ir kurie dabar svetimųjų renkami ir žymia 
dalimi gabenami iš Lietuvos sričių. 

Po šita visa bus suprantamas L. M. D-jos Valdybos ir 
aktingųjų narių džiaugsmas, kuris mus visus buvo pagavęs 
kai buvo atsiradę L. M. D-jai vilties įsigyti a. a. Petro Vileišio 
posėsija, kur gražiai sutilptų visi rinkiniai ir kuri duotų užti- 
krintą egzistenciją. Kitimet sukanka 25 metai nuo L. M. D-jos 
įsikūrimo ir mes tikėjomės šitos sukaktuves, brangias visai 
tautai, švesti nuosavouse namuose. 

Susikonkretizavus namų pirkimo klausinui L. M. D-jos 
Valdyba 1931 m. gegužės mėn. 3 d. sušaukė visuotinį D-jos 
narių susirinkimą, kuris ir įgaliojo Valdybą įsigyti nekilnoja- 
mojo turto bei pasiskolinti paskolą. Po susirinkimo Valdyba 
savo rėžtu įgaliojo tris asmenis iš savo tarpo reikalingiems do- 
kumentarns pasirašyti. Kai jau visi įgaliojimai ir dokumentai 
priruošti buvo ir prisiekusiojo vertėjo išversti p. K. Stašys pa- 
reikalavo, kad p. P. Karazijos vieton būtų įgaliotas kitas asmuo. 
Birželio mėn. 7 d. ad hoc sušauktame posėdy įgaliotas p. A. Juš- 
kevičius. Kadangi p. K. Stašys dar pareiškė, jog įgyjant namus 
dar reikėsią pasirašyti vekselis in blanco 50 tūks. dol. tai šį 
dalyką svarstant valdyboje kilo kai kurių abejojimų. Būtent 
jeigu paskola reikalaujama laiduoti vekseliu in blanco, tai ji 
yra be termino ir gali būti pareikalauta sugrąžinti bet kurį 
laiką. Perkamų namų vertė, esant čia tam tikrai ekonominei 
konjunktūrai, yra daug mažesnė, negu jie atsiejo statant ir 
šiemet svyruoja tarp 30 ir 40 t. d. Tokiu būdu įsigyjamas tur- 
tas bent dabar neatsvertų vekseliais išduodamų pasižadėjimų. 
Jeigu paskola būtų umai pareikalauta grąžinti ir .namai būtų 
išstatyti licitacijon, tai šitokiu būdu juos parduodant dabarti- 
nėse sąlygose nebūtų pasiektas ir anksčiau pažymėtas mini- 
mumas. Kitaip sakant, vekselinė be termino skola pastatytų 
pavojun L. M. D-jos rinkinius, kurie galėtų būti parduoti. Šitai 
visa turėdama galvoje Valdyba savo VI 7 dienos posėdy nutarė 
įgalioti savo Pirmininką kreiptis per p. Stašį į paskolos davė- 
jus, su kuriais nustatytų paskolos sąlygas, jeigu ji vis tiek tu- 
rėtų būti be termino, tai prašyti sumažinti vekselių sumą, 
išrūpinant L. M. D-jai subsidiją ar bent ilgalaikę termininę 


paskolą. Į šį Valdybos kreipimos p. K. Štašys atsisakė duoti 
bet kurių paaiškinimų ir nesutiko kad kas nors iš L. M. D-jos 
vyktų pasitarti su būsimais kreditoriais. Po kelių dienų atsiži- 
nojome iš „Viln. Rytojaus“, kad namai jau „Ryto“ D-jai nu- 
pirkti. 

Su L. M. D-ja pasielgta begalo neteisingai „Ryto" D-jai, 
jos biurui ir knygynui visai gana tos salės, kurią ligi šiol tu- 
rėjo ir kuri dar nebuvo pilnai išnaudota. Tuotarpu L. M. D-ja 
neturi kur pasidėti, o jai skirti namai atiduodama kam kitam, 
ir tai po to, kai jau buvo atlikti visi priruošiamieji darbai pir- 
kimo aktams pasirašyti. Ar bereikia aiškinti, kad šitoks elge- 
sis visai nesuderinamas su L. M. D-jos autoritetu ir jos vaid- 
meniu, kurį ji yra suvaidinusi mūsų tautos atgijime. Nors 
mums labai nemalonu, bet negalime nutylėti nepažymėję, jog 
šitame elgesy galvoje turėta ne reikalo esmė. 

Dar prieškarinė vyresniosios kartos svajonė ir šiuo žygiu 
nebuvo surealizuota. Kilni mūsų brolių intencija per pašalines 
"intrygas iškreipta su didele L. M. D-jos skriauda. Tatai padarė 
labai sunkaus įspudžio ne tik L. M. D-jos nariams, bet ir sa- 
moningiems Vilniaus lietuviams nuošaliai stovintiems. 

Vardan teisybės ir gyvo reikalo turi būti pašalinta L. M. 
D-jai padaryta moralinė ir medžiaginė skriauda: cukščiau išvar- 
dyta posesija turi būti atiduoda L. M. D-jai, perrašant nuosa- 
vybės aktus. Kadangi ir viena ir antra draugijos, einant čia 
veikiančiais įstatymais, paleistos nuo žyminės rinkliavos, tai 
perrašymas nebus taip brangus, kaip pirkimas iš privatinio 
asmens. 


Vilnius, 1931 birželio mėn. 19 d. 


Valdybos Pirmininkas 
(—) M. Šikšnys. 


(—) Dr. D. Alseika, 
Nariai: (—) D-ras J. Šlapelis, 

(—) B. Untulis, 

(=) B. 


Karazija. 


) B 
B 


Sekretorius: 
(—-) S. Matjošaitis. 


Iš šito dokumento matosi, kad pirmininkas dėl to neati- 
davė pinigų Mokslo Draugijai ir nupirko namus „Rytui“, kad 
Mokslo Draugijos Valdyba juom nepasitikėjo, bijojo jam duoti 
tokios dideles sumos vekselį in blanco, kad nepražudžius viso 
Mokslo Draugijos turto. Šia proga turiu pažymėti, kad pir- 
mininkas pas Vilniaus krašto inteligentus pasitikėjimo neturi, 

mažai pasitiki juomi net ir tie kunigai, kurie jį viešai remia, 
tai ne kartą yra pareiškę privatiniuose pasikalbėjimuose. 
Antrą faktą, kuris konstatuotas yra ir protokole, kad pir- 
mininkui nerūpėjo reikalo esmė, visai patvirtino jo elgesys po 
to įvykio. Namus nusipirko „Rytas“, lietuviška draugija. Nieko 
taip jau labai bloga nebūtų, jeigu L. K. pirmininkas būtų pasirūpi- 
nęs duoti tuose namuose tinkamą patalpą Mokslo Draugijai. 
Čia reikia paaiškinti, kad Vileišių namai buvo dveji, vieni prie 
gatvės, kiti gražūs nedideli rūmai (palociukas) kieme, gražiame 
sodelyje, priešais frontinių gražių geležinių vartų. Tuose rū- 
muose norėjo įsitaisyti Mokslo Draugija, padaryti tuos namus 
Tautos šventove, įrengti jame muziejų, archyvą, knygyną. Ką 
daro su tais namais pirmininkas? Prikalbinęs „Ryto“ valdybą, 
kurioje buvo ir yra nariu, perkelia į tų antrųjų namų pirmąją 
aukštą su gražiu frontiniu įėjimu „Ryto" draugijos raštinę ir 
knygyną, nors tos įstaigos turėjo visai gerą patalpą K. St. na- ' 
muose. Be to dar į tuos namus perkelia L. Komiteto raštinę, 
nors tai įstaigai ten visai ne vieta, toli nuo miesto Centro, dėl 
tos priežasties daug buvo skundų, ypač, kad komiteto raštinė 
ligi 1933 metų veikdavo tik tris kart į savaitę po 1 valandą. 
Mokslo Draugija priversta buvo kraustytis taip pat i tuos 
antruosius namus (pirmieji namai palikti buvo privatiniams 
gyventojams), bet jai atiduotas buvo tik antras aukštas su šo- 
niniu įėjimu virtuvių laiptais, be to dar duota palėpė ir rūsis. 
Toje patalpoje galėjo sutalpinti tik knygyną ir archyvą, mu- 
ziejiniai daiktai ligą šiolei tebeguli dėžėse sukrauti drėgname 
rūsyje. Vilniaus lenkai, gudai ir žydai turi savo gražiai sutvar- 
kytus muziejus, mūsų tautos muziejiniai daiktai, per 20 su 
viršum metų d-ro J. Basanavičiaus, d-ro V. Nagevičiaus, kun. 
J. Žiliaus, d-ro K. Griniaus ir kitų inteligentų rinkti, lig šiolei 
teberiokso „Ryto" draugijos namų rusyje. Nei lietuvių ekskur- 
sijoms, nei kitų tautų atstovams ir mokslininkams neturime ko 
parodyti. Padaryta yra didelė skriauda ne tik Mokslo Draugi- 
jai ir Vilniaus krašto lietuviams, bet gėda ir visai tautai, nes 
pavyzdžiui 1932 metais pats buvau liudytoju šitokio įvy- 
kio: atvykęs Vilniun vienas anglų diplomatas, muziejinių daik- 
tų ir knygų mėgėjas, atsiuntė pas mane savo pasiuntinį, kad 
aš jam parodyčiau lietuvių muziejų ir archyvą, nes jo nuo- 
mone lietuviai tiek visame pasaulyje šaukdami apie Vilnių, 

turi turėti jame gražų savo istorinį muziejų. Teko man aiškinti, 
kad mūsų muziejus po persikraustymo į naują patalpą dar 
nesutvarkytas. Tokių faktų buvo ir daugiau. 

Mokslo Draugija persikrausčiusi į tuos namus verčiama 
buvo mokėti „Ryto" draugijai ir didelę nuomą už menką pa- 
talpą namuose, kurie jai buvo skirti. Aišku, kad dėl tos prie- 
žasties draugija neturejo lėšų platesniam mokslo darbui. Savo 
tokį elgesį su Mokslo Draugija, kuri negalima kitaip pavadinti 


kaip tyčiojimuosi ir maltretavimu, L. K-to pirmininkas prieš sa- 


vo remėjus ir minėtos iniciatorių grupės žmones, kurie sukėlė 
kapitalą namams pirkti, pasiteisindavo tuomi, kad Mokslo 
Draugija neva patekusi į bedievių kultūrininkų rankas, kad jie 
neva esą prieš tuos žmones nusistatę, neva vadinę juos šmugel- 
ninkais ir tt. Kadangi du, trys mūsų vilniškiai lietuviai kunigai 
L. K. pirmininką visą laiką nuo 1927 metų remia, tai jam ir 
pavykdavo tuos žmones įtikinti. 

Nežiūrint tokių neigiamų faktų, 1934 metų birželio mėn. 
2 dieną, kaip jau rašyta pirmame skyriuje, mūsų dešiniųjų 
vadai, įvedę draugijon apie 20 jaunų inteligentų, kuriems tie 
faktai nebuvo gerai žinomi, pastatė kandidatūrą ir pravedė 
Mokslo Draugijos valdybon L: K-to pirmininką K. St, kurį prieš 
trejus metus dalis lietuvių inteligentų buvo nutarusi pasiūlyti vi- 
suotiniam susirinkimui išbraukti iš Mokslo Dr-jos narių skai- 
čiaus. Dėl švento ramumo ir dešiniųjų nusistatymo tas suma- 
nymas tuomet buvo atidėtas. Labai liūdnas reiškinys buvo, 
kad visoje toje akcijoje aktingai dalyvavo keturi mūsų vilniš- 
kiai kunigai veikėjai, švietimo ir labdarybės draugijų vedėjai. 
Nei kiek nepakeitė jų nusistatymo mano ir d-rienės E. Vilei- 
šienės pareiškimai ir įspėjimai, prieš tuos rinkimus susirinkime 
padaryti. Tuo momentu, kada tą kandidatūrą viešai susirinki- 
me parėmė mūsų dešiniųjų vadas, kunigas, kuris kartais neigia- 
mai buvo nusistatęs prieš to žmogaus darbus, mano galvoje kilo 
mintis, bene bus mūsų gyvenime demoralizacija jau giliai įlei- 
dusi šaknis, bene reikės rašyti šią knygą, kurioje teks viešai 
nušviesti mūsų gyvenimo neigiamieji reiškiniai. Vis vien, kokie 
būtų buvę tų rinkimų rezultatai, šioje knygoje tuos reiškinius 
būčiau nušvietęs. 

Į susirinkimą dešinieji buvo atėję su šūkiais „mes kata- 
likai, jūs bedieviai", o iš tikrųjų tarp tų katalikų ir laisvama- 

nių, tikrųjų tikybos priešų, kaip jau minėta, susirinkime ėjo 
flirtas, mūsų kairieji marksininkai už vidurinio nusistatymo 
kandidatus nebalsavo, praėjo valdybon keturi dešinieji ir trys 
kairieji. Kaip ir Laikinojo Komiteto prezidiume, Mokslo Drau- 
gijos valdyboje yra kaž kokia nenaturalė dešiniųjų ir kairių- 
jų koalicija. Tas reiškinys aiškiai liudija, kad visai ne tiky- 
biniai su metimai mūsų dešiniųjų vadams per šiuos Mokslo 
Draugijos rinkimus rūpėjo. Jų jau jokiais idėjiniais sumeti- 
mais pateisinti negalima. 

Kaip vėliau paaiškėjo, dešiniesiems nepatarta buvo bal- 
suoti net ir už kelius metus buvusį draugijos pirmininką mū- 
sų gimnazijos direktorių M. Šikšnį, žmogų gana daug pasidar- 
bavusį mūsų literatūros ir mokslo srity, kuris 1934 metais 
šventė savo 60 metų amžiaus sukaktį. Kadangi tas įvykis buvo 
minėtas mano proteste dėl tų rinkimų spaudoje, dešinieji ir 
ypač pats L. K-to pirmininkas rūpinosi diskredituoti mano pro- 
testą tuomi, kad būk aš pats nebalsavęs už minėtą kandidatą. 
Tam įrodyti vartojo tokią priemonę, kuri kaip tik diskredituo- 
ja L. K-to pirmininką ir tuos rinkimus. Net N. Lietuvos vei- 
kėjams rodęs kortelę, neva mano rašytą, kurioj nėsą M. Šikš- 
nio pavardės. Balsavimas buvo slaptas, balsų skaitymo komi- 
sija nutarusi buvo korteles sudeginti, o L. K-to pirmininkas 
turi kaž kokią kortelę, kurią visiems rodo. Jeigu ir iš tikrųjų 
taip būtų buvę, kad aš už M. Š. kandidatūrą nebūčiau balsa- 
vęs, tai juk tai būtų visai normalus dalykas, visuose rinkimuo- 
se taip yra, kad nebalsuojama ir už labai pageidaujamą kitos 
grupės kandidatą, jeigu tikimasi, kad jis ir be to bus išrinktas. 
Jeigu dešinieji nusistatę buvo nebalsuoti už M. Š. kandidatū- 
rą, kuris jau keliolika metų yra dešiniųjų vedamos „Ryto“ 
dr-jos vice-pirmininku, tai tokį savo nusistatymą turėjo viešai 
pareikšti. Tuo atveju beabejo visi centrininkai ir daugelis kai- 
riųjų už jo kandidatūrą būtų balsavę. Jei to nebuvo, puola- 
mieji turėjo gintis, kad balsai naišskirstytų, balsuoti tik už 
savo kandidatus. 

Skaitytojai paklaus, gal gi naujoji Liet. Mokslo Dr-jos 
valdyba pasirūpino atgauti tinkamą patalpą, tvarko muziejų. Jau 
daugiau, kai pusė metu praėjo nuo tų rinkimų, padėtis kokia 
buvo, tokia ir tebėra. Nėra jokios vilties, kad ta valdyba tuo 
susirūpintų, nes išskyrus vieną, kun. d-rą A. Viskantą, kuris 

ir anksčiau buvo tos draugijos valdyboje, kiti trys dešinieji yra 
„Ryto“ dr-jos valdybos nariai, daugiau jiems rūpi „Ryto“ drau- 
gija, negu Mokslo Draugija. Nieko bendra su mokslu tie rin- 
kimai ir neturėjo. Koks mokslo rėmėjas ir žinovas yra Laik. 
K-to pirmininkas, visiems vilniečiams gerai žinoma. Išskyrus 
gal tik farmaciją, ir bent kiek gamtą; kurią dėstė gimnazijoj, 
į kitus mokslus jis, rodos, nekreipė dėmesio. Apie jo „žinias" 
iš mūsų istorijos bei literatūros sričių pasakojami anekdotai. 
Jo viešos prakalbos tik demoralizuoja mūsų jaunimą. Vienin- 
telis jo skaitytas referatas 1930 metais apie Vytautą Didįjį, 
pasiskolintas buvo iš vieno kunigo, kuris norėjo skaityti re- 
feratą vėliau per Vytauto Didžiojo jubiliejų. 


Lietuvių Klubas. 


Nuo 1922 metų ligi 1931 metų Lietuvių Klubas turėjo 
bendrą butą su Laik. K-tu, kuris to buto nuomą apmokė- 
dayo. Klubas, kaip jau rašyta, vaidino svarbų tautinį vaid- 
menį, ypač, kad jame lankėsi mūsų miestiečiai, kurių tarpe 
labai plinta nutautėjimas. 1926 metais galvota buvo apie sura- 
dimą klubui tinkamos patalpos, kurioje galėtumėm turėti nuo- 
latinį teatrą, buvo sumanyta organizuoti prie klubo dramos 
kursus, turėjome keletą gerų tos srities menininkų. Visi tie 
sumanymai, įsivyravus asmeniškai diktatūrai, žlugo. Jau 1928 
metais klubo veikimas labai sumažėjo, dešinieji jame beveik 
nebesilankė. Nežiūrint to, klubas būtų galėjęs dar laikytis, 
jeigu L. K-to pirmininkas nebūtų komiteto raštinės perkėlęs 
į minėtus „Rytui" nupirktus namus. Dėl to įvykio klubas ne- 
begalėdamas surinkti iš narių tiek įnašų, kiek reikalinga įstai- 
gai išlaikyti, po kelių mėnesių subankrutavo, jo inventorius 
už skolas buvo aprašytas ir parduotas. 


Lietuvių Ūkio Draugija. 


1926 metais, daugiausiai mano pastangomis, įsisteigusi 
Ūkio Draugija, kurios steigimą taip karštai sveikino 1926 me- 
tais įvykęs ūkininkų suvažiavimas, ligi šių 1934 metų dėl L. 


* K-to pirmininko K. St. menko tesirūpinimo ta draugija, labai 


mažai veikimo tegalėjo parodyti. Kai 1932 — 1933 metais bu- 

vau L. K-to prezidiume, aš ir kiti komiteto nariai daug kartų 
galėjo įsitikinti, kad pirmininkui mūsų krašto ekonominiai rei- 
kalai (išskyrus kelių senų namų supirkinėjimą Vilniuje ir jų 


„ remontavimą) visai beveik nerūpi. Kooperativų steigimo rei- 


kalas, išskyrus kreditinį banką, ligi 1934 metų visai buvo nei- 
giamas. Taip pat visai nesirūpinta reikalingų ūkio draugijai in- 
struktorių gaminimu. Kai jau 1934 metais pabaigė agro- 
nomijos mokslus keli mūsų studentai, tai ūkio draugijai ne- 
norėjo leisti jų priimti tarnybon, kad nereikėtų duoti tai drau- 
gijai didesnės pašalpos. Dėl tokio nusistatymo L. K-to prezi- 
diume tarp manęs ir pirmininko buvo griežtų susirėmimų. Tą 
klausimą keldavau ir pilnumos posėdyje. Kai siūliau leisti 
Ūkio Draugijai priimti tarnybon baigusį agronomijos mokslus 
J. Pajaujį, pirmininkas atsakė: tegul jis važiuoja Lenkijon 
vietos ieškoti. Daugeliui taip pat žinoma, kad pirmininkas 
griežtai priešinosi mano pastangoms parsikviesti iš Lenkijos 
dabartinį Ūkio Draugijos vedėją agronomą M. Čibirą. 

1932 metais daugiausiai gal dėl nuolatinių nesusipratimų, 
kurie kildavo tarp Ūkio Draugijos pirmininko vedėjo M. Stan- 
kevičiaus ir Laik. K-to pirmininko, tos draugijos veikime ne 
maža buvo trūkumų. Vieton to, kad patarus ūkio draugijos 
valdybai susitvarkyti, o jei nesugebėtų pati to padaryti, duoti 
jai specialistą instruktorių, L. K-to pirmininkas sužinojęs, kad 
Ūkio Draugijos vedėjas skleidžiąs apie jį nepalankių žinių, vi- 
siškai buvo sulaikęs Ūkio Draugijai duodamą pašalpą. Dėl to 
įvykio dar labiau buvo suiręs Ūkio draugijos veikimas, buvo 
pavojaus, kad jai teks visai susilikviduoti. 

1933 metų pradžioje nutariau įsikišti į tos draugijos vei- 
kimą, visuotiniame susirinkime pastačiau savo kandidaturą 
į valdybą ir didele balsų dauguma buvau išrinktas. Draugijos 
pirmininku posiūliau rinkti Vilniaus priemesty gyvenantį inte- 
ligentišką ūkininką St. Špoką, pats buvau išrinktas iždininku. 
Nors draugija tais metais tegaudavo visai menkutę pašalpą, 
o už pirmuosius du mėnesiu ir visai nieko negavo, darbo pa- 
daryta buvo ne maža, visai gerai susitvarkyta. To negalėjo nei- 
gti ir Revizijos komisija, kurioje buvo ir yra kun. Pr. Bieliaus- 
kas, V. Budrevičius ir VI. Narbutas. Šių 1934 metų pradžioje, 
balandžio mėnesį įvykusiame draugijos narių suvažiavime, ku 
riame, kaipo svečias, dalyvavo ir atvykęs iš N. Lietuvos agro. 

nomas VI. Tiškus, Revizijos Komisija pripažino, kad valdyba daug 
dirbo ir gerai sutvarkė draugijos reikalus. 

Dėl mano įsikišimo į ūkio draugijos veikimą taip pat turė- 
jau susirėmimų su Laik. K-to pirmininku. Buvau kaltinamas, 
būk man rūpį partiški sumetimai, kad per Ūkio draugiją norįs 
plėsti savo įtaką sodiečių tarpe. Ūkio draugijos valdyboje yra 
ir dešiniujų žmonių, bet valdyba nekrypsta nei į dešinę, 
nei į kairę, eina vidurine linkme. Jeigu man būtų rūpėję per 
tą draugiją plėsti savo įtaką sodiečių tarpe, būčiau galėjęs nuo 
1926 metų būti valdyboje. Kaipo nespecialistas žemės ūkio 
srity, ligi 1933 metų į tos draugijos veikimą visai nesikišau, 
iėjau jon tiktai tam, kad ją tvirtai pastačius ant kojų. Tas tik- 
slas būtų jau visai atsiektas, jeigu ne + spUaė smūgis, koks 
1934 metų vasarą ją ištiko. 

Nežiūrint to, kad 1934 metų pradžioje mano pasiūlymu 
buvo išrinktas valdybon agronomas M. Čibiras, kurį valdyboj 
išrinkom Ūkio draugijos vedėju ir valdyba pasikvietė dar du 
jaunu agronomu darbuotis vadovaujant vedėjui, kurio veikimą 
niekas nemanė varžyti, draugijai buvo paskirtas įgaliotinis. 
Nors įgaliotiniu ir paskirtas tas pats vedėjas, bet tas parėdy- 
mas buvo visai nereikalingas. Taip pat, kaip ir toliau aprašo- 
moje Sanitarinėje Draugijoj, padaryta buvo, be abejo, dau- 
giausiai pasityčiojimo sumetimais. 


Lietuvių Sanitarinės Pagalbos Draugija. 


Nors tos draugijos veikimas lig šiolei tebėra dar siauras, 
nes kaip jau minėta pirmame skyriuje, po 1919 metų įvykių 
vos tik 3—4 lietuviai gydytojai buvo pasilikę Vilniaus krašte, 
o jaunųjų gydytojų tik dabar pradeda atsirasti, bet, kadangi 
vis tik ta draugija 16 metų išlaikė Vilniuje svarbią lietuvių 
įstaigą, ligoninę, tai visa tai, ką jau dveji metai L. K-to pir- 
mininkas K. St. daro su ta draugija, visiems reikėtų žinoti, nes 
jo elgesys šios draugijos srity taip pat yra žalingas mūsų krašto 
lietuvių visuomenei. 

Apie šios draugijos įsisteigimą ir jos ligoninę rašiau savo 
asmeninėje digresijoje ir pirmojo laikotarpio istorinėje apžval- 
goje. Čia papildysiu tiktai keliomis pastabomis. Ligoninė, atvi- 
rai veikdama kaipo lietuviška įstaiga, dėl tos priežasties lenkų 

visuomenės dalies boikuotojama, neturėdama nuosavių namų, 
apkrauta dideliais mokesčiais, nemažai biednų ligonių gydžiusi 
visai veltui arba labai pigiai, nuo 1918 metų ligi krizės įsiga- 
lėjimo 1930 metais veikė be nuostolių, iš niekur pašalpos ne- 
prašydama. Kaip rodo įstaigos apyskaitos, apie 30 tūkstančių 
auksinų ligi 1930 metų nuostolių buvo, bet tai buvo kelių ka- 
riškų invazijų pasekmė. Niekas vietinių lenkų gydytojų ir tikėti 
nenorėjo, kad ligoninė neturėtų subsidijos, nes kaip rodo ligo- 
ninių statistikos, bendro, bent kiek labdaringo pobūdžio ligoni- 
nės, tokios kaip mūsų, su keliolika gydytojų specialistų ir su 
viršum 20 žmonių personalu (kurio didelė dauguma visuomet 
buvo lietuviai), mokėdamos mokesčius ir neturėdamos nuosa- 
vių namų, visur ir visuomet turi nuostolių. Rašau apie tai 
tam, kad sugretinus su tais įvykiais, apie kuriuos tuojau bus 
kalbama. 

Kadangi 1930 metais prasidėjo sunkūs laikai, sodiečių 
ligonių skaičius labai sumažėjo, ligoninė jau nebegalėjo veikti 


be nuostolių, teko kreiptis į įvairias įstaigas prašinėti paskolų, 


pašalpų, o kas svarbiausia susirūpinti nuosavių namų įsigijimu; 
anksčiau apie tai sunku buvo ir svajoti, nes namai Vilniuje 
ligi 1932 metų buvo brangūs. Suradęs gražius ir tinkamus 
namus prie Mickevičiaus gatvės, 1932 metais liepos mėnesį 
pradėjau derybas, kurių išdavoje metų pabaigoje savininkai 
(Žydų pirklių ir pramonininkų klubas) buvo sutikę parduoti tuos 
namus už 18 tūkstančių dolerių, nors prieš trejus metus prašė 
trigubai daugiau. Kadangi nebuvo jokios vilties ir tiek pinigų 
kur gauti, o be to reikėjo dar ne maža pinigų remontams ir 
ligoninės skoloms grąžinti, ieškojau bendrininkų, kad nors tų 
namų dalį draugija galėtų nusipirkti. Prie to pirkimo sutiko 
dėtis inžinierius J. Vengrys, o vėliau ir jo prikalbintas d-ras 
V. Legeika. Juodu pastatę draugijai kai kurių sąlygų sutiko 
pirktis du trečdaliu namų, o vėliau sutiko duoti ir po 22 tūkst. 
auksinų tų namų remontams, visas kitas išlaidas turėjo pa- 
dengti Sanitarė draugija, kurios nuosavybėje kaip buvo, taip 
ir pasiliko ligoninė. 

Su dideliu vargu, Vilniečių Šang pirmininkui profeso- 
riui Z. Žemaičiui padedant, pavyko išsirūpinti tam reikalui iš 
jo atstovaujamos draugijos ir kitų nepolitinių organizacijų 
15 tūkstančių dolerių. Viskas būtų buvę gerai ir šiandien ne 


tik ta draugija, bet ir daugelis mūsų inteligentų neturėtų jokių 
nemalonumų, jeigu tie pinigai būtų buvę atsiųsti Sanitarinės 
pagalbos draugijos valdybai. Valdyba, be abejo, būtų žiūrėjusi 
neišleisti daugiau, kiek gauta, liuksuso nedaryti, o jeigu remon- 
tai ir įrengimas ir būtų bent kiek daugiau kainavę (nes visas 
išlaidas numatyti negali ir geriausi inžinieriai), tai pati valdyba 
būtų pasirūpinusi iš kur nors lėšų gauti nepritekliui padengti. 

Visa nelaimė, kad, kaip ir Vileišių namams pirktis, pinigai 
buvo atsiųsti Laikin. K-to pirmininkui K. St. Nuo 1928 metų 
daro jis visas pastangas Amerikos ir kitų kraštų lietuvių orga- 
nizacijų vedėjus įtikinti, kad tik juo vienu galima pasitikėti. 
1928 metais Amerikos lietuvių laikraščiuose buvo įdėtas net 
ir jo atviras laiškas į visuomenę, kurį pasirašė ir vienas mūsų 
kairiųjų veikėjų, kad aukos tiktai Laikinojo Komiteto prezidiu- 
mui tegali būti siunčiamos. Gavęs pinigus L. K. pirmininkas 
stuojau pradėjo L. Sanitarinės Pagalbos Draugiją maltretuoti. 
Visų tų įvykių nušvietimas užimtų labai daug vietos, konsta- 
tuosiu tik keletą faktų. 

Namų dalies pirkimas, visų remontų, statybos ir įrengimo 
darbų vedimas L: K. pirmininko buvo pavestas ne L. San. Pag. 
Dr-jos Valdybai, kuri turėjo duoti tik draugijos firmą, bet tam 
reikalui sudarytai keturių žmonių tarybai, kurioje faktinai drau- 
gija teturėjo tik vieną atstovą, draugijos pirmininką, nes antras 
San. Dr-jos Valdybos narys K. Veleckas dalyvavo taryboje 
personaliai, kaipo L. K. pirmininko paskirtas įgaliotinis. Kiti du 
tarybos nariai buvo fiziniai namų savininkai—d-ras V. Legeika 
ir inž. J. Vengrys. 

Pinigai, veikimui prasidėjus, buvo duodami per paskirtą 
San. Draugijai įgaliotinį, vėliau ir įjį pradėjo ignoruoti, faktinu 
visų darbų ir liuksusinio įrengimo iniciatorium buvo L. K-to 
pirmininko draugas, dabartinis ligoninės vedėjas dr. V. Legeika 
ir jo pasiūlymu pasamdytas visiems darbams vesti a. a. K. Abla- 
mavičius. Kaip posėdžiuose, taip ir šiaip pasikalbėjimuose į ma- 
no pastabas, kad tokiems dideliems remontams ir įrengimams 
neužteksią pinigų, iš minėtų asmenų gaudavau atsakymą, kad 
visiems tiems darbams ir liuksusiniams įrengimams pritariąs 
L. K-to pirmininkas K. Stašys, pinigų būsią. 

Nors remontai ėjo tvarkingai, viskas buvo kontroliuojama, 
jokių išeikvojimų nebuvo, bet kadangi tikrai labai daug darbų 

padaryta ir ligoninė įrengta gražiai, yra ji dabar gražiausia 
lietuvių įstaiga Vilniuje, tai žinoma kainavo daug daugiau, negu 
aš tam reikalui prašiau, ypač, kad dalis tos sumos buvo pra- 
šyta ir skirta skoloms grąžinti, pradžioje iš įgaliotinio bent 
kiek ir man reikėjo atsiimti, nes tie pinigai buvo ne mano, 
o iš kitų asmenų ligoninės reikalams pasiskolinti. 

1934 metų pabaigoje paaiškėjo, kad Laik. K-to pirmininkas, 
kuris neleido Sanitar. draugijos valdybai savarankiškai veikti, 
faktinai pats tą įstaigą globojo, nesipriešino liuksusinei ligoni- 
nei steigti —visai nesirūpino gauti lėšų remontų deficitams pa- 
dengti ir likusioms draugijos skoloms grąžinti. Plačiai pasklydo 
gandų, kad tam tikslui būsiąs sureformuotas 1935 metų kalen- 
dorius ligi 11 mėnesių, mokytojams ir visų draugijų tarnauto- 
jams už vieną mėnesį nesumokėsią algų, o visą atsakomybę 
už tai suversią ant manęs, kam aš per mažai ligoninės reika- 
lams prašęs paskolos, nors gerai žinoma, kad ir tiek, kiek pra- 
šyta, labai sunku buvo gauti ir kad nedarant liuksuso gal būtų 
ir užtekę. 

Šitokį Laik. K-to pirmininko elgesį galima išaiškinti tiktai 
jo grynai asmeniškais sumetimais. Šioje srity, kuri visų buvo 
laikoma mano tvirtove, jis tikėjosi savo tariamąjį konkurentą 
visai nugalėsiąs, priversiąs jį atsisakyti ne tik nuo ligoninės 
vedimo (iš tos vietos 1933 metų pabaigoje pasitraukiau be jokio 
vertimo), bet ir nuo vadovavimo draugijai, kurios priešaky jau 
16 metų stoviu ir 1934 metų pradžioje beveik vienbalsiai vėl 
pirmininku buvau išrinktas. Tikėjosi, be abejo, kad aš dėl įžeis- 
tos ambicijos visai pasitrauksiu iš draugijos ir ligoninės ir iš- 
važiuosiu iš Vilniaus. Jeigu L. K-to pirmininkas dėl idėjinių 
sumetimų taip elgtųsi, jokių asmeniškų siekimų neturėtų, visose 
kitose srityse jo darbas būtų naudingas ir ligoninėje nebūtų 
jokių trūkumų, tai, be abejo, jo norą patenkinčiau, iš Vilniaus 
išvažiuočiau, nes kur kitur daug geriau galėčiau pasirėdyti. Tuo 


„klausimu tariaus ir su daugeliu mūsų tautos veikėjų, niekas 


išvažiuoti nepatarė. 

Nepavykus maltretavimu pasiekti norimo tikslo, yra jau. 
požymių, kad tas žmogus pasiryžęs yra su pagalba savo drau- 
go, ligoninės vedėjo, tą įstaigą iš draugijos atsiimti, o jei ir 
tas nepavyktų, tai priversti ją ir visai susilikviduoti. Apie tokias 
jo intencijas liudija šie faktai. Nuo 1934 metų vasaros mėne- 

sių nebeduoda draugijai lėšų ir būtiniausiems reikalams, reika- 
laudamas iš jos pasirašyti raštą, kad Sanitarinė Draugija neva 
skolinga esanti Lietuvių Labdarybės Draugijai Vilniuje nemažą 
pinigų sumą. Nors L. San. P. D-ja iš Labdarybės Draugijos 
nieko nėra gavusi, visuotinis nepaprastas L. S. P. D-jos narių 
susirinkimas, įvykęs 1934 m. lapkričio 4 dieną, sutiko tą reika- 
lavimą patenkinti, tikėdamasis, kad jau po tokio hipotekinio 
rašto pasirašymo valdyba iš L. K-to pirmininko nors svarbiau- 
siems reikalams pinigų gaus. Praėjo jau nemažai laiko nuo 
to nutarimo ir pasirašymo, beveik nieko, tačiau, negaunama, 
ligoninės daiktai dėl mokesčių nesumokėjimo aprašinėjamis 
mokamos pabaudos. Man ir kai kuriems kitiems asmenims 
gerai yra žinoma, kad kaip tik 1934 metais ne mažos pinigų 
sumos iš visuomenės aukų daug mažesnės svarbos reika- 
lams, o net ir privatinio pobūdžio reikalams, paskiriems asme- 
nims buvo paskolintos, 

Savaime suprantama, kad taip maltretuojama Liet. San. 
Pagalbos Draugija negali plėsti savo veikimo sodžiuje, negali 
steigti skyrių, sanatorijų, platinti higijenos literatūros, nors turi- 
me jau jaunų gydytojų ir yra gyvas reikalas gelbėti mūsų so- 
diečius nuo džiovos ir kitų ligų, kurios veda mūsų liaudį prie 
išsigimimo. 

Kadangi dar man besirūpinant lėšų naujai ligoninei steigti 
buvo leidžiami gandai, būk aš savanaudiškai vedęs draugiją ir 
ligoninę, o 1933 metais tokiems kaltinimams daryti buvo su- 
kurstytas vienas nustojęs vietos ligoninės tarnautojas, tai tais 
metais buvau pareikalavęs Laikinojo Komiteto pilnumos posė- 
dyje išrinkti Piliečių garbės teismą, kuris po dviejų mėnesių 
tyrimo, 1934 metų pradžioje paskelbė sprendimą, kurio galutina 
išvada buvo šitokia: 

„Kad d-ras D. Alseika yra veikęs L. S. P. Draugijos ne- 
naudai, neįrodyta. Priešingai, Teismas mano, kad, nežiūrint 
į kaikuriuos draugijos ir ligoninės vedimo trūkumus ir galimus 
iš to nuostolius, bendrai, d-ras D. Alseika yra padaręs drau- 
gijai ir jos ligoninei daug gero, ją kurdamas, organizuodamas, 
jai skolindamas pinigų be nuošimčių, laukdamas mėnesiais 
priklausomos algos“. 

Po šituo sprendimu 1934 metais sausio m. 11 dieną pasi- 
rašę yra teisėjai: M. Šikšnys, kun. d-ras J. Stankevičius ir kun. 
K. Čibiras. 

Sutinku su Teismo nutarimu, kad bent kiek trūkumų 
tvarkos atžvilgiu buvo, galėjo dėl to būti ir bent kiek nuosto- 
lių, bet juos esu padengęs savo uždarbiu. Kaip jau minėjau 
šio skyriaus pradžioje, beveik negalimas buvo dalykas sude- 
rinti pirmininkavimą Laik. Kometetui su ligoninės vedimu. 
Kiek daug buvo darbo pirmininkaujant komitetui, liudija isto- 
rinė apžvalga. Kas arčiau stovi prie dabartinės naujosios ligo- 
ninės, tas gali pastebėti, kad naujam vedėjui vedant, nors jis 
vien tik mediciniška praktika verčiasi, taip pat yra ne maža 
kitokios rūšies trūkumų, taip pat šiais krizės metais ir naujoji 
ligoninė negali veikti be nuostolių. 


Kadangi ir anksčiau, žinomais sumetimais, buvo net ir 
spaudoje daromi priekaištai, būk aš iš tos ligoninės pralobęs, 
o be to aš būdamas Laik. Komiteto pirmininku liepęs sau ge- 
rokai mokėti, tai tikrai padėčiai nušviesti teko man spaudoje 
atsakyti šitaip. 1929 m. „Vilniaus Šviesoj“; 


„Laik. K-to pirmininkui nedidelis atlyginimas buvo ski- 
riamas dar prof. M. Biržiškos laikais. Reiškinys tai visai 
normalus, nes pirmininkas turėdavo gaišinti labai daug lai- 
ko, turėdavo gana daug ir išlaidų atstovavimui. Aš dėl 
pirmininkavimo turėjau daug daugiau nuostolių, negu im- 
davau atlyginimo. Laik. Komiteto pirmininkui atlyginimas 
buvo nustatytas 450 |. a. mėnesiui, aš gi ligi 1927 m. im- 
davau tik po 270 I. auksinų ir tik paskutiniu metu po 350 
mėnesiui, likusius palikdavau arba Laik. Komitete įvairiems 
labdaringiems tikslams, arba, kaip tai padariau 1927 metais, 
paėmiau, bet atidaviau Liet. Sanitar. Pagalbos Draugijai ne- 
turtėliams gydyti". Į „Vilniaus Rytojuje" padarytus priekaištus, 
šitaip „Vilniaus Žodyje“ buvo atsakyta 1930 metais: „nors nie- 
ko nuostabaus ir įtartino nebūtų, jeigu po 18 gydytojavimo 
metų tiek turto ir turėčiau, kiek turi „tikrieji“ patriotai, bet 
p.p. redaktoriai juk gerai žino, kad taip nėra, uždarbiauja juk 
ir žmona gydytoja, 22 hektarų ūkis, kurį turime, nėra vien tik 
mano, automobilis gi visai ne mano, turtų per tiek metų įsi- 
gyti negalėjau, nes gana daug laiko ir lėšų eikvojau visuome- 
nės reikalams". 


Tenka tik pridurti, kad likvidavus tą ūkį, kuris buvo pirk- 
tas ligoninei gelbėti nuo nuostolių, nes ji tą ūkį nuomavo ir 

buvo pradėjusi pirkti, nei aš nei mano šeima nieko šiandien 
daugiau neturime, kaip tik nedidelį nuosavų butą kooperati- 
viniame name. Yra žmonių, kurie tvirtina, kad tik tas žmogus 
tesugeba gerai tvarkyki visomenės reikalus, kuris gerai moka 
apsirūpinti savo privatinius reikalus. Gyvenimo faktai to dės- 
nio teisingumą neigia, nes bendras yra dėsnis, kad niekas, 
išskyrus didelius išradėjus ir talentingus inžinierius, teisybės 
keliu eidamas, neskriausdamas kitų, didelių turtų įsigyti negali, 
o juo labiau tai yra negalima mūsų krašte, kur milžiniška 
visuomenės dauguma gyvena skurde. 


„Kultūros“ draugija. 


Kaip mūsų dešinieji ir Laik. K-to pirmininkas traktavo 
„Kultūrą", buvo jau rašyta. Mano vaidmuo tą draugiją stei-. 
giant ir priežastys dėl kurių aš metams praėjus po jos įsistei- 
gimo jon įstojau, yra nušviestos antrojo laikotarpio istorinėje 
apžvalgoje. Čia tik du faktu pažymėsiu. 1933 metais aukos 
tai draugijai buvo siunčiamos per Laik. K-to pirmininką. Tuomi 
naudodamasis pirmininkas darė draugijai daug nemalomumų, 
buvo užsispyręs net versti draugijos valdybą sulikviduoti Vil- 
niuje tos draugijos laikomą penkių skyrių liaudies mokyklą, 
kurioje buvo apie 50 vaikų. Jo elgesį tuo reikalu gerai žino 
buvę tais metais valdyboje žmonės. Mokyklą pavyko išgelbėti, 
padėjo ją apginti ir daktarienė E. Vileišienė. Mokyklą vertė 
sulikviduoti neva dėl to, kad prie gimnazijos norėjo įsteigti 
„Ryto" pradžios mokyklą. Kadangi „Rytas" leidimo negavo, 
o, be abejo, nebūtų gavęs ir po sulikvidavimo „Kultūros“ mo- 
kyklos, tai Vilniuje būtumėm pasilikę tik su viena valdiška 
pradžios mokykla lietuviams. 

1934 metais, kai aš pasitraukiau iš „Kultūros“ dr-jos val- 
dybos ir nuo bendradarbiavimo „Vilniaus Žodyje“, o mano 
vietą užėmė tikrai kairiųjų pažiūrų žmogus, kuris neeina ir 
į jokius kompromisus dėl „Kultūros" draugijos skyrių steigi- 
mo tose vietose, kur jau yra kitų draugijų skyriai, L. K-to 
pirmininko elgesys su „Kultūra" tapo daug švelnesnis, nebe- 
puola taip „Kultūros" ir „Vilniaus Rytojus", daug lengviau esą 
ir su aukų gavimu. Gerai, žinoma, kad ta draugija nebemal- 
tretuojama, bet tas faktas aiškiai liudija, kad pirmininkui vi- 

sai ne principas rūpėjo. Vieša paslaptis yra, kad jo elgesys 
pasikeitė tiktai dėl to, kad dabartinio „Kultūros" dr-jos pirmi- 
ninko nelaiko savo konkurentu, nes mano, kad dėl kai kurių 
priežasčių jis tos vietos užimti negali. 


4. BENDRO VEIKIMO PLANAS. 


Kaip jau minėta istorinėje apžvalgoje, 1932—1933 metais 
veikiant naujam prezidiumui, Laikinojo Komiteto pilnumos po- 
sėdy buvo keliami svarbūs klausimai, daromi ir svarbūs nuta- 
rimai, bet pirmininkas rūpinosi nevykdyti jų gyvenime. Pilnu- 
mos posėdy buvo kalbama apie bendrą veikimo planą, vi- 
soms draugijoms buvo pasiūlyta parašyti savo veikimo ir pa- 
geidavimų memorialai. Visos draugijos parašė ir įteikė pirminin- 
kui. Buvo tai 1932 metais. Visi tie memorialai kaž kur dingo. 
Į paklausimus pirmininkas atsakydavo, kad jokio plano nerei- 
kią, jam viskas aišku; komiteto dauguma tokį pirmininko elge- 
sį toleravo. 

Tais pačiais 1932 metais buvo nutarta parašyti memori- 
alas dėl daromų lietuviams skriaudų provincijoj, nes pats Vil- 
niaus Vaivada, pas kurį mudu su pirmininku tų metų pradžioje 
buvome atsilankę ir pasiskundę, kad vietinė administracija 
provincijoje daro lietuviams įvairių nemalonumų, prašė tokį 
memorialą jam įteikti. Tas darbas buvo pavestas komiteto pa- 
sisamdytam ir gerai apmokamam teisių patarėjui. Memorialas 
ligi 1933 metų pabaigos nebuvo parašytas, rodos ir lig šiolei 
neparašytas, pirmininkas to darbo dirbti visai nespyrė. 

Taip pat buvo ir su daugeliu kitų klausimų. Siūlyta buvo 
daryti žygių dėl mokyklų uždarinėjimo. Jokių žygių nebuvo 
daryta, kaipo „Ryto“ valdybos narys, pirmininkas su švietimų 
draugijų vedėjais lankėsi tik retkarčiais kuratorijoje. 

Siūlyta buvo susirūpinti aukštuosius mokslus einančio jau- 
nimo ateitimi. Pirmininkas į tai atsakydavo, kad tuo klausimu 
visai neverta rūpintis, baigusieji mokslus, kur kas norės, ten 
važiuos, tegul mūsų stipendiatai važiuoja Lenkijon, kas čia 
bloga, prieš karą juk daug mūsų inteligentų gyvenę Rusijoj, 
įsikūrus N. Lietuvai grįžę. Nurodoma buvo, kad dabar visai 
kitokios apystovos ir sąlygos, jeigu jau ir į tai nekreipiama 
dėmesio, tai juk mūsų jaunieji inteligentai ir vietų negautų 

Lenkijoj, lenkų laikraščiai nuolat skundžiasi, kad kas met po 
10 tūkstančių baigusiųjų aukštuosius mokslus negali vietų gauti. 

Stipendijų davinėjimo reikalu nebuvo jokio plano. Jos 
buvo duodamos biedniems studentams, kurie neblogai mo- 
kėsi ir rodė lojalumo pirmininkui. Anksčiau, kol studentų . vi- 
sai mažai teturėjome, galėjo, žinoma, nekreipti dėmesio, kas 
kokią mokslo šaką pasirenka, bet studentų skaičiui padidėjus, 
netikslingas stipendijų dalinimas buvo žalingas visuomenės 
aukų eikvojimas. Šiandien turime apie 409/o studentų humani- 
stų. Negalimas gi dalykas, kad visi stojo į tą fakultetą taip 
jau labai tuos mokslus pamėgę. Ką darys tuos mokslus baigęs 
mūsų jaunimas, nei jie patys nei vyresnieji supratimo neturi. 
Mūsų vidurinėse mokyklose tik keletas gali tikėtis gauti vietų, 
į lenkų mokyklas nepriims, liaudies mokyklose taip pat ne- 
lengva bus vietų gauti. 

1933 metais L. K-to švietimo komisijoje, kuriojo teko 
man dalyvauti, tas klausimas plačiai buvo svarstytas, pagaliau 
nustatytas buvo bent jau tuo reikalū planas ir įteiktas prezi- 
diumui. Šiandien reikalingi būtų mums komersantai, koopera- 
tivų žinovai, geri bugalteriai, kvalifikuoti amatininkai, dantų 
gydytojai, vaistininkai, o jų beveik visai neturime ir ne veikiai 
susilauksime, vos tik keli asmenys tuos mokslus studijuoja. 

Kaip su ekonominiais reikalais, buvo jau rašyta, šioje 
srity diktatoriavimo laikotarpį beveik nieko nepadaryta, vi- 
siems gerai žinoma, kad „praktiškas ir kietas" mūsų visuome- 
nės vairininkas tuos klausimus neigė. Vilniuje turime tik vieną 
mažą bankelį, kelias Labdarybės draugijos dirbtuves ir vieną 
mažą odos apdirbimo bendrovę. Sodžiuje tik keliolika mažų 
kooperativų. Kitų inteligentų rodoma toje srity iniciatyva nu- 
eidavo niekais dėl pirmininko ir jo rėmėjų nepritarimo. Gana 
daug inteligentų dėl asmeniškos pirmininko diktarūros į Vil- 
niaus krašto reikalus pamojo ranka ir išvažiavo N. Lietuvon. 
Svarbiausias pirmininko ekonominis reikalas buvo, tai senų 
namų supirkinėjimas ir jų remontavimas. Kaip jau minėta, 
namai buvo perkami ir aukomis, skirtomis kitiems reikalams, 
be to, beveik visi buvo pirkti prieš krizės įsigalėjimą, už kai 
kuriuos gana brangiai mokėta. Iš tos namų politikos, kurią len- 
kų laikraščiai labai išpūsdavo, dešimteriopai nupirktų namų 
skaičių padidindami, visuomenė visai mažai naudos teturi. Ne- 

blogai aprūpinta yra tik Labdarybės Draugija; nei gimnazija 
nei Mokslo Draugija nuosavų namų neturi, dėl minėto pirmi- 
ninko elgesio. 

Kadangi aukų kitiems reikalams pakankamai nebuvo, 
o daug aukų nuėjo namų supirkinėjimo ir remontavimo reika- 
lams, tai mūsų krašto jaunųjų inteligentų padėtis yra tiesiog 
traginga. Mokytojų algos menkos, tos pačios mažinamos arba 
už vieną, du mėnesiu nutraukiamos namų deficitams dengti. 
Ateitis be vilties gauti pensiją, emeritūrą, nes nors visi ir mo- 
ka į lenkų valstybinę emeritūros kasą, bet nustojus vietos tas 
mokestis nueina niekais, arba tik kelius mėnesius gaunama 
mažutė pašalpa. Taip pat daugiausiai dėl tos namų politikos 
nesukurta kultūrinių ir ekonominių įstaigų, kuriose mūsų in- 
teligentai galėtų gauti vietų, priešingai, aiškiai reiškiasi ten- 
dencija tokias įstaigas uždaryti, plačiai jau kalbama apie norą 
sulikviduoti ir vieną svarbią švietimo įstaigą. 

Kaip Laik. K-to pirmininkas 1928—1930 metais gynė lie- 
tuvių katalikų teises mūsų krašto bažnyčiose, buvo jau rašyta. 
Tas gynimas, kadangi gynėjui trūko tokių reikalingų savybių, kaip 
mokėjimo, autoriteto ir takto, tik pakenkė tiems reikalams. Po 
1930 metų audijencijos pas Arkivyskupą, iš kurios pirmininkas 
neatsisveikinęs išėjęs, jokio gynimo nebebuvo. Triukšmingo 
lietuvių ir gudų katalikų 1930 metais įvykusio suvažiavimo iš- 
rinktas Centro Komitetas, kuriam tiek daug darbų buvo pa- 
vesta atlikti, nič nieko lig šiolei nedirbo. Kaip su tais reikalais 
dabar yra, rašyta buvo pirmame skyriuje, kur kalbama apie 
tikybą. 


5. POZICIJOS PRIEMONĖS. 


Pirmame skyriuje buvo jau minėtos priemonės, kurias 
mūsų krikščionių-demokratų ideologijos dešinieji vartojo kovai 
su tariamais tikybos priešais kultūrininkas. Istorinėje apžval- 
goje faktais yra įrodyta, kad aš „Kultūros" draugijos priešaky 
buvau atsistojęs kaip tik tam, kad ta draugija netaptų prieš- 
tikybine organizacija. Kunigų pasitikėjimo, rodos, galėjau turėti, 
nes prieš tai ketverius metus (penktais metais kunigų Laik. 
K-to prezidiume nebuvo) su kunigais dirbau, istorinė apžvalga 
aiškiai liudija, kad lietuvių katalikų reikalus gyniau. Nežiūrint 

to, savitarpy susitarti nebuvo galimumo, nes pasauliečiai deši- 
nieji, Laik. K-to pirmininkas ir jo keli rėmėjai, veikdavo kuni- 
gus neva tikybiniais ir tautiniais sumetimais, o iš tikrųjų pir- 
moje eilėie turėjo grynai asmeniškų siekimų ir tiktai dėl to, 
tie neva dėl „Kultūros“ nesusipratimai taip ilgai tęsėsi. 

Nuo 1928 metų didelė dauguma visų puolimų ir insinua- 
cijų dešiniųjų spaudoje buvo prieš mane nukreipti. Mano pa- 
vardė šimtais kartų piktais sumetimais buvo minima mūsų de- 
šiniųjų spaudoje „Vilniaus Rytojuje“ ir „Jaunimo Drauge“- 
Gal gi aš pats iššaukiau vilką iš miško? Puolimai prasidėjo 
1927 metais, kai aš dar buvau Laikinojo Komiteto pirmininku 
ir pats spaudoje jokių puolimų nedariau, o tik gyniaus. Mano 
leidžiamas laikraštis „Vilniaus Šviesa“ pradėjo eti tik 1928 me- 
tais vasario mėnesį, kai jau iš komiteto buvau išėjęs. Prieš tai 
jau plačiai žodžiu buvo skleidžiamos insinuacijos, būk aš ardąs 
vienybę, steigiąs tam tikslui „Kultūrą“, bendradarbiaująs su 
valdiškais lenkų demokratais ir su mūsų politiniais emigran- 
tais. „Vilniaus Šviesos" kronikoje mūsų dešiniųjų darbai bent 
kiek buvo kritikuojami, bet taip pat beveik kiekviename nu- 
meryje buvo kritikuojami ir politiniai emigrantai, jų laikraštis 
„Pirmyn". Kaip jau rašiau, „Vilniaus Šviesa“ tam ir buvo lei- 
džiama, kad suparaližavus „Pirmyn“ įtaką mūsų jaunimui. 

1929 m. pradžioje dėl dešiniųjų puolimų šitaip rašiau „Vil- 
niaus Šviesos“ 3 — 4 numeryje: „Kadangi Vilniaus Rytojuje 
buvo pasakyta, būk aš Amerikos lietuvių laikraščiuose ir „Vil- 
niaus Šviesoj“ šmeižęs mūsų dešiniųjų veikėjus, tai šiuomi 
pareiškiu: jeigu Vilniaus Rytojus faktais įrodys, kada aš savo 
kritikoje kur nors vartojau melą (šmeižtas remiasi melu), tai 
pasižadu jokios mūsų gyvenimo kritikos niekur neberašyti". 
Lig šiolei niekur nebuvo įrodyta, kad aš kada nors spaudoje 
būčiau šmeižto priemonę vartojęs, dėl to ir rašau šią mūsų 
gyvenimo kritiką. Tiesa, K. Č. 1931 metais savo ilgame straips- 
nyje „Vienybės reikalu“ darė man priekaištų, kad mano veda- 
muose laikraščiuose buvę žinių, kurias, kaipo nesusijusias su 
tiesa, reikėdavę atitaisyti. Tur būti nėra pasaulyje laikraščio, 
į kurį korespondentai ar bendradarbiai neįdėtų netikrų žinių. 
„Vilniaus Žodis“, beto, nebuvo vien tik mano leidžiamas ir re- 
daguojamas laikraštis, jis buvo kolektyvinis organas, inteligen- 
tas buvo ir atsakomasis redaktorius. 

Nelaikau, žinoma, savęs idealu ir neklaidingu žmogumi, 
kas dirba turi klysti. Kaip jau rašiau, gal visai ne dėl blogos 
valios vieną kitą reiškinį ir šioje knygoje per daug subjektin- 
gai būsiu nušvietęs, bet kaip visą laiką prieš tai, taip ir šią 
knygą rašydamas rūpinaus su tiesa neprasilenkti. Atsakydamas 
į puolimus, žinoma ir pats atakuodavau, niekam skolingas ne- 
pasilikdavau, nes į kompromisus ėjau tiktai ligi tam tikrų ribų, 
kitaip sudrumstame mūsų gyvenime negalėjau elgtis. Mūsų 
dešiniuosius kartais pavadindavau krikdemnais, elgiaus taip visai 
ne dėl to, kad krikščionis-demokratus būčiau norėjęs paže- 
minti, pašiepti, kaip jau rašiau mano pažiūros yra artimesnės 
krikščionių-demokratų ideologijai, negu marksininkų kairiųjų 
ideologijai, bet, tiktai dėl to, kaip liudija šioje knygoje išdės- 
tyti faktai, kad tų žmonių, kurie save vadino krikščionimis- 
demokratais, elgesys dažnai buvo visai nekrikščioniškas ir ne- 
demokratiškas. Jeigu ir galima kartais vartoti blogos priemonės 
geram tikslui siekti, tai juk tiktai tokiais atvejais, jeigu kitos 
išeities nebėra, o mūsų gyvenime tokios padėties nebuvo. 

Po šitos digresijos pereinu prie kelių faktų nušvietimo, 
paduodu tik pačius ryškiausius mūsų asmeniškos diktatūros 
rėmėjų taktikai apibūdinti. 1928 metais „Jaunimo Drauge“, laik- 
raštyje skiriamam sodžiaus jaunimui, buvo ilgų K. Č. ir A. Ra- 
deikos straipsnių, kuriuose gvildenamos buvo aukštos proble- 
mos apie pažangą, klerikalizmą, o tarp įvairių sofizmų buvo 
ir tokių „Iogiškų“ įrodinėjimų, kad jeigu 2—-3 kairieji sveikinę 
politinių emigrantų kongresą, tai visi pažangieji ir kairieji ben- 
dradarbiavę su plečkaitininkais, jeigu „Kultūros“ įstatai buvę 
greit patvirtinti, tai kultūrininkai bendradarbiavę su lenkais ir t. t. 

Dar piktesnių ir labiau demagogiškų žinelių įdėdavo to 
laikraščio kronikon pati redakcija. Pavyzdžiui 1928 metų tre- 
čiame to laikraščio numeryje rašoma: „Vilniuje pradėjo eiti 
antras (tai yra antras po „Pirmyn“, mano pastaba) lietuvių 
socialistų-laisvamanių laikraštis „Vilniaus Šviesa“. Redaguoja 
d-ras Alseika“. Kitame, ketvirtame tų pačių metų numeryje 
rašė: „Vilniaus lietuviai laisvamaniai ar, kaip jie patys savo 
organe „Vilniaus Šviesoje“ save pasivadino šviesioji visuomenė, 
kas kart vis arčiau bendradarbiauja su politiniais emigrantais 
iš Nepr. Lietuvos“. Toliau toje žinelėje, po kelių demagogiškų 
pastabų apie broliavimąsi su emigrantais, autorius mokina mane 

tautinės ambicijos ir savigarbos. Visose tose pastabose visiš- 
kai sąmoningai prasilenkiama su tiesa. 

„Vilniaus Šviesos“ pirmame numeryje kaip tik buvo rašo- 
ma, kad jaunimo lavinimasis neturi būti nukreiptas prieš krik- 
ščionišką pasaulėžiūrą, marksistinis socializmas beveik visuose 
„Vilniaus Šviesos" numeriuose buvo kritikuojamas. Kaip jau 
rašiau, niekuomet marksininku nebuvau. Tiesa, liaudininkų par- 
tija, kurioje prieš penkiolika metų kurį laiką dirbau, karo metu 
buvo į savo ilgą pavadinimą įspraudusį ir socializmą, bet tai 
nebuvo marksistinis socializmas, o tautinis. Prieš karą buvo 
Austrijoj ir krikščionių socialistų partija. Pati socializmo idėja 
visai sutampa su krikščionybės idealais, krikščionybei visai 
priešingos yra tik Markso siūlomos priemonės ir metodės ko- 
vai už tuos idealus. Kad nebūtų painiavos, 1920 metais pats 
siūliau liaudininkų vadui M. Šleževičiui tą žodį iš partijos pa- 
vadinimo išmesti. „Vilniaus Šviesa“ buvo skiriama ne sodžiaus, 
o inteligentiškam jaunimui, taigi nebuvo ir jokio reikalo tokių 
priemoniu vartoti. Kaip buvo su politiniais emigrantais, rašoma 
istorinėje apžvalgoje, tas priekaištas jau visiškai demagogiškas. 

1929 metais kovo mėnesio 2 dieną „Vilniaus Rytojuje" 
buvo įdėtas straipsnis „Negalime tylėti". Jame dėl mano „Vil- 
niaus Šviesoje“ rašyto straipsnio „Lietuvos nepriklausomybės 
sukaktuvės ir realybė," kuriame buvo kritikuojama prof. A. Vol- 
demaro politika, ir dėl to straipsnio komentavimo lenkų laik- 
raščiuose, be jokios, žinoma, mano žinios, šitokių posakių buvo 
pavartota: „Tas sutapimas, tas Varšuvos dienraščiuose tikslus 
straipsnio atpasakojimas verčia spėti, kad d-ro Alseikos straips- 
niai rašomi „na obstalunek“ (pagal užsakymus, mano versta), 
nes iš kur gi čia taip greitai viskas išverčiama, atpasakojama 
ir pranešama kam reikia, kurie sunaudoja ten, kur yra reikalo“. 

Kadangi net dėl šitokio blogiausios rūšies šmeižto to laik- 
raščio redakcija atsisakė įdėti mano laišką, po keliolikos dienų 
kovo m. 16 d. pasirodė Vilniuje vienkartinis laikraštis „Tiesos 
Žodis“, kuriame buvo atspausdintas šitoks pareiškimas: 


Protestas. 
„Vilniaus Rytojaus“ Nr. 9 (1929 III/2) vedamajame straips- 


nyje „Negalime tylėti“ pati redakcija (straipsnis eina be pa- 
rašo), prabilusi lietuvių visuomenės vardu, išjuodino vilniečių 


159 


gerbiamą d-rą Alseiką. Išvardytame straipsnyje, neduodant 
jokių tiesioginių įrodymų, o vien pasiremiant d-ro Alseikos 
kritika prieš dabartinę Lietuvos vidaus tvarką bei užsienio po- 
litiką (šitai kritikai, ar dėl jos formos, ar dėl esmės, ypač dėl 
savotiškų mūsų gyvenimo sąlygų, žinoma, juk pritarti nega- 
lima) ir ta aplinkybe, kad ši kritika kartais esti komentuojama 
ir lenkų spaudoje, kur juk esti komentuojami ir priešingos 
minties balsai, tvirtinama, kad d-ras Alseika savo straipsnius 
rašąs lenkų įprašytas ar pasamdytas ir daroma paralelė tarp 
jo ir kaikurių gudų renegatų; be to, tiek pat nepamatuotai 
d-ras Alseika statomas kaž kokiu „plečkaitininkų“ rėmėju. 

Bešališkai straipsnį įvertinant, tenka pasakyti, kad jo tiks- 
las yra perstatyti d-rą Alseiką lietuvių tautos reikalų parda- 
vėju. Tai yra biaurus, visais atžvilgiais smerktinas kovos būdas 
su savo asmeniniais ar minties priešais. Kadangi ir kituose 
Vilniaus lietuvių laikraščiuose kartais užtinkame panašių ne- 
švarių puolimų, tai lietuvių visuomenei tenka labai susirūpinti 
dėl savo spaudos dorovės ir kultūringumo. Kol tokie, ar pana- 
šūs straipsniai pasirodo neatsakomingoj, ar mažiau atsako- 
mingoj spaudoj, tol viešas nereagavimas buvo suprantamas, 
bet kai šitais demagogijos ir biaurių šmeižtų šunkeliais nuėjo 
ir „Vilniaus Rytojus“, visuomenės tylėjimas yra nepaken- 
čiamas. 

Todėl, smerkdami tokį netikusį plunksnos vartojimą, kaip 
„Negalime tylėti" straipsnis ir jo autoriaus ar autorių preten- 
sijas kalbėti visuomenės vardu, mes čia pasirašiusieji reiškia- 
me griežčiausią protestą. 


(—) D-ras J. Šlapelis, M. Šikšnys, kun. dr. V. Za- 
jančkauskas, B. Untulis, kun. J. Karvelis, P. Gaidelionis, 
St. Matjošaitis, VI. Narbutas, dr. Biliūnienė-Matjošaitienė, 
K. Narauskas, V. Vitkauskas, M. Vitkauskaitė, Petras Ka- 
rosas, J. Subačienė, P. Tamulevičiūtė, T. Juodyalkis, 
T. Juodvalkienė, A. Krutulys, Vyt. Kairiūkštis, J. Kairiūkš- 
tienė, A. Valaitis, M. Šlapelienė, V. Bludytė, M. Paškevi- 
čiūtė, Vaidylienė, E. Spokienė, M. Drūtas, F. Kvietinytė, 
P. Mačiukas, J. Jankauskaitė. 


Vilniaus lietuviai studentai: 


(—) E. Horodničius, V. Karosas, A. Mačionis, A. Bi- 

rinčikas, O. Perednaitė, L. Šlapelytė, G. Šlapelytė, M. Mi- 

kailaitė, E. Demsytė, P. Norkūnas, J. Gaivenis, A. Valiulis, 

J. Martinkėnas, K. Bielinis, St. Dykinis, J. K. Drūtas, 
Aldona Patapavičiūtė, J. Antanavičius, M. Matkevičiūtė. 

Protestas, žinoma, ne mano buvo rašytas. Pasirašiusiųjų 

(49 asmenų) didelė dauguma Vilniaus lietuviai inteligentai, ku- 


rių tarpe tik 10 buvo „Kultūros“ draugijos narių ir keli man 
artimesni asmenys. Labai gerai, kad šį protestą pasirašė ir du 
kunigai, nes to „Negalime tylėti“ straipsnio redagavime, kaip 
po dviejų metų pats „Vilniaus Rytojuje“ prisipažino, dalyvavęs 
ir vienas mūsų vilniškis kunigas veikėjas. Vienas studentas 
vėliau buvo paskelbęs laišką „Vilniaus Rytojuje“, kuriame savo 
parašą atsiėmė, bet, kiek žinau, tą žygį padarė dešiniųjų ver- 
čiamas ir tą savo elgesį apgailėstavo. 

Proteste įdėta pastaba, kad mano kritikai pritarti negali- 
ma. Pasirašiusieji taip pasielgė, be abejo, dėl to, kad stovėdami 
nuošaliai nuo politikos, nematė tuomet Voldemaro režimo ža- 
los visai lietuvių visuomenei. Tas faktas liudija, kad galima 
buvo kritikuoti, bet nebuvo jokio pagrindo šmeižti. Mano kri- 
tika keliuose „Vilniaus Šviesos" numeriuose pasireiškusi, ypač 
minėtame 1929 m. straipsny „Lietuvos nepriklausomybės su- 
kaktuvės ir realybė“ neturėjo, žinoma, nieko bendra su politi- 
nių emigrantų varoma revoliucine agitacija prieš N. Lietuvos 
„vyriausybę. Straipsniuose buvo reiškiamos mintys, kad asme- 
niška diktatūra ramiu būdu bus likviduota, revoliucinė emi- 
grantų agitacija buvo smerkiama. Tiesa, tuomet turėjau dar 
iliuzijų, kad tauta jau yra pribrendusi demokratiškai tvarkytis, 
kritikuojamas buvo ne tik pats Voldemaras, bet ir visi jo rė- 
mėjai, bet tokių straipsnių rašymo reikalą iššaukė tiktai Vol- 
demaro politika. 

Kokią politiką jis vedė, daugeliui yra žinoma. Provokavo 
ir terorizavo visuomenę, nesiskaitė nei su prezidentu, nei su 
vyriausybės nariais, nei su visuomene. Savo elgesiu gamino 
teroristus, emigrantus, savo grynai asmeniška politika vedė 
kraštą prie suirutės, o tokiu savo darbu kenkė ir mūsų krašto 
reikalams. Aišku juk, kad jeigu nebūtų buvę provokacinės 
Voldemaro politikos, nebūtumėm turėję mūsų krašte politinių 
emigrantų, kurie įnešė tiek daug painiavos į mūsų gyveni- 
mą. Dėl tos priežasties negalėjau labai kaltinti vien tik 
politinius emigrantus, kaip tai darė partiškais sumetimais mū- 
sų dešinieji. Negerai tik, kad jie bėgo Vilniaus kraštan ir čia 
priversti buvo įsipainioti į gudriai jiems pastatytas pinkles. 
Nėra abejojimo, kad Voldemaro politika, ūmus likvidavimas 
lenkų liaudies mokyklų N. Lietuvoje, prisidėjo ir prie 1927 m. 
retorsijų iššaukimo mūsų krašte, nors, be abejo, didesnė atsa- 


komybė už tas retorsijas reikia dėti ant jų iniciatorių pečių. 
Apskritai, su Vilniaus krašto lietuvių reikalais jis visai mažai 
tesiskaitė, nepareikalavo jokių kompensacijų Genevoje 1927 
metais, kai maršalo J. Pilsudskio spiriamas sutiko nebeskelbti 
karo stovio Lenkijai. Vėliau jo vedamų su lenkais derybų 
metu man pačiam viename pasikalbėjime su juo teko įsitikinti, 


kad jis visiškai neigia Vilniaus krašto lietuvių darbą, Vilnių, 


girdi, jis atvaduosiąs, jeigu ir nė vieno lietuvio Vilniaus kra- 
šte nebebūtų. 

Tokius to politiko žodžius girdėdamas ir tokius jo dar- 
bus matydamas negalėjau ir Vilniuje tylėti, juo labiau, kad 
„Vilniaus Šviesa" buvo skiriama tiktai inteligentams, platina- 
ma buvo Amerikoje ir N. Lietuvoje. Jeigu Voldemaro asme- 
niška diktatūra nebūtų buvusi laiku likviduota, prezidento au- 
toritetas būtų žymiai sumažėjęs, Lietuvos nepriklausomybė 
būtų atsidūrusi pavojuje. Nesakau, žinoma, kad dėl mano 
straipsnių ta diktatūra buvo likviduota, bet bent kiek prie to 
prisidėjau. Profes. A. Voldemaro likimas ir gyvenimo dinami- 
ka visai pateisino mano rašytą kritiką, o pasmerkė to straip- 
snio „Negalime tylėti" autorius, kurie tą straipsnį rašė. Rašė, be 
abejo, mūsų asmeniško diktatoriaus iniciatyva, kurio noras buvo 
savo tariamąjį konkurentą moraliai nužudyti, priversti pasitrau- 
kti iš visuomenės. Kaip matyt iš tolimesnio, su tuo noru ir tikslu 
tuomet visai buvo sutapęs mūsų krikščionių —demokratų vadų 
noras ir tikslas valdyti mūsų viešąjį gyvenimą, o konkurentą 
apšmeižti. Visuomenė tam norui tuomet pasipriešino. 

Dviem metam praslinkus, 1931 metais, „Vilniaus Rytojuje“ 
buvo įdėtas ilgas žinomo mūsų dešiniųjų veikėjo K. Č. (taip 
jis pasirašė) straipsnis „Vienybės reikalu", kuriame jis piktai 
ir su neapykanta nušvietęs prieš dvejus, trejus metus buvu- 
sius mūsų gyvenime įvykius, davė neigiamą atsakymą į mano 
„Vilniaus Žodyje“ rašytus straipsnius vienybės reikalu. Tame 
straipsnyje randame ir šitokį to veikėjo prisipažinimą: „Matyt 
ne visa, kas mūsų rašyta buvo netiesa (ar anot „V. Ž." melas) 
ir demagogija. Mes šioje vietoje su džiaugsmu konstatuoja- 
me, kad mūsų „pažangiųjų" santykis, bent tas viešas, su pleč- 
kaitininkais, lenkų „demokratais" ir N. Lietuva šiandien jau 
nebe toks, kaip buvo, kai rašėme pagarsėjusį savo „Negalime 
tylėti“ ir „Po protesto“. 

Proteste, kurį pasirašė žymi dalis Vilniaus lietuvių inteli- 
gentų, o jų tarpe ir du kunigai, buvo pasakyta, kad minėto 
straipsnio autoriai nuėjo „demagogijos ir biaurių šmeižtų šun- 
keliais“, o K. Č. giriasi, kad jie gerai pasielgę, tokį strapsnį 
parašę. Jeigu ir būtų buvę tokių intencijų, tai ar gi galima 
tokiomis nedoromis priemonėmis tikslo siekti. Jeigu 1927 — 
1928 metais dėl kai kurių apystovų ir nesusipratimų K, Č. ir 
galėjo manyti, būk aš (straipsnis „Negalime tylėti" tiktai prieš 
mane buvo nukreiptas) turėjęs santykių su  emigrantais, tai 
jau 1931 metais taip jis manyti negalėjo, nes tas klausimas 
„ tuomet buvo jau visai paaiškėjęs. Toks to veikėjo rašymas 
liudija tik visai partišką ir nekrikščionišką jo elgesį. 

Kokie gi buvo santykiai su lenkų demokratais? Kai sto- 
vėjau visuomenės priešaky, savaime suprantama, reikėdavo 
palaikyti santykiai ne tik su gudų, ukrainų, vokiečių ir žydų 
„atstovais, bet ir su palankiais lietuviams lenkų politikais. Šo- 
vinizmo ir neapykantos niekuomet neturėjau, negalima gi visą 
lenkų tautą smerkti dėl žinomų įvykių. Lenkų ir sulenkėjusiųjų 
lietuvių inteligentų tarpe ne maža yra tikrų lietuvių bičiulių, 
kurie visai nuoširdžiai nori teisingai išspręsti nesantaikos tarp 
dviejų tautų klausimą ir palankiai nusiteikę yra mūsų tauti- 
niam ir kultūriniam darbui. Paminėsiu čia tik mirusius tokius 
lenkų veikėjus. 

Labai palankus lietuviams buvo a. a. Tadas Vrublevskis, 
žymus Vilniaus advokatas, labai gabus ir šviesus žmogus. Ligi 
mirties (1925 metais) jis gynė Vilniaus teismuose visas žymes- 
nes lietuvių politines bylas. Man ir kitiems lietuviams veikė- 
jams niekuomet neatsisakydavo duoti įvairių teisinių ir drau- 
giškų patarimų. Su mielu noru lankydavosi pas lietuvius, da- 
lyvaudavo mūsų susirinkimuose ir pramogose. 

Didelis lietuvių rėmėjas buvo gyvenęs Varšuvoje a. a. 
Aleksandras Babianskis. Būdamas Varšuvoje pas jį beveik visuo- 
met apsilankydavau. Senelis be jokio materialio atlygio ir kokių 
nors kitų materialio popūdžio sumetimų padėdavo, kiek galėda- 
mas, ginti įvairius mūsų tautinius reikalus. Turėjo jis plačių san- 
tykių ir pažinčių. Lankydavosi pas žymius politikus, rašydavo 
memorialus, kuriuose įrodinėdavo, kad žiūrint ir iš lenkų vals- 
tybinės kertės nėra jokio pavojaus leisti lietuviams plėsti ir 
ugdyti savo tautinį ir kultūrinį gyvenimą. Senelis 1927 metais 

buvo atvykęs Vilniun dalyvauti d-ro Jono Basanavičiaus laido- 
tuvėse, pareiškė širdingą užuojautą visai lietuvių tautai. Mirė 
1930 metais. 

Trečias lenkų veikėjas, su kuriuomi būdamas Laik. K-to 
pirmininku palaikydavau santykius, buvo, 1934 m. miręs po auto- 
mobilio katastrofos N. Lietuvoje, a. a. Marijonas Sviechovskis. 
Jis taip pat nuoširdžiai padėdavo kartais ginti mūsų tautinius 
reikalus, 1926 metais padėjo iškovoti teises atidaryti uždarytą 
Švenčionių gimnaziją. Jam labai rūpėdavo N. Lietuvos lenkų 
buitis, bet už teikiamą lietuviams paramą nereikalaudavo da- 
ryti žygių N. Lietuvoje, tikėdavo, kad savaime ten geresnė | 
bus lenkų buitis, jeigu Vilniaus krašte nebus skriaudžiami lie- 
tuviai. Su tuo veikėju, kiek žinau, turėjo santykių ir dabartinis 
L. K-to pirmininkas, kol nesusipyko dėl vieno straipsnio, įdėto 
žurnale apie Lenkijos mažumas, kuriame M. Sviechovskis 
bendradarbiavo. 1934 metais, po šešerių metų nesimatymo, teko 
man su juomi pasikalbėti, aiškinosi, kad tas straipsnis, kuria- 
me labai negražiai buvo aprašytas vienas lietuvių susirinki- 
mas, buvęs įdėtas be jo žinios. 

Daug mažiau santykių buvo su kitais lenkų politikais, jo- 
kio kokio nors nuolatinio bendradarbiavimo su valdiškais lenkų 
demokratais nebuvo. Su laikraštininkais retkarčiais tekdavo 
pasikalbėti. 1927 metais Varšuvos „Kurjer Poranny“ korespon- 
dentas buvo įdėjęs neautorizuotą su manim pasikalbėjimą, visa; 
iškraipęs mano mintis, nors buvo davęs žodį prieš spausdini- 
mą atnešti man parodyti. 

Minėtame K. Č. straipsnyje daryta buvo priekaištų ir dėl 
mano nusistatymo Vilniaus klausimu. Tuo klausimu laikiaus 
taikingo nusistatymo, tokio nusistatymo, rodos, laikosi dabar 
ir oficialūs lietuvių politikai. 1927 metais gruodžio m. 29 dieną 
šitaip rašiau šituo klausimu „Vilniaus Aide“: „Mano nusistaty- 
mas tuo klausimu visuomet buvo vienodas, jis yra ne lenkiš- 
kas, bet lietuviškas. Tas nusistatymas trumpais žodžiais buvo 
pareikštas dar 1924 metais mano knygoje „Lietuvių tautinė 
idėja istorijos šviesoje". To nusistatymo svarbiausieji dėsniai | 
yra šitie: lietuvių tauta turėdama istorinių, etnografinių ir juri- 
dinių teisių į Vilniaus krastą, turėtų eiti prie tų teisių vykdymo 
taikos keliu, laipsniais, pasitikėdama tik savo jėgomis, nelauk- 
dama pagalbos iš didžiųjų valstybių, o tik moralės paramos 

iš Tautų Sąjungos, kuriai Lietuva priklauso“. Taip pat rašy- 
davau ir kituose laikraščiuose. Derybų metu reikėdavo tą klau- 
simą kelti, ypač, kad 1924 metais rimtai tą klausimą gvildeno 
vienas lenkų politikas Wakar savo išleistoje knygoje apie 
Lenkijos užsienių politikos klaidas, kurioje siūlė Vilniaus kra- 
štą padaryti laisvu kraštu, o vėliau, po keliolikos metų, daryti 
plebiscitą. 

1934 metais lapkričio mėnesio 14 dieną „Vilniaus Ryto- 
jaus" kronikoje buvo įdėta šitokia žinelė: 


„D-ro Alseikos užuojauta. 


„Kur. Wil.“ Nr. 306 rašo, kad jo laikraščio vyriausiam 
redaktoriui dėl M. Svechovskio mirties esą pareiškę užuojautos 
šie asmens: d-ras Alseika, Luckevičius ir Ostrovskis; du pasta- 
ieji—gudai sanatoriai“. 

„Vilniaus Rytojuje“ 1928 — 1931 metais, buvo daug insi- 
nuacijų, prieš mane nukreiptų, kurių tik mažą dalelę auksčiau 
padaviau. Tuomet dar stovėjau opozicijos spaudos ir „Kul- 
tūros“ dr-jos priešaky, 1934 metais iš tų vietų jau buvau pa- 
sitraukęs. Liet. Sanit. Pag. Dr-jos ir Ūkio Draugijos valdybose, 
kuriose dar dalyvauju, maltretuojamos. Po tų pagarsėjusių 
Mokslo Draugijos rinkimų, jau, rodos, galėjo jaustis nugalė- 
tojais, o vis tik „V. R.“ redaktorius rado reikalinga dar įspirti. 
Paskaitęs tuomet tą žinelę, kuri nuo pradžios ligi galo yra me- 
laginga, pamaniau, kad tas žmogus jau visiškai yra sudemora- 
lizuotas, nors prieš 1927 metus su juom rasdavau bendrą 
kalbą, peikdavo ir jis vienybės ardytojus. 

„V. R." redaktorius skaityti lenkiškai moka gerai, minė- 
tame „Kur. Wil." 306 numeryje buvo tik parašyta, kad tie 
asmenys buvę bažnyčioje per pamaldas už a. a. M. Sviechov- 
skį, viršuje tos žinelės taip pat visai aiškiai buvo parašyta, 
kad to laikraščio redaktorius gavęs užuojautos pareiškimų iš 
užsieniuose gyvenančių asmenų. Nieko taip jau bloga nebūtų 
buvę, jeigu mirusiojo žmogaus draugui būčiau pareiškęs ir 
užuojautą, bet to nebuvo. Įspirti ir apšaukti lenkininku, ma- 
tyt, norėta dėl to,kad tame laikraštyje kartais yra nepalankių 
lietuviams straipsnių, o kas svarbiausia dėl to, kad prieš miru- 
sį lenkų veikėją, kurio kūno lydėjime ir pamaldose Kaune 
dalyvavo žymūs mūsų tautos veikėjai ir vienas vyriausybės 

narys, nusistatęs paskutiniu laiku buvo mūsų Laik. K-to pir- 
mininkas. Savo ponui norėjosi patarnauti. Kodėl radau reika- 
linga atsilankyti į tas pamaldas, kuriose buvo ir daugiau lietu- 
vių, aišku iš to, kas auksčiau apie tą veikėją buvo pasakyta. 

Tokiomis tai priemonėmis kovoja mūsų Laik. K-to pir- 
mininko remėjai. 1928 — 1929 metais tie asmenys, suklaidinę 
buvo ne maža ir visai gerų mūsų patriotų, kurie skelbdavo 
ir spaudoje prieš mane insinuacijų. Suklaidinta buvo ir mū- 
sų veteranė patriotė Emilija Vileišienė, su kuria jau keli me- 
tai yra kuogeriausi santykiai. Aiškinau tuomet spaudoje jos. 
elgesį nervingumu. Galimas dalykas, kad sudrumstoje atmos- 
feroje tuomet daug dirbdama ir buvo susinervinusi, bet da- 
bar jau keli metai, tų žymių pas ją visai nebesimato, nėra 
tiktai stiprios sveikatos ir nebegali tiek daug dirbti, kaip 
anksčiau, kad dirbdavo. Visai geri santykiai 1932 — 1933 m. 
ligi mirties buvo ir su a. a. kun. prof. P. Kraujaliu, kuris taip 
pat anais metais parašydavo prieš mane smarkių straipsnių, 
nelikdavau ir aš jam skolingas, polemikos įkarštyje rašy- 
damas padarydavau ir per aštrių jam priekaištų. 


6. OPOZICIJOS AKCIJA. 

Dėl mūsų gyvenimo ypatingų sąlygų, masinio neigiamo 
nusistatymo pasireiškimo prieš asmenišką diktatūrą lig šiolei 
nebuvo, bet jau nuo 1928 metų visą laiką ji yra kritikuojama 
ir smerkiama. Visuomenėje plinta įvairių kalbų, įtarimų, Ilegen- 
dų. 1928—1929 metais „Vilniaus Šviesoje", 1930—1931 metais 
„Vilniaus Žodyje" ji buvo kritikuojama. 1930 metais buvo įvy- 
kęs aštrus susirėmimas studentų su Laik. Komiteto prezidiumu 
dėl stipendijų. Studentai (be jokio vyresniųjų inteligentų kurs- 
tymo) slaptu balsavimu pareikalavo, kad pasitrauktų iš Sąjun- 
gos filisteris A. Juknevičius, tuomet L. Komiteto vice-pirmi- 
ninkas, visų pirmininko sumanymų ir darbų rėmėjas. Buvo iš- 
leidę ir vienkartį laikraštį „Studentų Balsą", kuriame, nors ir 
nevykusiai, reiškė savo protestą prieš L. Komiteto politiką. 

1932 metų pabaigoje pasirodė. Vilniuje vienkartinis nuo- 
saikiųjų kairiųjų, St. Šulijos išleistas, laikraštėlis „Prieš Tek- 
mę“, kuriame griežtais posakiais smerkė L. K-to pirmininko 
darbus, bet kaltino ir visus visuomenės priešaky stovinčius. 
inteligentus, būk jie visi rėmę pirmininką. 

1933 metų pradžioje Kaune Vilniečių suvažiavime, kuriame 
dalyvavo apie 300 žmonių d-rienė Emilija Vileišienė viešai smerkė 
Laik. K-to pirmininko K. St. darbus, smerkė ir jo rėmėjus 
kunigus, nors, kaip žinome, ji yra labai religingas žmogus. 

1933 metų pradžioje Vilniaus Vytauto Didžiojo gimnazi- 
jos b. mokytojas, prieš kelius metus lietuvių lenkų kalba lei- 
džiamų laikraščių bendradarbis ir redaktorius V. Sakavičius iš- 
leido knygelę „Gana tylėti“, kurioje trumpai nušvietęs Laik. 
K-to pirmininko K. St. vedamą politiką priėjo šitokios išvados. 

„P. pirmininkas, kaipo klasiško antivisuomeninko pavyz- 
dis, labiau vertina savo privačius reikalus, negu tautinį darbą. 
Nežiūrint jog nūdienis metas politinių ir tautinių laisvumų 
atžvilgiu yra daug parankesnis; — mūsų gyvenimo likvidavi- 
mas slenka smarkiais žingsniais. Visuomenės nepasitenkinimas 
liko be jokių rezultatų. Ateityje istorija apie tai daug tars. 
Bus tai juodieji puslapiai mūsų atgimimo Vilniaus krašte. Jau- 
nimas nuolat kaž ko ieško, siekia ir neradęs sveikų tautiškų 
pavyzdžių, krypsta kitur, bekritiškai priima svetima, arba pasi- 
neria rezignacijoje ir'nusiminime: mato, jog visuomeniniai tau- 
tiniai reikalai esą paversti paprastu privačiu kromeliu". 

1934 metų rugsėjo mėnesį buvęs 1926 ir 1927 metais 
Laik. Komiteto vice-pirmininkas ir buvęs lenkų kalba leidžiamo 
lietuvių laikraščio „Žycie Ludu“ redaktorius K. Veleckas, at- 
spausdino atvirą laišką „Laikinojo Vilniaus Lietuvių Komiteto 
Pirmininkui Ponui Konstantinui Stašiui Vilniuje“. Paduodu ke- 
lius to laiško charakteringus pareiškimus '): 


„Ar Tamsta atsimeni pirmųjų bolševikų Vilniuje šeiminin- 
kavimo laikus ir vėliau, kai dirbai Lietuvių Ligoninės vaistinėje 
ir visai nesislėpdamas urbi et orbi skelbei esąs ultra — kai- 
riųjų šalininkas ir rėmėjas. 

Ar atsimeni, kai būdamas pirmo Laikinojo Komiteto Pir- 
mininku, kad užimtoje vietoje išsilaikytum — aiškiai pakrypai 
krikščionių-demokratų pusėn, vis dėlto Komiteto narių bendro- 
mis pastangomis buvai nuverstas, kaipo netikęs Vilniaus lietu- 
vių visuomenei atstovauti. 

Ar žinai, kad šiandien žymi dauguma kunigų, mokytojų 
ir šiaip kaimo inteligentų Tamstos asmenyje mato Vilniaus 


1) Kadangi tas laiškas buvo išleistas manuskripto teisėmis, ištrau- 
kas paduodu gavęs autoriaus sutikimo. 

krašto lietuvybės migdytoją, nes savo žiauriu elgesiu ir nemo- 
kėjimu žmonių prie tautinio darbo pritraukti, stumte atstūmei 
ne maža aktingesnių mūsų tautos darbininkų. 


Ar supranti Tamsta, kiek žalos pridarei Vilniaus krašto 
lietuvybei, ir jei lietuviškas kaimas dar neužmigo, tai viena 
dėka pavieniams organizacijų vadams ir jaunuoliams, kurie 
vengia su Tamsta susidurti ir veikia be atodairų, pasitikėdami, 
kad pagaliau prašvis saulėta diena, kurioje subirės Tamstos 
ligšiolinė galybė. 

Ar žinai, kad visi vietos lietuviai ir nelietuviai vienan 
balsan tvirtina, kad Tamstai visai nerūpi visuomenės raikalai, 
o vien asmeniškos liguistos ambicijos dalykai ir po numizma- 
tikos priedanga—aukso medolių ir monetų supirkinėjimas. 

Ar Tamsta supranti, kad auksiniais medoliais ir auksinė- 
mis monetomis Tamstos prikrautos dėžės ir bankų seifai tai 
nėra lietuviams naudingos, bet pragaištingos politikos vaisiai. 

Ar supranti, kad tapai bendros neapykantos objektu, ne- 
sugebi ir nenori tirti atskirų gyvenimo nuotikių, daugumai 
lietuvių nepasitiki, o neskatlingiems savo sėbrams leidi vien- 
pusiškai juodinti ir skriausti savo politinius antagonistus“. 


Reikia paminėti ir 1934 metais sausio mėnesį mūsų ko- 
munizuojančių inteligentų išleistą vienkartinį laikraštį „Žinios“. 
Jame, tačiau, mūsų asmeniško diktatoriaus darbų kritikos ne- 
buvo. Feljetone „Stiklu per dantis“ pašiepti tik buvo visi mūsų 
veikėjai, paduotos buvo kelios citatos iš laikraštuko „Prieš 
Tekmę“. Kad mūsų komunizuojantieji inteligentai, išskyrus 
vieną kitą sveikiau galvojantį jaunuolį, nėra priešingi mūsų 
diktatūrai, o taktikos sumetimais ją net remia, visai aišku 
buvo per 1934 metų Mokslo Draugijos rinkimus. Neslepia jie 
tokio savo nusistatymo ir nuo kitokių pažiūrų inteligentų. Jų 
agitacijai prieš bendrą visuomenės santvarką, 0 ypač prieš 
tikybą, ji yra labai naudinga. 

Ir taip, kaip matome, įvairių pažiūrų inteligentai (išskyrus 
komunizuojančius ir tuos, kurie anksčiau, kaip štai „V. Ryt.“ 
ir „Jaunimo Draugo“ redaktoriai, ar dar ir dabar sakosi esą 
krikščionių-demokratų ideologijos inteligentais) kritikuoja ir 
smerkia Laikinojo Komiteto pirmininko K. Stašio veikimą. Gal 
tačiau visa tai, kas buvo pasakyta Lietuvių Mokslo Draugijos 
protokole, visuose minėtuose inteligentų grupių ir paskirų vi- 
durinio nusistatymo inteligentų (Vileišienės, Sakavičiaus, Ve- 
Iecko) pareiškimuose ir raštuose yra netiesa. Jei tai visa būtų 

netiesa, tai juk turėtų būti taip, kaip yra visame kultūringame 
pasaulyje: kaltintojai turėtų būti pasmerkti, pašalinti iš visuo- 
menės, pašalinti bent iš tų draugijų, kuriose dalyvauja; yra, 
tačiau, atvirkščiai, kol mūsų visuomenėje buvo daugiau idea- 
lizmo, o mažiau demoralizacijos, iš vyriausiosios mūsų visuome- 
nės organizacijos pašalintas buvo tas asmuo, prieš kurį sunkūs 
tų inteligentų kaltininimai yra nukreipti, o iš Studentų Sąjun- 
gos to asmens gynėjas. 

Tiesa, būdamas 1932 — 1933 metais Laikinojo Komiteto 
prezidiume kritikavau ir aš „Prieš Tekmės“ ir „Gana tylėti“ 
leidėjus ir redaktorius. Kritikavau, tačiau, ne iš esmės, o vien 
tik taktikos sumetimais. Tų raštų autoriai galėjo juk prieš iš- 
leidžiant savo raštus pas mane pasiteirauti, kokia yra mano 
pozicija prezidiume, ne maža buvo ir tuomet reiškinių, kad aš 
ne tik nerėmiau pirmininko asmeniškos diktatūros, bet ir bū- 
damas prezidiume visą laiką su ja kovojau. Komiteto pilnu- 
moje jis turėjo daugumą, bet vis tik buvo vilties ir tos dau- 
gumos nusistatymą pakeisti, arba kitokią daugumą sudaryti. 
Jei ne minėti 1934 metų įvykiai, gal ir būtų pavykę ramiu 
būdu asmenišką diktatūrą likviduoti. 

Į VI. Sakavičiaus ir K. Velecko raštus neva buvo reaguota. 
1934 metų sausio mėnesio pabaigoje, man išvažiavus iš Vil- 
niaus, buvęs sukviestas kelių draugijų pirmininkų susirinkimas, 
kurie dėl švento ramumo pasmerkę VI. Sakavičiaus brošiūrelę 
„Gana tylėti“. Parašę trumputę rezoliuciją, kurią įteikę Laik, 
Komiteto pirmininkui K. St. Kai aš sugrįžęs klausinėjau, dėlko 
gi jie tos rezoliucijos nepaskelbę spaudoje, o tik bendrai „Vil- 
niaus Rytojaus“ kronikoje paminėję tą susirinkimą, trys to su- 
sirinkimo dalyviai, kai kurie ir prie liudytojų, man atsakė, kad 
toje knygutėje... 90?/o esą tiesos. „Vilniaus Rytojaus“ reagavimas 
ir P. Karoso (labai gaila, kad tas mūsų miestietis patriotas įsi- 
painiojo į negražią istoriją) straipsnys reikšmės neturėjo. 

Į K. Velecko viešą laišką, šitokia trumpute rezoliucija -rea- 
gavo Laikinasis Komitetas: 


„Laikinojo Vilniaus Lietuvių Komiteto pareiškimas. 


Laikinasis Vilniaus Lietuvių Komitetas pilnumos posėdyje 
1934 m. rugsėjo mėn. 14 d. susipažinęs su p. Kazimiero Ve- 
Iecko laiško turiniu Komiteto Pirmininkui p. Konstantinui Sta- 

šiui ir turėdamas domėj, kad laiškas buvo plačiai paskleistas 
tikslu sumažinti lietuvių visuomenės pasitikėjimą Komiteto 
pirmininko veikimu, šiuo pareiškia, kad p. Velecko laiške da- 
romi p. Stašiui priekaištai nepagrįsti tiesa, nerimti ir apskritai 
p. Velecko elgesys lietuvių visuomenei žalingas. Podraug Ko- 
mitetas praneša visuomenės žiniai, kad p. Veleckas jokios 
lietuviškos tautiškos organizacijos neatstovauja“. 


(„Vilniaus Rytojus“ 1934 m. IX d. 73 Nr.). 


Nebūtų gal Komitetas ir tokios trumputės rezoliucijos 
galėjęs priimti, jeigu K. Velecko laiške nebūtų nevykusių ir 
neatatinkančių tikrybę pareiškimų. Vienas toks jo pareiškimas 
daro įspūdžio, būk Laik. Komiteto pirmininkas esąs pas mus 
lyg koks N. Lietuvos vyriausybės įgaliotinis, kurį gali atšaukti 
Tautos Vadas. S 

Jei Laik. K-to pirmininkas būtų pas mus N. Lietuvos val- 
džios įgaliotiniu, kuris turėtų net ir Tautos Vado pasitikėjimo, 
tai jam pačiam, jo rėmėjams ir gynėjams nebūtų reikėję var- 
toti tiek daug nieko bendra su dorove ir teisingumu neturin- 
čių priemonių tariamiems konkurentams bei kandidatams į jo 
vietą terorizuoti ir maltretuoti. Kad taip nėra ir būti negali, 
esu ne kartą patyręs ir būdamas N. Lietuvoje. Ministerių tar- 
pe turiu studentavimo laikotarpio draugų bei pažįstamų, iš 
pasikalbėjimo su jais gaudavau įspūdžio, kad jie supratimo 
neturi apie mūsų Laik. K-to pirmininko veikimą. Mūsų pirmi- 
ninkas visuomet turėjo tik gerų protektorių, tuo atžvilgiu jis 
buvo laimingas, bet kartais ir laimė gamina nelaimę. Savaime 
suprantama, kad tie protektoriai nebūtų jo rėmę, jeigu keli 
įtakingi mūsų kunigai dėl ortodoksinių ir partiškų sumetimų 
nebūtų tiek laiko jam paramos teikę. 


IV 
ESVAD OS 


Svarbiausias mūsų inteligentijos uždavinys yra- stiprinti 
ir gilinti sveikas ir pažangus mūsų visuomenės tautiškumas, 
kuris susijęs yra su visuomenės laisvės idealo siekimu ramiu 
kultūriniu darbu. Tą uždavinį spręsdami negalime tenkintis 
vien tik liaudies švietimu, turime ir visas pastangas dėti so- 
diečių ekonominiam gerbuviui kelti ir jų sveikatingumui sti- 
printi. Gyvenimas iš mūsų reikalauja vieningo visų tautiškai 
nusistačiusiųjų inteligentų darbo. Inteligentai, kurie nestovi ant 
krikščioniškos pasaulėžiūros pagrindo, eidami bendran darban, 
tikybinius žmonių įsitikinimus turi respektuoti ir gerbti. Lietu- 
vių katalikų teises bažnyčiose visi turime ginti. 

Šitokiam mūsų visuomenės uždaviniui spręsti labai kliudo 
įsivyravęs mūsų gyvenime asmeniškumas ir partiškumas. Ra- 
šydamas šioje knygoje apie mūsų visuomenę, esu pareiškęs: 
neturime politinės laisvės, o dar -<mūsų visuomenės priešaky 
įsivyravo žmogus, kuris gaudamas savo nuožiūrai visuomenės 
aukas, verčia vergauti mokytojus, maltretuoja draugijas, de- 
moralizuoja spaudą, elgiasi su daugeliu inteligentų, kaip su 
baudžiauninkais. Trečiame skyriuje išdėstyti faktai šį mano 
pareiškimą pateisino. 

Kai 1934 metų pradžioje pasirodė Vilniuje VI. Sakavi- 
čiaus brošiūrėlė „Gana tylėti", daugelis mūsų inteligentų buvo 
nuomonės, kad joje yra 90?/o tiesos. Ten gi parašyta: „mūsų 
visuomeniniai ir tautiniai reikalai paversti paprastu privačiu 
kromeliu“. Mano knygoje išdėstyti faktai duoda pagrindo taip 
manyti ir rašyti; prieš tokį to inteligento pareiškimą visuome- 
nės protesto nebuvo. 

Taip yra Vilniuje, tame Vilniuje apie kurį svajoja viso 
pasaulio lietuviai, taip elgiasi su visos visuomenės aukomis 

žmogus, kurį iškėlė į mūsų visuomenės viršūnę kelių mūsų 
kunigų ortodoksija ir partiškumas. Jeigu ne minėtos aplinky- 
bės, tas žmogus gal būtų buvęs ir naudingas mūsų visuo- 
menės narys. Vadovauti visuomenei jis negali, nes vaduojasi 
tik asmeniškais sumetimais ir neturi reikalingų tokiam vaid- 
meniui savybių, o tų savybių niekas jau jam dirbtinu būdu 
nebeikvėps. 

To žmogaus asmeniški siekimai visą laiką nuo 1927 metų 
kelių mūsų kunigų partiškumu buvo remiami, o tą partišku- 
mą kurstydavo tas veikėjas ir jojo du pasauliečiai redaktoriai 
rėmėjai. -Taip ardoma buvo mūsų inteligentų vienybė. Dėl tos 
priežasties kairieji panorėjo 1927 metais steigti savo atskirą 
švietimo draugiją. Dėl tos priežasties aš būdamas tuomet 
dar Laikinojo Komiteto pirmininku jų norams nesipriešinau, 
o tik vėliau dariau pastangų, kad ta naujoji draugija netaptų 
vienybės ardytoja ir prieštikybinė organizacija. Sąžinės ir įsiti- 
kinimų laisvė reikėjo įgyvendinti ir mūsų Vilniaus krašto lie- 
tuviškame gyvenime. To reikalo, kaip esu ne kartą ir viešai 
kalbėjęs, be abejo, nebūtų buvę, jeigu mūsų Vilniaus kunigai 
veikėjai būtų buvę tokiais, kokiu buvo a. a, vyskupas Jurgis 
Matulevičius. 

Išdėstyti mano knygoje faktai liudija, kad mūsų gyveni- 
me partiškumas nėra susijęs su dorovingumu ir tautiškumu. 
Sugretinsiu keletą faktų. Tie patys mūsų dešinieji, tie patys 
veikėjai, kurie prieš dešimts -metų pasipiktinę dabartinio mūsų 
L. K-to pirmininko darbais, siūlė jį pašalinti iš komiteto, 1934 
metais praveda tą pirmininką į valdybą tos draugijos, kuriai 
jis yra padaręs 'daug žalos, o tuo savo darbu pakenkęs Vil- 
niaus krašto lietuvių visuomenei ir visai tautai. Tų nusidėji- 
mų, dėl kurių tas pirmininkas prieš dešimts metų priverstas 
buvo pasitraukti iš komiteto, ne tik neatitaisė, bet, kaip ma- 
tosi iš mano knygos, jų daugiau yra padaręs. Tiesa, Laikinąjį 
Komitetą, kurį jis tuomet norėjo su'ikviduoti, dar nesulikvi- 
davo, bet jį pavertė nieko nereiškiančiu organu ir savo dik- 
tatūros priedanga. 

Aiškių demoralizacijos požymių matome ir mūsų kairiųjų 
elgesy. 1928 metais visi kairieji buvo opozicijoje mūsų dikta- 
tūrai. Vėliau komunizuojančių kairiųjų opozicija vis silpnėjo, 
diktatūrą jie toleravo, nes ji naudinga kairiųjų akcijai. o ypač 

prieštikybinei agitacijai. 1934 metais per Mokslo Draugijos 
rinkimus ją jau net ir parėmė. Yra ir daugiau faktų, kurie tą 
reiškinį liudija, bet jų dėl suprantamų priežasčių šioje knygoje 
neskelbiu. Kaip ir dešinieji, kairieji siekia savo tikslo nedoro- 
mis priemonėmis, nes remti asmenišką diktatūrą ant gyvo, bet 
skurstančio mūsų visuomenės organizmo, nėra gi doras el- 
gesys. 

Mažiausiai demoralizacijos požymių * yra mūsų centrinin- 
kuose, bet ir jų tarpe yra inteligentų, kurie bent kiek mate- 
rialiai geriau pasirėdę, kai kurie ir dėl mano darytų pastangų, 
neturi drąsos viešai nusistatyti prieš diktatūrą. 

Kaip aišku iš visa, kas šioje knygoje parašyta, nėra ma- 
no uždavinys mažinti kunigų autoritetas. Keletą pavyzdingų 
mirusiųjų kunigų paminėjau, yra, žinoma, daug gerų ir gyvųjų 
tarpe. Pareiškiau šios knygos pirmame skyriuje savo pažiū- 
ras tikybiniais klausimais, tų savo pažiūrų neakcentuodavau spau- 
doje, nes juk daug svarbesnis reikalas yra krikščioniškai elg- 
tis, o nereklamuotis katalikybe ir ją naudoti asmeniškiems 
bei partiškiems tikslams siekti. Visuomet tik buvau ir esu nu- 
sistatęs prieš ortodoksiją ir tikrąjį klerikalizmą, nes tie reiš- 
kiniai, kaip liudija istorijos faktai, aibes žalos yra žmonijai 
padarę. Tie reiškiniai daug žalos padarė ir mūsų visuomenei. 

Pirmame skyriuje, kur rašau apie tuos reiškinius, aiškiai 
įrodžiau, kad mūsų gyvenime yra jau tokio klerikalizmo, kurį 
peikia ir patys šviesesnieji kunigai, kaip kun. profesor. F. Ke- 
mėšis, nes toks klerikalizmas atstumia inteligentus nuo tikė- 
jimo. 

Savo knygoje suminėjau, kad mūsų žinomo veikė- 
jo kun. K. Čibiro elgesys vertė mane iškelti aikštėn mūsų 

gyvenimo neigiamuosius reiškinius. Tai nėra privatinio pobūdžio 
dalykas, jis turi politinio pobūdžio, tenka tas elgesys nušviesti, 
jis yra labai charakteringas. Kun. K. Čibiras vaidino anksčiau, 
vaidina ir dabar svarbų vaidmenį mūsų gyvenime. Yra jis da- 
bar mūsų lietuviškos šv. Mikalojaus bažnyčios klebonas, „Ryto“ 
ir Labdarybės draugijų pirmininkas, Laikinojo Komiteto ir 
Mokslo Draugijos vice-pirmininkas. Prieš dešimts metų ketve- 
rius metus su juom dirbau Laik. Komiteto prezidiume, buvo 
naudingas veikėjas, bet jau ir tuomet, kaip rašiau, partišku- 

mo daug turėjo, tuomet kaip ir dabar vadino save šimptapro- 
centiniu krikščioniu-demokratu. Ž 

Visi mano, kaipo Laik. K-to pirmininko, sumanymai, dar- 
bai, daugybė darytų žygių dėl mokyklų, inteligentų trėmimo, 
suėmimų, politinių kalinių ir ypač visos darytos pastangos, 
kurių išdavoje turime šiandien jau ne maža jaunųjų inteligentų 
(tą reikalą ginti padėdavo a. a. kun. P. Kraujalis ir dir. M. 
Šikšnys), visa tai kun. K. Čibirui gerai buvo žinoma. Nežiūrint 
to, kaip pats pasigyrė savo straipsnyje „Vienybės reikalu", 
1931 metais „Vilniaus Rytojuje“ įdėtame, jis dalyvavo pagar- 
sėjusio šmeižto „Negalime tylėti“ rašyme, kurio tikslas buvo, 
kaip pasakyta proteste, perstatyti mane lietuvių tautos reikalų 
pardavėju. Tas straipsnis buvo skaudžiausias smūgis mano gy- 
venime. Tokį atlygį aš gavau už tą darbą, kurį su dideliu nuo- 
širdumu, be jokių medžiaginių sumetimų penkerius metus 
dirbau. 

Žinojau, kad tas mūsų veikėjas dalyvavo to straipsnio 
rašyme, rodos, buvo pakankamai priežasčių su tuo žmogumi 
nebeturėti jokio reikalo, jam keršyti, ypač, kad jis ir kituose 
savo straipsniuose daug kartų darydavo piktų ir neteisingų 
priekaištų, būk aš esąs tikybos priešas, emigrantų rėmėjas 
ir t. t. Kaip gi aš elgiaus? 1933 metais bendradarbiauju su 
juo Laik. Komiteto švietimo komisijoje, siūlau jį rinkti tos 
komisijos pirmininku. Kadangi komisijoje jokio partiškumo ne- 
rodė, po kun. P. Kraujalio mirties remiu jo kandidatūrą į Laik“ 
Komiteto vice-pirmininko vietą, į kurią, pusei metų praslinkus, 
ir buvo išrinktas. 

Kai tik į tą vietą pateko, tuojau atsuko man nugarą, 
nesutiko tartis dėl Mokslo Draugijos rinkimų, nuėjo žinomų 
įvykių daryti, kurių išdavoje aš turėjau pasitraukti iš Laikinojo 
K-to, kuriame būti paprastu nariu nebuvo gi man jokios gar- 
bės, turėjau tik tikslo pilnumos susirinkimuose pirmininką 
spirti atitaisyti jo nusidėjimus, ramiu keliu norėjau pomažėli 
pašalinti visus mūsų gyvenimo neigiamuosius reiškinius, visai 
tuomet ir negalvodamas apie grįžimą į Laik. K-to pirmininko 
vietą. Galėjau, žinoma, į komitetą grįžti nuo kitos draugijos, 
bet, kaip rusai sako, per prievartą geras nebūsi, jokios pras- 
mės grįžti nebebuvo. 

Kieno elgesys buvo krikščioniškas, „bedievio“ Alseikos, 

ar to veikėjo ir ar tas kunigas turi moralės teisės vadinti be- 
dieviais inteligentus, kurie nelanko jo klebonaujamos bažny- 
čios, tegul sprendžia patys skaitytojai. 

Kokie yra tokio elgesio motyvai? Ne tikybiniai, o tik 
partyviniai. Tai aišku iš visa, kas šioje knygoje pasakyta. Išva- 
da: sveikiau būtų kunigams politikoje nedalyvauti, ypač Vil- 
niaus krašte, kur, kaip įrodyta pirmame skyriuje, dėl mūsų 
vilniškių kunigų įsipolitikavimo nukenčia provincijos kunigai ir 
lietuvių katalikų reikalai. 

Aišku tad, kad be viešo reagavimo jau nebegalima buvo 
įgyvendinti normalės ir moralės tvarkos mūsų visuomenės gyve- 
nime. Kaip visi išdėstyti faktai liudija, nesiekiau ir nesiekiu 
viešpatavimo, būčiau labai patenkintas, jeigu rastusi tinka- 
mesnis už mane žmogus mūsų visuomenei vadovauti, netiesa 
tik yra, kaip per kelius metus minėti mūsų diktatoriaus rė- 
mėjai įvairiomis dėmagogiškomis priemonėmis rūpinosi įro- 
dyti, būk nesą kito tinkamo žmogaus ir dėl to jie ir visi turį 
mūsų dabartinį vairininką remti. . 

Daugiau šioje knygoje rodžiau palankumo centrininkams 
visai ne dėl to, kad jiems norėčiau vadovauti ir su jų pagalba 
viešpatavimo siekti, bet tiktai dėl to, kad pats iš tikrųjų visuo- 
met vidurinio nusistatymo žmogumi buvau ir kad centrinin- 
kuose ir nuosaikiuosiuose kairiuosiuose demoralizacija mažai 
dar šaknų tėra įleidusi. 

Dirbdamas Vilniuje, visą laiką, ypač kai buvau Laikinojo 
Komiteto pirmininku, rūpinaus stovėti aukščiau visų srovių. 
Kartais tiktai žiaurūs asmeniški ir partiški puolimai mane bent 
kiek nuo tos pozicijos nustumdavo. Jokio srovinio judėjimo 
neorganizavau ir neorganizuosiu, nes žinau ir be to, kad jei- 
gu man tektų visuomenės priešaky atsistoti, didelės mūsų vi- 
suomenės daugumos pasitikėjimo turėsiu, kaip turėjau 1923— 
1927 metais. 

Mūsų Vilniaus krašto, su kuriuom esu surištas jau nuo 
1905 metų, veikimo programą diktuoja mums pats gyvenimas, 
ji bendrais bruožais išdėstyta yra šio skyriaus pradžioje. Mūsų 
gyvenime negalime mes vykdyti kurios nors N. Lietuvos par- 
tijos programos, nes mūsų gyvenimo sąlygos visai kitokios. 
Visi partiškumai iš mūsų gyvenimo turėtų išnykti. 

Nestatau jokių reikalavimų mūsų vairininkui, žinau gerai, 

kad jokie faktai, kaltinimai ir reikalavimai jo neveikia. Netu- 
rėtų jis vis tik pykti ir mane kaltinti. Kad taip įvyko, jis pats 
“ ir jo įspėti rėmėjai kalti. Kai po sunkių darbų teks jam būti 
emeritu, laiko turėdamas tegul pasiskaito Wyspianskio „We- 
sele", ten tokio žmogaus likimas apibūdintas yra žodžiais: 
žmogau, turėjai aukso laimės ragą. 

Jo rėmėjai, jeigu tikrai turi krikščioniškų jausmų, turėtų 
krikščioniškai ir pasielgti. Reikalavo faktų, jų daug yra mano 
knygoje, ne visus ir paskelbiau. Kiekvienas geras lietuvis per- 
skaitęs visą mano knygą pripažins, kad ji ne tik negali pa- 
kenkti lietuvybei, bet jai bus tik naudinga, naudinga bus ir 
krikščionybei. Jeigu vis tik tie keli rėmėjai elgsis taip, kaip prieš 
kelius metus, rašys antrąjį „Negalime tylėti“, tai tikras esu, 
kad ir šį kart jie nelaimės, kuriam laikui tik mūsų gyvenimą 
dar sudrums, viešoji visos tautos inteligentijos nuomonė, be 
abejo, juos pasmerks, taip pat pasielgs ir istorikai. 


PABAIGOS ŽODIS. 


Pradėdamas spausdinti mano veikalėlį, nenumačiau, kad 
jis tiek lankų užims, kad bus ne knygelė, bet knyga ir kad ją 
ilgai reikės spausdinti. Kur rašoma buvo „šiais metais“, reikia 
skaityti „1934 metais“. Daug vietos užėmė antrojo laikotarpio 
istorinė apžvalga ir neigiamieji reiškiniai, nors kiek galėdamas 
stengiaus tuos skyrius trumpinti. 

Kaip minėjau trečiame skyriuje, prieš keletą metų turė- 
jome ne maža palankių mums žmonių ir lenkų visuomenės 
veikėjų tarpe. Vieningas mūsų darbas, gražus sugyvenimas, 
karštas mūsų tautinių ir kultūrinių teisių gynimas, imponavo 
net ir tiems lenkų veikėjams, kurie nusistatę buvo tautinį ir 
kultūrinį darbą mums trukdyti. Dabar matome keistų reiški- 
nių. Suprantama, kad beveik viskas, kas trečiame mano kny- 
gos skyriuje pasakyta, iš prieš tai pasirodžiusių raštų ir įvai- 
rių plintančių visuomenėje kalbų, daugeliui lenkų veikėjų ir 
politikų yra žinoma. Mūsų kultūrinį darbą dabar trukdo pats 
visuomenės priešaky stovįs žmogus. Nenuostabu, kad tokiu jo 
elgesiu patenkinti yra tie lenkų veikėjai, kurie to paties tikslo 
siekia. 

Po K. Velecko laiško pasirodymo, mūsų pirmininką K. 
Staši gynė ne tik Laikinasis Komitetas, bet, kaip tvirtina dau- 
gelis girdėjusių, ir Vilniaus valdiška radio stotis. Keistų įvykių 
yra ir su leidimų gavimu važiuoti N. Lietuvon. 1934 metais 
labai daug lenkų veikėjų mūsų pirmininkui tarpininkaujant 
važinėjo 'N. Lietuvon. Nieko bloga, bet pirmininko, rodos, 
pareiga buvo pasirūpinti, kad ir lietuviams taip pat leng- 
vai būtų duodami leidimai. Keliems tačiau atsakyta, o ypač 
visus nustebino faktas, kaip pranešė „Vilniaus Rytojus“, 
kad leidimo negavo ir mūsų Vytauto Didžiojo gimnazi- 
jos direktorius M. Šikšnys, kuris nuo politikos visuomet sto- 
vėjo nuošaliai ir, kiek leidžia jam lietuviškas patriotizmas, vy- 
resnybei yra lojalus. 

Dėl tų reiškinių kyla abejojimų, ar galės pamatyti pasaulį 
ši mano knyga, į kurią tiek daug sielos ir darbo įdėjau. Gerai 
žinau, kad politikoje santimentų nėra, bet drįstu manyti, kad 
nūdieniai tautų vadai ir veikėjai neturėtų  kliudyti įgyvendinti 
dorovę gyvenime bei pašalinti iš jo demoralizaciją. 

1934 metais rugsėjo m. 13 dieną Genevoje Lenkijos Už- 
sienių reikalų Ministeris J. Beck, po to, kai jis atsisakė skai- 
tytis su tarptautiniais mažumų teisių gvarantavimo traktatais, 
“ Tautų Sąjungos pilnumos posėdyje iškilmingai pareiškė, kad 
kultūrinio darbo jo atstovaujama vyriausybė Lenkijos mažu- 
moms netrukdys. Žinome, kad reikalaujama lojalumo. Siekia- 
me visuomenės gerovės ir laisvės ramiu kultūros darbu. Kiek 
mums leidžia mūsų lietuviškas patriotizmas, esame lojalūs, bet 
niekuomet nebuvome ir nebūsime bendrų tautos reikalų išga- 
momis. 2 

1927 metais spalių mėnesį, paskutinio, turėjusio visos 
mūsų krašto lietuvių visuomenės pasitikėjimo, Laikinojo Vil- 
niaus Lietuvių Komiteto pareiškime, visų to komitetų narių 
pasirašytame, kuriame buvo protestuota dėl daromų mums 
retorsijų, šitaip apibūdintas buvo mūsų nusistatymas svarbiau- 
siais mūsų gyvenimo klausimais: 

„Patys būdami Lenkijos tautinės mažumos padėty, pri- 
tariame visų mažumų reikalavimams pilnos laisvės kultūriniam 
darbui, ką esame deklaravę per savo delegatą mažumų atsto- 
vų suvažiavime Genevoje 1926 metais. Kai dėl nenormalių 
santykių tarp dviejų kaimyninių valstybių, tai mes negalime 

Lietuvos valdžios ir jos įta- 
e esamų organų varomoje Žas akcijoje nedalyvau- | 
„jame; mes norime tiktai, kad tas ginčas būtų likviduotas tai- 
kos keliu, patenkinant visų mūsų krašte gyvenančių tautų 
"reikalus... Lietuviai, gyveną iš senų senovės šiame buvusios 
"Didžiosios Lietuvos Kunigaikštijos centre, turi pilną teisę iš- 


laikyti savo tautybę ir varyti savo kalboje kultūrinį darbą, | 


kuris XX amžiuje neturi būti varžomas“. || 

TO PATIES AUTORIAUS VEIKALAI: 


1. Lietuvių Tautinė idėja istorijos šviesoje. 
Vilnius 79294 metai. 
2. Vytauto Didžiojo sumanymas vainikuotis Lietuvos 
karaliaus vainiku. 
Vilnius 7924 metai. 
3. Lietuvos unija su Lenkija Jogailos ir Vytauto Di- 
džiojo laikais. 
Vilnius 7927 metai. 
4. Mokslo išradimai ir žmonių sveikata. 

